
I. 


Két gyermek 


Első rovás 


Születés 


1. 


- Szül a tündér! Útban a gyerek! - Szájról 
szájra ugrott a hír a jurták között az Agosbéliek 
falvában. Rohanvást terjedt, mint mennydörgés a 
sziklák között, s egyre táguló körben vont be 
férfiakat s nőket, aprókat és öregeket: középütt, a 
nemzetség vezetőjének, Vajknak fapalotájában 
szülni kész a tündér. 

- Félig ember, félig tündér - rázta a fejét 
Halcsik, Ágos fiának, Rapsának felesége a jurta 
tűzhelye mellett, de csak addig, míg Rapsa be 
nem ígért neki egy jókora nyaklevest, ha abba 
nem hagyja a fejrázogatást és a beszédet. 

- Ila erős gyereket fog a világra hozni - állította 
sziklaszilárd hittel Rapsa. - Erőset, mint az apja, 
vagy mint a nagyapja volt, és szépet, mint az 
anyja. - Aztán már ki is lépett a jurtából, hogy 
menjen öccséhez, aki nemzetségfői tartás ide 
vagy oda, csak kezét tördelve állt a fapalota egy 
zárt termében Selyemaranyhajú Tündér Ila 
mellett. 

- Szülhettél volna a Tündérkertben - mondta 
szorongva Ágosbéli Vajk Ilának. 

- Jó ez a hely. 

- Ej, de bolond voltam, hogy marasztaltalak! 

Ila megragadta férje kezét. 

- Itt szülöm meg azt, aki a nemzetségedet majd 
utánad igazgatja. Igazad volt Vajk, itt kell 
megszülnöm. - Jöttek a fájások, és a tündér 
gyönyörű arca ráncoktól szabdalttá vált, szája 
késpengényire szorult össze. Vajk bátorítóan 
fogta kezét, de aggodalom ült tekintetében. - 
Tündérgyerek nem kapálózna ennyire - nyögte Ila 


a fájdalmak múltával. - Látszik, hogy a te fiad! 
Jönni akar nagyon, de oly igyekezettel, hogy csak 
a saját dolgát nehezíti meg. 

Vajk felpattant. 

- Mikor jönnek már tündéreid? - kérdezte. Az 
ajtóhoz rohant, elhúzta a bőrt. - Megjöttek már a 
tündérek? - kiáltotta ki a folyosóra. 

- Hírük-hamvuk sincs - érdekezett a válasz 
távolról. A híradó az udvaron állt és az eget 
fürkészte. 

- Mi van? - kérdezte Rapsa, aki épp akkor 
érkezett. - Szül már asszonyod? 

- Szóljatok, ha feltűnnek! - mondta Vajk, és 
máris sietett vissza az ágyhoz, s mellé térdelt. 

- Megjönnek azok akkor, amikor kell. - Még 
Ilának kellett  nyugtatnia a férfit. - 
Megtanulhattad volna, hogy bízz bennük. 

- Bízom én, bízom! De úgy féltelek, mint semmi 
és senki mást e világon. 

- Akkor mutass példát nyugalomból! - Ila 
csupasz hasára helyezte Vajk kezét. A tündért 
csupán egy könnyű lentakaró fedte, az is csak a 
combjára volt terítve. - Itt van a fiad, alant. 
Érzem gyorsuló szíve dobogását. 

Megint csak eltorzult az arca, és keze is 
hirtelen görcsbe rándult. Úgy elmarkolta Vajk 
kezét, hogy annak az ujjaiba nem jutott el a vér, 
míg az asszony görcsei el nem múltak. 

- Sűrűn jönnek, nagyon sűrűn - állt mögéjük 
egy öregasszony, ki a falubeli gyerekek nagy 
részét a világra segítette. Csak ő volt még a 
szobában, senki más. 

- A kellő időben - válaszolta Ila kisimult arccal. 

- Elkéne a segítség - mondta az öregasszony. 


- Ha ideérkezik, valóban elkel majd. 

Még a sámánt sem engedték be. Kijon kint 
maradt a többiekkel, és szelleműző gyakorlatait 
csak a palota folyosóján, más helységeiben, s 
körül gyakorolhatta. 

Vajk mély levegőt vett. 

- A hetedik gyermeknél már nem fogok izgulni, 
megígérem - bólintott. - Most még hadd tegyem 
meg! 

- Szavadon foglak - nevetett fel Ila. - Ám nem 
úgy ismerlek, mint aki lehalkítja érzéseit... első 
gyerek vagy... hetedik. 

- Mi értelme lenne a szívnek, ha folyton 
elcsendesítenénk? - kérdezte Vajk, és haloványan 
elmosolyodott. - Nem is akarom, de még eszembe 
se jut... 

Selyemaranyhajú Ila tündér. Nem lesz baj. A 
tündérekkel nem lehet baj. 


Az öregasszony úgy kiverte Karsát a jurtából, 
hogy a férfinak még jóval később is sajgott a háta, 
megérezte rajta a botütéseket. Ám Karsa nem 
haragudott, jóval nagyobb volt rajta a félelem, 
Csejkő első szülése nehéznek ígérkezett. Az 
öregasszonyok annyira komoly képpel sürögtek- 
forogtak, hogy a férfi mellkasának mélyén szíve 
ki-kihagyott egy dobbanásnyit, és nem mozdult 
volna felesége mellől, ha erővel nem kényszerítik. 
Az öregasszonyok viszont kitartóak voltak, 
ütötték, s ő hátrált, egészen addig, míg ki nem 
esett jurtája bejáratán. 

Kiverték a saját otthonából! 

A férfi ideges körökbe kezdett a jurta előtti 
füvön, s idegességét csak fokozta, hogy Kijon 


sámán éneke egyre furcsább hangokon szólt. 

A sámán a jurta körül táncolt, dobolt, csörgött 
és énekelt. 

- Állj már le, vadász! - Gerde szólt oda oldalról. 
Idegesítette . Karsa  rohangálása és  Kijon 
kántálása. 

Karsa leállt. 

Toporgott. 

- Kumiszt? - kérdezte Gerde. 

- Van annyi? 

- Jut is, marad is. 

Gerde belépett jurtájába, s nyomban kezébe 
akadt a tömlő. Felmarkolt hatalmas tenyerébe két 
kupát, és fordult is kifelé. 

- Akkor ne sajnáld! - mondta töltéskor Karsa. 

Gerde megpúpozta a kupát, a földre is löttyent. 

- Áldozatul - morogta. 

Karsa ivott, s amikor a jurtából sikoltás csapott 
fel, csak ivott még, nem szólt. 

- Az első mindet megviseli - vigasztalta Gerde 
Karsát. - Még nem tudja, milyen. No, majd a 
második vagy a harmadik... 

- Hallgass már! 

Kijon tűnt fel a jurta mögül, és mintegy 
félálomban, dobolva közeledett. A sámán teljes 
díszében érkezett, tekintete fennakadt, s hangja 
magasba szárnyalt. 

- El innen! - sikoltotta, s dala üvöltésbe csapott 
át. - El! El! El! 

Még vadabbul ütötte a dob bőrét, s erre aztán 
mások is feltűntek Karsa jurtája körül. A 
szokatlanul erős hang és szapora dobszó idecsalta 
a nőket. 

Csejkő "megint csak felsikoltott. A jurta 


füstnyílásából fehéres gomoly csapott fel, az 
öregasszonyok felélesztették a tüzet. Különös, 
csípős illat szállt a magasba, tisztító és 
szelleműző növények kevert illata. 

Kijon elzuhant. A szeme fennakadt. A sámán a 
földön fetrengett. Ritmustalan püföléssé vált 
ritmusos dobolása. Fordult, rúgkapált, mintha 
csak valami a mellére akarna telepedni, s a 
sámán lerázni készülne azt. 

Karsa eddig bírta. Elvesztette türelmét, és 
elhajította a poharat. Felpattant, hogy berohanjon 
a jurtába. Gerde kapta el. 

- Be ne lépj oda tisztátalanul! - morogta az öles 
termetű vadász. - Megőrültél, Karsa? 

- Rossz szellemek vannak itt - nyögte a másik, s 
szeme a vergődő sámánra röppent. 

- Épp azért. Még bevinnél egyet hátadon. 

Nőtt körülöttük a tömeg. Jöttek vadászok, akik 
látták, hogy Karsának nyugtatásra van szüksége, 
s épp ezért odaléptek hozzá, erővel lenyomták a 
tuskókra, melyek Gerde jurtája előtt álltak. 
Poharat tettek ismét a kezébe. 

Zeke is előkerült, s megállt a vergődő Kijontól 
pár lépés távolságban. 

- Bizakodj Lélekúr erősségében! - morogta 
Gerde Karsának. - Bizakodj! 

A nők eltűntek, mentek csendre inteni 
gyermekeiket. 

Még magukra vonnák a rossz szellemek 
figyelmét. 


Kint hangzavar csapott fel. Vajk nem mozdult, 
csak felnézett az öregasszonyra. 
- Megyek már! Megyek! - mondta a vénség, és 


kidugta a fejét a folyosóra. 

A tündérek jöttek meg. 

Hat hattyú érkezett délnyugot felől, s tett 
három kört a jurtafalu felett, mielőtt leszállt volna 
a fapalota udvarára. Lent aztán megrázták 
magukat, és hattyúból tündérré lettek. Hat, 
aranyló hajzuhataggal takart, gyönyörű szép lány 
érkezett. 

Elkerülték a sámánt, s a hitetlenkedők sorfala 
között siettek a szülőszobához. Tudták, hol van, 
anélkül, hogy bárki megmutatta volna nekik. 

- Nohát - hörrent föl Vajk, amikor meglátta a 
belépőket. - Már majdnem elővett a kétkedés... 

- Erős úr az, hogy megmozgasson egy ekkora 
férfit - biccentett az egyik tündér. - Leginkább 
odafelé - a bejárat irányába mutatott -, ki a 
folyosóra. 

- Nem megyek én innen egy tapodtat sem, 
Firtos - morogta Vajk. - És két vállra fektetek 
mindenkit, aki megpróbálna kihúzni innen. 

- Könnyű ám a tündérlányokkal erővel elbánni - 
feleselt Firtos. - Hanem itt nincs helye sem 
férfinak, sem embernek. S ha valaki egyszerre 
mindkettő, úgy duplán nem kívánatos jelenléte. 

- . Szeretném, ha maradna - mondta 
Selyemaranyhajú Ila csendesen. - Ő a gyermek 
apja, ha itt akar lenni, mikor fia a világra jön, 
senki nem tagadhatja meg tőle. Legkevésbé én. 

Ismételten jöttek a fájások. 

Firtos tekintete még egy hosszú pillanatig 
összeakaszkodott Vajkéval. 

- Ez tündérnél nincs szokásban. 

- Embernél se. 

- Hát, itt a tündérbűbáj sem segít - mosolyodott 


el aztán a fiatal tündérlány. - De akkor maradj, 
Vajk, oldalt, ne akadályozz minket! 

- Fognám a kezét. 

- Azt már nem, elég lesz neki kapaszkodnia. 

- Kapaszkodnia? 

- Csak nem fekve fog szülni! 

- Guggolásban szokás - morogta a férfi. - 
Legalábbis a bábák azt mondották. 

Vajk megdöbbenve látta, hogy felállítják a 
tündérei Ilát, s egy állványzat mellé viszik, amin 
fegyvereket illik tartani, nem pedig szülő nőket. 

- No, ha fa jó kapaszkodni, akkor jó leszek én is 
- lépett oda engedetlenül Vajk. Ila megmarkolta a 
férje ura karját, amely volt most olyan feszes és 
kemény, mint egy jó gerenda. Az elgyötört tündér 
hálásan Vajkra mosolygott. 

A sürgő-forgó tündérlányok már korábban 
kitessékelték az öregasszonyt, de kértek tőle 
vizet, s ruhát számtalant. Gyógynövényeket 
vettek elő  öltözékükből, és a megérkező 
felmelegített vízbe dobták azokat. 
Megmosakodtak, helyet készítettek a 
gyermeknek, törölgették Ila homlokát, feltűzték 
aranycsattal összefogott hosszú haját feje 
tetejére. Kis, virágillatú mécseseket gyújtottak. 
Tették a dolgukat, gyorsan és pontosan. Vajk 
szívében csillapodott az aggódás tüze, érezte, 
hogy jó kezekben van asszonya. 

Az egyik tündér megvizsgálta Ilát, akinek 
combja közül nehéz vércseppek hulltak a padlóra. 

- Útban van - mondta a Selyemaranyhajúnak. - 
Akkora, mint egy medvebocs. Jó nagy gyermek 
lesz! 

- Nyugodj meg, Aranyka! - mosolyodott el Ila. - 


Rosszul hiszed. Úgy tartod, hogy nem lesz jó 
tündérnek, mert félig ember, s embernek se lesz 
jó, mert félig tündér. Nem így van. Mindkettőből 
a legnemesebb jut neki, s több lesz, mint tündér, 
s több lesz, mint ember. 

A tündér elszégyellte magát. 

- Ne neheztelj rám, Napbaöltözött lánya! 

- Nem neheztelek cseppet sem! Látom, milyen 
megilletődötten álltok itt az emberek között, s 
előttem... Énekeljetek nekem! 

Amint felcsendült az énekszó, s dallamával a 
Napbaöltözött Nagyasszonyt szólította, Vajkból 
még az a kis féltés-lángocska is eltűnt. Maradt az 
öröm, hogy útban a fia, s a várakozás izgalma, 
hogy hamarosan kezében tarthatja azt a kincset, 
mi a szerelmük fényéből fogant. 


Csejkő sosem érzett még ilyen erős fájdalmat, 
és sosem élte át a szenvedésnek ezt a fokát. 
Akárhova nézett, vért látott. Izzadságtól és 
könnytől fátyolos szemmel is látta azt a rengeteg 
mennyiségű vért, ami a jurtában szétfolyt. Azt 
hitte, nem bírja ki, azt hitte, menten belehal... 
most rögtön, ott a tűz mellett guggolva. 

Az öregasszonyok olybá tűntek, mint megannyi 
árnyék. Sürögtek, szoknyájuk surrant, hangjuk 
nem hallott. A könnyek ködén át homályos, 
libbenő foltok voltak csupán a jurta közepén 
lobogó nagy tűz lángjánál. 

Erős, szikár kezek fogták Csejkőt, ez jelentette 
az egyetlen biztonságot. Kezek, amelyek tartották 
felkarját, de amelyekbe bele is kapaszkodhatott. 

Ismét belenyilallt méhébe a fájdalom, a gyerek 
mozdult: rúgott vagy forgott. 


Újabb adag vér folyt le Csejkő combjának belső 
felén. 

- Segítsetek rajtam! - nyöszörgött a fiatal lány, 
s egy pillanatnyi  józanságában százszor 
megfogadta, hogy nem szül többé. 

Valamit a háta mögé toltak, s nekidöntötték. 
Félig ült, félig feküdt. 

A hasát tapogatta az egyik vénség, és 
hümmögött. Csejkő szeretett volna vonásaiban 
eligazodni, , de ezernyi ráncának felszínét 
világította csak meg a tűz, s ettől pókhálósnak 
tűnt az arca, vagy olyannak, mint a durva faragás. 
Érzelmet nem lehetett róla leolvasni. 

- Ej, ej... - csak ennyi hallatszott. 

- Nem lesz baja? - kérdezte Csejkő, és elájult. 

Arcát mosdatták, erre eszmélt fel. 

- Térj észhez, Karsa asszonya! - mondták neki. 
- Nem ájulhatsz el! 

Egy kéz combjai között matatott, s benyúlt 
szeméremnyílásába. Vér és egyéb testfolyadék is 
előtört onnan: Csejkő nem volt ura hólyagjának. 

Jött a fájdalom. 

- Ne nyomd még, asszony! - morogta valaki. 

Csejkő sikoltott. 

A jurta elől dulakodás hangjai szűrődtek be. 
Csendes verekedés, lihegés, nyüszítő akarat 
hangjai. 

- Ne nyomj! 

- Nem bífírooooooooom! - sikította és sírta a 
fiatal lány. Verejtékével keveredett könnye. 

A bába, aki a méhszájnál matatott, most 
visszahúzta kezét. 

- Talppal jön - morogta. - Rosszul fordult a 
gyermek. 


Egy másik Lélekúr aprócska szobrára nézett, 
amely Karsa fekhelye felett állt a polcon, Ékes 
mellett. 

- Csontját törni kell? 

- Töröm, ha muszáj. 

Nehéz szülés lesz. 

- Az anyja maradjon meg inkább! Majd szül 
másik gyermeket, ha ez elhal. 


Ila énekelt, és mintha a fájdalmak enyhültek 
volna, arca alig rándult, s hangja is csak alig 
csuklott meg. A tündérek is énekeltek, míg Ila 
nyomott, s megjelent a gyermek feje. Enekszó 
fogadta a gyermeket, s lágy tündérkezek nyúltak 
alá, amikor kicsusszant. Lila volt, de gyönyörű. Es 
fiú. Felemelték, megpaskolták, s a gyerek sírni 
kezdett, vékony hangja betöltötte a szobát, 
túlhallatszott az éneken is. 

A tündérek egy különös ívű aranykést adtak 
Vajk kezébe, hogy elvághassa a köldökzsinórt, s 
közben a meggyújtott lángokba szórtak illatos 
füveikből. Vajk remegő kezekkel vágta el a 
gyermeket az anyjával összekötő vezetéket, de 
máris elragadták tőlük a csecsemőt, még 
megnézni sem tudta. Több minden történt ekkor: 
már mosdatták ketten a babát, s dörzsölték 
testét, egyvalaki fogta az Ilából előcsusszanó 
méhlepényt, más a kést tette el, s más 
varázslataival figyelt a szoba szellemi 
tisztaságára, s vont a baba fölé védelmet. Vajk 
bámészkodás helyett azonban a fekhelyhez 
támogatta asszonyát, s óvatosan rádöntötte a 
bőrökre. Ila intett, hogy bontsa ki a haját, s a férfi 
ügyetlen, remegő kézzel teljesítette a kérést. 


- Ugye milyen gyönyörű? - kérdezte Ila 
feszülten. Talán attól félt, Vajk a maga 
férfiszemével nem annak látja. 

Ha félt, fölöslegesen tette. 

- Nincs nála szebb a világon - mondta a férfi. - 
Talán csak te. 

Csókot nyomott kedvese szájára, s mire 
felemelkedett, már hármasban voltak: ott volt a 
gyermek is. Ila a mellére fektette, vigyázva, 
nehogy lába a bejárat felé forduljon, mert az 
szerencsétlenséget hozna. A baba csupasz bőre 
anyjáéhoz tapadt, a kicsi nem bírta tartani a fejét, 
s a mellek közé helyezte. Meg is nyugodott 
rögtön. 

A tündérek megmosakodtak, s  hálaimát 
mondtak a Napbaöltözött Bauhoz, míg a szülők 
egymásban és a gyermekben gyönyörködtek. 

- Mi legyen a neve? - kérdezte Ila. 

- Fiúnév - töprengett el Vajk, mintha nem 
tették volna ezt már ezerszer az elmúlt 
hónapokban -, amely mindörökre megtartja 
fölötte Égiúr kezét. 

- Magyar. Mit szólsz a Magyarhoz? 

Vajk bólintott, s kinyújtotta kezét. Finoman 
megérintette a csecsemő kezét, mire amaz aprót 
összerándult. 

- Magyar. 

- Nekem gyönyörűen hangzik. Suhan, mint az 
egeknek ura. 

Hamarosan minden Ágosbéli megtudta Vajk és 
Tündér Ila gyermekének nevét. 

Magyar. 


Vajk és Ila érkezett Karsa jurtájához, sebesen. 


Vajk, hogy a férjet nyugtassa, Ila, hogy segítsen a 
szülésnél. Ila azonmód belépett a jurtába, és 
Csejkő mellé lebbent. Letérdelt a véres földre, 
elhessintette az öregasszonyokat, akik ugyan 
tudták a dolgukat, de engedelmeskedtek a tündér 
határozott intésének. 

- Talppal jön - mondta az egyik bábaasszony. 

Ila benyúlt a gyerekért. A méhszáj nyitva állt, a 
kicsi mégsem csusszant bele. Ő is érezte. Rosszul 
fordult a baba. 

Többet is tudott azonban tündér mivoltánál 
fogva: a köldökzsinór az állandó forgolódás miatt 
már a gyermek nyakát szorította. 

Megcsípte a jobb lábat, majd fürge ujjakkal a 
balt, s összefogta őket. 

Behúzta a lábakat a szülőcsatornába. 

- "Most tolj, Csejkő! - mondta parancsoló 
hangon. 

A lány nyakán megfeszültek az izmok. Arcát 
vörös pír öntötte el az erőlködéstől. Nyögés 
hagyta el torkát, amely egyszerre zihálásba 
ugrott. 

- Még! - kiáltotta Ila. 

Csejkő tolta a gyermeket, s érezte, hogy jön, a 
tündér pedig húzta, erősen, s nyúlt följebb és 
följebb. 

Ahogy húzta, érezte. 

Különös kis  kinövés volt, ha hozzáért, 
bizsergette ujját. Nem törődött vele, de nem 
tudta nem tudomásul venni. 

Hat lábujj. 

Feljebb fogott, s az ágyékot is a 
szülőcsatornába vonta. 

Még. 


Kint volt a két láb. 

Fogta Ila baljával, s még húzta, miközben 
mélyen bent jobbjával már a vállakat igyekezett a 
méhszájon úgy áthúzni, hogy ne okozzon nagy 
bajt. 

Csejkő zihált és nyögött, és tolt. 

Roppant a gyermek válla csontja, eltörött. 

Ila ujjai feljebb táncoltak, túl a köldökzsinóros 
nyakon, a fej körül, az állnál. 

Most jön a neheze. Itt ne legyen baj! 5 

Ila dúdolt, Boldogasszonyhoz fohászkodott. Ég 
szülte Földet... 

Csejkő nyomott, nyöszörgött, lihegett, sikoltott, 
a kínok kínját élte át. 

Föld szülte Fát... 

A bronzkést, amely majd elvágja a gyermeket 
egyszer s mindörökre anyja testétől, a tűz lángja 
fölé tartották. Nem bele a tűzbe, csak a tisztító 
füstbe. Kint Kijon sámán hangosabban énekelt, 
vajon honnan tudta, hogy most még inkább 
szükség van hangjának riasztó élére? 

Fa szülte ágát... 

Ott volt az áll, és aztán az arc is a 
szülőcsatornában, törés és baj nélkül. 

Ága szülte bimbaját... 

Ila húzta a lábat tovább. Az egyik fölé hajló 
öregasszony megpillantotta a lábujjakat, s 
felmérte őket. 

Hátralépett. 

- Sámánjelek - suttogta. 

Bimbaja szülte virágját... 

Kint Kijon szinte visított. 

Ila kiemelte másik kezét, amivel a gyermek 
fejét tartotta. 


Sötétlila volt a gyermek, élettelennek látszott, 
karja-lába erőtlenül lógott. Átnyúlt a tündér keze 
felett a bronzkést tartó öregasszony, és gyorsan 
elmetszette a köldökzsinórt. 

Egy másik a gyermek torkáról tekerte le. 

- Jaj, meghalt! - sírta Csejkő, aki az ernyedt kis 
testet látta csak. 

Virágja szülte asszonyát... 

A tündér megfordította a gyermeket, fejjel 
lefelé, s miközben a baba feje alkarján pihent, 
puhán szétnyitotta a csecsemő száját, és a 
torkára nyúlt. A gyermek nyákot öklendezett ki, 
hangja felharsant, ahogy tüdejébe levegő fért, 
úgy ordított. Kint is meghallotta mindenki. 

- Jön a másik - sikoltotta egyszerre Csejkő, és a 
bábák léptek is közelebb, hogy aztán egyikük 
maradjon csak ott, és vonja ki teljesen a 
méhlepényt. 

- Nem gyerek ez - morogta a vénség. - Gyerek 
csak egy van. 

Ila a magasba emelte. 

- Íme a fiad! - mutatta Csejkőnek. - Él, és bár 
csontja törött, ezen túl semmi baja. 

A fiatal lány elsírta magát, és köszönetet 
rebegett. A tündér ezek után átadta a fiút az 
öregasszonyoknak, akik azt is a tűz illatos füstje 
fölé tartották egy pillanatra, majd gyorsan 
lecsutakolták. Ila félreállt, Csejkő hadd lássa 
gyermekét. 

Sötét volt bőre, s hosszú fekete haj vonta be 
fejét. Egészen reásimult, s fehér lepedék vonta 
be, akárcsak a testet. Lába és keze ujja fölázott. 
Köldökzsinórját éppen elkötötték. 

- Be szép! - suttogta a lány, bár alig látott 


valamit a babából. De akkor is: az ő gyermeke. 

- Adj neki nevet! 

- Karsa... Kérdezzétek... őt! 

A tündér elsimította a meggyötört arc elől a 
csatakos hajtincseket. Érintése, mint hűvös kendő 
nyugtatta Csejkő forró bőrét. 

- Az anyja adott neki életet, az anyja adjon neki 
nevet - mondta csendesen. 

Csejkő hosszan pihegett. ; 

- Megálmodtam - lehelte aztán. - Álmodtam, és 
álmomban szólt hozzám a fiam... Karsa nem hiszi, 
nem akarja... 

- Gyakran álmodunk különös dolgokat - hajolt 
közelebb Ila. - Három évvel ezelőtt, amikor 
Magyar még méhemben pihent, de a kilencedik 
holdváltozás múltával már igyekezett volna kifelé, 
én is álmodtam vele. Azt álmodtam, hogy 
összeilleszti egy dió széthullt két felét, s a dió 
ismét eggyé lesz. Én hiszek az álmoknak. Higgy 
nekik te is, Csejkő! Lélekúr néha álomlelkünket 
éri el, hogy tudósítson bennünket égi dolgokról. 
Légy büszke rá, hogy megtörténhetett veled! S 
mondd, mit akart fiad? 

- Kinyújtotta kezét... Régi nevét kérte... 

- Régi nevét? 

- Azt. Úgy mondta: Bara. 

Bara. 

- Hajdanán Barának hívták. 

Selyemaranyhajú Tündér Ila felemelkedett. 

- Legyen hát a fiad neve Bara! Apja és 
nemzetsége gyönyörűségére. 


2. 


Csejkő óvatosan vitte a babát, finoman, mintha 
csak lebegve járna. Járásával ellentétes volt 
tekintete: gyilkos pillantásokat vetett azokra a 
férfiakra, akik mellette elhaladva hangosabbak 
voltak a kelleténél. 

Tündér Ila hívta magához, mint anya az anyát. 

Csejkő izgult, alig váltott még szót a tündérrel, 
nem is sokat találkoztak. Ila idejének egy részét a 
tündérek között töltötte, a másik részében pedig, 
amikor az Ágosbéliek között volt, elfoglalta magát 
kicsiny gyermekével vagy talált munkát a 
természetben. Ritkán beszélt a falubéliekkel, s 
nem azért mert különbnek tartotta magát náluk, 
hanem mert éppen azok tekintettek rá úgy, 
mintha különb lenne náluk. Így nehéz volt közös 
szót találni. 

A lány elérkezett a fapalota ajtajához, s 
belépett, nem állták útját. Az udvaron már 
megpillanthatta Ilát, ott ült a napon két sornyi 
virág között, arcát Szemes sugaraiba fordítva. 

Az  aranyhajú tündér megérezte  Csejkő 
közeledését, s kinyitotta szemét. Felállt, két kezét 
nyújtva előre fogadta a lányt úgy, hogy annak két 
karját fogta meg finoman. 

- Üdvöz légy Karsa asszonya, Csejkő - mondta 
selymes hangon. - Gyere, ülj le mellém a padra! 

Akkor látta csak meg Csejkő, hogy a kis 
Magyar, Vajk és Ila hároméves gyermeke a fal 
tövében egy faragott lovacskán ücsörög, és 
bizony keményen dolgozza oldalát kis lábaival. 

Csejkő leült. 

- Miért hívattál, asszonyom? - kérdezte. 

- Beszélni szerettem volna veled - mondta a 
tündér. - Gondoltam, sok-sok kérdésed volna a 


gyermeknevelésről, s adhatnék néked tanácsot, 
mivelhogy én már túl vagyok Magyarral ezen a 
koron, de nem oly nagyon, hogy ne élne élénken 
emlékezetemben annak minden gondja és öröme. 
No meg váltanék veled szót gyermeked 
különlegességéről is. 

Csejkő hallgatott, s feltekinteni sem nagyon 
mert, inkább Bara arcocskáját szemlélte. 

- Még nem volt alkalmam megköszönni 
segítséged... - válaszolta aztán. 

- Láttam a hálát akkor és ott a tekintetedben, s 
ez mindennél ékesebben beszélt. 

- ..így hoztam valamit. - Csejkő ruhája 
vágásába nyúlt, és pár virághagymát emelt ki 
onnan. - Szereted a virágot, Tündér Ila, és az én 
Karsám hozott az erdőből pár hagymát 
kérésemre. Messzire ment érte, egészen 
nyugotnak, s — hasonlóképp örült, hogy 
megörvendeztethet vele, mint én. Ilyen még nincs 
a kertedben, bíborszínű kosbor, nem abból a 
fajtából, mi az erdőszéleinken itt látható. 

Ila felismerte a hagymákat, s mosolygott. 
Tündérkertből hozhatott volna, mert itt, Ágos 
falvában valóban nem virít kosbor a kertjében, de 
most nem ez volt fontos, hanem a szívből jövő 
ajándék maga. Átvette őket, s hasonlóképp 
mellébe rejtette, mint Csejkő, majd kérte, hadd 
vegye kezébe a gyermeket. 

- A gyermekneveléssel nincs sok gondom - 
mondta Csejkő, miközben óvatosan átadta a 
tündérnek Barát. - Másodiknak születtem, volt 
hat fiatalabb testvérem, s anyám mellett 
megtanultam, mi az, őket kicsiként kordában 
tartani. De Barával amúgy sincs gond, csak alszik 


és eszik, s eszik meg alszik. 

- Jól eszik? 

- Úgy szopja, mintha egészben le akarna nyelni. 

Ila nézte a gyermeket, s lelkében megremegett. 

Bara ekkor rányitotta tisztakék tekintetét. 

A tündér lélegzete elakadt. 

- Hangja sincs, akkor sírt először s utoljára, 
amikor a világra jött. - Csejkő mit sem vett észre 
a tündér meghökkenéséből. Csak a babát 
bámulta, és beszélt folyamatosan. - Az apja már 
aggódik is, hogy halk szavú lesz, s rikkantásával 
nem tudja majd az állatokat megfelelő irányba 
terelni. Azt mondja, ha nem ordít, nem fejlődik 
majd tüdeje. De szerintem nem így van ez. Majd 
ha fut, szalad, birkózik a többiekkel, megerősödik 
tüdeje is. 

- Sokan fognak figyelni szavára - mondta ekkor 
Ila . Nem tudott elszakadni a gyermek 
tekintetétől. 

Látta a lelket benne... nem egy újszülött tiszta, 
romlatlan lelkét, hanem egy öreg emberét, aki 
pontosan tudja, hol van, s mit akar. 

Tudom, ki vagy - mondta a gyermek szeme. - A 
fiad miatt jöttem. 

Neeem!... 

Ila némán sikoltott. 

Magyar kell nekem. 

A tündér elgyengült, alig tudta tartani a 
csecsemőt. Karja remegett, s mintha csak szél 
bújt volna be öltözéke alá, gerince mentén fagyos 
fuvallatot érzett. 

- ...nem attól féltem én, hogy Karsa mellett nem 
lesz belőle jó vadász. Más miatt aggódom. Ott 
vannak azok a... azok a... 


Érte jöttem... 

- . Mesélj nekem, Selyemaranyhajú Ila, a 
sámánjelekről! - kérte Csejkő a tündért. - Karsa 
sem tudja, s én sem, mit jelent, ha ilyen a 
gyermekünk. 

Ila felrezzent, nem is hallotta, mit beszélt a lány 
az utolsó időben. 

- Csak a sámánjelek miatt szorongok - ismerte 
el a Csejkő. 

A tündér úgy tett, mintha töprengene, hogyan 
kezdjen bele. Valójában időre volt szüksége, 
időre, hogy erőt gyújtsön a szavakhoz, hogy ne 
érezzék hangjának remegése. 

- Nem jelentenek semmi különöset most még - 
nyugtatta meg aztán a lányt. Nem mondhatta 
meg az igazat. - Ha ilyeneket is visel, nem biztos, 
hogy sámán válik belőle. Tudd, Csejkő, hogy az én 
férjem, Vajk is sámánjelekkel született. Nem 
mindennapi emberek ők, de élhetnek mindennapi 
életet is. 

- Te sem vagy mindennapi asszony, mégis 
közöttünk élsz, ezért aztán nem kételkedhetek 
szavadban - felelte Csejkő -, de nem csak 
bátorításul mondod? 

Tündér Ila a lovagló Magyarra mutatott. 

- Róla megmondanád, hogy ereiben egy tündér 
vére folyik? Ugye, hogy nem. Három múlt, de 
éppen olyan, mint a többi, korabeli gyermek. 
Éppúgy vágja földhöz magát, ha valamit nem kap 
meg, mint más fia vagy lánya, s éppen úgy a 
, nem" az a szó, amit legtöbbet használ. 

- Megnyugtattál, asszonyom, de észrevettem, 
hogy a körülöttünk élők különös pillantást vetnek 
ránk. 


- Én megszoktam a különös pillantásokat, van 
belőlük részem elég. Még most is, pedig régóta 
veletek vagyok. 

Csejkő szégyellősen elmosolyodott. 

- Nehéz ám egy tündérre úgy tekinteni. 

- Hogyan úgy? 

- Hát olyan... mindennaposan. 

- Nem felróttam én ezt, Csejkő, csak 
megemlítettem. - A tündér a lány karjára tette 
kezét. - Az emberek félnek az ismeretlentől, és a 
sámánok  kiismerhetetlenek. Ha meghalnak 
szeretteink, többé nem találkozunk velük... kivéve 
őket, akik képesek az árnylelkeket maguk elé 
idézni. A vadászember íjjal és késsel él, s 
mindent, ami körülveszi, meg tud ragadni, ha rá 
támad, meg tudja fegyvereivel védeni magát. Az 
árnylelkek nem megfoghatók, tehát félelmesek, s 
félelmesek azok is, akik beszélhetnek velük. De 
hidd el, ebben sincs semmi különös. Az 
aranykorban a szellemek mindennaposak voltak 
az emberek életében. Visszatértek Lélekúr mellől 
segíteni, óvni, figyelmeztetni a veszélyre. 

- Így van ez az Arany birodalomban is? 

- Ha így lenne, nem menekültünk volna el 
onnan. Megváltozott a világ, itt a földön. 

- S nem lesz baja a gyermekemnek, ha sámán 
lesz? A szellemek között is egyre több a gonosz, 
aki az emberek pusztulását akarja. Ti sem 
tudtátok teljesen elűzni őket a falvainkból. Nem 
akarom, hogy ha Bara felnő, elővegye ez a 
feladat! 

Tündér Ila sóhajtott. 

- Való igaz. Meghaladja a mi erőnket is. Ha 
Bara sámánná válik, fenyegethetik őt is gonosz 


szellemek, de ha vadász lesz, nem leshetnek rá 
farkasok az erdőben? Nem zavarhat-e meg 
gyilkos medvét, nem sebez heti-e meg felbőszült 
vadkan? Ugye, hogy igen. Bármi legyen is a 
gyermek, ha felnő, veszély les rá, amitől nem 
tudja megvédeni az anyai szív. 

Amikor az utolsó két szót kimondta, Tündér Ila 
megszédült. 

Anyai szív... 

Ismét érezte a hideg érintést a gerincénél, de 
az most felnyúlt egészen a torkáig, és ha sikítani 
akart volna, sem tud, mert megfagyasztotta 
tüdejét. Anyai szív... 

Fájdalmas anyai szív... 

Ó, Csejkő, mi vár még rád!... 

Rád és rám! 

Jéggömböt nyelt vissza a tündér a torkából, és 
fagyott könnycseppeket törölt el szemhéjának 
lehunyásával. 

Ki vagy te, gyermek? 

Csejkő előrehajolt, és megsimogatta fiának 
arcát. 

- Féltem én, hogyne félteném - mondta 
kedvesen. - Hiszen ő a mindenem. 

- Óvd hát, ameddig tudod! - suttogta Ila, és 
megemelte a csecsemőt. 

Nyújtotta vissza Csejkőnek. 

- Hiszen te vagy az anyja. Ki óvja, ha nem te? 

- Karsa is odavan érte - mosolygott Csejkő. 
Tudta, hogy jó kezekben van a tündérnél a 
gyermek, mégis megkönnyebbült, hogy magához 
szoríthatja. 

Vajk lépett ki az udvarra, pontosan abban a 
pillanatban, hogy Ila visszaadta a gyermeket 


Csejkőnek. A férfi megérezte a különös 
hangulatot: mintha csak eloltott tábortűz felett 
állna, csípte szemét a feszültség. 

Csejkőhöz sétált, s lenézett a gyermekre. Nézte 
egy ideig: szép fiúcska volt, hasonlóan szép, mint 
Magyar. Kicsi, de kerek, s mosolygós, mint akinek 
még nincs gondja tejen és alváson kívül. 

Vagy mint aki már sokat tud életről és halálról. 

Vajk megdöbbent saját, gyorsan támadt 
gondolatától. 

- Szép gyermek - mondta száraz torokkal. 

- Nehezen jött a világra - válaszolta Csejkő. - 
De mosolygósan néz rá azóta is. 

- Hogy nevezted el? 

- Barának hívom. 

Vajk keze megállt félúton. 

- Nem csal a fülem? Bara? 

- Szép név - mondta Csejkő dacosan. 

- Nem is azért... - szabadkozott vontatottan 
Vajk. - Nem is azért. Ismertem valakit ezen a 
néven. 

Azzal megfordult, és távozott az udvarról a 
faépület homályába anélkül, hogy több szót ejtett 
volna erről. 

- Menj! - intett Ila Csejkőnek, s mosolyogva 
követte tekintetével a kapuig. Ám amikor a lány 
kilépett a fapalotából, a tündér sírva fakadt. 

Oly szörnyű volt, mit a jövőből érzett. 


- Lesz vele gondod elég - mondta Badag 
Karsának a falu szélén állva. A ménest nézték, s 
várták, hogy Zeke és Bars kihozzák onnan a lovat, 
mit a fiatal férfinak kiválasztottak. Egy-egy 
kötelet tartottak a kezükben, amire majd a 


heréléskor szükségük lesz. 

Csendes késő nyári reggel volt, még alig volt 
ereje Szemes sugarának. A hajnali harmat sem 
illant el a fűről. 

- "Lovaglásra és nyilazásra nevelem, nem 
ütközik majd ki belőle semmiféle sámánvér - 
morogta Karsa. - Az én fiam vadász lesz. 

- Es ha Kijon érte jön? 

- A fejére lépek, mint az állatnak, miről nevét 
kapta. 

- Nem teheted! 

- Az sem érdekel, ha elűznek is érte. 

- Es Kijon érte jöhet, ha te nem leszel 
mellettük. Nem jó ez így, Karsa. 

- Akinek én a fejére lépek, annak a fejére van 
lépve, és úgy is marad. Akkor már nem ugrál és 
nem fenekedik más gyermekére. Nem lesz sámán 
a fiamból. Megérdemli a férfiember életét. 

Hozták a lovat, Bars vezette egy nyakába 
dobott kötéllel, Zeke pedig mellette ballagott. 

- Jobb is, hogy így gondolod - vetette oda 
Badag Karsának -, mert sokak ódzkodnak egy 
sámánjeleket mutató gyermektől. 

Karsa első dühében nem tudott mit válaszolni, 
aztán már ott voltak Zekéék, és tenniük kellett a 
dolgukat. A ló, mintha csak megérezte volna 
sorsát, idegessé vált, s a fejét rázta, majd hátrált. 

Badag béklyót vetett a ló első lábára. Szakszerű 
kézzel és gyorsan csomózta össze a két mellsőt. 
Bars és Karsa külön-külön hurkolták meg a 
hátsókat, majd fordultak: Badag a ló mögé ment, 
Bars és  Karsa pedig eléje került. Zeke 
szakszerűen kötötte körbe a ló fejét, egyetlen 
fölösleges mozdulat nélkül, s az állat mit sem 


tudott tenni. 

Karsa közben lecsillapodott valamelyest, de 
Badag utolsó szavait nem tudta kiverni a fejéből. 
A keze tette a dolgát, de gondolatai a 
gyermekétől tartók körül forogtak. 

Majd ő megmutatja nekik! 

Kétszeresen is. Elébb azzal, hogy a legjobb 
vadászt neveli belőle, aztán pedig, ha valaki 
húzódozik, annak a nyakára lép. 

Badag meghúzta hátul a kötelet, s ezzel térdre 
kényszerítette a lovat. A hasa alá húzta lábait. 
Zeke hátrált, dagadó izmokkal, erősen tartotta a 
fejét. Bars és Karsa pedig a hátsó lábakat húzták 
előre, így döntötték meg az állatot. 

- Hol vagy már, Bezeréd? - kérdezte Zeke. 

Bezeréd érkezett is. Ő volt a herélő, kezében 
ott fogta a kést. Letérdelt a ló mögé, és markába 
vette a heréket. Szemvillanás alatt vágta fel a 
zacskót, s fordította ki a tartalmát. A herék még a 
kezében voltak, amikor közel hajolt, és fogával 
kettéharapta az ondóvezetéket. Egy 
szövetdarabra ejtette a heréket, vékony kötelet 
vett elő, körbetekerte a zacskó tövénél. 

A ló megpróbált felállni, de nem sikerült neki. 
Rúgni sem tudott, de mozdulni is alig, erős férfiak 
fogságában volt. 

- Kész! - állt fel Bezeréd, és feltartotta két 
kezét. 

Lekerültek az állatról a kötelek. 

Az azonban már nem akart mozdulni sem. 

Bezeréd Bars kezébe ejtette a  szövetbe 
csomagolt két herét, amaz pedig biccentéssel 
köszönte meg a herélő munkáját. 

Van immáron egy lova a vadászatokhoz, a 


másik helyett, amelyik a lábát törte két nappal 
korábban. Aztán a férfi lehajolt az állat nyakához, 
és simogatni kezdte, bátorító szavakat mormolt 
fülébe. 

Karsa elkapta Badagot. 

Az éles szemű Zeke tekintetét nem kerülte el a 
heves mozdulat, de egyelőre nem ment közelebb. 

- Árulj el egy kicsinykét még erről az 
ódzkodásról! - morrant fel Karsa. 

- "Tudod, milyen különösek a sámánok - 
próbálkozott Badag szépíteni elszólását. 

- Nem tudom. Ha Barára gondolsz, semmiben 
nem különbözik más kisdedektől, éppoly mohón 
szopja az anyja mellét, mint te vagy én. Ha 
Kijonra, akkor sem tudom, mire célzol, mert 
eleddig csupán kétszer volt sámánnal dolgom: 
apám temetésén és a fiam születésekor. Tette a 
dolgát, mint az sámánnak rendeltetett. Ahogy te 
is - bökte meg Badag vállát - tetted az elébb. 

- Akkor felejtsd el, mit szóltam! - felhősödött el 
Badag tekintete. Nem szerette, ha számon kérnek 
rajta hóbortból baráti szavakat. 

- Nehéz azt elfelejteni, amikor a fiamra teszel 
megjegyzést. -  Karsa előrelépett, és ismét 
megbökte Badag vállát. 

- Mondd ki, mit akarsz, de ne böködj, mert 
helytelent cselekszem! 

- Azt akarom, hogy fogd be a szád, és ne 
terjessz a fiamról semmit! 

- Nem terjesztek én! - Badag elkapta Karsa 
kezét. Álltak egymással szemben, egyik ökölbe 
szorított kézzel, másik csukló alatt fogva azt, és 
kidagadtak erőfeszítéstől nyakukon és 
felkarjukon az erek. Mintha bronzból öntött 


emberek lettek volna, ott álltak napbarnított 
bőrükben moccanatlan. Mindketten húzták a 
kezüket vissza, de egyik sem bírt a másikkal. 
Zeke közelebb sétált. Hátratett kézzel, mintha 
csak dolga nélkül téblábolna. 
Bars is felnézett lova mellől, felkeltette 
figyelmét a csendes erőlködés. 


- Miért e huzavona? - kérdezte tettetett 
könnyedséggel Zeke. 

Egyik sem válaszolt. 

- Gondoltam én - biccentett a vadászok 


vezetője. - S meg lehet-e oldani ennyivel? 

Karsa szólalt meg, de száján kívül egyetlen 
tagja sem mozdult. 

- Nem. 

- Megadhatod-e neki, mit kért? - fordult Zeke 
Badaghoz. 

- Igaztalanul vádolt. 

- Értem. S mi lesz most? 

- Ha kiszabadul, elégtételt vehet. 

- Ha nem bírod már, elégtételt veszek. 

Zeke megfordult. 

- Bezeréd! - kiáltott a herélő után. - Gyere, 
dolga van itt még a késednek! 

Karsa és Badag szempillája megrezzent. 

- Mi kellene? - kérdezte Bezeréd. 

- Van itt két mén férfi, akikre éppúgy ráférne a 
herélés, mint Bars új lovára. Ha egy ló kezelhető 
herék nélkül, szerintem a vadászok is azzá 
válnak. 

Bezeréd csippentett a szemével, ismerte Zeke 
fanyar humorát és szikár tréfáit. Nem is szólva a 
vadászok lecsillapítására alkalmazott különleges 
ötleteiről. 


- Most? - kérdezte. 

- Mikor máskor? Béklyó se kell, úgy állnak. 
Láss munkához! 

Bezeréd letérdelt a földre, majd befordult a két 
férfi közé. 

- Na, vadásznak heréje sem volt még a kezeim 
között, de csak nem különbözhet oly sokban a 
lóherétől! 

Kivonta kését, és egy-egy hirtelen 
nyisszantással jobbra is, balra is felhasította a 
feszülő bőrnadrágokat a herék mellett. 

A bronzkés hűvös érintését, de legalábbis a 
reccsenést a két vadász is megérezte, S 
megremegtek a megfeszített kezek. 

- Nem gondolod komolyan, Zeke! - szűrte a 
fogai között a szót Badag. 

- De bizony! - biccentett komolyan Zeke. 

- Nem vagyunk mi lovak! - így Karsa. 

- Annál jobb. Nem rúgtok akkorát. 

Bezeréd alul letette a kést, s úgy vigyorgott, 
mint aki becsókolt már egy tömlőnyi kumiszt. 
Összedörzsölte tenyerét. Sejtette, hogy nem kell 
ide a kés, elég egy érintés is. 

- Nem lesz gond - szólt fel. - Nem akkora, mint 
a lovaké, de nem lesz gond. 

Felnyúlt mindkét kezével, s egyszerre nyúlt alá 
a két kakaskodó heréjének. 

Úgy ugrottak szét a vadászok, mint akiket 
nyakon öntöttek. 

Káromkodott Badag veszettül, Karsa pedig 
Bezeréd felé csapott, s csak azért nem találta el, 
mert a herélő akkor már nyüszögve röhögött a 
földön. 

Zeke megeresztett egy röpke mosolyt, majd 


ment a dolgára. 

Ám fejébe vette, hogy megtudja, mi Karsa 
problémája. 

Ismerte a vadászokat, s tudta, ezzel csak 
elodázta a bajt. A gondokat máshogy kell 
megoldani. , 

S Zeke felelősnek érezte magát az Ágosbéli 
vadászokért. 


3. 


Kijon már rég nem az a tejfölösszájú 
sámántanonc volt, aki tíz tavasszal korábban, 
amikor a szörnyűségek a tűzlidérc 
megjelenésével elkezdődtek a mén emberek lakta 
mezőkön és erdőségekben. Akkor még csak 
óhajtotta, hogy első tanítója, Surja mellett ellesse, 
hogyan idézheti meg a szellemeket vagy a mélyen 
tisztelt  nemtőket, azóta viszont számtalan 
találkozáson átesett, s nemegyszer veszélybe is 
került az égi pusztákon szabadlelke. Pontosan 
megtudta, mit jelent sámánnak lenni és 
sámánként élni, varázsolt és gyógyított, s nem 
volt mellette senki, mint a vadászok, favágók vagy 
ácsok, ötvösök, más mesteremberek esetében: őt 
sosem fogja asszony vagy gyermek kísérni. 

Kijon bizony nagyot változott tíz tavasz alatt, 
ám amikor Csókával és Mervvel összeült a Réce- 
patak melletti vízfolyásban, csak úgy érezte 
magát, mint tíz évvel ezelőtt: fiúnak, aki csak 
kacérkodik az égi hatalmakkal. 

- Valami szörnyű készül - morogta a 
vénségesen vén Csóka. Földet gyúrt ujjai között: 
vizes, fekete erdei földet. A talaj itt olyannyira 


összeállt, hogy alig akart darabjaira hullani, csak 
formálódott és formálódott. - Lentről... mélyről. 
Mintha Lélekúr nem ügyelne többé minden 
ember lelkére... Mit is mondtál, milyen nevet 
adtak annak a gyermeknek? 

- Bara. 

Csóka hümmögött. 

- Úgy! Bara tehát vágyott már az övéi után! 

Szavai inkább növelték a homályt, mintsem 
oszlatták volna. 

- No, gyújtsunk csak világot! - javallotta Merv 
komoran. Övtáskájából kis, fedeles bronztálat vett 
elő. Tűzszerszámok kerültek elő belőle, s Merv 
intésére Kijon gyorsan megtörte a környező 
bokrok leszáradt gallyszéleit, s válogatott a 
tavalyi, ágon maradt levelek között. 

Ők ketten följebb vonultak, és tűzgyújtással 
foglalatoskodtak, miközben Csóka a patak futását 
nézte. Az öregnek sok átgondolnivalója volt, sok- 
sok évet kellett sorba vennie visszafelé 
fiatalkoráig, hogy ráakadjon Bara arcvonásaira és 
lelkének lenyomatára. 

Amikor már égett a tűz, forralókövet tettek 
bele, s Kijon előkészítette a kis bronzüstöt és a 
húsport. 

- Gyere, öreg! - hívta Merv Csókát. - Hamarost 
meglesz a leves, s itt melegebb is van, mint azon 
a vizenyős parton. 

Csóka öregesen felállt, s feljebb vánszorgott. 
Nem csupán azért esett a nehezére a járás, mert 
vén volt már, mint a fák körülötte, hanem mert a 
lába bele-beleragadt a vízbe. Nem volt ez 
egészséges hely embernek, s hogy mégis itt 
találkoztak, annak volt egy oka: titokzatos, isteni 


erő lengte be ezt a vízmosta horhost. A nevét is 
innen kapta: Árnyékerdő. 

Midőn a kő felizzott, a vízbe került, s 
felmelegítette azt. Majd elkeverték a húsport. 
Egy tálból, közösen falatoztak, s közben haladt 
mellettük a fák árnyéka: délutánba fordult. 

- Kijon elmondott mindent - mondta Merv 
sámán az étel elfogytakor. - Most te jössz, Csóka! 

Csóka nyammogott még egy keveset fogatlan 
szájával az utolsó falaton. Nehezére esett 
felidézni a régmúltat. 

- Sámánjelekkel született, de nem sámán volt - 
mondta aztán. - Még az Aranybirodalomban 
éltünk. De nem is pap volt, Szemes, Fénylőhold 
vagy Hajnal szolgálója. Nem. Más. Sámán inkább, 
de más. A szellemek sem úgy jöttek hozzá, mint 
egy sámánhoz. 

- Lehetséges, hogy oka van újjászületésének? - 
kérdezte Kijon, miután Csóka szótlanságba 
merült. 

- Nem térnek vissza a holtak ilyen gyorsan az 
életbe. Sokan száz és száz esztendőt várnak 
Lélekúr jobbján. Bara csak nemrég hagyta maga 
mögött életét. Árnylelke talán három vagy négy 
tavasszal ezelőtt szállt vissza az egekbe. Igen. Ha 
visszatért, oka van. 

- Van már egy különleges gyermek az 
Ágosbéliek falvában - jegyezte meg Merv. 

- Magyar. Hogyne. A tündér-gyermek. Igen. 
Lehet, hogy hozzá jött Bara. Lehet, mert Bara 
sosem hordta amulettjét, s ha jól tudom, az anyja 
nem engedi a tündérgyermeknek sem, hogy 
nyakában legyen. Akárcsak Vajknak. Küldöttei ők 
valamilyen hatalomnak... De ne kérdezzétek, 


kinek. 

Merv hátradőlt, egy kőnek támaszkodott. Kijon 
a tüzet nézte. Az ő felelőssége volt a 
gyermekeknek amulettet adni. Neki kellett az 
égiektől tanácsot kérni, mi legyen, ami a kis 
aranylapocskába  kalapálva felerősíti szívük 
szavát. S való igaz: az AÁgosbéliek közül Vajk, 
Tündér Ila, Magyar nem hordta szíve jelét. Ám 
hogy Bara felveszi-e, az még kérdéses volt, kicsi 
volt még hozzá, hogy amulettet kapjon. 

- Nem jó kézben van az Ágosbéliek sorsa - 
mondta Merv. - Az öreg Ágos, mielőtt meghalt 
volna, sok hibát vétett. 

- Nem mindig segít a kor - nyögte Csóka, és 
kinyújtotta a lábát. - De ne hagyd, hogy 
elűzetésed haragja miatt hirtelen cselekedj! Mert 
a jövő tavaszt már nem érem meg, Merv. S ha én 
nem érem meg, te leszel az, kinek az ereje a 
leghatalmasabb lesz. Még akkor is, ha a mén 
emberek kivetettek magukból, a sámánok tudják 
ezt, s hallgatnak rád. ; 

- Eltemettem már haragom. Ágos halott, a 
fiával pedig semmi dolgom nem volt még. 

- De lesz. 

- Ezt azonban ő még nem is sejti, így lépéseim 
irányát én fogom megválasztani. 

- Milyen jó, ha a vadat fogatlannak látják! - 
nevetett fel Csóka. - Azt hiszik, már nem tud ölni, 
és nem gondolnak karmára. Merv, 
kitaszítottságod előnyödre válik. 

Merv agyába ekkor furcsa gondolat fészkelt. 
Kiűzetését emlegetve, felidéződött annak legfőbb 
oka: az öreg Ágos hetedik gyermeke. Erdőjáró, 
kinek nyomába több vadászt is küldött, hogy 


megöljék.  Erdőjáróról különös víziót látott. 
Sámán vonásokkal ruházta fel testlelkét Lélekúr, 
de Erdőjáró a vízióban más volt, mint egy sámán. 

Bara. 

- Olyasfajta lehet a gyermek Bara, mint 
Erdőjáró tíz tavasszal ezelőtt - fordult Merv Kijon 
felé. - Erdőjáró is más volt, mint egy sámán. 

- "Vadásznak mutatkozott - morogta Kijon. 
Akkortájt ő még csak leskelődő fiú volt, s nem jó 
érzés tudni, más is válhatott volna sámánná 
Ágosék falvában. Akkor kiválasztottnak érezte 
magát, az egyetlennek. Nem volt tehát egyedül? 

- Vadásznak nevelték, de ott szunnyadt benne 
az erő. Akkor láttam ezt, amikor Surja sámán 
temetése volt. S ha Bara olyan, a halálát kell 
akarnunk, mert más választásunk nincs. 
Letéríteni útjáról lehetetlen. - Lássuk, miért is 
vagyunk itt! - hörrent fel Csóka. - Keressük meg 
annak a csecsemőnek a szíve jelét! Sok minden 
kiderül akkor. 

Előkerültek a sámándobok, és előkerült a 
gomba is. 

- Ketten megyünk - mondta Csóka Kijonnak, s 
magára és Mervre mutatott. - Te vigyázol ránk. 
Varázslatos hely ez, s veszélyes, ezt nem szabad 
elfelednünk. Hiába vannak itt a tündérek, a rossz 
szellemek vissza-visszajárnak még prédáért. 

- Csak dobolok - bólintott Kijon. 

- Úgy is ott leszel mögöttünk - mondta Merv. - 
Látni fogod egy részét annak, amit mi. Ne ijedj 
meg! Ha nem rágsz gombát, erősebben tudod 
tartani szabadlelked, s könnyebben visszatérsz. 

- Értem én. 

- Még sosem voltál itt. - Merv merőn nézett. 


Most ő biccentett, hogy jól van. Nem csak azért 
hívta ide Kijont, mert ő a legtájékozottabb az 
Ágosbéliek ügyeiben, hanem mert ismerte. Surja 
halála után néhány hónapra átvette tanítványnak. 
Tudta, hogy engedelmes. Fiatal még, és feszíti a 
tudásvágy, de engedelmes a legvégsőkig. 

Csóka már rágta is a gombát. Merv is bekapott 
egy felet, és a dobja után nyúlt. 

Három sámándob szólalt meg szinte egyszerre. 


Különösmód nem a sámánok szabadlelke kelt 
útra kiszakadva testükből, hanem az erdő 
mozdult meg. Maguk a fák és bokrok, s a víz meg 
a tűz kelt életre. 

Különös hely volt ez a horhos, mintha csak a 
föld mélye nyílt volna itt meg láthatatlanul. A 
közepén ott kanyargott a patak, s ázott avar 
borította a földet. Nem egészséges hely, bárki, 
aki itt aluszik, poklosan ébred reggel, fáj csontja, 
mellkasa, feje. Belébúvik a rossz lehelet, s benne 
marad, míg a napfény ki nem űzi. 

Nem való ez a hely épeszű embernek, de 
sámánnak sem. Nekik aztán kiváltképp nem, mert 
mióta elszaporodtak az erdőkben az állatok testét 
bitorló rossz szellemek, több sámáni szabadlelket 
is megtámadtak nagy  merészségükben. A 
tündérek ugyan visszaszorították őket ilyen 
helyekre, de bizony itt akadhatott belőlük nem is 
egy. 

Ezért jöttek ide a sámánok. 

Ellenség volt mindahány rossz szellem, de a 
gyermekeken - Vajk fián Magyaron és Karsa fián 
Barán - a tündérek védő keze nyugodott, s a 
nemtők nem válaszoltak a kérdésekre, amiket a 


sámánok a két fiúval kapcsolatosan tettek fel. 
Nem volt más választás: a másik oldalt kellett 
kérdezni. 

Az első árnyak azonban, amelyek életre keltek, 
nem a mén embereket folyvást zaklatók közül 
valók voltak, hanem csupán olyanok árnylelkei, 
akik nem találták meg nyugalmukat Lélekúr 
jobbján, s e világban bolyongtak egy idő óta. 
Legalább annyira óvatosak voltak a sámánokkal, 
mint azok ővelük, így megmaradt köztük a 
távolság - egy kis időre. 

Kijon figyelte a doboló Mervet és a vén Csókát, 
akiknek felsőteste finoman hajladozott. A fiatal 
sámánt elbűvölte ez a lágy mozgás, a testek fölött 
lebegő két fényes szabadlélek és az árnyékok 
tánca. Kijon úgy érezte, mintha két alakban 
létezne, egyrészt testlelkében, másrészt a 
testének felületén szétoszlott szabadlelkében. 
Mindkét lelke várt moccanatlan. 

A hangok, amiket hall, vajon az erdő sóhajai 
vagy a halotti lelkek suttogása? 

Kijon hallani vélte Csóka kérdését. Az öreg a 
csodás gyermekekről érdeklődött. 

Ssss... sssokat akarsz tudni... öreg... 

Lengtek a fák, zizegtek a levelek. 

Szzzörnyűséget hozzzol... ránk... 

Hullámzott a vizes talaj, mintha csak egy 
rosszul ácsolt fekete tutaj lenne egy folyó 
sodrában. 

Csobbant és cuppogott a sár, mintha egy 
vadkankondát rejtene. 

Fekete árnylelkek emelkedtek fel, és süllyedtek 
alá. 

Kijon közelébe merészkedtek. 


Tekintetébe bámultak. 

Ismeretlen alakok voltak. 

Akkor aztán Kijon szabadlelke felröppent a 
magasba. A fiatal sámán érezte, hogy húzzák- 
vonják kifelé testéből a lelket. Nem fogta senki, 
nem kapaszkodott bele senki, hanem szívta, 
szívta, szívta... 

Kijon nem vette észre, mikor cserélt helyet föld 
és ég. Csak azt látta hirtelen, hogy a feje tetején 
áll minden, s az ő felfelé szárnyalása bukás a 
mélybe, fejjel előre. 

De mégsem... 

Kifordult a föld előle, s maradt a tisztáson, a 
tisztáson egy gödörben, melynek sáros oldala fák 
gyökerétől volt púpos. Előtte Merv és Csóka... 
Csóka keze közt egy árnylélekkel. Az öreg sámán 
védő jelekkel vette magát körül. 

Kijon nézte őket a gödör fala felett, s szólni sem 
tudott. Azután megérezte, hogy éppúgy, amint ő 
figyeli a két sámánt, figyeli őt is valaki. 

Két sötétszürke, — vizes — szemet látott. 
Hatalmasakat, mint egy ló feje. 

Nem volt orra s nem volt szája. Fejformája sem. 

A gyökerek alól szemlélte. 

Békák potyogtak elő, mintha csak méregzöld 
békakönnyeket ejtene az a két szem. Kígyók 
csúsztak ki a földből, mintha csak haját hullatná 
titokzatos vizslatója. 

Pára csapott ki a lába alatti ragadós avarból, 
poklokat okozó nyirkos pára, mintha csak lehelet 
lenne. 

- JÁRATLAN ÚTON TÉVELYEGSZ, VARÁZSTUDÓ - 
suttogta az ismeretlen hatalom. - 
TUDATLANSÁGBÓL TALÁN?... 


Kígyók, békák, köd ült meg a gödör alján. Halak 
tátogtak. 

Halak. 

Kijon sámán is csak tátogott. 

- LELKEKET FOGSZ... LELKEKET, AMELYEK NEKEM 
SZOLGÁLNAK... 

Lélekúr! 

A tekintet kitágult. 

- GONDOLNI SE MERJ RÁ!... AKI IDE JUT, NEM 
KERÜL AZ EGEKBE TÖBBET. 

Kijön szabadlelkét úgy hatotta át a ködgomoly, 
mint a lázas hő a beteg testet. A sámán nem 
rejthette el gondolatait. Nem tudott szólni, 
némasága azonban árulkodott akaratáról. 

- BELŐLEM ÉLTEK MINDEN NAP. GYÜMÖLCSEIMET 
ÉLITEK FEL, S RAJTAM TAPODTOK - válaszolta meg a 
sámán kérdését Földanya. -  KICSIKARJÁTOK 
BELŐLEM, AMI KELL, FÉLTEK TŐLEM... S EGYRE 
KEVÉSBÉ SZOLGÁLTOK. 

"TESTETEK AZ ENYÉM. MINDEN TEST AZ ENYÉM, 
MERT ÉNBELŐLEM VAN MINDENNEK A TESTE... 

KÉLT GYERMEKEKRŐL AKARSZ TUDNI... 

NE A SZELLEMEKET KÉRDEZZÉTEK! ... 

NE IS A NEMTŐKET!... HALLGATÁSUKNAK JÓ OKA 
VAN. 

HÁROM GYERMEK VAN, S NÉGY MEGTERMETT 
FÉRFI... NEM CSUPÁN KETTŐ, DE MÉG ABBÓL A 
KETTŐBŐL IS CSAK AZ EGYIK OLYAN, KI AZ ISTENEK 
VILÁGÁBA BE AKAR AVATKOZNI. HETÜK TUDÁSA NAGY, 
NAGYOBB, MINT A TIÉTEK, NAGYOBB, MINT 
MINDANNYIÓTOKÉ EGYÜTTVÉVE. HETEN KÉPESEK 
ARRA, HOGY ÚJ RENDET HOZZANAK ÉGBEN ÉS FÖLDÖN. 

NE MERJ KÉTELKEDNI IGAZSZÓLÁSOMBAN, MERT 
ÉLVE ÖLELEM TESTED MAGAMHOZ! 


AZ A HÉT ELSÖPRI A SÁMÁNOK HATALMÁT. NEM 
LESZTEK SOHA TÖBBÉ  HATALMOTOK  TELJÉBEN. 
SZOLGÁKKÁ  VÁLTOK, AZ Ő  SZOLGÁIKKÁ, ÉS 
LESZÁRMAZOTTAIK SZOLGÁIVÁ. 

MENJ, KIJON SÁMÁN, TEDD A DOLGOD! MENJ! 

És Kijon menekült. Ahogy lelke megszabadult a 
sáros béklyóktól, felröppent, s ahogy fordult 
maga körül, lett a hely ismét a tisztás, tűntek el 
az árnyak, s maradt két himbálózó és doboló test. 

S az alkonyat csöndje a fák lombja közt. 


- Nem ölhetünk meg csecsemőt! - mondta 
ijedten Kijon. - Ugyanaz lenne a sorsom, mint 
neked, Merv. 

Merv tekintete megvillant. A sámán elkapta 
Kijon karját, és maga felé rántotta a nála 
huszonöt tavasszal fiatalabb férfit. Elszánt volt, 
mint a farkas, amikor éhségében medvére ugrik. 

- Eljön az alkalom, amikor majd meg lehet ölni. 
Lehet, hogy baba lesz még, lehet, hogy gyermek, 
de lehet, hogy sarjadzó állú kamasz. Nem számít. 
Csak tudd, Kijon, hogy akkor meg kell tenned, 
akármi is vár rád! Én vállaltam a száműzetést. Ha 
te megtalálod az alkalmat, amikor úgy 
megölheted, hogy ezt büntetlenül tedd, ne 
gondolkodj! Cselekedj! Ez a lényeg! 

- Nem tétovázom - hebegte Kijon. 

- És ugyanez áll Vajk fiára is. 

- Lehetetlen! 

- Lesd az alkalmat, Kijon, lesd, s el ne szalaszd, 
mert ha elszalasztod, a rossz szellemek seregét 
hívom ki rád, és árnylelked száz meg száz 
napfordulóig sem fog tudni megmenekedni tőlük. 

Csóka kacagott fel. 


- Jó kezekben lesz ez a nép, sámán! Látom én, 
hogy tudod, mi az a küzdelem. 

-  Vállalod-é?f - erősködött Merv Kijonra 
tekintve. 

- Vállalom. 

- Nem hallom tisztán - morrant a sámán. - 
Elnyomja a levelek zúgása... 

- Vállalom. 

- ,. Hangosabban! - dörrent fel Merv. - 
Túlharsogja a vízcsobogás! 

- Vállalom - kiabálta Kijon. Forrt a vére a 
haragtól, s a szégyentől, amit előbbi félelme miatt 
érzett. Merv látta rajta, Csóka is látta. - 
Megteszem, ami rendeltetik, s nem habozok 
megtenni egy pillanatig sem. 

- Most már tisztán hallottam... 

Kijon dühödten lihegett. 

- Azt mondjátok még meg, ki az a másik 
gyermek... A háromból. 

- Egyről tudok - biccentett komoran Merv. - De 
a háromban csupán Bara van benn, Magyar nem. 
Magyar nem varázstudó lesz, az ő útjai másfelé 
vezetnek, ám a tündérgyermek így is veszélyes 
ránk nézve. 

- Ki az az egy? 

- A réges-rég eltűnt Kondor gyermeke. A 
Belénybéli Zele. Az ő sorsát majd Ráth sámánra 
bízzuk. Figyeli már egy ideje őt a jó Ráth... Zele 
sem hordja szíve jelét, érezni lelkének 
lenyomatán. Ráth majd megteszi azt vele, amit te 
Barával. Hitem rajta. 

- S te tudsz-e a harmadikról? - fordult Kijon a 
vén Csóka felé. 

- Ez nem az én gondom lesz - intett nemet az 


öreg. - Már nem. 

Merv dobott a tűzre. 

- Ne aggódj, Kijon! Előbb-utóbb felderítjük, hol 
él a harmadik. 

- Ki az a Bara? - kiabálta Ila. Vajk még sosem 
látta ilyen feldúltnak asszonyát. Arca haragos 
oldalát Ila még sosem mutatta neki. - Áruld el, 
nem tarthatod meg magadnak! 

Vajk elárulta volna szívesen, egészen eddig. 
Most azonban - nem tudta maga sem, miért - 
ódzkodni kezdett a múlt feltárásától. 

Nem sejtette, a tündér mitől lett ilyenné. 

Megpróbálta átölelni. 

Ila eltaszította. 

- Nem az érintésed kell, hanem a tudásod - 
kiabálta. - Miért hallgatsz, Vajk? Tudni akarom, 
ki az a Bara, akit ismertél! 

- Meghalt már... - felelte szárazon Vajk. 

- De ki volt életében? 

Vajk intett Ilának, hogy üljön le. 

- Akkor ülök le, ha kedvem tartja - toppantott a 
tündér. - Ne integess nekem itt, Vajk, amikor 
kérdezlek, ahelyett, hogy válaszolnál! 

- Nem értem kiabálásod okát - tárta szét a 
kezét Vajk. - És értetlen állok haragod előtt is. 

- Mert egy egyszerű kérdésemre sem bírsz 
válaszolni! Tudakolózom Bara után, akiről azt 
állítottad, hogy ismerted, és te magadba fojtod a 
választ! Nem osztod meg velem a tudásod! 

- Miért fontos ez? Meghalt. A gyermeket 
véletlen épp úgy hívják, mint azt, akit ismertem. 


Ezért kiabálsz? Ezért löksz el magadtól? 

- Semmi sem véletlen, Vajk! Egy egész 
nemzetséget vezetsz, és még azt sem tudod, hogy 
semmi sem lehet véletlen! 

A fapalota falai elnyelték a tündér kiabálását, a 
férfi mégis kinézett a folyosóra, nem csődültek-e 
össze a nembéliek a szokatlan hangra. 

Senki nem állt sem a folyosón, sem az udvaron, 
az emberek eltűntek, mintha csak az őszi szellő 
fújta volna el őket. 

Úgy vélték, szerencsésebb nem szem előtt 
lenni, ha egy tündér haragszik. 

Ki tudja, mit tesz olyankor. 

- "Menekülnél? - kérdezte vészterhesen Ila. 
Félreértette Vajk mozdulatát. 

- Eszem ágában sincs - lépett vissza a férfi. - 
Csak nem szeretném megosztani mindenkivel a 
tudásom, s gondoltam kedves szavaid olyanok, 
mint méheknek a méz, és összegyűltek rá 
odakint, le ne maradjanak semmiről. 

- Gúnyolódsz? 

- Nyugodj meg, Ila! Se nem menekülök, se nem 
gúnyolódom. Beszélnék, ha hagynád! 

Tündér Ila keresztbe fonta karját. 

- Hallgatlak. De az igazat mondd ám, úgyis 
tudom, mikor füllentesz... 

- A hallgatás azt jelenti, hogy hallgatsz is. - 
Vajk az időt húzta. 

Ila mutatta, hogy zárva van az ajka. 

- " Barával még az  Aranybirodalomban 
találkoztam - kezdte a vadász. - Öreg volt már 
akkor, nagyon öreg, szavaiból úgy vettem ki, hogy 
száz tavaszon is túl járt. Edes ajánlotta, hogy 
keressem meg. 


Ila mégiscsak leült. Az öreg Édes nevének 
említése fájdalmait idézte fel, azokat a 
fájdalmakat, amiket Szemes főpapja, Ugria 
okozott neki. Fogságát, Réka halálát, s a sereget, 
mely miatt önnön kezükkel kellett elpusztítaniuk 
otthonukat. 

Vajk is szünetet tartott beszédében, s e röpke 
csendben Édesre emlékezett. ; 

- Megfogadtam a szavát - folytatta aztán. - Es 
elmentem, megkerestem Barát. A segítségét 
kértem. Ez akkor volt, amikor fogságban 
sínylődtél Ugria ketrecében, embereimet pedig 
fogolyként hurcolta magával Kemen. Elmentem 
tehát Barához, és egy sűrű erdőségben akadtam 
rá. Ígéretet tett arra, hogy eljuttat a tündérek 
közé. 

- Ő volt az, ki téged?... 

- Ő - bólintott Vajk. - Nem más. Nagy 
varázserő tulajdonosa kellett, hogy legyen, 
nagyobbá, mint amit sámánjaink birtokolnak. De 
azután Bara meghalt. Meghalt, s neve itt, a 
falumban különös érzetet keltett bennem. 

- A fiú sámánok jelével született - mondta Ila. 

- Hogyan? 

- Mindkét lábán hat ujja van. Már akkor 
éreztem ezt, amikor az anyaméhből húztam 
kifelé. A sámánok jele van rajta. 

Most Vajknak kellett leülnie. Lezökkent Ila 
mellé a padra, és a tündér arcát nézve hosszan 
hallgatott. 

- Miért nem ejtettél erről szót nekem? - 
kérdezte aztán. 

- És te miért nem meséltél Baráról? - dobta 
vissza a szót Ila, akár egy labdát. 


- Ne kezdd már megint! 

- Nem te róttad fel nekem, hogy miért nem 
szóltam a jelekről? 

- Kedvesem... 

- Ez most kevés, Vajk! 

Ila felállt, és biztos távolba húzódott. Azzal 
büntette Vajkot, hogy nem hagyta, hogy a férfi 
hozzáérjen. 

Vajk feladta. 

- Bocsáss meg! Nem tudtam, hogy fontos lenne 
Baráról beszélnem. 

- Az volt. 

- Ila! Járatlan vagyok az ég ügyeiben. Megülöm 
a lovat, felállok a hátán, sőt, átugrom egy 
másikra, szíven lövöm a szökellő szarvast, 
megnyúzok bármely elejtett állatot, s háromszor 
egymás után a kijelölt helyre vágom a kést tíz 
lépésről, de járatlan vagyok a szellemek és a 
lelkek dolgában. Mondd meg nekem, ha a 
gyermeket Barának hívják és a sámánok jelét 
hordja, az mit jelent? Ilyen gyorsan visszatért 
volna Bara a földre? Lehetséges, hogy egy halotti 
lélek, amely még meg sem pihent Lélekúr 
jobbján, ilyen gyorsan visszakerüljön az élet 
körforgásába, s megszületendő lélekként szinte 
azonnal új utat keressen a földre? 

- Ha csakugyan olyan hatalmas erővel bírt 
Bara, akkor lehetséges - bólintott Ila. - Csejkő, 
miután világra hozta gyermekét, elmondott 
nékem valamit ott, rögtön. Megjelent álmában 
egy férfi, és arra kérte őt, hogy a gyermeknek 
hajdani nevét adja. 

- Bara? 

- Ezt a nevet kérte. 


Vajk tenyerébe fogta állát, és hallgatott. — 

- Ha ezt tudom, beszélek - mondta. - Ám ezt 
meg te hallgattad el előttem. 

Ila arcán látszott, hogy a tündér megint felfújta 
magát. 

- Hallgatta el előled a nagyanyád! - válaszolta. 
- Olyan a modorod, Vajk, mint a csizmád talpa! 

- A falumban csodás álom történik, s én nem 
tudok róla? Csejkő csaknem fél holdfordulóval 
ezelőtt szült, így azt kell mondjam, te ezt 
tizennégy éjen és napon át magadban tartottad. 
Én Baráról csak egy napja tudok! Tedd egymás 
mellé a két időt! 8 

- Számolgasd a hátasod fogait, Ágos fia Vajk! 
Ne merészelj szemrehányást tenni nekem azért, 
mert elsiklott a figyelmed valami fölött! 

- Kitől várjam el, hogy a különös dolgokról 
szóljon? - vágott vissza a férfi. - Netán a 
kutyámtól? Meg kellene tanítanom beszélni? 

- Talán keresd fel a sámánodat! Beszélgess a 
vadászaiddal! Vagy kérdezd meg Zekét, annak 
mindenre kiterjed figyelme! 

- Ehhez végképp semmi közöd, Ila, mit és 
hogyan teszek vadászaimmal! 

- Akkor vedd el őket feleségül, és szüljenek ők 
neked gyermeket! - Ila megpördült, és kiviharzott 
a teremből. Ott maradt Vajk egyedül, egyre 
vöröslő arccal. 

Majd a férfi fölpattant ültéből, és más irányba 
vette útját, mint asszonya. Kifelé igyekezett. 

Kivágtatott a fapalota udvarára. 

- Kijön sámán! - üvöltötte Vajk. - Merre van a 
sámán? Szólítsátok elém! 

Körbefordult, de most is csak az üres udvar 


képe fogadta. Még a fal tetejéről is eltűntek 
emberei, vagy ha ott is voltak, láthatatlanná 
váltak valamilyen praktika folytán. 

Vajk teleszívta tüdejét. 

- Szedje a lábát, aki hallja! 

Kijon ezalatt a jurtájában ült, és óvatosan 
törölgette szíve jelét. Mert penészes, nyirkos 
mocsok ült rajta. 

Vastagon. 


Második rovás 


Élet 

Vajk felültette Magyart a lóra, s közben azt 
mondta: - Figyelj, fiam! Ez nem csikó. Ez 
vadászok alatt edződött igazi kanca. Mivel a 
barátod, hagyja, hogy megüld, s te cserébe 
gondoskodj róla lelked szerint! Ez a tied. 

- Az én lovam? - csillant fel a gyermek szeme. 

- A tied. Szégyen lenne, ha születésed hatodik 
évfordulóján pont neked ne volna lovad! Na, 
járasd meg, mert elalszik! 

Magyar megbökte sarkával a lovat, s az 
elindult. Ágosfia Vajk büszkén nézett utánuk. Hat 
tavaszt ért meg, de már úgy üli a lovat, akár egy 
férfi. Remek fiú! 

Fordult a lovával a gyermek. 

- Apám! Kimehetek a falu szélére? 

Vajk bólintott. 

- Csak óvatosan! Menj, de le ne gázolj senkit! 

Magyar elvigyorodott, és lépésben kisétált a 
fapalota kapuján a jurták közé. 

- Most ült rá először? - szólalt meg Ila 
rosszallón Vajk mögött. - S máris kiengeded? 

- Ha nem érzi, hogy bízom benne, nem fog bízni 
magában sem. 

- S ha baja lesz? 

- Óvatos gyermek, észben tartja a határokat, 
amiket  korlátként elé állítottam. - Vajk 
visszafordult, s átölelte Ila vállát. Elmosolyodott. 
- A fiút én nevelem, a kislányt te. Mindenki, 
akihez ért. 

Ila a karján egyéves kislányukat tartotta. 

- Azért szeretném, ha te legalább óvatosabb 
lennél. 


- Ne féltsd! A vadászaim rajt tartják szemüket. 
Szerintem máris többen vigyázzák a jurták között 
lépteit, mint azt csak gondolni mernéd. 

Lovas léptetett be a kapun, s mögötte három 
másik, jól megrakott ló. Gannak érkezett. 

A  vándorkereskedő Vajk előtt leugrott 
hátasáról, s vigyorogva mutatott maga mögé. 

- Falvadban meglesz most a lányok öröme, 
Vajk. Annyi szépséget hoztam, hogy mindenkinek 
jut, még a vén banyáknak is. 

- Hát hasznosságot hoztál-e? - kérdezte 
mosolyogva Vajk. - Én nem tudok mit kezdeni a 
hajcsatokkal és gyűrűkkel. 

- Nem is hozzád jöttem, hanem a tündéredhez - 
vigyorgott tovább Gannak. 

Vajk félreállt, itt valóban nem sok dolga 
lehetett, s keresztbe tett karral nézte, ahogy 
Gannak lepakolja az első hátasról a portéka 
legértékesebbikét, és kiteríti a kendőn egy 
faasztalra az udvar közepén. 

Ila élvezettel válogatott az ékszerek között. 
Karperecek, függők, csatok feküdtek előtte. A 
vándorkereskedő csak aranyakat rakott ki, tudta, 
a tündért más nem is érdekli. 

- Hát aztán magadnak találtál-e lányt, Gannak? 
- érdeklődött Vajk. 

- Ráakadtam százra is, amely mind csodaszép. 
Ismétlem csak magam, amikor azt mondom, a ti 
lányaitok a legszebbek a világon, de bizony kit 
verjek meg azzal a sorssal, ami nekem 
osztályrészül jut? Az év háromszáz napján úton 
vagyok, s ha lenne asszonyom, annak ideje csak 
várakozással telne. 

- Ha asszonyt veszel a házhoz, jurtád mellé 


állatokat is adunk, s a hozományból is tellene - 
veregette meg Vajk Gannak vállát. 

- Tellene, de nem vadász vagyok én, s előbb 
legázolna a ménes hajtás közben, mintsem 
pillantanátok egyet. Jó nekem így. 

- Talán azért nem akarsz megtelepedni, mert 
minden faluban vár egy lány. 

- Talán... 

Gannak cinkosan kacsintott. 

Ila fordult meg, egy függőt tartott füléhez. 
Finom kis karikalánc végén három vöröses 
féldrágakő ült piciny foglalatban. 

- Milyen? 

- Akár a hajad színe. Gyönyörű. 

- Szememhez hogyan áll a piros? Nem jobb-e a 
kék? 

- Piciny az a kő ahhoz, hogy elnyomja szemed 
csillogását. - Vajk közelebb hajolt. - De 
kereshetsz egy kéket is... 

- Legyen a piros! 

- Mit kérsz érte, Gannak? 

- A többivel együtt most már kitesz két 
kisbárányt, nemde? 

- Annyit kitesz. 

- Megszámoljuk annyiban, s én majd elintézem 
a többit. 

Ila vitte a függőt ruhához próbálni, így Vajk 
egyedül maradt Gannakkal. Míg a 
vándorkereskedő csomagolt, az Ágosbéliek feje a 
szomszédos nemzetségekről faggatta. 

- Mindenütt béke és nyugalom honol - mesélte 
Gannak. - Áldják még most is a tündéreket, hogy 
elűzték a rossz szellemeket a jurtafalvakból. A 
Kerecsenek és a Tubák még mindig fújnak 


egymásra, mint az üzekedő bikák, a Besebéliek 
pedig a Törsökkel akaszkodtak össze egy lyány 
miatt, pontosabban két lyány miatt, akiket 
tavaszünnepkor ragadtak ki a faluból. 

- Nem született megegyezés az örömszülők és a 
legény között? 

- A második lyányról azt mondja az apja, hogy 
erőszak történt, s nem fizetne eleget érte a férj. 

- És te voltál ott? 

- Hát, ha erőszak történt, akkor az a lyány 
szereti az erőszakot. Ám a fizetség dolgába nem 
láttam bele. 

- Mondd tovább! 

- Apróbb viszályok nehezítik az Ordasbéliek 
napjait. Elkeveredett a nyájból pár tucat birka, s 
bizton nem farkas volt a tettes. Majd 
megegyeznek a veszteség elosztásának 
mértékében! Hanem a Belénybélieknél nagyobb a 
gond. Berzét sokan nem szívlelhetik a nemzetség 
élén, s nagyon rátarti a fia is, Ezag. Ennyi év 
elteltével is Kondort emlegetik, ami viszont éppen 
nem tetszik Berzének, magam nem tudhatom 
miért, mert ilyen mélyen nem látok bele a 
viszályba... 

- Hadd el! - intett Vajk. - Tudom én. Régi 
történet. 

- Egyéb nincs. Kisebb csetepaték, 
összeöklelések. Mindennapos virtuskodás, amit 
kigyógyíthat egypár jó szó vagy koccintás. 

- Minden ellentét a kezdet kezdetén lecsitítható 
lenne egy jó szóval - sóhajtotta Vajk. - Ez a mi 
nemzetségeinknek a legnagyobb hibája. Csak 
nem jön ki a szájukon az a jó szó, aztán betörik a 
koponyájuk. 


Gannak biztatóan megütötte Vajk vállát. 

- Szeretek köztetek élni. Nem is tudod, 
mennyivel nyugodtabb, mint amott, Gíim, Sakkul 
és Zobor feszítésében. Jut eszembe valami, Vajk. 
A Kocsárdbéliek termését fura kór tizedelte meg 
tavaly, és a kikelt magok száma nagyon alacsony. 
Segítségre lesz szükségük... Magokra, hogy a 
második vetés erős legyen, és télen ne üsse fel 
fejét köztük az éhezés. 

- Ennyire veszélyes a helyzet? Miért nem 
fordultak hozzánk? 

- Nem az, mert kihúznák állataikon a következő 
telet, csak akkor meg állatállományuk csappanna 
meg. És tudod, hogy van ez. Nem kérnek 
segítséget, ha nem nagyon fenyegető a vész. Es 
nem nagyon az, csak kicsit, de azon is lehet 
segíteni. 

- Pótolhatatlan vagy, Gannak. 

- Magam sem tudom, hogy voltatok meg eddig 
nélkülem. 

- "Tudod, kik mondták el a híreket más 
nemzetségekről? 

- Kik? 

- A lányok, akiket elragadtak heves vérű ifjaink. 

Vajk felnevetett, és átkarolta Gannak vállát. 

- Betérsz-e ebédre hozzánk? 

- Hát, ha asszonyod nem olyan furcsa zöldséges 
tündér-eledelt készít... 

- Lesz hús is, ami férfiembernek való. 

- ...akkor elfogadom hívásod. 

- S beszélsz majd részletesebben a többi 
nemzetségről. 

- Te pedig a tiedről. Soká voltam távol. 

- "Békesség van nálunk, semmi különös - 


fordította Vajk a bejárat felé Gannakot. - 
Gyarapodunk, állatban, s gyermekben is. 
Ügyesedünk. állathajtásban és vadfogásban. És 
jajgatunk reggelenként, ha előtte való este sok 
áldomást ittunk egymásra,  asszonyainkra, 
gyermekeinkre vagy  fogásunkra egy-egy 
mulatságon. . Semmi különös nincs felénk 
manapság. Semmi. 

A két férfit elnyelte a fapalota. 

Délidőre járt. 


Gannak délután - miután kicsapta a lovait 
legelni, s berakodott üres jurtájába - körbejárta a 
falut. Jó kereskedő módjára — beköszönt 
mindenhová, s tudatta, hogy itt van, pár napot 
otthonában fog tölteni. 

Ivott a férfiakkal, akik ugyanúgy a szomszédos 
nemzetségek ügyeit tudakolták tőle, ahogy Vajk, 
leállt mutogatni portékáját az asszonyoknak, és 
váltott szót azon pelyhedző állú sihederekkel is, 
akik szép lányokról faggatták: látott-e ilyen meg 
ilyen lányt valahol, s tudja-e a nevét, de ha nem, 
vajon tudja, hol szoktak a nembéli lányok fürdeni, 
mely patak mely részén. Gannak minden kérdésre 
válaszolt, és élvezte önnön fontosságát. 

Valóban szerette ezeket az embereket. Hét éve 
élt közöttük, s habár nehéz volt megszokni 
jellemük némely furcsaságát, rendelkeztek egy jó 
tulajdonsággal: szívesen adtak. De nem is ezért 
maradt közöttük, hanem  közvetlenségükért, 
barátságukért. 

Béke volt e földön, s mivel a mén nemzetségek 
csak esetenként cserélgettek ezt-azt egymás 
között, Gannak Aranybirodalomból hozott üzlete 


virágzott. A kereskedő azonban rájött, hogy már 
rég nem azért járja a vidéket, hogy gazdagodjék, 
mert gyermek és család nélkül a tulajdon itt mit 
se számított, hanem azért, mert élvezi a kitüntető 
figyelmet, amit kap. Amit kivétel nélkül 
mindenütt megkap. 

- Meghoztam az oroszlános perecet - mondta 
Lontának a nap vége felé, túl már számtalan 
cserén, beszéden és italon. Előhúzott leapadt 
átalvetőjéből egy arany karperecet. 

Ilán, Lonta férje mogorva tekintettel méregette. 

- A mi ötvösünk talán nem elég jó? Asszony, 
minek hozatsz távoli vidékről ilyeneket, amikor 
Csobód is megcsinálja nekünk? 

- Jó az, jó - mondta Lonta. - De olyan oroszlánt, 
mint amit a Tubabéliek ötvöse készít, olyat én 
még nem láttam sehol. Nézd csak meg, Ilán! Ez 
az oroszlán szerelmes oroszlán. Es ott ül a 
tekintetében a szerelem. 

Ilán átvette a karperecet, és a szeméhez 
emelte. 

Közel. 

Még közelebb. 

Egészen közel. 

- Hát, ha szekercével vágják le a fejem, akkor 
sem látok szerelmet a tekintetében - tört ki 
belőle. 

- Olyan fafejű vagy, mint a  jurtáid 
tartóoszlopai! - kapta ki a férje kezéből a 
karperecet Lonta, és azon lendülettel fel is 
kötötte csuklójára. - Lepjél meg vele! 

- Már hogy lepnélek meg vele, amikor régen 
tudtad, hogy ezt fogod kapni, én meg csak most 
hallottam róla? 


- Adj valamit cserébe ennek a jóembernek! 

- Ennek-e? - mutatott Ilán Gannakra. 

- Ki másnak? - pörölt az asszony. - Tán Teleg 
komádnak akarnál fizetni a sok tréfáért, amit tőle 
kapsz? 

- Megteszem én neki is. De mit adjak most, 
ilyen gyorsan ennek a kereskedőnek? 

- Találd ki, te vagy a mesterember! 

- Nem megy az olyan gyorsan! - vakarta meg a 
fejét Ilán. Gannakhoz fordult. - Te mit szeretnél? 

Gannak felnevetett. 

- Ha készítesz egy ládát, az éppen elég - 
mondta Ilánnak. 

- No, tudd meg, van egy fölösleges ládám. Azt 
neked adom. Te meg, asszony, maradj itt, és most 
szavad ne halljam őszig! - Ilán kivezette 
Gannakot a szomszédos jurtába, ahol rossz 
időben a faragást végezte, s ahol tárgyait 
tartotta. Egy gyönyörű szép láda állt a sarokban. 
Frissen illatozott, s tetejét virágok díszítették. 

- Ez igen! - bólintott elismerően Gannak. - Nem 
akármilyen kezed van neked, Ilán! 

- Erre iszunk! - Ilán elővett egy kancsónyi 
kumiszt. 

Ittak is. 

- Hanem miért ölsz bele ennyi időt egy ládába, 
amit aztán itt tartasz? - kérdezte Gannak. 
Megszédült egy pillanatra ettől a kortynyi 
kumisztól. - Hiszen van munkád elég! 

- Neked készítettem. 

- Nekem? Miért? 

- Tudtam, hogy ezt fogod kérni a karperecért 
cserébe. 

Gannak most nézett igazán nagyot. 


- Két dolgot magyarázz meg, ácsok gyöngye, 
Ilán! Először is, honnan tudtad, hogy ezt fogom 
kérni? 

- Mi másra lehet szüksége egy kereskedőnek? 

- Rendben, ezt a választ elfogadom. Akkor 
pedig honnan vetted, hogy karpereccel térek 
vissza? 

- Tán csak nem hiszed, hogy ennyi együtt 
töltött év és gyermek után nem ismerem az 
asszonyomat? És a családját? Főképp a húgait? 

- Nem értem - vallotta be a kereskedő. Erezte, 
hogy a fejébe szállt a sok ital, ezt már a 
beszélgetés elején is érezte. 

- Hát tud egy asszony is titkot tartani, s nem 
dicsekedni testvérei előtt? Még akkor is, ha ilyen 
vén asszonyka, mint az enyém! Igyunk még! - 
javallotta Ilán. 

- Azt már nem - intett Gannak. - Ha még egyet 
iszom, sose érek haza ezzel a ládával. 

Felemelte két oldalánál fogva. 

- Köszönöm neked, Ilán mester. 

- Hagyd el! Én köszönöm neked, mert most 
csend lesz otthon. 

Lépett ki Gannak a jurtából, s majdnem hasra 
esett. Egy kis emberke keveredett elé, s nem látta 
a tehertől. 

A férfi elvesztette az egyensúlyát, és tett 
néhány botladozó lépést előre. Meg sem fordult, 
amikor egy kéz csattant hátán, s haragos asszonyi 
hang csendült fel. 

- Van két szeme, és mégsem használja! Gyere, 
kicsinyem! 

Gannak megfordult, és Csejkőt látta, amint egy 
hároméves-forma gyermeket a karjára vesz. 


- Bocsáss meg... - nyögte a férfi. 

Csejkő a gyermek fejét fogta, mintha bizony a 
fiú beütötte volna azt. Fogta, de úgy, hogy takarta 
vele az arcot. 

- Összezúzod, úgy jössz elő a jurtából - morogta 
az asszony. 

Megjelent Ilán is. Gannak különös fényt látott 
tekintetében, amikor felismerte a nőt. 

- Még szerencse, hogy semmi baja - mondta 
Csejkő gyorsan, és indult volna el, de Gannak 
eléje toppant. 

- Kiengesztelhetlek valamivel? - kérdezte. 

- Nem kell nekem semmi. 

- Igazad volt, ügyetlenségemben nagy ijedelmet 
hoztam rátok. Szeretném, ha nem gondolnál 
keserű szívvel rám. Fogadj el tőlem valamit! 

- Nincs szükségem semmire, ami a tied! - 
Csejkő kikerülte, s gyors léptekkel elment, ment a 
jurtájuk felé. 

- Hagyd! - intett Ilán. - Furcsa asszony, furcsa 
gyermek. 

- Nohát! Mi történt, míg távol voltam? 

- Beszél a fiú, s úgy mesélik, különöseket mond. 

- Sutyorogták ezt eddig is. 

- De most már mesélik is. 

- Értem én - biccentett Gannak. - Még egyszer 
köszönöm a ládát, Ilán mester! Hálás vagyok érte. 

- Ugyan, hagyd el!... 

Gannak Csejkő után ment. 

Kint letette a ládát, majd betoppant a jurtába. 
Csejkő rémülten kapta fel fejét. 

- Mit akarsz itt? - kérdezte ellenséges hangon 
az asszony. 

- Boldogságot és békességet a jurta lakóinak! 


- Mondtam már, nem kell engesztelésed. Nem 
haragszom. - Ám nem úgy nézett ki. 

- Egy kis tüzet szeretnék kérni, hiszen az 
enyém kialudt pár holdfordulóval ezelőtt - 
mondta Gannak. 

- Miért pont tőlem? 

- Tán gond adnod? - Gannak a tűz felé intett. - 
Nem juthat nekem a zsarátnokból, hogy 
felszítsam a sajátomat? 

Csejkő nem válaszolt, úgy döntött, hamarabb 
távozik a kereskedő, ha megkapja, amit kér. Egy 
tűzre való fával kikotort egy hatalmas zsarátnokot 
a tűzhely szélére, és egy kéregdarabra gurította. 

- Most aztán siess, Gannak, mert tüzet fog a 
kezedben, ha nem érsz időben haza! - nyomta a 
kereskedő kezébe a kérget parazsastul. 

Gannak kis meghajlással köszönte meg, aztán 
már ment is. 

Ám mielőtt kilépett volna a jurtából, egy 
pillantást még vetett a gyermekre. 

Jéghideg, vizslató tekintet meredt vissza rá. 
Gannak megborzongott... 

...és menekült. 


6. 


A gyermek a jövő záloga. Boldogulása jó fényt 
vet apjára, családjára, nemzetségére, s az egész 
népére is. Ha jól kezeli az íjat, amikor felnő, nem 
éheznek asszonya, gyermekei. Ha érti az állatok 
nyelvét, felnőve figyelmes gazda válik belőle. Így 
gyarapodik a család, s mindenki, aki körülötte él: 
gazdag hozománnyal adhatja lányát, és jólétben 
szállhat sírba, ha a gyermekeit ő is megfelelően 


nevelte fel. 

Mén ember lóra termett, ez a második, mit 
észben tart minden férfi. Még járni sem tud, de 
apja ölében már megismerkedik a lovaglással, s 
gyakorolja azt előbb falovon, aztán csikón, s 
gyermek még, amikor először felülhet egy 
heréltre, legyen az jó pajtása, legjobb barátja. 
Nem lehet elég korán kezdeni. 

Fiúgyermek az erdőn-mezőn, a lány anyja 
szoknyája mellett van jó helyen, ez volt a 
harmadik vélekedés. A lányra vigyázni kell, óvni, 
védeni, a fiút viszont vadítani, éljen együtt a 
füvekkel, fákkal s az éggel. Övé a nagyvilág, 
Szemes sugara barnítja bőrét, a lányé a jurta s 
annak otthont adó tüze, kezüket pedig a munka 
edzi. Persze a lányt sem szabad visszafogni, 
néhanap hadd vaduljon, s bizony, a fiúnak is kell 
ismernie apróbb ügyességeket, de a fiúgyermek 
az más... az mindig más lesz, ha óvják, csak 
elrontják. 

Ezen a reggelen tucatjával mentek ki a fiúk 
játszani a  Görnyésre.  Kelevézzel, ostorral, 
pányvával, fűzfanyilakkal, szőrlabdákkal. Tág 
mező volt ez ahhoz, hogy elkerüljék a másik 
ügyetlen hajításait, s puha a földje ahhoz, hogy 
lebirkózzák egymást komolyabb sérülések nélkül. 

A Görnyés mindig is jó játszóhely volt, csak 
néha legeltek errefelé a marhák, s a birkák 
egyáltalán nem. Ebben az évben nem vetették be, 
mert nem volt szükség rá, az Ágos jurtafalvától 
délre eső földeket vették tavasszal művelés alá. 

Ugy szállt itt a gyermek, mint a madár, s néha 
az anyai szó nem is volt elég a beparancsoláshoz, 
hanem inkább kemény atyai vagy testvéri szigor 


kellett hozzá. 

A hajítófával játszók ügyesebbjei a mező szélén, 
ott, ahol a kicsit mocsaras Uron-lápa található, 
madarakra dobáltak, akik pedig még náluk is 
ügyesebbnek képzelték magukat,  ürgékre 
futottak. A kicsik csak egymással szórakoztak, s 
csontokat gyűjtöttek minden egyes találatkor. 

A csontokat szolgálatra lehetett váltani. 

Magyar szeme olyan volt, mint a sasé, keze 
pedig, mint a kígyó villant meg. Hatévesen úgy 
kezelte a kereszt alakú hajítófát, ahogy a 
tízévesek. Vert is mindenkit, ha beállt a 
korabéliek közé a maga faragta eszközzel, ezért 
aztán nem egyszer a megmérettetés után erővel 
kellett bizonyítania, hogy jogosan nyert. 

- Ide gyere, Magyar! - intette egy tízéves fiú 
magához Ágos fiát. - Ürgére megyünk, jössz-e 
velünk? 

- Mi a tét? 

Regőly elvigyorodott. 

- Hallom, van már lovad. 

- No és? 

- Felteszed-e nyerésre a győztesnek? 

- Apám megöl. 

- Nohát, nem bízol benne, hogy győzöl? - húzta 
a fiút Regőly. 

- Én hat tavaszt láttam, ti tízet-tízet - 
számolgatott Magyar. - Ez így nem igazságos. 

- Előnyt akarsz? Nem hiszem, hogy adhatunk. 
Nem szoktunk előnyben játszani, tudod, aki nem 
lehet társ a versenyben, az inkább ne is szálljon 
be. 

- Nem kell az előny. Én felteszem a lovamat, ha 
ti feltesztek kettőt-kettőt. 


Regőly arcáról leolvadt a mosoly. 

- Nincs két lovunk, tudod jól! 

- Akkor keressünk más tétet! 

Regőly megcsapta kicsit Magyar fejét, amolyan 


barátságosan. : 
- Jól számolsz, Magyar. A fene a formád! - Es 
már megint vigyorgott. - Gyere, kitaláljuk 


közösen, mi legyen a győztes jussa! 


Csejkő a bőrtömlőket verte, hogy meggyorsítsa 
a kumisz erjedését. A bot, amit a kezében tartott, 
négy éve szolgálta ezt a célt, és a használattól 
egész simává kopott a fogórész. Csejkő keményen 
odacsapott a tömlőnek, amely tompa döngő 
hangot adott, majd újra és újra, s ha eggyel 
végzett, ment tovább. 

- Úgy veri, anyám, mintha haragudna rájuk - 
jegyezte meg a három éves Bara. 

Csejkő összerezzent. Mindig megijesztette egy 
röpke pillanatig, amikor a fiú úgy beszélt, mint 
egy felnőtt. Nem a fiútól félt, nem, azt imádta, 
szerette, csodálta, hanem attól, hogy egyszer baj 
lesz belőle. Állandóan sulykolta belé, hogy ha 
mások is vannak a közelben, inkább ne beszéljen. 
Most nem voltak, senki... mégis összerezzent, s 
körülnézett a jurtában. 

- , Magunk vagyunk - mondta félelmetes 
nyugalommal a gyermek. Apja fekhelyén ült, 
lábával a láda oldalát döngette. 

- Nem azért... 

- Apám miatt üti oly erővel a tömlőt? 

Csejkő letette a botot a földre, és szembefordult 
a gyermekkel. Két kezét szoknyájába törölte, 
pedig nem volt koszos, csak zsibbadt a tenyere az 


ütések erejétől. 

- Nem szeretem, amikor ilyeneket kérdezel, 
Bara! 

- Nincsen apámmal semmi gond - folytatta a 
gyermek. - Csak néha előveszi ugyanaz a 
rémület, ami anyámat. 

- És nem szeretem, amikor így beszélsz. 

- Nem tudok máshogy. 

Csejkő letérdelt a gyermek elé. Megfogta kezét, 
és a kis combocskákra fektette. 

- Nem tudom, kinek a lelke lakozik benned, de 
a legkülönlegesebb vagy minden fiúgyermek 
között. Es különbözöl is tőlük, s ezért féltelek. 
Hogyne féltenélek? Titokzatos fátyol mögött 
rejtőzik a jövő, és rád ismeretlen sors vár. 
Születésedkor tudtam ezt, s azóta minden 
pillanattal egyre jobban belém ég. Hogyne 
rémüldöznék? És rémüldözik Karsa is, csakhogy ő 
férfiember, s nem mutatja ezt ki. Ezért aztán iszik 
és verekszik... Ennek sem lesz jó vége... 

Csejkő magába roskadt. Bara kiszabadította 
kezét, s megsimogatta anyjának haját. 

- Kiszolgáltatott lény az ember, hogy olyan soká 
gyermek - mondta a fiúcska. - Ott vannak a 
csikók, akik második évükben már mindenre 
képesek. Én pedig hasra esem, ha gyorsan 
szaladok, aztán már három is elmúltam, és nem 
tudok merni a kondérból, melyben az ebéd fő, 
mert nem érem fel a kanalat. Pedig az ételt is 
meg tudnám főzni, ha kellene, mert emlékszem 
rá, hogyan kell csinálni. 

Az asszony felnézett. 

- Mire emlékszel még? Hogyhogy nekem soha 
nem mondod el? 


- Mert alig-alig jönnek előző életem emlékei. 
Beszélni tudok, főzni tudok, s egy sereg 
apróságot, melynek hasznát aligha veszem ekkora 
méretben. De a múltam alig rémlik. Idő kell még, 
anyám, idő kell. 

- Jól van, Bara! Akárki is voltál vagy leszel, én 
kivárom veled. 

- Ölelj meg, mama! 

Csejkő magához szorította a fiút. 

- Es most emelj fel! - rendelkezett a gyermek 
azon a hangon, mint annak előtte. 

Az asszony remegve állt fel. 

- Vigyél ki a Hétfehér-dombra! 

- Miért? 

- Nem tudom. - Bara belekapaszkodott anyja 
nyakába. - Nem tudom, de úgy érzem, feladatom 
van ott. Ma valami megváltozik. 


Magyar két ürgét dobott ki a hajítófával, s fél 
szemmel a nagyfiúk zsákmányát  vizslatta. 
Hármójuknak egy-egy ürge fityegett az övén, 
kettőnek azonban megvolt a kettője. Még nem 
dőlt el semmi. Még nyerhet, de veszthet is. 

Az győz, aki előbb kidobja a hármat. 

Nem csak a dobáson, de a szerencsén és a 
járáson is sok múlt. Gyors állat az ürge, jól hall, 
és villámgyorsan eliszkol, ha valaki nagyobb zajt 
csap a kelleténél. A Görnyésen nem is tudtak 
volna vadászni a többi gyermek ricsajától, ezért 
vonultak át a Hétfehérre. 

No, ott aztán voltak ürgék számolatlan. A 
Görnyésről is oda menekültek el. Nem bírták a 
gyermekzsivajt. 

Magyar lábujjhegyen járt, s fürgén tekintgetett 


körbe. Mozgást keresett a fűben. 

Lépett, s figyelt, majd újra lépett. Hallgatta a 
száraz fű zizegését, a recés élű gyom karistolását. 
Hallott méhzümmögést is, és madárdalt távolról. 
Ideszűrődtek a kicsik ujjongásai és rikoltásai, de 
csak halkan, mintha egy másik világban zajlana a 
gyermekek vetélkedése. 

Egyre melegebb lett, de szellő, ha suhant, 
oldotta Napatya hőjét. 

Magyar látta szeme sarkából, hogy egy fiú 
moccan, s elhajítja a keresztfát. Szaladt is aztán, 
s fogta az ürgét, amit nagy ügyesen eltalált. 
Övére tűzte. 

Már négyen voltak versenyben a győzelemért. 

Úgy lépkedtek, mint gólyák békára lesve. Láb 
föl, áll a levegőben, majd zaj nélkül, óvatosan le. 
Ránehezedve aztán emelhető a másik láb, hasonló 
mód lassan, óvatosan. 

Miközben kezük, benne a hajítófával, magasan 
a levegőben. 

Nehéz súly ám az a fa, ha hosszan tartja az 
ember! 

Hamar lyukat kell találni. 

A lyuk közelében lesz ürge is, csak ki kell várni. 

Valamelyik tízéves dühödt kiáltást eresztett 
meg. Elvétette a célt. 

Magyar nem nézett fel. Fontosabb volt számára 
a préda. 

Zizzent valami előtte. Túl nagy, hogy bogár 
legyen. Magyar megmerevedett, s tekintetét a 
hang irányába vitte. Meresztette szemét, de csak 
a fű lágy hullámát látta, sárga virágokat, s pár 
lepkét, amint meg-megakadó táncukkal a mező 
fölött libbentek. 


Megint megzizzent, s most már látta is. 

Egy barna folt. Mintha... 

A karja azonban fáradt. Kisebb volt a hajítófája, 
mint a többieknek, de nem annyival, amennyivel 
gyengébb volt náluk. Most azonban nem 
ereszthette le a kezét. 

Már nem. 

Nem szabad mozdulnia. 

Fuvallat simogatta arcát. A távoli ricsaj még 
messzebb tolódott, s a hangok és fény a barna folt 
kivételével kivesztek elméjéből. Csak annak a kis 
területnek a mozgását látta. — Szürkészöld 
fűcsomó, felmagozott gaz, kutyatej... és ott az 
ürge. Mozdul. 

Magyar lépett, s keze lendült. 

Az ürge megugrott. 

A fiú elhajította a fát, amely forgott a 
levegőben, pörgött, s egyenesen oda csapódott, 
hova az ürge pattant. 

Magyar azonban már nem látott semmit, mert 
egyik pillanatról a másikra elnyelte a föld. 


Regőly felnézett a kiáltásra, mert olyan más 
volt. Nem az öröm, de nem is a bosszankodás 
hangja. 

A hang magasságából tudta, csakis Magyar 
kiálthatott, és tudta, hogy vészt kiáltott. 

Idejében nézett föl, még látta a fiút eltűnni. 

Eltűnni a föld alatt. 

Regőly hagyta az ürgéjét, amely ott váratott 
magára pár lépésnyire, és megiramodott a fiú 
felé. Akármi is esett, baj történt, s ilyenkor nem 
számít semmi más, csak a segítség. A többiek is 
megiramodtak Magyar felé, ki rögtön, ki némi 


tétovázás után. 

Látták a fiút kalimpálni, aztán már azt se. 

Rohantak, ahogy erejükből telt. 

Egy rettenetesen mély gödör tátongott Magyar 
helyén. Annyira mély, hogy nem látták az alját, s 
nem látták a fiút sem. Kicsi volt szája, de 
kiöblösödött alul. Nem víznyelő volt, s nem is 
barlang. Hideg szállt fel a mélyéről, és békák 
vartyogása hallatszott. 

S egy vékony gyermekhang. 

- Segítség! 

- Tarts ki, Magyar! - kiáltotta le Regőly. - 
Milyen mélyen vagy? 

- Egy gyökérbe kapaszkodom - kiáltotta vissza 
a fiú. - Húzzatok ki! 

- Kötél kell - mondta fent Regőly. - Nyikos, 
szedd a lábad, hozz a faluból kötelet és 
segítséget! - Aztán lekiáltott. - Bírod még tartani 
magad, Magyar? 

- Síkos a gyökér... 

- Milyen mély a lyuk? 

- Nem látom, sötét van! 

- Tarts ki! 

- Kígyók is vannak, hallom sziszegésüket! 

- Látsz minket? 

- Nem... 

Regőly körbepillantott. 

- Nincs valahol egy faág a közelben? - kérdezte 
fennhangon. 

- Ezért véresre vernek minket apáink - mondta 
egy fiú. 

- Hallgass! Keress egy hosszú ágat, lehet, hogy 
azzal elérjük. 

- Nem hallottad, hogy nem is lát minket? 


- Igaza van. - Deme, egy kis, mokány gyerek 
térdelt le Regőllyel szemben a túloldalon. - És bot 
sincs a környéken. Miért is lenne? 

Magyar kiáltása hallatszott a mélyből. 

- Vízcsobogást is hallok. Hideg van. 

- Már jön a segítség - kiáltotta Regőly. - Tarts 
ki! 

- Csúszom!... - A fiú kiáltása sikoltásba fúlt. 

Regőly megrettent. 

- Magyar! Magyar, szólj már! Hallasz? Magyar! 
- szólongatta Vajk fiát. - Mi történt? Magyar? 

Tompa csattanás hallatszott, s még egy, 
rövidebb kiáltás. 

Nyögés. 

- Magyar?! 

- Elkaptam egy másik gyökeret. De lejjebb 
vagyok - kiáltotta a fiú lentről. - Gyengébbnek, 
távolabbinak tűnt a hangja. - Kulcsolom a 
lábammal is. 

- Ügyes vagy! Ügyes vagy - Regőly nem bírt 
mást mondani. - Kiveszünk onnan, meglásd, 
kiveszünk onnan! 

- Nincs is itt fa - morogta Deme, és összevont 
tekintettel a mezőt fürkészte. A távolban, messze, 
túl messze, az erdő vonalát. 

- Fogd erősen, Magyar, fogd erősen! 


Nyikos a faluba rohanvást összetalálkozott 
Csejkővel és Barával. 

- Mi történt, Nyikos? - kiáltotta Csejkő. Látta a 
fiú arcán az igyekezetet. 

Nyikos nem állt meg, úgy dobta vissza a szót. 

- Magyart elnyelte a föld. Megyek kötélért. 

- Igyekezz, anyám! - suttogta Bara. - Nem sok 


időnk van. 


- Fázom! - kiáltotta föl Magyar kis idő múlva. - 
Az ujjaimat alig érzem... 

Felerősödött a békák brekegése. 

- Valami van itt lent - kiáltotta föl a fiú. 

- Micsoda? - kérdezte Regőly rosszat sejtve. Ha 
a lyukba nézett, futkározott a hátán a hideg. 

- Nem tudom, de mozog. Mintha egy hatalmas 
kígyó lenne. Nagyon nagy, de nem sziszeg, csak 
tekeredik... Nagyon mély ez a lyuk. 

- Dobj le egy követ! - nyújtott át egy ökölnyi 
kődarabot Regőlynek egy fiú. - Hallgassuk meg, 
hol az alja! 

- És ha eltalálom Magyart? - intett Regőly. - 
Nem. Valaki nézze, jön-e már a segítség! 

- Félúton járhat csak Nyikos a falu felé. 

- Ha lovakkal jönnek, visszafelé gyorsabb lesz 
az út. 

- Leengedlek - mondta Deme, és Regőlyre 
nézett. - Megfogjuk a bokád, s te lenyúlhatsz 
érte. 

- Miért nem te nyúlsz te le, ha már kitaláltad? - 
kérdezte mögüle valaki. 

- Mert én vagyok a legmagasabb közületek - 
adta meg a választ Regőly. - Rendben, Deme, én 
benne vagyok! 

Regőly lehasalt a földre, kezét és fejét a lyukba 
dugta. Semmit nem látott, orrát viszont vizes, 
rothadt szag csapta meg. 

Deme és még egy fiú a bokájához kerültek, s 
erősen megragadták azt. Engedték, hogy Regőly 
előrekússzon, és válla, majd mellkasa és dereka is 
a lyukban legyen. Ezzel majdnem eltakarta a rés 


száját. 

- Magyar! - kiáltotta Regőly. Az ő hangja is 
tompának hallatszott már. - Beszélj! Mondj 
valamit! Akármit, csak ne hallgass! 

- Mire készülsz, Regőly? 

- Megpróbálok lenyúlni érted! 

- Mélyen vagyok nagyon. 

- Nem számít, be ne álljon a szád! 

- Jól van. Semmit nem látok, csak gyökereket 
érzek... - Magyar beszélt. - Amibe kapaszkodom, 
olyan vastag, mint egy vadász felkarja, de van itt 
még több is, ha a lábammal oldalra nyúlok, érzem 
őket mindkét oldalról. Földesek, de úgy inganak, 
mintha a levegőben lógnának... 

Regőly közben még beljebb csusszant a lyukba. 

Deme odaszólt a többieknek is, hogy 
segítsenek, így még ketten fogták Regőly bokáját. 
Megemelték, majd nyögve beleeresztették a 
résbe. Regőly most úgy lógott, fejjel lefelé. 

Szemét meresztette, de semmit nem látott, 
karját nyújtotta, de semmibe nem ütközött bele. 

- Feljebb mászni nem tudsz a gyökereken? - 
kiáltotta. 

- Nem. Visszacsúszok. Az előbb egy másiknak 
ütköztem a fejemmel. 

Túl messziről jött a hang. Regőly tudta, hogy 
nem érheti el. 

Furcsa, nyomasztó érzés volt ebben a résben 
lenni. Nem csupán a szagok miatt, hanem a 
visszhangzó brekegés és csobogás miatt, amit 
már ő is jól hallott. A fiú mellkasára mintha kő 
telepedett volna, agya eltompult, akárcsak a 
hangok. 

Akkor ezt annak tudta be, hogy fejjel lefelé lóg. 


Elhagyta a remény, hogy kiemelheti innen 
Magyart. 

Valami hozzáért a kezéhez. 

Megnyalta. 

Regőly összerándult, a lábát tartó fiúk 
előrebillentek. 

- Húzzatok ki! - kiáltotta Regőly, s rögtön 
emelték is, mintha csak készültek volna erre a 
kiáltásra. 

Amikor a felszínre húzták, hátrahőköltek. 

Zöldes színben játszott Regőly hajának vége, 
mintha csak moszat rakódott volna le rá. 

- Ez nem egyszerű lyuk - mondta halálra váltan 
az egyik fiú, és hátrálni kezdett. - Tűnjünk el 
innen, mert elnyel minket is! 

Magyar sikoltása hallatszott lentről, s ez 
hátborzongatóbb volt mindennél, amit a fiúk 
eddigi életükben hallottak vagy tapasztaltak. 

Deme és Regőly ocsúdtak fel elsőként, és 
ugrottak vissza a lyukhoz. 

- Magyar! 

A sikoltás elhalt, s nyomában néma csend 
következett. 

- Magyar! - üvöltötte le a mélybe Regőly. - 
Szólj már! Magyar! 

Szél suhogott, távolban tücsök ciripelt békésen. 

- Magyar! Hallod-é? 

Egyikük amulettjéhez akart nyúlni, hogy szíve 
jelét faggassa ki, él-e még a fiú ott lent a 
mélyben, de Deme lefogta a kezét. ; 

- Villám csapott az agyadba? - sziszegte. - Es 
ha a haláltusájába látsz bele? 

- Magyar! 

Regőly kétségbeesetten nézett föl, s hasonló, 


ideges arcok tekintettek vissza rá. A fiúk nem 
tudtak, mit tenni, csak toporogtak a rés szélén. 
Nap sütötte tarkójukat. 
Méh zümmögüött. 


- Valaki jön! - rebbent meg egyikük. - Csejkő 
az. 

- Csejkő? Mit keres itt? 

- Barával sétál. 

Akkor már az asszony is látta a fiúkat, és 
lassított volna, de Bara megszorította karját, így 
késztette gyorsabb lépésekre. 

- . Mi történt? - — kérdezte, amikor 
hangtávolságba jutott, s már nem kellett 
kiabálnia. 

- Vajk fia alatt megnyílt a föld, és elnyelte - 
mondta Regőly. 

- Nem akármilyen rés ez - tette hozzá Deme. 

- Tegyél le! - ficánkolt a gyermek anyja 
karjában. 

Csejkő vonakodva bár, de letette. Fogta kezét, 
amit Bara elengedett, de akkor meg megragadta 
a fiú ruhájának a szélét. 

Mégis csak hároméves! 

A fiúk is megütközve néztek, nem tudták, mit 
csinál Csejkő. Látták szemében a 
tanácstalanságot, s hogy engedelmeskedik fiának. 
Mert amit Bara mondott, az nem kérés volt, 
hanem parancs. 

Előrelépett a gyermek, s az anyja el nem 
engedte volna, ment utána. Regőly félrehúzódott. 

Bara ránézett a fiúra, és tekintetének mélyéről 
félelmetes tudás visszfénye csillogott. 
Megbámulta Regőly hajának színét. Még előrébb 


ment, Csejkőt már a sírás kerülgette, annyira 
félelmetesen közel járt a lyuk széléhez. 

A hároméves gyermek kinyújtotta kezét, mintha 
csak körbe akarná tapogatni a lyukat. 

- Ez nem barlang - mondta mély hangon. 

A halálra vált fiúk egyikének ez éppen elegendő 
volt ahhoz, hogy végképp elhagyja lelkiereje, és 
futásnak eredjen. Kiabálva rohant vissza a faluba, 
nem érdekelte már senki és semmi. 


- Égiúr segíts! - nyöszörögte Csejkő, és 
megjelentek első könnyei. - Nem akarom, hogy ez 
megtörténjen! 


Bara nem is figyelt rá. Behunyta szemét, csak a 
kezeire és lelkének erejére bízta magát. Érezte a 
mélyben vonagló hűvös és rideg erőket. A 
hatalmasságot, amely mindenkinél erősebb, aki e 
tájékon él vagy megfordult. Az istenekéhez 
mérhető csupán ez az erő. 

A fiú csak hároméves volt, hiányos 
emlékezettel, kevés erőnek birtokában. Minden, 
amit előző életében átélt, ott szunnyadt benne. 
Minden, ami hatalma volt, lelkének mélyén várta 
az ébresztést. 

Ami itt volt e tájon és ebben az időben, az néha 
egy hároméves kisfiú volt, néha egy öreg, 
elhagyott emlékű ember. 

Most azonban éledezett a múlt. 

Szabadlelke az előző élet emlékeit 
árnyékokként őrizte. Ezek az árnyékok most, a 
mezőn megnyilvánuló hatalmasság hatására 
kiteljesedtek, s alakot öltöttek. Az emlékek, 
amiket a mindennapos ember halála után ott 
hagy Lélekúr jobbján, visszatértek. Bara halála 
más halál volt, mint a mindennapos embereké, 


megszületendő lelke megőrizte emlékeit, amelyek 
Csejkő méhében ugyan eltompultak, s amíg a 
gyermek teste és szíve ki nem fejlődött, tompán is 
maradtak. De most számolatlan jöttek elő a 
régmúlt napok, hónapok, évek. Évek az 
Aranybirodalomban... 

- Szólítalak Földanya! - mondta Bara. 

Férfihangon. 

Csejkő sikoltott, és elájult. Regőly hátrébb 
kotort, , Deme — megmerevedett, mint egy 
megrémített gyík. 

Bara immáron nem csak tudott dolgokat, 
hanem érzett is. Érezte ott lent Magyart, akinek 
szeme-szája — vízzel volt tele. — Érezte a 
csúszómászókat, békákat, halakat, angolnákat, és 
a... és azt a nagy kígyót is. Azt a hatalmas nagy 
kígyót is... 

- Égiúr erejével és dicsőségére... - mondta a fiú 
kinyújtott kézzel. 

De nem a szavai, hanem lelkének ereje 
szólította az Öregistent, s keltette életre Ékest, 
aki láthatatlanul Bara segítségére sietett. 

A fiúk csak annyit láttak, hogy egy hároméves 
fiú áll a feneketlen mélység szélén, csukott 
szemmel, előrenyújtott karral, s akkor megrendül 
a föld, megrázkódik a domb. Egy pillanatra 
minden hang elhalt a mezőn, a tücskök cirpelése 
megszakadt, a rágcsálások, motoszkálások zöreje 
megszűnt. A madárcsivitelést elvágták, s hirtelen 
a meleg is mintha csökkent volna. 

Aztán felharsant a madarak rikoltása, állatok 
hangja a távolból, az erdő mélyéről, a föld pedig 
csak tovább rázkódott, morgott, dörmögött, 
mintha haragudna  Földanya, vagy mintha 


támadnák. 

Az égen megjelent egy óriási fény-madár, szinte 
lyukat égetett a kék vászonba alakjával, annyira 
vakított. Szélsebesen közeledett, ahogy a víz 
zuhan alá a sziklákról, majd egyetlen elmosódó 
fénycsíkká változott, és belesuhant a föld résébe. 
Hátravetette Barát, a fiúkat - Deme a fején 
bucskázott visszafelé -, s az eszmélő Csejkőt is. 

A föld dübörgése elállt. 

Lassan elhalt az állatok rémült rikoltozása. 
Melegebb lett. 

A résből szürke fény szállt fel, akárha egyenes 
szálú füst lenne. 

Lent csapkodott valami. 

Valami hatalmas test... 

Tücsök és bogár még mindig nem szólalt meg. 
Megint csak csönd volt. 

Csejkő feltápászkodott, és magához ragadta 
Barát. Megszorította, de a fiú kibontakozott 
öleléséből. Ahogy visszabicegett a rés felé, 
értetlen és félelemmel megtelt tekintetek 
kísérték. 

Megállt a szüremlő, fehér fényben, árnyéka 
hosszúra nyúlt... 

... S csupán árnyékának a feje eshetett anyja 
ölébe. 

Állt ott mereven, míg a fény lent vibrálni, 
villogni kezdett, mintha emberek vagy lelkek 
táncolnának benne. Aztán szemközt a föld 
megbomlott, s aláhullt egy óriási darab. A rés 
tágult. 

Megbomlott máshol is. 

Bara lába előtt. 

Mintha ő mit sem tudott volna veszélyről. 


Csejkő sikoltotta fia nevét, és ugrott. 

Szétmállott a talaj Bara lába alatt, s megbillent 
a fiú. Tehetetlenül, mint egy aprócska bábu. 
Törékeny testével a résbe fordult. 

Csejkő az utolsó pillanatban kapta el, a karjánál 
ragadta meg, s úgy fogta, mint ragadozó a 
zsákmányt. A fiú függött a mélység felett, s akkor 
Csejkő lenézett... 

Gigászi kígyó forgott lent, pikkelyek súrlódtak, 
s körülötte forrt a víz a halfarkak csapásától, 
siklók,  angolnák, kígyók  émelyítően gyors 
forgásától. Középen egy fényalak állt, kezében 
sötét folt... 

Talán egy gyermek? 

... de Csejkő nem láthatott többet, mert a szeme 
fájni kezdett, égni a fénytől, mintha csak Szemes 
arcára nézett volna délidőben, így hát másik 
kezével is megragadta fiát, és csukott szemmel 
araszolt volna hátra... 

...ha teste alatt ugyanúgy bomlani nem kezd a 
föld, ahogy Bara alatt az elébb. 

Érezte, hogy nemsokára nem lesz, mi 
megtartsa, bizonytalanná vált a föld, mintha csak 
frissen vágott birkaszőrön heverne, majd érezte 
azt is, hogy a bokájánál fogva húzzák hátra, és ő 
húzza Barát, immáron biztos, füves talajon 
hosszan-hosszan. El a réstől. 

Akkor megjelent a fényes alak, s karjában 
Magyart tartotta. 

Senki nem tudott ránézni, s így azt sem 
láthatták, hogy az eszméletlen fiút a földre 
fekteti, óvatosan, mint egy törékeny kismadarat. 

Azután a fényalak felszívódott a nyári 
délelőttben, mintha csak egyenesen a Napatya 


arcába olvadt volna bele. 
Lódobogás hallott. Megjött a faluból a segítség. 
Az élen Vajk vágtatott. Ugy ugrott le a lóról, 
hogy már a földet érés pillanatában megragadta a 
fiát. Felkapta, arcát simogatta, s nevén szólította. 
A lovasok megdöbbenése akkor volt a 
legnagyobb, amikor belenéztek a gödörbe. Egy 
hatéves gyereknek is csak a derekáig ért volna. 
Nem erről beszélt Nyikos. 


Ve 


Hat tündér érkezett vissza Tündérkertből 
Ilával. Vajk már várta őket, kényelmes helyet 
készíttetett nekik az udvaron, ételt-italt hozatott, 
s mindenkit kizavart a fapalotából. A tündérek 
leszálltak, levetették hattyúruhájukat, amelyben 
mindig is érkeztek, s egyenként arccsókkal 
üdvözölték Vajkot. 

A férfinak már egyáltalán nem volt 
kényelmetlen ez az üdvözlési forma. Nehezen 
szokott hozzá, de az évek során elfogadta a 
közvetlenségnek ezt a formáját, sőt, 
megtiszteltetésnek vette, jelnek, hogy a tündérek 
maguk közül valónak tartják őt. 

S így is volt. 

- Hallottunk újsütetű gondodról, Vajk - kezdte 
Firtos. 

- Kettő is van. 

- Mindkettőről beszámolt Ila. 

- Akkor segítsetek! 

- , Nehezebb ez, mint rossz szellemekkel 
viaskodni - mondta Firtos, és Selyemaranyhajú 
Ila is bólintott mellette. - A szellemek csupán 


eltévelyedett árnylelkek, akiket valamilyen métely 
emésztett, s egyszerű varázserővel elriaszthatók 
voltak. De mit lehet tenni az ellen, aki lábunkat 
tartja, s akitől évente kétszer aratást kaptok, mi 
pedig bővizű folyókat. Mit tehetnénk mi Földanya 
ellen? 

- Tudjátok okát, miért fenekedik fiamra? 

Firtos Ilára pillantott. 

- Körüljártuk mi már ezt az esetet, jó uram. S 
be kell vallanunk, nem tudjuk, miért akarta 
elnyelni — Földanya Magyart.  Utánajártunk 
Boldogasszony úrnőnél. Kértük őt, mesélje el 
nekünk okát. Nem tudta megmondani. Kértük 
Lélekurat és Ékest, ők nem is válaszoltak. 

- Talán ha sámánjainkkal próbálkoznátok... 

- Ha mi kevesek vagyunk ehhez, ők még ennyit 
sem érnek el. 

- De faggathatják nemtőinket. 

- Értsd meg, Vajk, hogy ehhez kevés az ember. 
Az ellentét az istenek között húzódik. 

- Akkor miért egy gyermeken próbálgatják 
erejüket? 

Ila férje mellé ült, s megfogta kezét. 

- Van egy fiunk - mondta. - Az ég hallgat, a föld 
haragos. 


Vajk felugrott. 
- Hát megrengetek én eget is, földet is, de a 
fiamat nem hagyom - kiáltotta. - Tisztelem 


Égiurat, Lélekurat, Ékest, mióta az eszemet 
tudom, és Szemes haragját sem temettem el 
szívem mélyére, bármit is tett főpapja ellenem. 
De ha a fiamnak baja esik, nincs helyük többé 
sem jurtámban, sem nemzetségemben. 

- Az emberi élet ingatag - suttogta Firtos. 


- Ingatag, úgy van! Ingatag, mert elsodorhat az 
áradat, ha zajlik tavasszal a folyó, vagy ha rosszul 
találsz el egy medvét, és az neked esik, és 
szétmarcangol. Ingatag, mert abból teremtettünk, 
amiből, és elöregszik testünk. De nem úgy 
ingatag, hogy elnyeli Földanya az embert! Nem 
úgy ingatag, hogy rossz szellem költözik egy 
pumába, és az életedre tör! Miért tizedelnek 
bennünket égi hatalmak? Ott van nekik az egész 
mennyboltozat, miért nem hagynak minket élni, 
és ahogy a sors rendeli, meghalni? 

- Ha az istenek visszavonulnának az egekbe, mi 
sem lennénk itt - mondta Ila. - Nem lehetnék 
veled, s nem lenne két csodálatos gyermeked 
sem. 

- Szemes szolgálója volt az a fénylő alak, ki 
megmentette? - kérdezte Firtos Vajkot. - Mintha 
Ila azt említette volna, találkoztál már vele 
egyszer, Vajk. 

- Régen volt, mielőtt segítségért mentem volna 
az Aranybirodalomba - emlékezett vissza az 
Ágosbéliek feje. - Hét esztendővel ezelőtt. 
Egyszer jött, akkor viszont éjszaka, Holdanya 
uralma alatt. Nem lehet a Napatya szolgálója 
semmiképp. 

- Mit tett akkor? Veszélyben voltál? 

- Nem kellett engem védeni a veszélytől. - Vajk 
türelmetlenebb volt most, mint a mindennapokon 
szokott lenni. Türelmetlen a buta kérdésekkel 
szemben is. - Tanácsokkal szolgált, s nem átallt 
hazudni nekem, hogy megnyugtasson. Azt 
hazudta, apám megvár itthon, s lám, Ágos 
meghalt, mire hazatértem. 

A tündérek hallgattak. 


- Nem hiszem, hogy az lenne a tiszte, hogy 
vigyázzon rám vagy fiamra - folytatta Vajk. - 
Megjelent, mert Bara szólította. Ennyi. Ő nem 
nyújthat mindig védelmet fiamnak, ha erre 
gondoltál volna kérdésed feltevésekor, Firtos. 

- Vigyük el Magyart Tündérkertbe! - ajánlotta 
egy tündér. 

- És oda bezárva élje le életét? - kérdezte Vajk. 
- Lányom ott boldog lehet, s boldog vagyok, 
amikor anyja hozzátok viszi, mert tudom, hogy 
szépséget és jóságot lát, s azt tanul. De a fiam 
hogy edződjék virágok és csilingelő bokrok 
között? Hogyan tanulja meg az állatterelés 
fortélyait, s hogy miképp kell megvédenie magát, 
ha a vadkan reátámad? Nem, Magyarnak semmi 
keresnivalója a Tündérkertben. Azontúl pediglen 
abban sem lehettek bizonyosak, hogy ti nem 
vonjátok-e fejetekre Földanya haragját, ha 
magatokhoz veszitek. 

- A Napbaöltözött Bau óvja kertünket, jobban, 
mint e falut bármely égi hatalom. 

- Hát óvja tündérének fiát itt! - morrant fel 
Vajk. - Vagy tán szemellenzőt visel, és nem mer 
túlpillantani  kertetek határán? Védem én 
Magyart, s védi az anyja. Ha segít 
Boldogasszonyunk, akkor nem eshet a 
gyermeknek baja. 

- Nézzétek el neki! - mondta Ila a tündéreknek 
halkan. - Csak a fiát félti. És én is. Én is féltem, 
és félem a jövőt. 

Firtos felállt. Mozdulataiból csak úgy sütött a 
határozottság. 

-  Megkérdezzük ismét Baut! Kérdezzük és 
kérdezzük az isteneket folyvást, és addig tesszük 


ezt, míg meg nem unják, s választ nem adnak! 

A többiek is helyeseltek. Ott ült mindenikük 
szívében a segíteni akarás. 

Ila átölelte a Firtost, majd mindegyiket, sorban 
egymás után. Soha nem volt még ennyire hálás 
nekik. 

- Szeretlek benneteket, tündéreim! 

- Csak el ne fáradjatok a kérdezősködésben - 
morogta Vajk. 

Firtos furcsán nézett rá. Vajk biccentett. 

- Bízom bennetek. 


Halcsik érkezett a kapu felől, mellette Bolda 
botladozott, Vajk és Ila kétéves kislánya. 

- Az anyját szerette volna látni - mentegetőzött 
Halcsik. - És bizony ezt elég hangosan adta 
tudtunkra. 

Tündér Ila felkapta az aranyhajú kislányt. 

- Olyan a hangja, mint egy kis denevérnek, 
zeng tőle a jurta, és megfájdul mindenki feje, ha 
hallja. Tudja ezt ő nagyon, és így aztán kiharcolja, 
amit akar, csupán a hangjával. - Megköszönte 
Halcsiknak, hogy eddig is vigyázott a lánykára. - 
Ellesz már az ölemben, Halcsik, hálás vagyok 
segítségedért. 

- Szívesen vállalom egy lányom és három öccse 
mellé - mosolyodott el az asszony. - Felfrissülés 
nekem ez a legcsöppebb kislány. - Körberebbent 
tekintete a tündéreken, akik mind őt nézték. - 
Most már mennem kell, mert ha nem lesz ebéd, 
hát Rapsa engem fal fel, amint hazaesik... 

Elsietett. 

Tündér Ila eligazgatta a kislányt ölében, s a 
fejét simogatta. 


- Beszélni kell a másik gondról is - mondta 
aztán. 

Vajk visszaült a tündérek közé. 

- Terjed a híre, mit tett Bara. Lassan, mert 
tiltással tettem béklyót az ott lévők szájára, de 
megakadályozni nem lehet egy-egy elsuttogott 
szót vagy tekintetet. Es bár a fiúktól némaságot 
követeltem, apjuktól-anyjuktól nem tilthatom el a 
kérdezősködést, faggatást. Két akarat feszül itt 
ellent, s az apák előbb-utóbb felkeresnek engem 
is... Nem tart örökké ez a hallgatás, tudom. 

- Bara mit mondott? 

- Most már valóban bizonyosak lehetünk benne, 
hogy nagy lélek lakik benne, akiről azonban ő 
maga sem tud sokat. Csejkő pedig azóta is sír és 
zokog, egyetlen ép gondolatot nem tudtam 
kiszedni belőle. 

- Megijedt... 

- No, az hangját is szegte teljesen. De csak 
neki, a fiúknak bizonyosan nem, és még csak nem 
is sejtem, hogyan fognak viselkedni vadászaim és 
az asszonyaik, ha megtudják, mit tett Bara. Egy 
hároméves gyermek. De nem is ettől tartok 
igazán... Hanem a sámánoktól. 

- Kijon téged szolgál, és nemzetségedet - 
jegyezte meg Firtos. A kis tündér jól ismerte Vajk 
nemzetségének tagjait, számtalanszor sétált 
közöttük. Ha itt volt, és ha tehette, mindig a 
jurták között bóklászott. 

- Való igaz, ám saját gondolatai szerint. Néha 
eltér véleményünk abban, mi a jó és mit kell 
tenni. Nem akarnak ők rosszat, csak rossz utat 
választanak, s ők sem tévedhetetlenek. Volt már 
családomban valaki, aki különlegessége miatt egy 


sámán kezétől kellett meghaljon, habár... habár a 
fénylő alak hét évvel ezelőtt állította, hogy 
bátyám még él, és az egekből figyel minket. 

- Nem lehet, hogy a fénylő alak a bátyád? - 
kérdezte Aranyka. 

- Nem lehet - intett szomorúan Vajk. - 
Erdőjárót megismerném szaváról, vagy ha azt 
megmásítja, a lelkéről, ami a szavak mögött 
rejtőzik, még akkor is, ha sötétben vagy tűzben 
találkoznék vele. És ő sosem hazudna apánkról... 
Viszont a másik gond, amit Ila fölvetett az elébb, 
azt kellene megoldanunk. Mert ha a történetnek 
híre megy, Csejkő és Karsa meg nem állhat a 
többiek előtt. A vadászok ódzkodni fognak 
Karsától, az asszonyok Csejkőtől, s a gyermekek 
Barától. Szomorú sors jut nekik. 

- Szomorú sors, valóban, de mit tehetnénk mi? 

- Meg akarlak kérni benneteket, vigyázzatok a 
gyermekre. Belőle sosem lesz vadász. Ó 
varázstudó, s úgy is kell felnőnie. 

A tündérek egymásra pillantottak, s 
mozdulatukban elutasítás volt. Még nem tettek 
semmit, csak összenéztek, egyre gondolnak-e, de 
döntésük már ebben a fejfordításban benne volt. 

Nem. 

- Magyart elvittétek volna, őt pediglen nem? - 
kérdezte kissé haragosan Vajk. Türtőztette 
magát, de nem tudta leplezni felindultságát. 

- Nem valók közénk - mondta határozottan 
Firtos. - A te fiad Ila fia is, de embert nem 
engedünk be Tündérkertünkbe. Csejkőnek és 
Karsának akkor is maradnia kellene, ha Barát 
elvinnénk, de a fiút sem vihetjük. Meg kell 
tanulniuk együtt élni ezzel. Nekik is és 


nemzetséged többi tagjának is. 

- Igen, Ila is ezt mondta nekem, mikor e 
lehetőséget felvetettem - mondta Vajk. - Akkor 
jó, ezzel megbirkózunk magunk. - Helyesbített. - 
Mindennel megbirkózunk magunk. Ti csak 
tudjátok meg a miértet! Miért haragos Földanya a 
gyermekemre? 


A vak Teleg fent ült a fal tetején, amikor a 
tündérek megjöttek, és beszélgettek. Hallgatta a 
tündérszót, és volt köztük egy, amibe 
beleszerelmesedett. Csak ritkán szólt, de 
szavaival a vak vadász szívét minden egyes 
alkalommal megremegtette. 

Teleg hallgatta a tündérbeszédet, de nem az 
értelmére figyelt, ha nem hogy mikor csendül fel 
ismét az a hang... Hét év után most értette meg, 
miként lehet első pillanatban beleszerelmesedni 
egy tündérbe, most értette meg Vajkot, s hogy 
őrültségekre is képes volt Iláért... 


8. 


Karsa részegen tért haza. Részegen és 
dühösen. 

Amikor belépett a jurtába, Csejkőt megütötte a 
szag: a test kipárolgásai és a kumisz savanykás 
illata. Ezt a láthatatlan falat tolta maga előtt a 
férfi. 

Az asszony úgy tett, mintha mit sem venne 
észre. Kavarta a vacsorát a tűz fölött, s azt 
mondta: 

- Ülj le, Karsa, mindjárt kész a hús! 

Karsa egy szót sem szólt, csak lezökkent 


családfői helyére. 

Bara jobb oldalt, a helyén feküdt, nyakig 
betakarva. Szeme csukva. 

A férfi bámult, s közben Csejkő kimerte az ételt. 
Először a férjének, majd miután a kezébe adta, 
csak akkor magának - így követelte az illem és a 
szokás. 

Még félig se merte a tányérját, amikor Karsa 
odacsapta a magáét. 

- Nincs ennek semmi íze! - Elheveredett 
fekhelyén ruhástól, csizmástól. 

- Biztos kevés ízt tettem bele - mondta Csejkő. 
Letette tányérját, és megkezdte feltakarítani a 
kiöntött ételt. Dobott egy kicsit a jurta közepén 
lobogó tűzbe, áldozatul. 

- Túl meleg van, elég a parázs - mondta 
elégedetlenül Karsa, miközben a mennyezetet 
fürkészte. - Lehet, hogy ma kint alszom. 

De nem mozdult. 

- Ahogy akarod, jó uram. 

Kis csend. 

- Elaludt már? 

- Úgy hiszem. 

- Hiszed? 

- Hangja sincs alkonyat óta. 

- Úgy a jó. Akkor még azt is hihetem, hogy 
hozzám hasonló gyermek az enyém. - Fent 
függött a mondat a levegőben, érezni lehetett, 
hogy van még, mi kikívánkozik a férfiból. - Miért 
nem jó az én magom? Egy gyermekem van, az is 
más. Már legalább még egynek útban kellene 
lennie, hogy abban bízhassak, azt szerethessem. 
Lehetne akár lány is, nekem már mindegy. 

Csejkő nem mert szólani egy szót se, tudta, 


hogy Karsa amúgy sem azt mondja, amit érez, 
hanem amit a keserűség mondat vele. Ismerte ő a 
férfit jól, s nem azért szeretett bele, mert ilyen 
volt. 

Ki tudja, mit vetettek a szemére délután. Ha az 
ember iszik, akkor meg úgyis más, mint józanon. 

- Újra kellene kezdeni - szólalt meg hirtelen 
Karsa. - Az egészet. Kitenni ezt a fiút, és azt 
mondani, nincs gyermekünk.  Elfeledni, és 
szeretkezni, és te szülnél egyet. Az elsőt. 

- Ilyet azért már ne mondj! - bukott ki 
Csejkőből. Az asszony épp feltápászkodott, és 
gyorsabban eljárt a szája, mintsem szerette volna. 

Jobb is lett volna, ha magában tartja! 

Karsa ledobta a lábát a földre, és felült. 

- Már miért ne? Úgy hordozom egy hároméves 
fiúgyermek nevét, mintha ótvaros kelés lenne. 
Amerre nézek, mindenütt csak hátakat látok. Ha 
jönnek, azt mondják, jól kifogtad, Karsa. Fekete 
vér folyik a fiad ereiben. De lehet, hogy nem is a 
te fiad! 

- Te vagy az apja, Karsa. - Csejkőnél kis híja 
volt, hogy megint el nem sírta magát. 

- Még rosszabb! Mondd meg, mi a baj velem? 
Mi volt a baj szeretkezésünknél? Rosszul álltak a 
csillagok, vagy talán  Lélekúr azt mondta 
magának, nézzétek, itt van az a szerencsétlen 
vadász az Ágosbéliek között, most megtréfálom. 
Adok neki egy olyan gyermeket, akivel nem tud 
mit kezdeni. 

- Nem... miattad... 

Csejkő alig tudott beszélni. Karsa észre sem 
vette. Egyre inkább belelovalta magát a 
keserűségbe. 


- Nem is sámánt adok neki, mondta Lélekúr, 
valami mást, amit még isten csodája sem látott. 
Megremegteti a földet, és lehoz fénylő madarakat 
az egekből. 

- Vajk... hálája... 

- Vajk hálájával mit sem érek, ha senki nem 
vadászik velem, és senki nem koccint. Egyedül 
ihattam, mint a rühös róka, mindenki elkerült. 
Karsával már inni sem jó, Karsával nem hajtok 
állatot, mert bármi megeshet. Nem természetes, 
ha az embernek olyan gyermeke van, aki 
hatalmával eget és földet is megmozdíthat. Régen 
talán kellemes volt, és mindenki éltette az ilyen 
gyermeket és a családját, de ma már csak félnek 
tőle. Igen, félnek tőle, mint a rossz szellemektől. 
Mert ki tudja, mi van benne! 

Csejkő elsírta magát, és lehanyatlott az ágyra. 

Karsa egy pillanatig bután bámult, aztán 
tehetetlensége haragban tört ki. 

- Mit bőgsz? Te szülted! Csinálj is vele valamit! 

Csejkő csukló zokogása volt a válasz. Karsa 
felpattant, és felragadta az asszonyt. 

- Csinálj vele valamit, hallod? A tested nevelte, 
onnét jött elő, élve. Minden, amit tesz, ugyanúgy 
a te bűnöd is! Milyen test az ilyen? Fertőzött 
gyermeket szül! 

- Nem... 

Karsa ekkor megütötte az asszonyt. Csejkő a 
földre zuhant, és összekuporodott. 

- Ne ellenkezz! - üvöltötte. - Itt van, nem? 
Vészt hoz a fejemre. Kié lenne a felelősség, ha 
nem a tied? Takarítsd el innen, ne is lássam! Nem 
akarom látni. 

Elindult a kijárat felé, de még visszaordított. 


- Átkot hordoz, tüntesd el a jurtámból, vagy te 
is mehetsz! Azt se bánom, ha együtt mentek! 

Részegen kibukott az ajtón a szabadba, Csejkő 
pedig ott maradt a földön fekve, megállíthatatlan 
zokogásban. Csak sírt és sírt, és folyton az járt 
ajkán, hogy ,a te fiad is, Karsa", de nem tudta 
kimondani. 

Bara pedig fekhelyén, a lószőr alatt kuporgott, 
behúzódva a legtávolabbi, legsötétebb sarokba, s 
onnan nézett kifelé a takaró egy résén át, nézte 
anyjának sovány alakját. 

Nem szólt. 


Bagolyhuhogás ébresztette fel Kijont álmából. 

A sámán amúgy sem aludt túl mélyen, s nem is 
szokott hosszan aludni, feleannyi pihenés elég 
volt neki, mint másnak. 

Hallgatózott, s újból meghallotta a 
bagolyhuhogást. 

Semmivel nem volt ez különb a baglyok 
hangjánál, csak egyben: ismerős küldte a légbe. 
Merv. Merv sámán. 

Kijon  összeszedelőzködött. Dél óta várt 
valamilyen jelet, s most végre megjött. Most 
érhetett Merv a falu közelébe. 

Kijon kióvakodott a jurtájából. Körbenézett, de 
lélek sem mozdult semerre. Aludt az egész falu. 
Fent csillagok sziporkáztak, a Holdanya fogyó 
alakja félúton volt az ég teteje s a láthatár között. 
Annyira világította meg csak a tájat, hogy a jurták 
halmai fekete foltoknak tűnjenek, s szürkének 
köztük az út, s hogy a halandó ne menjen neki 
egy felállított oszlopnak sem. 

Egyetlen vadász sem figyelt fel a 


bagolyhuhogásra. Érzékeny fülük nem fedezte fel 
a különbséget, s nem csoda, a huhogás mintha 
igazi lett volna. A lélek volt más mögötte, s annak 
felismerése Kijonnak nem okozott nehézséget. 

Ő ment, s nem Merv jött, mert Merv be nem 
tehette a lábát egyetlen faluba sem. Ide pedig 
kiváltképp nem volt célszerű besettenkednie, ha 
felfedezik, jól ellátják a baját. S ha használja 
erejét, akkor tán még meg is ölik dühükben. Ha 
nem használja, megnyomoríthatják ütlegeikkel. 

Kemény ám a vadászok ökle-marka! 

Kijont a Zalka felé vezették ösztönei, s egyre 
erősödtek benne Merv érzései, amelyeket a mind 
közelebb kerülő nagy sámán keltett benne. Mert 
Merv volt kitaszítottságában is a legnagyobb. 
Évek múltak, új sámánok jöttek, s néha hatalmas 
tudással vértezte fel őket az ég, de sosem 
érhették utol Merv erejét. 

Már hallatszott a Zalka csobogása. 

- Erre, Kijon! 

Merv a part egy magasabb pontján, egy bokor 
árnyékában ücsörgött, térdét melle elé húzva. 

Kijon illőn köszöntötte, s helyet foglalt mellette. 
Az árnyékban. 

- Hívásodra jöttem. 

- Tudod, miért vagyok itt - morogta Merv. 

- Eljött a mi időnk. 

- Biztos akartam lenni benne, hogy te is érzed. 
- Merv elmosolyodott. - Hát persze, hogy érzed. A 
mai nap után sok minden megváltozik. Légy 
résen, én is a közelben maradok. Hívhatsz, ha 
kellek. 

- Használjam szívem jelét is? 

- Olyan messzire nem megyek. Itt leszek a 


közvetlen közeletekben. Elég, ha csak lelkedben 
óhajtod jelenlétem... 

Kijon véletlenül kibökte: 

- Vigyázz, bajod ne essék! 

Merv sámán felnevetett. 

- Most nem én leszek az, akinek félnie kell. 
Figyelj, Kijon! Mindenre figyelj, s úgy csapj le az 
első alkalomra, ahogy az ölyv a nyúlra! Légy 
gyors és kegyetlen! Azzal az élettel, amit elveszel, 
ezer másikat mentesz meg. 

És Kijon megismételte három évvel korábban 
tett ígéretét. 

- Nem fogok habozni, sámán. Nem fogok 
habozni. 


Harmadik rovás 


Szerelem és halál 

Nem távolodtak el a tündérek oly messzire 
Ágos falvától, hogy ne lássák azt, de épp eléggé 
messze mentek, hogy senki ne zavarhassa őket. 

Hajnal érkeztével indultak el, s túl a Zalkán, az 
Őrző tetején találták meg helyüket, egy hatalmas, 
ősöreg tölgy tövében, amely úgy állt őrt a vidék 


felett, ahogy a nemtők vigyáznak 
leszármazottaikra az egekben. A domb is erről a 
fáról kapta nevét az Ágosbéliek 


megtelepedésekor elsőként. Messzire látott, aki 
felkapaszkodott rá, s messziről látszott, 
útmutatója volt lovasoknak és  vándoroknak 
egyaránt. 

Ide jött a hét tündér énekelni és szólítani 
Boldogasszonyt. 

Teleg egy fiúval kísértette magát utánuk. Ha a 
tündérek nem szaporázzák, ment volna egyedül 
is, mert ismerte az erdőt, az erdő fáit, s hétéves 
vaksága alatt hallás után megtanult járni a fák 
között is, minden zörrenés, levélsusogás hírt 
adott arról, merre ne forduljon, hova ne lépjen. 

Hallása nem lett jobb, de megtanult hallani. 

Amikor már közel jártak, hazaküldte a fiút a 
faluba. Az szabadkozott egy keveset, de nem mert 
nemet mondani, s Teleg meg csak nógatta, hogy 
menjen, nem lesz semmi vész. Ott volt a vadász 
övén tegeze, kezében íja, megvédi majd magát, 
ha szükséges... 

A fiú távozott, Teleg pedig még közelebb osont 
a tündérekhez, egészen a fát körítő tisztás 
határáig, s ott elbújt egy gödörben. Hallgatta a 
tündérek énekét egész álló nap. 


Nem érzett sem éhséget, sem szomjúságot. 
Varázslatos kellett legyen maga az ének, mert 
Teleg ráadásul nem hogy szükséget nem érzett 
semmi eledel iránt, de fáradt sem volt, vagy 
éppen zsibbatag. Kifejezetten boldognak érezte 
magát, és hogy nem lát, az sem zavarta. 

Azt megszokta már rég. 

Alkonyatkor, amikor — vöröses csíkokkal 
szabdalttá vált a Puszta felett az ég, és Holdanya 
előre küldte a szellők szárnyán a sötétség leplét, 
a tündérek befejezték az éneklést. Jutottak-e 
valamire vagy sem, azt Teleg nem tudhatta, de 
hangjuk elhalkult, s énekük nem csendült fel 
többé. 

Teleg lélegzetét visszafojtva hallgatózott. 
Megérezte, hogy alkonyodik, hűs szellő érkezett 
éjszakról. Hallott pár tündérszót, azután teljes 
lett a csend. Mégis tudta, hogy itt vannak még, 
nem mentek el, mert érezte illatukat és 
jelenlétüket. 

- Tetszett a dal, Teleg? - szólalt meg egyszer 
csak egy hang a vak vadász füle mellett. 

Teleg kicsinykét megugrott, ám rögtön 
visszanyerte önuralmát. Nem hallotta, hogy a 
tündér melléje sétált. 

- Soha szebbet nem hallottam, Ila - mondta. 

- És most, hogy vége, hazajössz-e velünk? 

- Hát ha mentek és nem szálltok, akkor 
szívesen. 

Ila nem segített Telegnek felállni, a vadász vak 
volt, nem béna. Ilyen esetekben többen 
megtették, s akkor Teleg haragjával találkoztak. 
A vadász feltápászkodott, leporolgatta magát, 
kinyújtóztatta elgémberedett tagjait, s aztán oda 


fordította fejét, ahol Ilát tudta, nézett a nagy 
sötétségbe, és azt kérdezte: 

- Egyedül maradtál-e vissza értem? 

- Hát nem hallod hét tündér léptét? - kérdezte 
egy másik tündérhang, és Teleg szíve akkorát 
dobbant, hogy majdnem kiugrott mellkasából. - 
Azt mondják, a világtalanok a pihe lehullását is 
meghallják. 

- Én aztán nem - mondta Teleg, és remélte, 
nem túl hangos szíve kalapálása. - Viszont ha 
lehullik egy nagyobb toll, s azt meghallom, már 
köréje tudom építeni a mesét. 

- Állj közénk! Megfogod-e kezem, vagy 
csöndesen követsz minket? 

Teleg elmosolyodott. 

- Megfogom kezed, s el se eresztem. Ha pedig 
beszélsz hozzám, csöndesen követnélek még a 
világ végére is. 

- Nem megyünk olyan messze. 

- Nem mindannyiótokra gondoltam, csak rád. 

A tündér meghökkent, majd gyöngyöző kacajjal 
nyomta el pillanatnyi zavarát. Megragadta Teleg 
kezét. 

- Gyere, vadász, én leszek akkor, aki melléd 
szegődik. 

Finom, meleg keze volt, kellemes érintésű. 

- Kérni szerettem volna - felelte Teleg -, hogy 
az a gyöngyhangú tündér legyen, aki, bocsáss 
meg Ila, mindenkinél szebben énekel. 

- Daloljak neked visszaúton? 

- Ha van kedved. De néha megszakítom éneked 
kérdéseimmel, mert azokból van számtalan. 

A tündér megint felnevetett. Elindultak, s Teleg 
választottja énekelni kezdett. 


Énekelt, majd Teleg kérdezett, s ha a tündér 
zavarában nem tudott válaszolni, hát mindig újra 
kezdte az éneklést. 

Így jutottak haza. 


Míg Teleg távol a falutól egy bokor alatt 
hallgatózott, — lószőrlabdával  kidobózott pár 
fiúgyermek délután a Görnyésen. Kevesen voltak, 
az anyák most visszafogták fiaikat, otthon 
tartották erre a napra, de még párra ez után is 
bizonyosan. Ahol megnyílik a föld, s héthatárig 
megremeg, ott jobb nem kiengedni a porontyokat 
a falu biztonságot adó területéről. 

A vadászok is többet voltak talpon: az 
állatállományra kétszer annyian felügyeltek, és 
sokkal alaposabban figyelték  rándulásukat, 
megugrásukat. Jeleket kerestek, jeleket, amelyek 
baljós események előjelei lehetnek. 

Az a pár gyermek azonban nem félénkebb 
családból származott, vagy az apa dörrent rá az 
asszonynépre, hogy ne bolondozzanak már, 
nagyobbak a fiaik annál, hogy anyai tekintet 
vigyázza lépteiket. Játszottak a fiúk, szaladtak 
keresztbe, fordultak, keringtek, s megpróbálták 
megérinteni a kidobót, anélkül hogy az eltalálja 
őket egy jól irányzott dobással. 

- Eltalállak! - ígérte meg egy elálló fülű fiú a 
másiknak, amikor az túl közel merészkedett. 
Dobta volna a labdát, aztán visszafogta, csak 
ijesztett. A másik azonban oldalra ugrott, s 
amikor földet ért, akkor érte a dobás, ha akarja, 
se tudta volna kikerülni. 

Kiült oldalra a többi kiesett játékos közé. 

A labdát felszedte más, és folytatódott a játék. 


Az oldalt ülők ilyenkor hangosan kiabálva 
biztatták a belsőket, vagy beszélgettek. Most a 
beszéden volt a sor. 

- Te, Somos! - bökte oldalba a kiesettet egy fiú. 
- Nem mondott semmit a bátyád, miért volt az a 
nagy felhajtás tegnapelőtt a Hétfehéren? 

- Hagyjál! 

- Tudsz valamit? Nem játék ez így, hogy ilyen 
kevesen vagyunk! 

- Mondtam, hogy hagyj! - Somos elhúzódott. 

A másik, Cipri, azonban nem hagyta ennyiben. 

- Azt regélik, a bátyádék álmodták az egészet. 

- Persze, aludtak egyet a réten - morogta 
Somos. - Miből gondolod, hogy tudok valamit? 

- Hát a bátyád, Deme ott volt. 

- Deme hallgat, mint a hal. Anyánk egész este 
faggatta, de csak azt hajtogatta, hogy Vajk 
parancsára semmit nem mondhat. 

- Es? 

- Apánk tegnap elment Vajkhoz. 

- Es? 

- És ha nem hagysz békén, akkor orrba váglak! 

Új játék kezdődött, az előzőnek meglett a 
győztese. 

Cipri lerázhatatlanul ráragadt Somosra, ott 
ugrált mellette, s alkalmanként a dobó játékos 
felé taszította. 

Somos tűrte egy ideig, de aztán lökdösődés lett 
a dologból, és a két fiú össze is kapott. 

- Ha még egyszer meglöksz, gyomorba váglak - 
fenyegette meg Somos Ciprit, s ugyanebben a 
pillanatban el is találták a labdával, mivel megállt 
és könnyű célpontot nyújtott. 

- Ülj le oldalra! - vigyorgott Cipri, s hozzátette: 


- Nagyokos. 

Somos megtaszította, de akkor már többen is 
rákiáltottak, hogy menjen ki. 

- Nem ért a dobás, mert nem figyeltem - 
kiabálta dühösen a fiú. - Cipri idegesített. Egész 
végig lökdösött. 

- Az a te bajod - vont vállat a dobó fiú. - Miért 
álltál le vele? 

- Akkor sem ért. 

- ÚJj le! Ki lettél dobva. 

- Fogd meg a labdát, és dobj újra! 

- Menj ki a játéktérről! 

Somos dühöngve vonult ki, de nemsokára Ciprit 
is kidobták. Levonulásakor sötét tekintettel 
méregette Somos. Cipri ennek ellenére csak 
melléje ült le. Melléje és kissé mögéje. 

- Na, meséld el, mit látott Deme, ha nem csak 
álmodták az egészet! - lökte meg lábfejével 
Somost, aki hátranyúlt, s elkapta a másik fiú 
bokáját. Pillanatok alatt rajta termett, és 
megkezdődött a verekedés. Forogtak a fűben, 
szorították egymást. A kidobósdi véget ért, sokkal 
izgalmasabb móka volt egy verekedés. 

Körbevették a két fiút, és hol egyiket, hol 
másikat biztatták. Az elején Somos tűnt 
erősebbnek, lendülete azonban alábbhagyott, s 
nem sokkal később Cipri már a mellén ült. 

- Ha két vállra fektetlek - lihegte Cipri -, 
elmondod, amit tudsz? 

- Nem tudok semmit. 

- Hazudsz! 

Somos ledobta magáról, de Cipri fürgén a 
nyakába mászott ismét. A földön hemperegtek, 
gurultak, s közönségük követte őket. 


Cipri könyökhajlatába fogta Somos fejét. Ő 
térdelt, Somos félig feküdt. 

- Így sem mesélsz semmit? 

- Deme megtiltotta. 

- Mégiscsak tudod, mi volt ott a mezőn! 

Somos feje egyre csak vörösödött. 

- Elengedlek, ha megígéred. 

- So... ha... 

Somos meglódult, és mindketten előrebuktak. 
Cipri azonban gyorsabb volt, s fürgébb is, és 
hamarosan ismét rajt ült Somoson, csakhogy 
immáron a fiú hátán. Megragadta Somos haját, és 
megemelte, miközben másik kezével földet 
markolt fel, és ellenfelének szájába próbálta 
gyömöszölni. Somos forgatta a fejét és köpködött, 
de a szája telement földdel és porral, érezte 
nyelvén egy kis bogár kaparászását is. 

- Elég... - nyöszörögte. 

Cipri közelebb hajolt. 

- Befejezzem? 

- Igen. 

- Elmondod, amit tudsz? 

- Igen. 

A verekedés szabályai szerint ilyenkor már nem 
illik a másikat bántani, s Cipri rögtön le is szállt 
Somos hátáról. 

A vert fiú fölült, és a nyelvéről söpörgette a 
földet, meg a szeméből ki a port. 

Pillanatokon belül ő került a középpontba, a 
többiek körülvették. 

- Miről van szó? 

- Somos elregéli, mit beszélt Deme a két nappal 
ezelőtti rengésről. Somos hiába húzta az időt, 
mesélnie kellett. 


- Még azelőtt mesélte el nekem, hogy Vajk 


megtiltotta volna, hogy beszéljen - mondta 
nyomorultul a fiú. - Senkinek nem szabad 
elmondani... 


És elkezdte. 
10. 


Még alkonyat előtt elterjedt a hír a vadászok 
között: Bara keltette a földrengést két nappal 
előtte. 

Voltak, akik kétkedve fogadták, voltak, akik 
rögtön hitelt adtak a szóbeszédnek. Legelébb 
azoknak sikerült elfogadniuk, akik jobban 
ismerték  Karsa és  Csejkő házasságát, s 
gyermeküket. Azoknak, akik gyakran bejártak a 
jurtájukba, s megfordultak ott vendégként. 

Miután elterjedt a hír, a fiúk is beszélni 
kezdtek, s megerősítették azt. Ugy érezték, ha 
már mindenki tudja, nincs, mi bekösse szájukat. 

Karsa éppen kint volt  nyúlvadászaton, 
engesztelésül ment ki, Csejkőnek szánta, mert 
tudta, hogy asszonya szereti a nyúlhúst. Mire 
azonban hazatért, már kivetetté vált. 

Mindenütt félelmet keltett Bara cselekedete. 

A mén emberek az elmúlt években - miután 
már azt hitték, megtalálták azt a helyet a világon, 
ahol békében élhetnek - sok rossz dolgot 
szenvedtek meg. Rossz szellemek támadásait, a 
föld — meghasadását  jurtafalujjuk közepén, 
szerencsétlen termést, különös jeleket az 
állatokon, így aztán óvatosak voltak. Tartottak 
attól, mi hatalmasabbnak s erősebbnek bizonyul 
az embernél, kiváltképp, ha az egy hároméves 


fiúcskához kötődik. 

Mert ki az, ki be tudná bizonyítani, hogy a fiú 
testében nem rossz szellem vert-e tanyát? 

Csupán a féltés mondatta az  AÁgosbéli 
Kocsárddal, aki a ménest járta épp körül, és a 
faluba visszaérkező Karsa mellett lovagolt el: 

- Mielébb költözz el a jurtám mellől, Karsa, 
feleségestül-gyermekestül! 

- Aztán miért? - kérdezte Karsa, akit hirtelen 
ért a szó. Belovagol a faluba, szíve-feje könnyed, 
kiszellőzött az erdőben, vágta közben. Előtte a ló 
hátán egy pár nyúl lóg jobbra-balra, és a feje 
fölött barátságosan süt Szemes. Minden rendben 
van, a világ helyére zökkenni látszik. 

Csupán látszik. 

- Mert nem akarom fiad családom közelében 
látni. 

Karsa visszafogta lovát, tekintetében a harag 
tüze lobbant. 

- Vájasd ki a szemed, Kocsárd, hasonlóképp 
Teleghez és Orcihoz, mert bizony én nem fogok 
elköltözni onnan! Nincs az én fiamnak semmi 
baja, és a tiednek sem, hacsak nem hasonlít 
apjára. 

- Én a helyedben elköltöznék. - Kocsárd nem 
vette fel a sértést. - Nem csak én fogom kérni, 
hanem mások is. És a helyedben nem egyszerűen 
a falu szélére költöznék, hanem egy kissé 
távolabb. S nem az állatok felé. 

Kocsárd tovább lovagolt, nem akart 
összeakaszkodni az elsötétülő ábrázatú Karsával. 
Ő csak megmondta neki, mit szeretne látni, vagy 
inkább kit nem szeretne látni. Ennyi, nem több. 

Karsa nem ment Kocsárd után. Felrémlett 


benne, hogy Csejkőnek és Barának valami baja 
esett, valami biztosan történt, és máris vágtatott 
be a jurták közé. 

Bent sötétben ült Csejkő, gyermekével az 
ölében. A tűzhelyen középen alig izzott a parázs. 
Ugy ülte meg a csend a jurta belsejét, ahogy a 
sötétség: nehézkesen reátelepedett a tárgyakra s 
az emberekre. 

- "Nem esett bajotok? - kérdezte Karsa 
betoppanva. Alig látott, hogy a sziporkázó 
napfényről belépett a félhomályba. Nem látta 
asszonya arcát, sem a fiút, de ahogy ott ültek, az 
nem sok jót ígért. 

- Nem nyúltak hozzánk, ha erre gondolsz, 
Karsa - válaszolta halkan a nő. - Nem nyúltak 
hozzánk. 

A férfi megkerülte a tűzhelyt, és letérdelt 
Csejkő elé. Szeme szokta már a sötétséget. 

- Szavaikkal bántottak? 

- Ha a szó éle sebezne, már holtak lennénk 
mindketten. 

Ökölbe szorult a férfi keze. 

- Ki volt az? 

- Nem tudod leverni az egész falut. Mondj le 
róla, Karsa! Csak még nehezebb lenne 
mindegyikünknek. 

- Meg kell mutatnom, hogy nem 
szidalmazhatják büntetlenül a családom! 

- Aztán miért? Magadért vagy értünk? 

- Mert sosem fejezik be. A gonosz szavak 
forrása soha nem apad el, csak ha rágörgetünk 
egy követ. 

Csejkő sóhajtott. A szíve benne volt ebben a 
remegő sóhajban. 


- Száz forrás van, ezer s kétezer. Ezzel együtt 
kell élnünk, Karsa. 

A férfi felállt, s idegesen tett pár lépést jobbra, 
aztán balra, mint a verembe hullott farkas. 

- Én nem élhetek együtt vele. Te asszonyként 
lehet, hogy belenyugszol, de én nem fogok! 
Mindenkit, aki csak tekintetével megbánt, 


megleckéztetek! Mindenki tudni fogja, hogy 
Karsa családja érinthetetlen nyelvük számára! 
Csejkő erre már nem szólt. Tudta, felesleges. 
Karsa pedig kiment a nyulakért azzal a szent 
elhatározással, ha csak egy rossz tekintetet 
megpillant, elégtételt vesz rajta azonnal. 
Nem ártott volna, ha Csejkő ez egyszer útját 
állja. 
Nem esett volna emberhalál Ágos falvában. 


Badag volt, ki az első rossz szót szólta, s akin 
Karsa elégtételt vett elsőként. Ez a verekedés 
azonban nem évelődés volt, mit a férfiak 
jókedvükben erejük  fitogtatására naponta 
kirobbantanak, és nem is eszement duhajkodás, 
ami mulatságokkor nem egyszer összecsapásba 
torkoll, de akkor már mindenki olyan részeg, 
hogy többet és nagyobbakat kapnak a földtől, 
mint egymástól. 

Ez a verekedés véresen komolyként indult, s 
úgy is fejeződött be. 

Badag hasonló kéréssel fordult Karsához, mint 
Kocsárd, s ez még jobban felbosszantotta az 
előbbit, aki úgy érezte, a nembélijei összefogtak 
ellene. 

- Ez az én falum is, és az én nemzetségem is - 
üvöltötte Badagnak. - Itt áll a jurtám, s innen 
csak akkor kerül arrébb, ha én meghalok. Mert 
amíg élek, azt nem engedem. És aki ezt nem hiszi 
el, annak a fejébe verem. 

Badag nem ütött. Embert nem látott még 
ilyennek, mint Karsát, és fogalma sem volt róla, 
mit tegyen. Kicsit meg is rémült, Karsa szeme 
vérben forgott, nyakán kidagadtak az erek. Ahogy 


megállt, a bikákat is megszégyenítő elszántságot 
tükröztek mozdulatai. 

Az ölés határán egyensúlyozott. 

Badagnak hallgatása is elég volt, mint zsír a 
tűzre. 

- Halljam azt, hogy megértetted! - üvöltötte 
Karsa. - Halljam, mert különben kitépem a 
szíved, s azzal együtt tüdőd és májad is. 

- Megértettem - mondta halkan Badag. 

- Ehhez tartsd magad mindenkor! - üvöltötte 
Karsa. Valaki megfogta a vállát, hogy 
megnyugtassa, s ez lett az összecsapás kiváltó 
oka. Karsa lerázta a kezet magáról, és Badag 
közeledő lépését ellenséges szándéknak véve, 
megütötte a férfit. Amaz elzuhant, de Karsa már 
fordult, s kereste, ki az, aki megérintette az 
előbb. Palló volt az, akit kemény izmai ellenére 
Karsa úgy küldött a földre, mintha csak 
pihebajuszú suhanc lenne. 

S ekkor már nem lehetett megállítani. 

Hazaértek a tündérek s Teleg, de akkor már 
javában állt a mulatság  Agos  falvában. 
Tucatnyian próbálták meg lefogni Karsát, de nem 
sikerült. Tombolt, mintha vad vihar lenne 
nyugotról, hajigálta az embereket, neki a 
jurtáknak. Gerendák, merevítők törtek, csontok 
reccsentek. 

Egyszerre értek a küzdőkhöz Teleg, a tündérek 
és Zeke. 

Zeke hátrább parancsolta a  tülekedő 
vadászokat, s így nagy kör nyílt Karsa körül. 
Húzták el előle az embereket, s amaz ment 
utánuk, ütötte őket, de így is csakhamar egyedül 
kellett álljon a jurták közén. 


- Visszább felesleges erőddel, Karsa! - mondta 
Zeke azon a hangján, ami minden vadászra 
hatott. 

Ha azoknak megvolt a magukhoz való józan 
eszük. 

Karsa azonban már régen maga mögött hagyta 
azt. 

- Te is, Zeke? - kérdezte keserűen. - Te is a 
gyávák és a rettegők oldalára állsz? 

- Nem állok én sehova, csak azt látom, hogy te 
ütöd a többieket. 

- Szükségük is van a védelmedre! - fröcsögte 
Karsa. - Bújjanak csak mögédg, te pedig éld le az 
életed ezekkel a szavaiddal! Költözzünk el, ezt 
akarjátok? Nyulak vagytok, nem is, rühes rókák... 
szellemeteket és testeteket is rüh rágja. 

- Feleslegesek ezek a szavak! 

- Igen? Féltek egy gyermektől, megtagadjátok a 
véreteket... 

Elhallgatott, csak lihegett. Senki nem válaszolt 
neki. 

Teleg szólalt meg. 

- Tényleg féltek az ifjú Barától? - A többiekhez 
szólt, nem Karsához. - Igazat beszél, Karsa? Vak 
vagyok, nem látom arcotokat, mondjátok! 

Előreverekedte magát az első sor elé. Ott állt 
Karsa mellett. 

- Földindulást okozott - kiáltotta egy asszony. 

- Földindulást? - nevetett fel Teleg, mit sem 
tudva a napközben elharapózott pletykáról. 

- Úgy van. A fiúk, kik ott voltak, elmondták. 
Bara varázstudó és vészt hoz ránk! 

Teleg elkomorodott. 

- Egyszer megismertem egy Bara nevezetű 


sámánt. Még hét évvel előtte az 
Aranybirodalomban. Nagy varázsereje volt, s jó 
szíve. Ha ez a Bara az a Bara, nem fog kárt 
okozni bennetek. 

- Az én fiam jó sámán - kapott a szón Karsa, és 
rögtön körbeüvöltötte a falut. - Jó sámán! 
Halljátok? Segíteni fog rajtatok, nem bántani 
titeket. 

- Semmiképpen sem jó, hogy háromévesen 
erősebb, mint egy öreg sámán - jelentette ki egy 
férfihang hátulról. 

Karsa bedühödött, és megindult arrafelé. 

- Állj ki elém, ha férfi vagy! 

Kocsárd lépett előre. 

- Tartom véleményemet! Ha jó volt, ha rossz, 
ilyen fiatalon csak veszélyt jelenthet. Mert honnét 
tudja egy hároméves, hogy mi a jó és mi a rossz? 

Karsa nem vesztegette a szót, egyből 
nekirontott. Kocsárd védekezett. 

Ellökte Karsát, aki elvesztette egyensúlyát, és 
hanyatt dőlt. Bele egy törött gerendába. 

A hátán ment be a fa, s a mellkasán jött ki. Tolt 
csontot s vért. A verekedésre előreugrók 
megtorpantak, asszonyok sikoltottak. 

Karsa utolsó pillantásával az égre nézett. A 
tiszta égre. 

- Jó... sá... - nem tudta befejezni. 

Meghalt. 


- Én tettem - morogta Teleg. 

- Dehogy - válaszolta a tündér. 

- Ha nem állok ki, egyszerűen lecsillapodik, s 
nem így alakul a sorsa. 

- Ha nem állsz ki, akkor is újra kezdi a 


verekedést. 

- De nem végzi a karón. - A vadász tenyerébe 
fektette fejét. - Istenem, és még csak meg sem 
tudom siratni. 

- Sírnál? - kérdezte Aranyka megdöbbenve. - 
Te sírnál, vadász? 

Besötétedett, s a falu szélén ültek. Teleg ki 
akart botorkálni a tömegből, de ezt csak a tündér 
segítségével tudta megtenni, Karsa halála után 
senki nem figyelt a vakra. Csejkő sikoltozott, a 
vadászok  szégyenteljesen szétmentek, aztán 
összegyűltek, s már mind segíteni akart, de 
mégsem vitte rá őket a lélek. 

Teleg toporgott, forgott, s látszott rajta a kínzó 
önvád. Aranyka megfogta a könyökét, s 
megkérdezte, hova menne. 

- A Zalka partjára - válaszolta Teleg, s most ott 
ültek a folyónál. 

Lábuk előtt fecsegett a víz. 

- Nem szégyen az mifelénk - mondta Teleg. - 
Néha úgy megtelik keserűséggel a lélek csupra, 
hogy kicsordulnak a könnyek. Nem szégyen az. 
Most jólesne, de nem tudok. A legszebb napja volt 
ez életemnek, mikor indult, s a legszörnyűbbek 
egyikévé vált. 

- Mit siratnál? Önmagad? 

- Magamon nincs mit siratnom. Egy hiányom 
van, hogy nem tudom követni tekintetemmel 
nyilam útját. De ezt is megszoktam már, túl 
vagyok régen az önsajnálaton. A szerencsétlen 
halált siratnám, amit nem érdemel meg egyetlen 
ember sem a földön. S nem érdemli meg egyetlen 
gyermek sem, hogy elveszítse apját, sem asszony, 
hogy elveszítse férjét. Néha kikelet ez a világ, 


néha fázós, borús alkony. Hát ez az alkony bánt, s 
hogy részese voltam az eljövetelének. 

Aranyka megfogta a vadász kezét. 

- Nekünk is megvolt a magunk alkonya - 
mondta. - De idővel minden jóra fordul. 

- Én ezt most nem látom. Hallottam 
beszélgetéseket idejövet, szavakat, mondatokat. 
És nem hiszem el, hogy ez itt történik. Azért, 
mert nem látok, már el is feledtem, milyenek a 
nembélijeim? Őrzök egy képet, ami megcsal? 

Aranyka nem akart újabb buta okossággal 
szolgálni.  Hallgatásáért Teleg megszorította 
kicsit a kezét, aztán másik tenyerét is 
reáhelyezte. 

- Bolond embernek tarthatsz, tündér. 

- Csak olyannak, akinek van szíve. Te ott voltál 
Vajkkal az Aranybirodalomban, ugye, vadász? Ott 
veszítetted el szemed világát. 

- Ugy van. 

- Láttál-e előtte tündért? 

- Nem, soha. 

A tündér akkor elengedte Teleg kezét, és két 
oldalról a vadász homlokához nyúlt. Lehunyta 
szemét, és önnön képére gondolt, amit az 
aranytükrökben látott a Tündérpalotában. Teleg 
lüktető homlokára hűsítőleg hatott az ujjak 
érintése, s lelkére még hűsítőbben az, hogy ezt a 
tündér megtette. Azután egyszerre szeme elé 
beúszott egy kép, mintha éberen álmodna, de 
még annál is jobban, mint amikor látóként 
álmodott. 

Egy tündért látott aranyos ragyogásban. Egy 
hosszú hajú, gyönyörű tündért, aki mosolyog. 

A kép elenyészett, de ott maradt Teleg 


szívében. 

A tündér ölébe ejtette kezét. 

Csendben ültek a Zalka mentén, majd a vadász 
óvatosan felnyúlt a tündér arcához, s 
megérintette azt. 

- Téged láttalak? 

- Igen. 

- Nem csupán a hangod, de arcod is a legszebb 
egész e földön... 

A szerelem minden körülmény között képes 
szárba szökkenni. 


- Űzesd ki őket! - suttogta Merv rekedtes 
hangon Kijonnak. - Az erdő aztán majd elintézi a 
nőt is, és a gyermeket is. Hiába van a fiúnak 
különös ereje, teste még gyenge. S nézd az 
anyját: összetört teljesen. Csupán ki kell űzetned 
őket, és végük. 

- Úgy lesz - bólintott Kijon. 

Senki nem hallotta őket, Holdanya arcát 
fellegek borították. , 

Sötét és csillagtalan volt a menny az Ágosbéliek 
feje felett. 


11. 


Kijon felkészült. Sosem érezte magát még 
ennyire fontos helyzetben, sosem érezte még, 
hogy ennyire fontos az egeknek az ő tennivalója. 
Felöltötte díszes sámánöltözékét, melyen hímzett 
szarvas volt látható, s melynek ujja ugyanakkor 
madárszárnyakként lebegett, fogta botját s 
dobját, és kiment Karsa és Csejkő jurtája mellé. 

Jól kiválasztotta az időpontot, Vajk nem volt a 


faluban. Kilovagolt testvéreivel a szomszédos 
nemzetségek egyikéhez, hogy Kocsárdot ott 
elhelyezze, amíg a faluban nem rendeződik a 
zűrzavar. 

Gyilok volt vagy baleset, ki ezt mondta, ki azt 
állította. Ki hol állt éppen, mit látott vagy mit vélt 
látni. Feléledt az emberekben a szégyen is, most, 
hogy meghalt Karsa, és szégyenük fölött érzett 
haragjukat áttestálták Kocsárdra. 

Könnyebb másokra megdühödni, mint 
önmagunkra. Könnyebb másokat kérdőre vonni, 
mint önmagunkat. 

Ezért menekítette el Vajk a férfit egy időre. 

Kijon vonulását az első lépéstől kezdve 
szemmel kísérték. Utján csatlakoztak hozzá nem 
is kevesen, nem tudták, mire készül a sámán, de 
ha azt így teszi, az mindenkire tartozik. 

Karsa és Csejkő jurtája néma volt, a bejáratát 
leeresztett bőr fedte, füst nem szállt fel belőle. 
Pedig ott voltak bent, mind a hárman. A halott 
Karsa, néma asszonya és a hároméves gyermek. 

Csejkő az elmúlt időben megtisztogatta Karsa 
testét, s mivel nem segített neki senki, egyedül 
befoltozta a végzetes sebet, és fel is öltöztette a 
halottat legdíszesebb ruhájába. Ott virrasztott 
mellette, és Barát ölelte. 

- Légy erős, anyám! - mondta a gyermek. Fejét 
anyja vállgödrében nyugtatta. - A 
megpróbáltatások csak most kezdődnek. 

Sámándobszó csapott fel kint, pergett, mintha 
csak víz zuhogna, s dörrent, mintha csak 
mennydörgés elegyedne a zivatar csattogásába. 

- Ez hívó dobszó - jegyezte meg Bara. - Nem 
idéző. 


Kijon csak ütötte a dobot, csak ütötte. Nem 
énekelt mellé. 

Egyre sürgetőbben szólt a marhabőr. 

- Menjünk! - mondta Bara. 

- Nem hagyhatom itt - felelte szürkén Csejkő. 

- Nem is - mondta a gyermek. - O hagyta itt 
anyámat. A sámán hív, s hívni fog, ameddig ki 
nem megyünk, vagy amíg szavára ki nem 
rángatnak minket. 

Az asszony felállt. Mintha csak álomban 
cselekedne, mozdulatai lassúak voltak és 
szögletesek. 

Kisétált gyermekével a jurta elé. 

Akkor Kijon sámán felmagasodott, a dobot a 
földön hagyta, viszont kezében ott volt botja, mi 
addig térdén keresztben nyugodott. A bottal 
rámutatott Csejkőre. 

- . Őseink akaratát tolmácsolom, amikor 
felszólítalak, Csejkő, távozz a faluból fiaddal. 
Vészt hozol ránk, és megbontod a vér egységét, 
mi összetartja ezt a nemzetséget. Vedd 
gyermeked, s mi kezedben és válladon elfér egy 
úton, és indulj! 

Csejkő csak bámult, üres tekintetében nem 
villant fel megértés fénye. 

Bara megrángatta anyja öltözékét. 

- Anyám! 

Hangjára hátrahőköltek a közelebb 
merészkedők. Nem gyerekhang volt az, csak a 
csengése volt gyermeké. 

- Az árnylelkek Lélekúr jobbján nem csupán 
életük emlékeit veszítik el, de meg is tisztulnak 
ott - szónokolta Kijon. - Elveszítik emlékeiket, de 
ezzel együtt előző életük terheit is. Aki nem 


veszíti el emlékeit, az megőrzi a keserűséget is, s 
nem tiszta már az a megszületendő lélek, aki új 
anyjának méhébe beköltözik. Bara nem tiszta, 
Bara lelke nem járta be a kiszabott utat, nem 
pihent el Lélekúr mellett. Bara árnylelke kelt 
életre, a halotti lélek tért vissza egy gyermek 
testében! 

Zeke jelent meg. A vadászok vezére éppen 
késői ebédjét fogyasztotta, s a bivalyhús mellől 
ugrasztotta fel Kijon dobolása. Zekének már tele 
volt a csizmája ezekkel a gyors iramodásokkal, 
hol egy verekedés, hol a sámánok praktikája 
miatt kellett szaladnia. S most aztán ment, mert 
tudta, hogy az övé minden felelősség: nincs itt 
Vajk. 

Zekét talán éppen ezért elhagyta most szokásos 
türelme, és kicsit ingerültebben szólt oda a 
sámánnak. 

- Kijon sámán! 


- Ne zavarj! - rikkantotta vissza Kijon. 
Kinyújtotta kezét Zeke felé, s úgy állt ott 
átszellemült arccal, ugrásra készen. - Miért 


gondolog, te egyszerű vadász, hogy beleszólhatsz 
az égiek ügyeinek folyásába? Mit akarsz, 
megvédeni a falut, vagy elpusztítani azt? Ne 
válaszolj! Gondold meg csak a választ, és tartsd 
magadban! 

Zeke életében először úgy meghökkent, hogy 
tényleg nem válaszolt. De Kijön annyira 
elszántnak tűnt, és annyira olybá nézett ki, 
mintha többet tudna, mint más, hogy Zekét 
visszafogta a beavatottságnak ez a látszata. 

A vadász nem torpant volna meg egy bikával 
szemben, de az égiekkel játszadozni más. 


És Kijon tudta, mit csinál. 

Akarta csinálni, amit csinált, s behódoltatni 
akaratának mindenkit, aki szembeszáll. 

Ugyanakkor Zeke azt sem tudta még, mi zajlik 
itt. 

Kijon tekintetében furcsa tűz égett, mintha már 
józanon elszállt volna elméje. A sámán 
visszafordult az asszonyhoz és gyermekéhez. 

- Mondd, Csejkő, te mit látsz? Nem félsz-e 
ugyanúgy, ahogy nemzetséged tagjai? 

Csejkő hallgatott. 

- Félsz, csupán az anyai szeretet elveszi 
hangodat! - folytatta Kijon valamiféle perverz 
hangsúllyal, amit a szörnyű igazság kiejtése 
jelentett számára. - Félsz, de nem dobhatod el, 
mert vér a véredből, test a testedből. De kérdem 
én, Csejkő, kié a lélek, mely a gyermekben 
lakozik? Tiszta-e az a lélek, amely a gyermekben 
lakozik? Mondom: nem az, s ha nem hagyod el 
gyermeked, közösen kell mennetek. 

Bara is hallgatott. 

Kijon a fiú tekintetébe nézett, s látta, hogy a 
gyermeknek lenne mondanivalója. Ó, hogyne 
mondaná, s csak azért nem szólal meg, mert azzal 
még rosszabb helyzetbe hozná az anyját s 
önmagát. 

A sámán vonásain mosoly játszott. 

Győzött. 

Könnyű győzelem volt, bizonyítandó, hogy az 
igazság mellettük áll. 

- Nem űzheted el, ehhez neked sincs jogod! - 
mondta Zeke. 

Felmordultak néhányan. A vadászok most nem 
értettek egyet vezetőjükkel.  Helytelenítették 


kiállását. 

Zekét azonban ez sosem riasztotta. 

Kijon feléje fordította botját. 

- Állj ott meg, ahol vagy! - suttogta a sámán. - 
Nézd meg vadászaid arcát! Ők értik, mi folyik itt. 
Te miért nem? 

A férfi állta a sámán lángoló tekintetét. 
Emlékezett azonban még a suhancra, aki Surja s 
Merv nyomában járva tanulta ki az égiek 
világának titkait, s nem rémítette el a tekintet. 
Ám ez a Kijon már a beavatott Kijon volt. Nem 
nyúlhatott hozzá. 

Nem alkalmazhat erőszakot egy sámánon! 

Zeke tudta, hogy cselekednie kellene. De 
mindenki ellenére tegye azt, amit szíve diktál? S 
Kijon érinthetetlen. 

- Nem űzöm el az asszonyt - mondta Kijon 
magabiztosan. - Menni fognak ők maguktól is... 

Tett pár lépést előre, majd odahajolt Csejkő 
arcához. 

- Menjetek! - sziszegte. - Ha azt akarod, hogy 
férjed árnylelke megtalálja helyét fent az egekben 
Lélekúr jobbján, akkor mész. Mert sámán nincs, 
ki elvégzi a szertartást, míg itt vagy, és férjed 
testetlen bolyonghat az idők végezetéig, sosem 
talál megnyugvást. Ezt akarod? 

Csejkő a saját zokogásán át is értette a 
szavakat. 

- Nem ezt a... hakarom... - sírta. 

- Ha azt akarod, hogy égjen a láng hét napig 
sírján, és hogy útnak igazítsam fényénél, akkor 
elmész innen. Elmész innen? 

- Igen... - lehelte akaratlanul Csejkő. 

- Menj! Menj! - sziszegte Kijon, majd hátrébb 


lépett, és immáron egyre hangosabban kántálta. - 
Menj! Menj! Menj! 

Csejkő magához szorította Barát, és bizonytalan 
léptekkel megindult kifelé a faluból. 

Zeke még akkor is meredten állt, s bámult 
utánuk, amikor a tömeg már szétoszlott körülötte. 


Vajk úgy érkezett meg Rapsával és Vathával 
hármasban, hogy a jurták között vágtájukkal majd 
mindent felborítottak, tuskókat, üstöket, száradó 
bőröket, állványokat, melyeken fegyverek 
pihentek vagy ruhák száradtak. 

Vajk berontott Kijon jurtájába, s tüze mellől úgy 
ragadta fel a meglepett sámánt, mintha az csak 
szalmával kitömött bábu lenne. 

- Mit tettél?! - üvöltötte Vajk. - Mit tettél a 
hátam mögött, Kijon sámán?! Hogy űzhetsz ki egy 
asszonyt és egy gyermeket a falumból?! Hogy 
merészelsz ilyet tenni a hátam mögött?! 

Kilódította a sámánt a jurta elé a fűre. 

Kijon elzuhant, még bucskázott is egyet a fején 
át. Vajk tisztességesen elhajította. 

Sámánt így még nem aláztak meg, de Vajk nem 
volt ura haragjának. Nem olyan volt, mint apja, 
aki hallgatott ugyan szívére, de esze mindenkor 
fölébe kerekedett. Vajk mélyen érzett, s heves 
volt szeretete és haragja egyaránt. 

- Milyen sámánok jutnak nékünk! - kiabált 
Vajk. - Meglátszik, hogy Merv volt mestered, 
alattomos vagy, mint ő! Kivárod, míg kilovagolok, 
és akkor cselekszel! 

Megjött Kijon hangja is. 

- Embereid kérdezd! Ők akarták ezt, s én is 
akartam! Veszélyt hoz ránk az a gyermek! 


Vajk úgy lépett közel, hogy menten halálra 
tapossa a sámánt, de azután megtorpant. 

- Az én vadászaim nem félnek gyermekektől. - 
Vajk körbefordult. Akkor már jócskán voltak 
körülötte. - Vagy tán igen? Milyen emberek élnek 
ebben a faluban? Szégyellem apám nevét, s hogy 
nyomán ilyen vadászok jutottak nekem. Vagy tán 
asszonyaik félelme fertőzte meg őket? Akárcsak 
évekkel korábban, Erdőjáró esetében? Hát nem 
tanulunk hibáinkból? Nem lépjük át árnyékunkat? 

Zeke jelent meg. 

- És te, Zeke, hol voltál, amikor erőt kellett 
volna önteni egy megözvegyült asszonytól és 
háromesztendős gyermekétől maguk alá csinált 
vadászaim szívébe? Te hogyan engedhetted? 

- Csejkő és Bara magától ment - mondta halkan 
Zeke. 

- És nem tartottad vissza őket? Miért nem 
kötözted le őket, Zeke? Miért nem tömted be a 
száját ennek a sámánnak? 

- Te is tudod, hogy nem tehetem, Vajk. Ahol 
nem látok utakat, ott elindulni sem tudok, míg 
nincs vezérlő csillag, mely mutatja az irányt. 

Vajk dühödten nézett. 

- Éppúgy nincs jogom erővel visszatartani azt, 
ki menni akar, mint elvenni más értékeit - 
folytatta Zeke. - Az akarata a legfontosabb kincse 
az embernek, és én nem tehetem meg, hogy 
megfosztom tőle, amikor sokkal kisebb értékeket 
is bűn elvenni erővel. Lehet, hogy tévedtem, 
lehet, hogy nem, amikor nem mozdultam. A 
vadászaid pedig tényleg megijedtek. Nem lehet 
jobb belátásra téríteni őket. Am csupán 
szeretteiket féltik, s ez nem bűn. 


- Bara nem veszélyes és nem hoz bajt senkire. 
Egy kisgyerek, akiben egy halott barát lelke 
lakozik. - Vajk már halkabban beszélt. - Csak egy 
szerencsétlen, elesett nő és egy kisgyerek! 
Milyen nemzetségfő lennék, ha hagynám veszni 
őket embereim vaksága miatt? 

- A vakok melletted állnak - szólt halkan egy 
hang a közelükből. Teleg közelebb botorkált. - Mi 
tudjuk, ki volt Bara. 

- A szív vakságára gondoltam, Teleg - 
sóhajtotta Vajk. 

- Add ki a parancsot, hogy keressük meg őket! 
- tanácsolta Zeke. - Tedd meg, magam sem 
kívánok mást. 

Vajk Zeke tekintetébe meredt, majd a vadászok 
vezetőjének vállára tette kezét. 

- Elnézést kérek hangomért, Zeke. Tudom, 
hogy te mindent meg tettél. - Lendült, és 
felpattant lova hátára. Kitáncolt Rapsa és Vatha 
mellől. Messzebbre látott, látta, hogy emberei itt 
vannak már. - És most elindultok. Elindultok, és 
visszahozzátok az anyát a gyermekével együtt. Itt 
fognak élni veletek, mellettetek! Szégyent 
hoztatok magatokra, rám, őseitekre, és apám 
nevére is. Tegyétek jóvá! S ha még egyszer valaki 
a jurta melegében uszít benneteket egy 
hároméves gyermek ellen, hát a feladatotok 
helyére tenni a dolgokat! - Vajk utoljára Telegre 
mutatott. - Nézzétek meg ezt az embert, aki 
elveszítette a szeme világát! Messzebbre lát, mint 
ti! 

A keresők három napig kutattak Csejkő és Bara 
után. 

Nem találták őket sehol. 


II. 


A kiátkozottak 


Negyedik rovás 


Zele 


1. 


Egészséges, fehér tél állt a Pusztára költöző 
mén nemzetségek mögött: két holdfordulón át 
vastag hótakaró fedte a földeket, és nem volt 
farkasordítóan nagy hideg. Ám ha lett volna, sem 
okozott volna gondot, ez a vidék bővelkedett 
prémes állatokban, s minden nemzetség, minden 
család felöltözött a télre. Gazdag termést sikerült 
betakarítani, mielőtt sárgára színeződtek volna a 
falevelek. Semmi gond nem volt, egyetlen 
nemzetség sem szorult segítségre, a családok 
nem éheztek, és békesség uralkodott mindenütt. 

Mintha a rossz szellemek is visszább húzódtak 
volna, mintha csak az egekben valaki gátat 
szabott volna nekik. A tündéreknek is kevesebb 
dolguk volt, kevesebb betegség, pokol ütötte fel 
fejét. Sőt, mi több, az erdei állatok is 
nyugodtabbak lettek, a megszállt vadak száma 
alig ütötte meg a tucatot. 

Épp hogy kidugta fejét az erdő tavalyi 
avarszőnyege alól a hóvirág, az első aprócska, 
fehér csoda, amely a tavasz érkeztét jelzi, 
magányos lovas kocogott be Ágos jurtafalvába. 
Nem volt igazi vadász, hiszen kora éppen csak 
megközelítette a tizennégy esztendőt, mégis 
sokan várták. Legfőképpen Vajk és testvérei. 

Átlovagolt a jurták között a fapalotáig, majd be 
annak kapuján. Akkor már a fal tetején álldogáló 
őrök egyike befutott Vajkhoz, hogy kiszólítsa a 
vendég elé. 

A Belénybéli Zele érkezett meg, a Belények 
közé tartozó Kondor és az Ágos véréből származó 
Gimely elárvult gyermeke. 


Zele magas, nyurga legény volt. Egyenes 
derékkal ült a lován, büszkén, tudván, hogy 
tekintetek tucatja követi egyszerre, s tudván azt 
is, hogy bizony sokat számít az első pillantás, az 
első pillanat egy ember megítélésében. Sosem 
járt még az Ágosbéliek között, habár anyjának 
nagy volt a rokonsága, s párszor találkozott is 
velük. Legutóbb egy ilyen találkozásnál, amikor 
Vajk a Belénybéli Berzénél tette tiszteletét, kapta 
a meghívást ide. 

Ez még múlt őszön volt. 

Rögtön el is fogadta. 

Vajk tárt karokkal érkezett, némiképp hiányos 
öltözékben, nadrágban, csizmában és vékony 
ingben. Kint hideg volt, meglátszott a lehelet a 
levegőben, ám az öltözék mutatta azt is, hogy 
Vajkot öröme fűtötte, s ruházatának 
összeállításánál nagyobb volt a sietség gondja, 
mint a díszességé. Zelének ez tetszett: a Belények 
vezetője, Berze mindig túlöltözött, s otthon a fiú 
bizony megtanulta, hogy nem a ruha számít, ami 
kívül van, hanem amit a mellkasának gödrében 
hordoz az ember. 

Tetszett neki Vajk, ám mégse ujjongott, az 
fiúkhoz való, hanem csak leugrott lováról, és 
udvarias arccal megölelte anyjának öccsét. 

Vajk látta a fiú tisztelettudó ábrázata mögött az 
örömöt, árulkodott a tekintet csillogása. Ezért 
aztán jól meglapogatta Zele vállát, és egyből 
irányozta is be a fapalota meleg folyosójára. 

- A lovam... - mondta a fiú. 

- Majd elhelyezik, s gondoskodnak felőle - 
vonta Vajk maga után Zelét. - Különösképp 
vigyáznak rá, ne végy most gondot magadra 


miatta!  Bemutatlak asszonyomnak, aki már 
régóta várja, hogy megismerhessen. Tündér ő, de 
ne rettenj meg! 

- Hallottam - mondta a fiú, s átvillant agyán a 
gondolat, ugyan miért is kellene megijednie egy 
tündértől. 

- De nem csupán ő vár nagy kíváncsisággal, 
hanem édesanyád valamennyi testvére — - 
mosolygott Vajk. - Bátyok és öccsök, nővérek és 
húgok. Készülj fel rá, hogy anyád vonásait fogják 
kutatni arcodon, és sok botor dolgot mondanak, 
miben hasonlítasz reá vagy éppen nagyapádra! 
Egy percre se veszítsd el türelmedet a sok 
zaklatástól, minden szavukat és tettüket a 
boldogság vezeti, hogy végre láthatnak. 

- Nem szoktam elveszíteni türelmemet. 

- Az jó. Én néha igen. - Vajk mosolya még 
szélesebb lett. - Vagyunk tizenketten, s hosszú 
ideig fog tartani, míg mindenki kibeszéli magát. 
Ha pedig nem tudod elsőre megjegyezni a 
neveket, bátran fordulj hozzám vagy Illához, 
segítünk. Kínosabb, ha nem tudsz megszólítani 
valakit, mintha megérdeklődöd még egyszer a 
nevét. 

Zele most kezdett zavarba jönni. Eddig azt 
hitte, egyszerű lesz. Belovagol ide, páran reávetik 
tekintetüket, s aztán majd lassan beilleszkedik 
közéjük. 

Vajk beszéde alapján úgy tűnt, az első nap 
minden a nyakába szakad. 

- Mennyi időre készültél? - kérdezte Vajk. 
Közeledtek egy nagy ajtóhoz. 

- Egy-két hétre. 

- Remek - bólintott Vajk. Megálltak az ajtó 


előtt, s a férfi rátette tenyerét. Nem lökte még 
meg, előbb Zelére pislantott. - Meghánytuk- 
vetettük Ilával a dolgot még ősszel, közvetlen, 
miután hívtalak. Ila azt mondta, kérdezzem meg, 
volna-e kedved itt maradni egy nyáron át. Nem 
kell válaszolnod, előbb nézd meg, mifélék véreid! 

Belökte az ajtót. 

Tízen állhattak bent, sebtiben összerántott 
Ágos-fiúk és -lányok. Elől Vatha, a legöregebb, és 
Rapsa, a leghangosabb. Mögöttük asszonyaik s a 
többiek. 

Zele, ha akart volna, sem tudott volna 
megfordulni, mert egyrészt Vajk finoman tolta 
előre, másrészt a folyosóról, mögülük is 
felharsant egy-két örömkiáltás: jöttek azok is, 
akiket kint ért a fiú érkeztének híre. 

Zele, mint egy álomban, előrelépett. 

Vatha ragadta meg a karját, s rázta, miközben 
boldogan mondott valamit. Zele hallotta is, meg 
nem is, mert mások is beszéltek, s ő oldalra 
pillantott, majd a háta mögé. 

Erős kezek veregették a fiú hátát, aki a 
harmadik elhadart név után feladta a küzdelmet 
megjegyzésükért. 

Asszonyok mosolyogtak hátul, s rázták a 
fejüket, micsoda szép szál legénnyé cseperedett 
Kisgimely fia. 

A férfiak erre rátettek: nem legény már, hanem 
férfi. 

Zele lassan tért magához, s mikor már 
igényelték szavát, köszöntötte rokonságát. Mint 
egy külön nemzetség, annyian voltak. A végén 
már legalább három tucat ember vette körül. 

- A mindenit, a szemed a húgomé - mondta 


Vatha századszorra. - Tisztára Kisgimely, ha 
nézel! 

- De az orra is! - rakta hozzá a maga 
meglátását Rapsa. 

- Talán elég lett volna, ha az orrom meg a 
szemem jön - mondta Zele. 

Ezen aztán az Ágosbéliek nevettek, és ismét 
elhalmozták dicséretekkel termetét, vállát, 
arcának vonásait. 

A fiú az első pillanattól fogva jobban érezte 
magát itt, mint a Belények között, leszámítva 
persze nevelőszüleinek jurtáját, s az ottani 
családi otthon melegét. Döntött: marad. 

Vajkra pillantott, s bólintott kicsinykét. 

Vajk értett belőle, s mosolygott rendületlen. 
Csak egy aprót lépett hátrébb, hogy a maga 
oldaláról is utat engedjen a többieknek. 

A fiú marad... 

Az Ágosbéliek feje nem csodálkozott. 

Miután végére értek az üdvözlésnek, az 
ujjongásnak, a délebédnek, és megmutatták 
Zelének, hol lesz szállása az elkövetkező időkben, 
valahogy úgy esett, hogy  Selyamaranyhajú 
Tündér Ila egyedül maradt a fiúval. 

Kettesben annak szobájában. 

Ila nézte a tizennégy esztendős Zelét, és nem 
szólt egy szót sem. Zele egy faládán ücsörgött, s 
már kezdte magát kényelmetlenül érezni. Eszébe 
ötlött, hogy Vajk azt mondta: , ne rettenj meg". 

De miért mondta ezt? 

- Örülök, hogy eltaláltál hozzánk - kezdte Ila. 

- Most már sajnálom, hogy nem történt meg 
elébb - válaszolta udvariasan a fiú. 

Ila ismét csak csendesen figyelt egy darabig. 


- Az élet itt sem mindig ünnep. 

- Készültem rá, hogy dolgozzak, akárcsak 
otthon. 

- S tanulnod is lehet... 

- Kérnélek is benneteket, hogy tanítsatok, ha 
nem tennétek. 

Zele visszafogottnak, érettnek s 
felelősségteljesnek tűnt. Ila mindezt látta a fiún, 
ezekben a pillanatokban azonban érezte lelkének 
remegését is: Zele várta, mi fog történni. A 
tündér megnyugtathatta volna, de nem tette, s 
hogy nem tette, arra jó oka volt: titkot akart 
hallani. 

- Lehet, hogy korainak tűnik még a faggatózás 
- szólalt meg enyhe szemöldökráncolással -, 
hiszen még meg sem melegedtél nálunk, mégis 
tudnom kell valamit, Zele, mielőtt gyermekeim 
közelébe engedlek. 

- Legjobb tudásom szerint és szívemből 
válaszolok, ha kérdésed van - mondta Zele. 

Ila közelebb jött. 

Lassan... egészen közel. 

Kinyújtotta kezét a fiú nyaka felé, és belenyúlt 
ingének kivágásába. Zele meg se mozdult. Csak 
Ila arcát, tekintetét fürkészte. 

Nem volt Ila mozdulatában semmi kihívás. Nem 
próbatétel volt vagy a tündér szeszélye... ez jól 
látszott. Eltökéltség ült azokon a gyönyörű 
vonásokon. Valódi asszonyi-anyai eltökéltség. 

A tündér előhúzta az ingből Zele amulettjét. 
Nem érintette, ahogy nem is illő más amulettjét 
senkinek megérintenie. A bőrszalagnál fogva 
tartotta, s jól megnézte magának. 

Az amuletten egy sólyom volt látható. 


A szeme igazolta azt, amit szívével érzett. 

- Mesélj róla! 

- Ráth sámán adta nekem. 

- Az igazat akarom hallani - figyelmeztette a 
tündér. 

- Azt mondom - villant föl a dac Zele 
tekintetének mélyén. - Csak az igazat. 

- Azt a részét, amelyet még senkinek sem 
mondtál el! Mióta függ ez a nyakadban? 

Zele kivette Ila kezéből az amulettet, és 
visszacsúsztatta inge alá. 

- Nevelőapám cserélte ki Ráth sámán ajándékát 
erre, közvetlen azután, hogy a sámán a nyakamba 
akasztotta — azt  - válaszolta halkan. — - 
Kisgyermekként én sem tudtam róla, hogy nem ez 
az igazi... csak akkor árulta el Harta, amikor a 
hetedik esztendőmbe léptem. 

- Miért cserélte fel az aranyat erre? 

- Azt mesélte, hogy apám kérte meg rá. 

- Apád? 

- Kondor. 

- , Tudom, ki az apád. - Tündér Ila 
szemöldökráncolása még szembetűnőbb lett. - 
Láttad őt valaha? — 

- Nem. Soha. Ot hónapos se voltam, amikor 
eltűnt. Senki nem látta azóta, csupán Harta és 
Dal. - A fiú felnézett. - Ök a nevelőszüleim. 
Hiszek nekik. 

- Tudom, hiszen hordod hamis amulettedet. - 
Ila leült a fiú baljára. - Ha nem hinnél nekik, nem 
vállalnád ezt a kockázatot. Mesélj, mit mondtak 
még? Miért kérte őket a hagyományok 
legfontosabbikának megtagadására apád? 

- Apám nagy vadász volt. - Zele egyszerre 


kisfiúvá változott. Azzá a  kisfiúvá, aki 
számtalanszor elképzelte gyermekkorában, hogy 
az apja egy napon visszatér, s magával viszi őt. 
Azzá a kisfiúvá, akinek képzeletében az apja az 
istenekkel egy sorba került, s valahol a csillagok 
között vert tanyát, ahonnan tiszta, nyári 
éjszakákon lenézhetett fiára, s minden bizonnyal 
büszke volt rá. - Lehetett volna a Belénybéliek 
vezetője, nemzetségfő. De nem lett azzá, mert 
anyám fontosabb volt neki, úgy szerette, ahogy 
egy férfi szerethet egy nőt. Amikor aztán anyám... 
születésembe belehalt... - Zele hangja elcsuklott 
-, akkor apám elindult megfizetni annak, aki erről 
tehetett. Harta azt mondta... az volt apám 
egyetlen hibája, hogy túlontúl szeretett egy 
asszonyt... 

Ila magához vonta a fiút, és megsimogatta a 
fejét, akár egy anya. 

- Az sosem baj... az mindig a végzet. Mindig a 
legjobb a szeretet, ami érheti az embert, bár néha 
fájdalommal végződik. 

- Nem tudom, miért kérte meg őket - vallotta 
be a fiú. - Nem mondták, és úgy hiszem, ők sem 
tudják. De tisztelték apámat, és megtették. 

Zele tekintete elfelhősödött. A fiú soha nem 
öntötte még ki a lelkét, s tessék, erre itt, ebben a 
jurtafaluban egy ismeretlen asszony előtt rögtön 
megteszi. Mégsem tudott, nem akart ellenállni a 
szavak özönének. 

- . Aztán apám visszatért  - folytatta 
szaggatottan. - Talán már Lélekúr jobbjáról, 
hiszen véle volt anyám is. Anyám... aki meghalt a 
szülőágyon. - Zele felnézett, hisz-e neki Ila, és a 
tekintetben együttérzést látott, nem elutasítást. 


Visszahajtotta fejét, mert ismét csak égni érezte 
szemét, s mintha belülről kifelé egy egész tó 
akart volna kipréselődni. - Felemeltek, ölbe 
vettek. Sem Dal, sem Harta nem látta anyámat, 
csak a hangját hallották... 

Egy kis ideig elfojtódó hangjával küszködött, s 
hogy ne legyen feltűnő, Ila beszélt addig valamit 
az ősi szellemekről. 

- ...gyakorta visszatérnek, nem ritkaság ez. 
Megjelenésük régen mindig ünnepszámba ment, 
s nem csak a sámánok láthatták őket. 

Zele megköszörülte torkát. 

- Amikor megjelentek, apám kérte 
nevelőszüleimet, hogy hunyják le szemüket... 

- Ma már nem az a világ járja, mint régen. 

- Anyám csak engem látni jött, apám pedig 
rendelkezett rólam: a legvégén Harta lelkére 
kötötte, hogy vegye le nyakamból az amulettet, 
amit a sámán majd kijár a nemtőinknél, s 
helyettesítse be aranyozott fával. Nevelőapámnak 
ez nem tetszett, s az évek során sokszor kifejezte 
rosszallását, hiszen a mén emberek mindegyike 
viseli amulettjét... de nem akarta, hogy én is 
hordjam. Nem erősködött, nem kényszerített. Ám 
eltette, s máig őrzi. De nem veszem fel... Nem 
fogom felvenni. 

Ila érezte átnedvesedni ingét, s csak szótlan 
simogatta a fiú fejét, akiből olyan mélyről szakadt 
fel a fájdalom, amilyen mélyre tizennégy év alatt 
el lehet temetni. Zele sírt, Ila hallgatott. 

- Nem fogom felvenni - ismételte meg Zele 
makacsul. - Erről ismer majd rám apám, amikor 
visszatér. Én nem hordom az amulettem... 

Olyan hit és bizalom csengett hangjában, hogy 


ha Ila eddig nem hisz neki, most feltétlen hinnie 
kellett volna. Ila azonban kezdettől tudta, hogy 
Zele nem alakoskodott, nem hazudott. 

- Csss!... - ölelte át a tündér a fiút, akinek 
hirtelen megeredt a könnye. 

- Rám ismer... - bizakodott Zele. 

Amikor kicsit csillapodott a fiú zokogása, Ila azt 
mondta: 

- Nem vagy egyedül, Zele. Nem csupán te 
vetetted le szíved jelét. 

A fiú a könnyeken túl lassan felfogta, mit 
mondott a tündér. 

- Hogyan? 

- Vajk sem hordja, se a fiunk, Magyar. Nékem 
sincs amulettem, s a lányunknak sincs. Nem vagy 
egyedül, Zele. 

Zele visszahajtotta fejét Ila vállára, és a távolba 
meredt. A zavarodottságon és az értetlenségen 
túl furcsa kötődést érzett, s melegséget. Maga 
sem tudta, mi ez, de máris szorosan ide tartozott. 

Délután Vajk kivezette anyja sírjához, amely 
mellett állva Zele rájött, hogy nem egyszerűen ide 
tartozik. 

Rálelt a családjára. 


2. 


Jó idő volt, hétágra sütött a nap, ezért aztán 
Teleg kivonult a jurtája elé, hogy ott készítse el a 
vesszőket. Elege volt már a hidegből, s hiába volt 
még  hűvös-deres az idő, Kikelet havának 
halovány napsütése feledtette a vak vadásszal a 
telet. 

Nagy nap állt Teleg mögött, kétségtelenül 


életének legfontosabb pillanatát élte át előző 
alkonyatkor, és sikeresen vette az akadályt. Teleg 
így hát lelkében békével rendezte el ülőhelyét a 
szabad égbolt alatt, parazsat tett maga mellé egy 
bronzüstbe, hogy legyen mi fölött melengetnie a 
kezét, s vidáman fogadta a mellette elhaladók 
köszöntését és jókívánságait. 

Éber is arra járt, s amikor meghallotta, hogy 
Teleg ott tesz-vesz, leült melléje. 

Különleges viszonyban volt a két vadász, s nem 
csak azért, mert mindketten elvesztették 
látásukat, s mindketten ugyanúgy veszítették el. 
Összekötötte őket a kaland, amit az 
Aranybirodalomban éltek meg, ott, hova a mén 
emberek közül csak öten juthattak el. ; 

Dolgoztak és beszélgettek, s egy idő után Éber 
feltette a kérdést, ami legjobban furdalta az 
oldalát. — Persze, hogy az előző estével 
kapcsolatosan. 

- No, mondd már, mi van veled meg 
Aranykával? 

- Mi lenne? - vont vállat Teleg, tudván, hogy ezt 
Éber nem láthatja. - Tavaszünnepkor 
megesküszünk. 

Eber füttyentett. 

- Te és egy tündér! Meg nem mondtam volna 
ezt három éve, de tíz évvel előtte sem. 

- Nem tetted volna fel rá szemed világát? - 
tréfálkozott Teleg. 

- Még most sem tenném fel. 

Ezen nevettek. 

Látásuk elvesztése történt olyan rég, hogy 
mulatni lehessen rajta; mármint 
nyomorúságukon. 


Azért az élet még szép. 

- Tíz éve! De régen is volt - komorodott el 
Teleg. 

- Ne ezt idézzük fel, hanem a tündéres dolgot! 
Hogyan is esett ez az egész? Mesélj már, mert 
tegnap az ujjaimat lerágtam volna, ha nem ütnek 
rá állandóan a kezemre. 

- Elé álltam, és megkértem a kezét. 

Éber Teleg felé csapott egy vesszővel, és el is 
találta a másik vállát. 

- Hé! Ezt miért kaptam? 

- Mert felvágsz. Ennyire nem lehet egyszerű 
feleségül kérni egy tündért! Ha ennyire egyszerű 
lenne, én is nekiindulhatnék. Meg Gerde. Vagy 
Orci... 

- Hát nem is. Majd megőrültem, míg a válaszra 
vártam. Még az arcát sem láthattam, hogyan is 
néz rám a kérdés után. 

- De igent mondott. 

- Mi mást tehetett volna? - vigyorodott el 
Teleg. ; 

Erre kapott még egyet Ébertől. 

Teleg nem mondott többet, hagyta barátját, 
hadd érlelje magában a gondolatot. Sebesen járt 
a keze: feltollazott egy vesszőt, kiegyensúlyozta 
ujja hegyén, megnézte tökéletes-e, nem fog-e 
kilövéskor elhúzni valamerre, majd kapta kézbe a 
másikat, és hasította fel. 

- Te, Teleg... - kezdte Éber újra. 

- Hm? 

- Te, Teleg! Milyen szeretkezni egy tündérrel? 

Teleg elgondolkodott. Még a nyíl készítésével is 
megpihent. 

- Ha hallgatom az énekét, az olyan, mintha 


nekem dalolna a Puszta összes madara - mondta 
érzelemmel telített hangon. - Ha megsimogat, 
úgy érzem, enyhet adó szellő érkezett 
otthonomba, ha megérzem testének illatát, 
mintha virágos mező felett lebegnék... 

Elhallgatott. j 

- És?... - türelmetlenkedett Éber. 

- És majd a nászágyon fogunk szeretkezni 
először, a fene a kíváncsi fajtádat, Eber! 

Most Teleg öklözött bele finoman Eber vállába. 
Nem volt nehéz eltalálnia, mert Éber közelebb 
hajolt az előbb, Teleg minden egyes szavát 
közelről akarta elcsípni. 

- Jó - felelte a vállát simogatva Éber. - Értem 
én, nem akarsz beszélni róla. De akkor legalább 
azt mondd meg, milyen csókot váltani vele? 

- Fogj magadnak egy tündért, és próbáld ki! - 
ajánlotta nevetve a másik. 

Éber morgott az orra alá valamit. 

- Mit mondsz? - emelte a füléhez a kezét Teleg. 

- Csupán csak annyit, hogy megváltoztál az 
elmúlt években. 

- Óhatatlanul bekövetkezik ez, ha az ember 
jórészt magába van zárva - mondta Teleg. - S 
akkor is, ha tündérbe szerelmes. Nézd meg 
Vajkot! Illetve emlékezz rá! Emlékszel az első 
pillanatokra? Meg sem lehetett állítani, úgy ment 
Ila után. Tőlem akkor miért vársz mást? Csupán a 
szerelem engem lecsendesített. Lecsendesített, s 
gondolkodóvá tett. - Teleg közelebb hajolt 
Éberhez. - A kezem viszont ügyesebb, s ezt lehet, 
hogy a vakság teszi. Te Éber! Ezt szereti ám 
Aranyka! 

Éber felnevetett, és egymáshoz dörzsölte lehűlt 


kezét. Kikelet ide vagy oda, még erősen csípett a 
hajnali dér, és hűvös volt a délelőtt, ha szél 
érkezett a dombok közül. 

- Dolgozz hát azzal a nyílvesszővel, Teleg - 
mondta -, s én majd segítek! 

Míg a kezük járt, Éber sorra vette a dolgokat. A 
nagyszájú Teleg, aki lányokért verekedett, s aki 
annyit bírt inni, mint a legnagyobbak, Orci és 
Gerde, az elmúlt években sokkal csendesebb és 
józanabb lett. Nem kellett ehhez a tündér, elég 
volt a vakság. Teleg magába zárta vaksága 
fájdalmát és nem beszélt. Erővel kényszerítette 
magát, hogy ne igyon, nem úgy, mint az elején 
Orci, aki néha napokig részeg volt, s ha nem, 
akkor hát evett, és elhízott, mintha csak a jurtáját 
akarná kinőni. 

És én? Én vajon milyen lettem? - tette fel a 
kérdést magának Éber. 

A szeme világával a nevét is odadobhatta volna. 
Neki az elmúlt évek inkább fájdalomban, mintsem 
örömben teltek. Talán azért, mert amikor 
elvesztették látásukat, Eber sokkal inkább élt a 
világban és a világgal, mint Teleg. Többet látott 
belőle... Éber nem érezte úgy, hogy sokat 
változott volna az elmúlt tíz esztendő alatt, habár 
valahol lelke mélyén sejtette, hogy zárkózottabb 
lett, s így elméje is tompult. 

Vajon hogy csinálta Teleg, hogy okosodott? 

Éber megköszörülte a torkát. 

- És... és hogyan tervezitek az életet? 

- Ahogy férfi és nő - felelte Teleg komolyan. 
Kihallotta a hangsúlyból, hogy most komolyabb 
útra terelődik a szó. , 

- Már úgy értem, hol fogtok lakni? Itt, ÁAgos 


falvában, vagy... vagy a Tündérkertben? 

- Én nem mehetek oda be, ezért aztán Aranyka 
költözik ide. 

- Bizonyosan jól meglesz köztünk a tündéred. 

- "Eleddig is sokat járt ide. Az utóbbi 
hónapokban közel annyit, mint Selyemaranyhajú 
Ila. 

- Kedvel minket? 

- Engem leginkább. - Teleg nem állhatta meg 
csipkelődés nélkül. - De az is lehet, hogy sok-sok 
gyermekünk lesz, és alapítok egy új nemzetséget 
a Tündérkert mellett, ahol a kis lurkók félig 
emberek és félig tündérek. 

- Szólj, és én megyek! 

- Te mondhatod nekik lefekvés előtt a mesét. 
De semmi ijesztőt! Nem szeretik ám az ijesztős 
meséket a tündérgyerekek, csak a szépeket. 

- Megtanulok párat az öregektől. - Eber ettől a 
kis beszélgetéstől is sokkal könnyedebbnek 
érezte magát. - Madarak lesznek benn, meg 
pillangók és virágok. Megfelel ez így? Annyi 
ijesztés sem lesz benne, amennyibe egy lepkét 
elkapó rigó belefér. 

- Annyi lehet - morogta Teleg. - Csak ne 
szenvedjen az a pillangó, és a kismadaraknak 
kelljen, hogy jóllakhassanak. 

Éber meghökkent. 

- Komolyan beszélsz? 

- Dehogy, tréfálok! - Teleg felnevetett. - Nem 
aludtad ki magad! Mi történt az éjszaka? 

- És mit kérsz nászajándékul? 

Teleg hallgatott. 

- No! - sürgette Eber. 

- Nem nevetsz ki? - kérdezte a másik. 


- Megesküszöm Ékesre, hogy nem. 

- Csak neked mondom el, Éber - hajolt 
közelebb Teleg. Kérése kicsit furcsa volt egy 
vadásztól, ezért aztán valóban nem mondta még 
ki azt a vágyát, amit évek óta dédelgetett 
szívében. Ám most talán eljött az alkalom. - Egy 
csengettyűsort szeretnék, amit ha kiteszünk a 
szélbe, állandóan dalol. El tudod nekem 
készíteni? Szeretném örökkön hallani a szél 
dalolását. 

- Elkészítem, barátom, elkészítem - mondta 
Éber. Mosolygott, habár ezt Teleg nem láthatta. 
De nem is a másik vadásznak szólt, hanem 
önmagának. 

Tudta, mivel okozhat örömet valakinek, akit 
szeret. 


Teleg a ruha susogásából tudta, ki ült le 
melléje. Dél felé járt akkor, s Eber rég eltávozott. 
Amint mondta, ment az öregekhez, őzfiakról 
történetet kérdezni. 

- Minek köszönhetem a látogatásod, Ila? - 
kérdezte fíriss vendégétől Teleg. 

- Önmagadnak, vadász. 

- Hallottad a hírt? 

Ila elmosolyodott. Teleg érezte ezt: mintha 
tavaszi meleget hozott volna a szellő a tündér 
irányából. 

- Mindenki hallotta már, és szép lenne, ha 
éppen én maradtam volna ki belőle. S gondolod-e, 
kihez futott először Aranyka? 

- Remélem, nem neheztelsz az ötletért. De ha 
neheztelnél is... 

- Semmi gondom elhatározásotokkal - vágta 


félbe Ila Teleg beszédét, mielőtt a másik 
körbejárja, hogy az ő akaratuk s az ő életük. 

A vak vadász láthatóan megkönnyebbült. 
Eladdig csak forgatta a nyílvesszőt kezében, most 
aztán megállt a pálca forgása, elnyugodtak Teleg 
ujjai. 

- Örülni jöttem hozzád, Teleg - mondta Ila -, s 
úgy — gondoltam, te is szívesen örülnél 
társaságomban, hiszen lehet kérdésed a 
tündérekről számtalan. Bizonyosan faggattad 
Aranykát, de ismerem én a játékot, mindenről 
nem lehet kérdezni! Itt vagyok hát én, akinek 
lakat van a számon, ha azt mondod, ne beszéljek 
társalgásunkról, s én aztán mindent el tudok 
mesélni neked. 

- Korai még... 

- Hát nem volt korai megkérni Aranyka kezét, 
de tudni róla korai? Nem értem én ezt a 
gondolkodást! 

Teleg végiggondolta. 

- Igaz - vallotta be. - Csupán a félelem beszélt 
belőlem. De nem félek, nem ám! Tehát kérdezek. 

- Hallgatlak! 

- Tudod, Tündér Ila, mindig attól tartok, hogy a 
szeretet, mit egy ember adni képes egy 
tündérnek, nyomába sem érhet a tündér 
szeretetének. Attól tartok, hogy... hogy nem 
tudom úgy szeretni, ahogy arra szüksége van. 

- Két dolgot kell észben tartanod, Teleg - 
mondta komolyan Ila. - Az egyik az, hogy 
szeretetben az ember felveszi a versenyt a 
tündérekkel. A tündér csak annyiban különbözik, 
hogy nem rejti el, amit érez, s őszintébb, amikor 
ki kell mutatnia lelkét. Az ember kicsit 


megkeseredett, s őrzi fájdalmát és örömét még 
akkor is, ha volna valaki, akivel megoszthatná. 
Nem szabad ezt tennie, mert sosem éri el a 
boldogságot, ha falat húz érzései köré. S te, 
Teleg, nem teszed ezt. Érzi ezt mindenki, aki a 
közeledben él, ezért örülnek szerelmednek, s nem 
irigylik. Ezért kacagnak együtt veled, vagy éppen 
ülnek le melléd akkor is, ha fájdalmad van. Mert 
még a fájdalmadtól is többek lesznek. 

- Ne mondd ezt, mert elpirulok, mint a szűz 
menyecske, amikor elsőként megpillantja a 
nászágyat! 

- A másik, hogy Aranyka viszontszeret. Nem 
azért, mert a legjobb nyílvesszőket készíted, vagy 
mert erős a karod. Szeret, érted ezt, Teleg? 

Teleg biccentett. 

- Nem is akarok többet tudni. 

- Dehogynem, bátran - biztatta Ila. 

- Nem beszéli ezt meg férfiember nővel - 
szabódott Teleg. 

- Mióta ilyen szemérmesek a férfiak? - kérdezte 
kedvesen Ila. - Mutatni egyszerűbb, valóban. 

- Rendben, megbeszéli nővel, de nem mással. 

- Ej, hol van az a szabadszájú férfi, akinek hírét 
költötték, — amikor történeteket hallgattam 
ideérkezésemkor? - nevetett fel Ila. - Mesélték, 
hogy egyszerre tucatnyi lány vágyakozott utánad. 

Teleg felemelte ujját. 

- Tucatnyi csak ebből a nemzetségből. S nem 
számoltam hozzá a többit. De nekik mutattam, 
nem csupán beszéltem velük. 

A férfi érezte, hogy lehet kicsivel oldottabb, 
mint egy egyszerű asszonnyal. Hiába Vajk 
felesége Ila, mégiscsak tündér! 


Ila kacagott. 

- Akkor most hová tűnt a bátorságod? 

- Itt van a szívemben - vigyorgott Teleg. 

- A vágyad pedig a nadrágodban! Kösd össze a 
kettőt, és kérdezd az egyikkel, hogy mit 
kezdhetsz a másikkal! Persze ha tündérekről van 
szó, mert emberlányokkal nincs gondod! 

Megpuhította kissé Ila Teleget, de az mégsem 
bírta kinyögni a kérdést. Ila ismét felkacagott, és 
megválaszolta a ki nem mondott szavakat. 

- Ugyanolyanok, Teleg. Ugyanolyanok. Ugyanaz 
kell nekik, ugyanazzal a kedvességgel és 
figyelemmel, mint az asszonyaitoknak. Nyilván 
rájöttél volna erre az első éjszakán. Egy tündér 
semmiben nem különbözik vágyaiban és 
elvárásaiban egy asszonytól. Mert minden 
asszony egyben tündér is, és — minden 
tündérlányban ott lapul egy erőteljes asszony. 

- Szép gondolat, ez járja felétek? 

- A mi úrnőnk Bau, akit úgy neveznek: 
Boldogasszony. Miért hívnák a tündérek úrnőjét 
asszonynak, hacsak nem azért, mert a kettő egy 
és ugyanaz? 

Teleg két kezébe fogta fejét. Rájött valamire. 

- Úgy érzem, Ila, azért jöttél, hogy mondj 
valamit, s nem azért, hogy kérdéseimre válaszolj. 

- Ez is igaz. - Ila nagyon, nagyon-nagyon 
kedves volt. - Komoly mondanivalóm is van, és 
nem csupán évelődni ültem le melléd, vagy éppen 
elmondani azt, amit te is tudsz, vagy meg fogsz 
tudni. 

- Mi volna az a fontos dolog, amiért érdemes 
volt felkeresned? 

- Nyíltan beszélek és egyenesen, mert tudom, 


hogy megérted. Nem véletlen vagy te magad 
Aranyka választása. Nekünk, tündéreknek kell a 
szabadság, Teleg. Jobban, mint bárki másnak. 
Nem láthattál minket, de néha szárnyra kapunk, 
és messzire szállunk. Néha távol vagyunk attól, 
akit szeretünk, mert van egy hatalmas családunk 
Tündérkertben. Hallanunk kell dalolni a barackot, 
s csilingelni a virágokat. Ám ezt nem szabad 
félreértened. Nem azért megyünk el, mert 
elvágyódunk, hanem mert jó hallani a barackot és 
a virágokat, s remek szállni a szelek szárnyán. 
Erted ezt? 

- Azt hiszem, értem. A férfiembernek is kell az 
erdő... 

- Nem fog Aranyka másra pillantani, s nem 
akar menekülni sem. Csupán néha tündérként él, 
szabadon. Ilyenkor engedd el, és várd vissza! Ezt 
akartam neked elmondani. Mert — akkor 
elégedetten fog visszatérni, s még boldogabb lesz 
melletted. Es ezt akarod... 

- Ezt... - Teleg eltöprengett a hallottakon. - 
Nem akarom én Aranykát ketrecbe zárni, s 
visszatartani attól, hogy úgy éljen, mint előtte. 
Boldoggá akarom tenni, csupán ezt akarom. 

- Jó ember vagy, Teleg. Üdve nemzetségednek, 
s szerencse, hogy nem vagy egyedül. Ezért 
vagyunk, mi, tündérek mellettetek. Miattad is. 

Ila megfogta Teleg kezét, és megcsókolta azt. A 
vadász összerezzent a mozdulattól, és majdnem 
elrántotta a karját. 

- Hogyan tehetsz ilyet? - suttogta döbbenten. 

- Csupán megköszöntem a menedéket és a jó 
szándéktokat - felelte halkan Ila. - Es tudod... 
mondtam, mi tündérek könnyebben kimutatjuk 


érzelmeink. S én azt éreztem, hogy ez jár neked, 
vadász. 

Teleg elpirult, és szólni sem tudott egy ideig. 
Meghatódott, mintha csak bizony tizenéves lány 
lenne. 

- Ila - szólalt meg aztán másra terelve a szót -, 
más tündérek hogyan vették hírét az 
eseménynek? 

- Tündérkert felemásan fogadta esküvőtöket. 
Van, ki örül, s van, ki sopánkodik, de ez 
természetes, minthogy van virág, melynek ez a 
föld jó, s van, amelyiknek amaz. Én holnap 
elindulok, visszalovagolunk Aranykával, Boldával 
és Magyarral. Ne félj, jó kezekben esküvőtök 
ügye! Csak egy kérésem van. 

- Mondd, tündér... - Teleg leplezni igyekezett 
izgatottságát, de nem nagyon sikerült. 

Ila el is nevette magát. 

- Hogy ott állhassak mögöttetek, s az első 
csókot, utánad, én adhassam Aranykának. 

- Csak utánam - emelte fel ujját Teleg, mire 
Tündér Ila megölelte. - De, úgy vélem, nem 
mögöttünk fogsz állni, hanem előttünk, mivel te 
adsz össze minket. 

- Aranyka kedvéért? 

- Nem csupán azért. Kijon sámán nem örül e 
frigynek, de bánja a kánya, nekem pedig nem kell 
Kijon sámán! 

- Olyan szép szertartás lesz, hogy még az 
unokáitok is megemlegetik - ígérte kacagva a 
tündér. 

Valóban nagyon örült. 

Ó tudta, milyen jó embert szeretni. 


3. 


, Zele az első napokban felderítette az 
Ágosbéliek jurtafalvát, megismerkedett az itt 
élőkkel. Közvetlen és kedves volt a fiú, s mindenki 
megkedvelte, jó híre szájról szájra járt. Szívesen 
fogadták mindenütt, paroláztak vele, 
kérdezgették. A vadászok úgy kezelték, mint egy 
férfit, s ez tetszett Zelének. 

Az első napok után Zeke felajánlotta neki, hogy 
kísérjen el egy kisebb csapatot egy vadászatra, s 
Zele dobogó szívvel fogadta el az ajánlatot. 
Felövezte magát, tegezét derekára kötötte, íját 
mellé tette, s ment kísérőül. Nyílvesszőt ugyan 
csak egyet lőtt ki, s azzal fajdot lőtt csupán, ám a 
vadászok mind megdicsérték jártasságát a 
lovaglásban, s azt az egyetlen lövést. Zeke csak 
mosolygott, s a fiú a vadászok vezérére tekintve 
érezte, hogy ez a mosoly bizony felér tizenkét 
dicsérettel. 

Zele elhatározta, hogyha már itt tölti a tavaszt s 
a nyarat, akkor felderíti a falu környékét, ezért 
aztán az egyik hajnalon lovára kapva egyedül 
indult neki az erdőségnek. A távolban ködgomoly 
takarta a fák törzsét, mint valamiféle lenge 
gyapjúöltözék, s csak a koronák teteje emelkedett 
ki belőle. A ménesben az álmos lovak párát 
prüszköltek, s az őrök fázósan húzták össze 
magukon a köpenyt. 

A fiú ellovagolt a Zalka mentén napnyugot felé 
egy keveset, majd éjszaknak fordult, s vissza 
kelet felé egy félkört tett meg az Agosbéliek 
otthona körül. Kora délután, amikor már közel 
járt a faluhoz, az erdőszélen megpillantott egy 


magányos jurtát. 

Elég messze a falutól, hogy azt érezze a jurta 
láttán, akik ott laknak, nem akarnak az 
Ágosbéliekkel keveredni. Ámde elég közel, hogy 
tudni lehessen: oda tartoznak. 

Zele érdeklődése feléledt. Arrafelé vette az 
irányt. 

Leugrott a jurta előtt lováról, s kikötötte az 
oszlophoz az állatot. Éppen kopogni készült a 
bejárat  gerendáján, amikor  félrelibbent a 
bőrtakaró, és derékmagasságból egy hatéves 
fiúcska tekintett föl rá. 

- Csak én vagyok itthon - közölte Zelével. - De 
gyere beljebb! 

Zele belépett. Egy egyszerű, de tiszta 
otthonban találta magát. 

- Apád, anyád hol van? - kérdezte. 

- Anyám az erdőben nézi a csapdákat, apám 
halott - közölte a gyermek kegyetlen nyíltsággal. 
- Ülj le, ha akarsz, és beszélgessünk! Messziről 
jöhettél. 

- Most csak innen, Vajk falvából, de különben a 
Belénybéliektől. 

Zele leült, habár első pillanatban fogalma sem 
volt róla, mit kérdezhetne, vagy mondhatna a 
fiúnak. A kíváncsiság mégis itt marasztalta. 
Különös, hogy a falutól távol egy jurtában egyedül 
van egy ekkora gyermek. És sehol ló vagy állatok. 

Hamarost a kérdések is megjöttek. 

- ÁAgosbéliek vagytok? 

- Volt, amikor annak tartottak minket. - A fiú 
felkapaszkodott a főhely ládájára. Nem ért le a 
lába. - Ma már nem nagyon tartanak számon 
minket az Ágosbéliek. Szeretnek elfeledkezni 


rólunk. 

- . Ilyet tennének?  -  7Zele alaposan 
szemrevételezte a fiút. Vékony volt, de 
egészségesnek tűnt. Kicsit fehér volt az arca, de 
ez lehetett a téltől, télen nem nagyon szerezhet 
színt magának senki. Keze-lába nem járt, mint a 
hatéves  fiúcskáknak általában: szokatlanul 
nyugodtnak tűnt. 

- Tesznek furcsa dolgokat az emberek - 
biccentett a fiú. - Emlékeznek a rosszra, s feledik 
a jót, holott mást várnánk tőlük. 

- Kemény szavak! - Zele arra tudott gondolni, a 
fiúcska hallotta őket valahol. Talán az anyja 
ismételgeti őket keserűségében. 

- Ó, a szavakl!... - legyintett a különös 
vendéglátó. 

Ezzel aztán elakadt a beszélgetés, mert nem 
lehetett mit mondani. 

- Miért laktok itt? - érdeklődött Zele. 

- Békés, nyugodt hely ez, közel van a tölcséres 
gomba helyéhez, s őzláb is akad gyakran. Arrafelé 
- nyugotnak mutatott - sok a nyúl. Arra pedig - 
most keletnek - van egy kis tó, ahol sok a hal. Jó 


hely ez. 
Zele nézte a komoly gyermeket, és érezte 
annak keménységét, elhagyatottságát. 


Együttérzés éledt szívében. 

Ő is egyedül nőtt fel, társaságban ugyan, de 
egyedül. Ott volt Harta és Dal, akik sajátjukként 
szerették és bántak vele, ám a többi gyermek 
valahogy mindig is máshogy tekintett Zelére, s 
Zele nem egyszer Harta elgondolkodó, bámész 
pillantását is magán érezte, s ettől kissé idegenül 
viselte magát mindig. 


Aztán ott volt a Belénybeli Berze, aki a 
nemzetség ügyeit vitte. Ő és fiai semmibe vették 
Zelét, ami Berze esetében nem nagy szó, hiszen 
miért is törődjön egy nemzetségfő más 
gyermekével? Igen ám, de viselkedésük nem 
csupán a távolságtartásban, hanem 
kirekesztésben is megnyilvánult. Zele csak nem 
olyan rég, értelmének komolyodásakor fogta fel a 
szándékosságot, s nem sokkal később megtudta 
az okot is, amit Tündér Ilának napokkal korábban 
említett: majdnem apja lett a nemzetségfő. S ha 
Kondor vállalja a tisztséget, Berze most egy a 
vadászok közül, s nem is éppen a legjobb. 

Ezt mindenki tudta a Belényéknél, s bár sokan 
igyekeztek elfelejteni, mások nem tehették azt. 
Berze nem örvendett köztiszteletnek: inkább 
dolgoztak neki, mint érte. Aki azonban neki 
dolgozott, az szerette a feledékeny fajtát játszani. 
Kondor árnyéka ennek ellenére ott volt Berze 
fölött, és Zele fölött is, s Berze ezt finom 
kirekesztéssel igyekezett száműzni fejéből és 
szívéből. 

- Mikor halt meg apád? - kérdezte Zele a fiút. 

- Három éve. 

- És anyádon nem segít senki? 

- Erős asszony az én anyám, nincs szüksége 
senki segítségére. 

- Nem is szokta azt kérni az ember, általában 
jön magától - csúszott ki Zele száján. 

Volt itt valami rettenetesen furcsa. Nem 
olyannak tűntek az AÁgosbéliek, hogy magára 
hagyjanak egy asszonyt egy hatéves fiúcskával. 

Talán az asszony akarta így... Zele nem tudott 
mást elképzelni. 


De hát ez nem jó egy kisfiúnak! 


- , Vannak nyulak és halak - mondta 
elgondolkodva Zele. - Aztán barátod van-e? 
- Nekem? - kérdezett vissza a fiú. - Nincs 


nekem arra szükségem. 

-  Barátokra mindenkinek szüksége van - 
mondta Zele. 

- Gyermeknek látszom, de nem vagyok az - 
mondta a fiú. 

- Hát persze - válaszolta mindentudóan Zele. 

Meglepetésére a másik elmosolyodott. 

- Tényleg. 

Volt abban a tekintetben valami... 

- Én nem vagyok idevalósi - vallotta be Zele. - 
Csupán pár napja érkeztem az Ágosbéliek közé 
Vajk hívására. De itt fogom tölteni a tavaszt és a 
nyarat. Nekem sincsenek itt barátaim, de nekem 
kellene egy. 

- Azt akarod, hogy én legyek az? 

- Csak ha neked is jó. 

A fiú megvakarta a fejét. 

- Nem biztos, hogy jó ötlet. Bajt hozhatunk rád. 

- Nem hiszem - rázta meg a fejét Zele. - 
Eljönnék ide néhanap. Akarod? 

- Ki vagy te? 

- A Belénybéli Kondor fia. Zele a nevem. 

A fiúcska erre leszállt a ládáról, és közelebb 


jött. 

- A mindenit! Zele! - mondta, mintha már 
hallott volna a Belénybéliről. - Ha akarod, 
lehetünk barátok! 


- Remek! Kezet rá! - Zele kinyújtotta tenyerét. 
Jobban érezte magát, hogy nem úgy távozik, 
ahogy jött. Szerzett egy barátot, akinek talán 


nagyobb szüksége van valakire, mint neki. 

A fiúcska belecsapott a tenyérbe. 

- És neked mi a neved? 

- Bara. 

- Zele és Bara - bólintott Zele. - Jól hangzik, 
nem? 

Zele nem tudta, mit vállalt fel. 

A barátság megköttetett. 


Zele nem találkozott Bara anyjával, előbb 
távozott, mintsem az asszony hazatért volna. Ám 
megígérte Barának, hogy másnap visszanéz. A 
fiúcska biccentett, majd még egy dologban szavát 
vette Zelének: azt kérte, senkinek se árulja el, 
hogy összefutottak, de azt se, hogy erre járt. 

Senkinek. 

Zele nem beszélt, ám ez azzal járt, hogy nem is 
kérdezhetett. Nem ült azonban fenekén, járta a 
falut, s elkapta a beszélgetések fonalát, remélte, 
előbb-utóbb hall majd valamit, ami arra a 
titokzatos asszonyra és gyermekére vonatkozik. 

semmit nem hallott. 

Az est közeledtével arra gondolt, hogy 
megkérdezhetne néhány magakorabeli fiút, mit 
tudnak, s a lelkükre köthetné, hogy ne szóljanak 
senkinek. Hogy mégsem tette, az azért volt, mert 
nem ismert itt senkit, akitől kérdezhetett volna. A 
fiúk még nem fogadták be, csak méregették s 
kerülgették. Előbb-utóbb belekötnek, s majd 
bizonyítania kell, de addig nincs meg a bizalom. 

Így járta ez a Belénybélieknél is, Zele ezt 
természetesnek vette. 

Azért most egy kicsit zavarta, hogy nem 
kérdezhet. 


Végül aztán Zele magára maradt titkával. 
Felment a nemzetségfői fapalota tetejére, onnan 
bámulta a csillagokat. Töprengett, mit tehetne, de 
mind csak oda jutott vissza, hogy Barát kell szóra 
bírnia, ha többet szeretne megtudni. De hát 
milyen dolog egy hat tavaszt megért fiút az 
okosabbjának faggatni? 

- Egyedül érzed magad? - kérdezte egy hang a 
közelből. 

Zele összerezzent. 

- Nem, dehogy! - Fázósan összébb rántotta 
kabátját, mintha csak a hideg miatt rándult volna 
meg. - Töprengek. 

- Mi okoz fejtörést? - Vajk közelebb jött. 

- Anyámon gondolkodom. A Belénybélieknél 
nem sokat tudtak mondani róla, holott én 
mindent tudni akarnék. 

Vajk is felnézett az egekre. 

- Szép volt, szerető szívű és okos - válaszolta. - 
De mindezeket nyilván elmondták néked. Nekem 
a legkedvesebb nővérem volt. — Törődött 
mindenkivel, ápolta azt, kit a pokol bántott. Sokat 
mosolygott, és hangosan nevetett... 

- Mindez szép - mondta halkan Zele -, de nem 
visz közelebb anyámhoz. 

- Mit akarsz hallani? 

- Egy történetet róla. 

Vajk elmerült a régi múltban. Felidézte 
Kisgimely alakját, s rá kellett jönnie, hogy 
hullanak ki elméjéből a történetek. Ettől kicsit 
megrémült, de - vagy talán éppen ezért - gyorsan 
előrángatott egyet az idő mélyéről. 

- Tizenöt volt, amikor anyánk először kiengedte 
úgy a folyóra, hogy nem adott mellé kíséretet - 


emlékezett vissza Vajk. - Kisgimely rettentő 
módon élvezte a futást a mezőn, s hogy nem kell 
senkinek a szavára, parancsára figyelnie. En 
akkor még aprócska gyermek voltam, de Erdőjáró 
titokban kísérte Kisgimelyt, jobban szerette, 
mintsem magára hagyta volna, ám jól megbújt, 
nehogy bácrki is felfedezze. Ó mesélte később ezt 
a történetet... 

Zele Vajk arcát nézte. A  Fénylőholdtól 
kölcsönzött ezüstös vonásokat, a távolba meredő 
tekintetet s a halovány mosolyt, mely a 
szeretetteljes emlékezet sajátja. 

- Ti, fiúk, mehettek, ahova akartok egész 
gyermekkorotokban, de a lányoknak ez nem 
adatik meg, óvják őket még a széltől is. Ezért 
aztán amikor egy fiú kimegy a rétre, a szabadság 
nem szédíti meg úgy, mint a lányokat. Viszont ez 
ne tévesszen meg senkit. Hirtelen dolgokat csak a 
lányok és asszonyok tudnak kitalálni, legalábbis 
olyan hirtelen dolgokat, amelyiktől minden férfi a 
fára mászik idegességében, ám ha arra kerül a 
sor, a lányok rettentő mód meg tudnak ijedni, s 
józanságuk gyorsabban visszatér, mint a tekintet 
képes irányt váltani. Így volt ez Kisgimellyel is. 
Mert mit vett a fejébe az a szökellő lányka? Hogy 
ha már egyedül van, bizony leveti ruháit, bekeni 
testét sárral, és meglesi a csíkos vadmalacokat az 
erdő szélén vonuláskor. 

- Botor dolog... - kottyantotta ki Zele, s leányos 
anyjára gondolt. Ugy képzelte el, mint holmi 
szertelen fruskát, s hogy képzeletében boldognak 
látta, boldog volt ő is. 

- Meg is tette - mondta tovább a több mint 
másfél évtizedes történetet Vajk. -  Ledobta 


öltözékét, s  belehentergőzött egy útszéli 
mélyedésben a sárba. Aztán beosont az erdőbe, 
oda, hol tudta, hogy jár a konda. 

Persze sosem járt még konda közelében, s 
malacokat is csak egyesével látott, mikor egy-egy 
vadász beállított velük a jurtapalotába, éppen 
azért, hogy a gyermekek kedvére tegyen. 
Olyankor kergettük a malacokat és 
visongattunk... Egyszóval Kisgimely várt, várt és 
várt... 

- Nem jöttek malacok? 

- Jöttek azok, csak este. Elvonultak mellette, s 
Gimely csak pislogott a rászáradt sár alól. 
Mozdulni alig bírt már.  Elvonultak, egy 
kivételével, amely valahogy felfedezte, hogy nem 
sárkupac fekszik ott, és elkezdte a lány csupasz 
fenekét böködni orrával. Böködte és böködte, s 
közben röffentgetett. Kisgimely előbb pisszegett, 
majd nyelvével csattogott, de egyre jobban 
csiklandozta a malac. Alig bírta visszatartani 
nevetését, akárcsak Erdőjáró a fán, ahonnan 
figyelte. Végül aztán meg kellett mozdulnia, mert 
a malac nagyon illetlen részen kezdte 
piszkálgatni. Lett ám erre nagy sivítás, és rögtön 
megfordult a koca, mint valami dühödt anya, 
hogy ki zaklatja malacát. Kisgimely megijedt, 
futott volna, de futni bizony nem tudott a kemény 
és vastag sártól, ami takarta. A koca még jobban 
nekidühödött, látván, hogy valami ismeretlen 
szörnyeteg fenyegeti a malacait, és megindult. 
Erdőjáró — ekkor fogott bele Kisgimely 
megmentésébe. 

- Ideje volt. 

- Volt az övén egy kötél, amit madarak 


fogásánál használt. Le is dobta a hurkot a földre, 
s amikor Kisgimely belelépett, meghúzta azt, 
elkapta, mint a madarat szokás. Vágtatott a koca, 
és Erdőjáró megrántotta kötelét, a lábánál fogva 
felhúzta a sikítozó Kisgimelyt a faágra. Ugy lógott 
egyik lábánál fogva anyád, csupa mezítelenül. 
Hamar abbahagyta azonban a sikoltozást, amikor 
rájött, hogy miért is fordult meg a világ fejjel 
lefelé, s hogy a koca mit sem tehet ellene. Már 
csak az alku volt hátra. 

- Miféle alku? - kérdezte Zele. 

Vajk hangosan felnevetett. Hangja messzire 
szállt a jurták fölött. 

- Hát csak nem gondolod, fiam, hogy egy báty 
kimenti a nővérét a veszélyből csak úgy? Nem 
szólva arról, hogy a hallgatásnak is ára szokott 
lenni. 

- Én sosem... 

-  Erdőjáró sem komolyan! De egy ilyen 
helyzetet nem lehet kihasználatlanul hagyni. 
Elment tehát a koca,  Erdőjáró pedig 
leereszkedett a fáról. S addig nem is engedte le 
Kisgimelyt, míg meg nem ígért neki valamit ezért. 
S egy másvalamit a hallgatásáért. 

- Mit? 

- A leengedésért szolgálatot egy holdforduló 
idejéig. Tiszta csizmát s ruhát. Engedelmességet 
és folytonos felmagasztalást más testvéreik előtt. 
Nagy szó volt ez anyád szájából! De ki is játszotta 
ezt az ígéretét. 

- Hogyan? 

- Betartotta minden egyes alkalommal. Nagyon 
kedves hangon ajánlkozott szolgálatra, s 
mosolyogva magasztalt mindent. ,Ne fésüljem 


meg a hajad, Erdőjáró?" Vagy , Kiszedjem a 
füledből a sarat, Erdőjáró?", vagy , Milyen 
hangosan hortyogsz éjszakánként, Erdőjáró, a 
leghangosabban mindannyiunk között!" ,A te 
tested szaga érzik a legtávolabbról az Ágosbéliek 
közül."... Erdőjáró pár nap után megkérte, hogy 
hallgasson. 

Zele könnyel a szemében nevetett. 

- És mi volt a másik ígérete? 

- Azt nem játszotta ki, látod! Méltóképp kezelte 
azt, ami fontos. S Erdőjáró fontos volt számára. 
Azt ígérte neki, hogy csak ahhoz a fiúhoz megy 
feleségül, aki tetszik bátyjainak. És ez volt az 
apád, Kondor. 

- Erdőjáró?... 

- Mindannyian szerettük apádat, nagyon. - Vajk 
felsóhajtott. A mese komollyá vált, mint minden 
régi történet, ami olyasvalakit idéz vissza, aki 
már nincs a földön. Ezekben a pillanatokban van 
azonban szép és felemelő is, az ember bevallja 
azt, amit soha nem vallott be, míg a másik élt, s 
ez könnyebbséget jelent mindenki szívének. - 
Távol élt tőlünk, igaz, s férfiember csak veregeti a 
néki kedves ember hátát, ritkán csókolgatja, de 
mi, illetve idősebb testvéreim veregették apád 
hátát és vállát eleget. 

Vajk rátette kezét Zele vállára, s ott tartotta pár 
pillanatig. Erőt adott a fiúnak, aki a történet 
végén igazán elárvultnak érezte már magát. 

Aztán Vajk elment, Zele pedig maradt. 

Később észrevett egy árnyat a jurták között, 
egy árnyat, amely csak állt, és mereven figyelte 
őt. 

Alakra férfi volt. 


Mintha sámánöltözék lett volna rajta. 

De lehet, hogy csak egy bot volt, mire ruhát 
akasztottak, s az éj homálya, Holdanya félig 
árnyékos tekintete, s a libbenő szellő tett hiteles 
emberré egy szellőző kabátot. 

Zele nem törődött vele. 


4. 


Zele másnap reggel korán lóra ült, és ismét 
kilovagolt a faluból. Most nyugotnak indult, s 
csak később kanyarodott vissza, nem akarta, hogy 
bárki is célirányosan ama jurta irányába lássa 
ellovagolni. 

Délelőtt hirtelen melegedett, egyre jobban 
lehetett érezni a tavasz leheletét. Az éji hideg 
után gyorsan kiolvadt a föld, és még gyorsabban 
száradt, ahol Szemes sugara érte. Az erdő fái még 
csupaszon meredeztek, de a növekvő bimbók 
mind-mind arról árulkodtak, hogy nemsokára a 
sarjadó hajtások Íriss zöldje fogja betölteni az 
ágakat. 

A magányos jurtából vékony füst szállt fel, 
jelezve, hogy már ott sem raknak nagy tüzet. Zele 
kikötötte lovát, majd kopogott a félfán, s 
meglepetésére ismét csak a fiúcska jelent meg. 

- Gyere beljebb! 

Az asszony nem volt otthon. Bara elértette Zele 
körbepislantását. 

- Korán kiment anyám. Jó idő van, s ilyenkor 
nem szereti elvesztegetni a délelőttöt. 

- Szorgalmas asszony. 

- Az. 

- Mi a neve? 


- Csejkő. Nem szóltál senkinek? 

- Hiszen megígértem. 

- Most miért jöttél? 

- Gondoltam, van kedved beszélgetni vagy 


játszani. - Zele elővette háta mögül a kezét. 
Kéttucatnyi faragott pálcikát tartott benne. 
- Mi az? 


- A nevelőapám szerint biztossá teszi a kezet, 
és élessé a tekintetet. Megtekerjük a pálcikákat, s 
azok egymásra hullanak, mi pedig megpróbáljuk 
úgy leszedni az egyiket a másikról, hogy egy se 
rezzenhet meg. Ha  megrezzen, a másik 
próbálkozhat. Az győz, aki több pálcikát leszed. 

- Ismerem - közölte Bara. 

- Játszottál ilyet? 

- Régen. 

- Aha. Vannak pálcikáid? 

- Nincsenek. 

- Van kedved játszani? 

Bara mérlegelte a dolgot. 

- Van. 

Zele letelepedett a tűzrakó hely közelébe, 
egyenesen a felső nyílás által vetett világos kör 
mellé. Két kézzel megfogta a pálcikákat, majd 
hagyta szétesni őket. 

- Te kezdesz! 

Bara elsőként összeszedte a többitől távol 
gurult pálcikákat, majd rettentő igyekezettel 
próbálkozott leszedni egy fölsőt. Ám 
megremegett aprócska keze, s ledőlt egy másik. 

Most Zele jött, s pár pálcika után úgy gondolta, 
csalni fog Bara kedvéért, s hagyja a fiút győzni. 
Ügyesen vétett, nem volt feltűnő a szándékosság, 
Bara mégis rájött. 


- Ha még egyszer ezt csinálod, semmit nem 
fogok játszani veled - közölte. - Nem győzni 
akarok, hanem ügyesedni. 

- Mindenki szeret győzni - felelte bután Zele. 
Hirtelen nem jutott jobb az eszébe. 

- Akkor miért csaltál a kedvemért? 

- Nem teszem többet. 

- Vigyázz, ha kimondasz valamit, mindig vedd 
komolyan! 

- Bírom szavaimnak súlyát - bólintott Zele. 
Nahát, egy hatéves gyermek tanítja becsületre! 
Zavarát könnyebbség váltotta fel. Kedvére volt a 
fiúcska, tisztes ember módjára gondolkodott. 

- Te következel még mindig! - figyelmeztette 
Bara. 

Bara valóban nem bánta, ha veszített, s 
veszített sorra. Az első játékban csupán két 
pálcikát tudott leszedni, a másodikban ötöt, s 
aztán hatot. Mindemellett veszített és veszített. 
Mégsem bánkódott: annak örült, hogy többet 
szedett össze, mint előző alkalommal. 

- Picik - mondta egyszer ujjait nézegetve. 

- Milyenek legyenek? - kérdezte Zele. - Egyszer 
mindenkinek kicsik voltak. 

- Egyszer! - elégedetlenkedett Bara, de nem 
mondott többet. - Tudom, hogy ki fogom nőni, de 
addig mit tegyek? 

- Légy türelmes, és gyakorolj! 

Zele összeszedte a pálcikákat, és ismét csak 
középre dobta őket. 

- Tudod, milyen régi ez a játék? - kérdezte 
Bara, miután elhalt a pálcikák zörgése. - Az 
aranykorban is játszották már. Sok nemtőnk 
múlatta idejét ezzel. Sok férfi játszotta ezt a 


játékot, és még tucatnyi másikat is. Volt idő rá 


akkortájt. 
- Férfiakat sosem láttam ezekkel a pálcikákkal 
játszani - felelte Zele. - Nem hiszem, hogy 


túlontúl férfias játék volna. 
- Pedig úgy volt. S lám, te is játszol velem, 
pedig közelebb állsz a nősüléshez, mint hozzám. 


Kezdjél! 

- Most neked kell kezdened! 

Bara elhúzta orrát, és megpróbált 
visszaemlékezni. 


- Lehet - adta be végül a derekát. - Nem 
emlékszem. 

Amint a pálcikák felé nyúlt, Zele megkérdezte: 

- Anyád sok mesét mond neked? - S hogy ne 
hallatsszék bántónak, hozzátette: - Mert a 
nevelőanyám mindig mondott nekünk, 
gyermekeknek mesét esténként. 

Bara keze megállt félúton. 

- Mesét? - sóhajtott. - Jó az én anyám, de 
nekem nem kell mesét mondania. Elfelejtett már 
minden mesét... 

A fájdalom akkora volt e pár szóban, hogy a 
nagyobbik fiú elátkozta magát buta kérdéséért. 

Lehetne tapintatosabb is. Nyilván nem ér rá 
mesélni az, aki életének minden pillanatában 
azért dolgozik, hogy legyen meg a napi betevő, s 
hogy ne fagyjon meg ő és gyermeke a télen. 

- Miféle meséket mondtak neked? - kérdezett 
vissza Bara. 

- Vadászatok történetét. 

- Régebbi meséket? 

- Az aranykorból? - kérdezett vissza Zele. - 
Nem, nem. Főképp vadásztörténeteket. 


Kora délután Zele gyomra már hangosan 
korgott. Bara akkor húspépet vett elő, s azzal 
kínálta, de az idősebb fiú nem akarta megenni a 
magányos család, egy asszony és egy gyermek 
elől az étküket. Inkább búcsúzásba fogott. 

- Itt hagyom a pálcikákat - mondta. - Mással 
úgyse tudok játszani, Ágos falvában kiment a 
szokásból ez a játék, egy gyereknél sem láttam. 

- Majd gyakorlok - mondta Bara. - S előbb- 
utóbb megverlek. 

Kimentek a jurta elé. 

Zele eloldozta a lovát, majd a hátára pattant. 
Lenézett a kisfiúra, aki ebből a magasságból még 
kisebbnek s törékenyebbnek hatott. 

- Mit szólnál hozzá, ha holnapra hoznék valami 
vadat? Amit én ejtek el? 

- Jó - bólintott Bara. - Te is áldozol az állat 
felett? 

- Ha gondolod, áldozhatunk itt is. 

- Jó. Hozz valamit! 

- Ígérem. 

Azzal Zele ellovagolt. 

Bara hosszan nézett utána. Már csak egy kis 
pont volt a lovas alak az erdő szélén, amikor a 
fiúcska megjegyezte, csak úgy magának: 

- Tudtam, hogy egyszer eljössz... Hát akkor 
kezdjük el, Zele! 


Másnap fácánt ejtett, s azt vitte el a félreeső 
jurtához. Bara anyját megint nem találta otthon. 

- Különös, hogy anyád ennyit egyedül mer 
hagyni - jegyezte meg a Belénybéli, miközben az 
állatot kibelezték. 

- Miért? Mi bajom eshetne itt bent? 


Bara óvatosan külön tálra tette a májat, a tüdőt 
és a szívet, a lélek lakhelyeit. Olyan 
körültekintéssel járt el, mint egy felnőtt. 
Igyekezete mosolyt csalt Zele arcára. 

- Most te következel! - szólította fel Bara. 
Félrevonult, s elhelyezkedett a ládán, mintha 
csak énekeseket vagy játékosokat nézne. 

Zele dobott pár gallyat a parázsra, de nem 
sokat. Óvatosságának nem az volt az oka, hogy 
nem akart nagy tüzet, hanem nem akarta 
elhasználni e kis család összegyűjtött tüzelőjét. 
Ismeretlenül is figyelt rá, Csejkőnek ne okozzon 
fölösleges gondokat. Aztán a máj, a tüdő és a szív 
fölött Lélekurat szólította, majd Ékest, emberek s 
állatok teremtőjét. Megköszönte az életet, a 
testet, mi Ékes kezétől formálódott hajdan 
ilyenre, s a lelket, mit Lélekúr a földre engedett. 

Amikor befejezte, Bara feltett egy kérdést: 

- Égiúrral mi lesz? Neki nem köszönsz? 

- Nem szokás - felelte Zele. 

- Nagy hiba. Nagy hiba, hogy pont annak nem 
köszönöd meg a vadat, aki a világot teremtette, 
benne őt és téged. 

- Nem figyel ő ránk - mondta Zele. 

- Ő mindenre figyel. De nem kell tennie semmit, 
mert a lelke átszövi az egész világot. Ezért is tud 
mindenre figyelni. Lát téged is, és nem azért 
köszönsz neki, szólítod meg, hogy felhívd 
magadra a figyelmet, hanem, hogy te emlékezz 
rá. Magadért kell emlékezned Egiúrra. 

- Megköszönöm neki - egyezett bele Zele. 
Csavart gondolatot mondott Bara, de miért 
vitatkozzon vele? Nem teher köszönetet mondani 
még valakinek! 


- Tedd! - bólintott Bara. - És sose hagyd ki 
többé! De ne az én kedvemért! j 

Zele megrezzent, és megköszönte Egiúrnak is a 
vadat s a világ teremtését. 

- Ha nem lenne világ, a lábadat se tudnád 
megvetni nyíllövéskor - mondta utólag Bara. 

Miután útnak indították az állat lelkét az egek 
felé, . vizet — forraltak,  — belemerítették, — és 
megkezdték kopasztását. 

- Ügyesen csinálod - dicsérte meg Zele a fiút. 

- Van gyakorlatom - hangzott a válasz. 

Ezen Zele megint csak mosolygott. Nem csupán 
a mondanivalón, hanem a hangsúlyon is. 

- Meg is tudom főzni - nézett rá Bara. 

- El is hiszem - válaszolta Zele. 

Megfőzték a fácánt, és a fiú valóban csodálatos 
ügyességről tett tanúbizonyságot. Csakhogy 
Zelének ölbe kapva a kondér fölé kellett emelnie, 
mert amúgy nem érte volna el a bronzedény 
száját. 

Megfőzték a fácánt, és ettek is belőle, de Bara 
anyja még mindig nem került elő. 

- Merre jár édesanyád? - kérdezte Zele. - 
Hosszú idő ez a csapdák átnézéséhez. 

- Most menned kell - mondta Bara. 

- Miért? 

- Szeretném, ha elmennél. 

- Visszajöhetek? - kérdezte Zele. 

- Gyere! - bólintott Bara. - De ne mindennap. 
Elég hetente egyszer-kétszer. 

- Miért? 

- Mert kell Ágos falvában is némi időt töltened 
- mondta a fiú. - Még megkérdeznék, merre jársz 
mindennap, s nem venném a lelkemre, ha 


hazudnál. Ne félj, , egyszer anyámat is 
megismered! 

Zele ekkor úgy érezte, ez a gyermek nem 
hatéves, de legalább hatvan. Kényelmetlen érzés 
volt, s gyorsan tovaűzte. 

Elköszönt, és ment. 

- Ne feledd Égiúr ügyét! - kiáltotta utána 
gyermekhangján Bara. 

Zele visszaintett, hogy nem fogja. 

Ám igazából akkor értette meg, miről beszélt 
Bara, amikor este, ládáján fekve felidézte szavait. 
Megtalálta bennük a vezérlő okosságot, s lelke 
mélyén felismerte a kisfiú igazságát. Olyan volt 
ez, mintha csak köd szállt volna fel egy régi 
meséről, amely Égiúrról és a világ teremtéséről 
szólt, s amelyet Zele legalább két tucatszor 
hallott Belénybéli mesemondóktól. 

Okos dolgokat tanul az anyjától ez a fiú - 
szögezte le magában Zele. Okos dolgokat, de ha 
Csejkő ennyire okos, miért élnek külön? Kinek jó 
ez? 

Akadt pár rejtély, amire ez az este sem nyújtott 
választ, és Zele álomba szenderült. 

Égiúrról álmodott, és a világ teremtéséről. 


Hamarosan visszatért a Tündérkertből Ágos 
falvába Selyemaranyhajú Tündér Ila és Magyar. 
Vajk ekkor elvezette Magyart Zele elé. 

- Láttátok már egymást, de nem ismeritek - 
mondta. - Szeretném, Zele, ha  öcsédként 
kezelnéd fiamat, mint ahogy én fiamként tekintek 
rád. S szeretném, Magyar, ha úgy hallgatnál 
Zelére, mint bátyádra. 

A  kilencesztendős Magyar bólintott, és 


előrelépett. Megölelte egymást a két fiú, de volt 
némi tartózkodás a mozdulatban. 

Vajk fia szőke volt, s nem túl magas, de vékony 
és mozgékony. Hamar kiderült, hogy ügyesen üli 
meg a lovat, könnyedén felpattan rá, a nyíllal és a 
kelevézzel majdnem mindig célba talál, s hogy 
éretten gondolkodik. 

Ám körbelengte valami különös hangulat, amire 
Zele első pillanatban azt hitte, csupán 
származásának lenyomata lelkében. Hiszen joggal 
lehetett volna büszke rá, hogy neki nem ember, 
hanem tündér az anyja. De nem büszkeség volt, 
és nem is érettség. 

Valami más, amit Zele nem bírt megfejteni. 

Magyar egyik reggel hozzácsapódott a nyilazó 
Zeléhez. Egy ideig felváltva lőttek a céltáblára, s 
Zele csak kicsit bizonyult jobbnak, éppen csak 
annyira, mit egy kilenc és egy tizenöt éves 
gyermek izomereje hozzátesz az íj feszítéséhez. 

- Remek íjász leszel - dicsérte meg Zele a 
kisebbik fiút. 

Magyar a szeme sarkából vetett rá egy 
pillantást. 

- Apám azt tanítja, a szívemmel lássak, ne a 
szememmel, s amikor lövök, akaratom vigye a 
vesszőt, ne az erőm. Szeretnék remek íjász lenni. 

Zele megjegyezte a fiú szavait. 

Magyar letette az íjat s a nyilat. 

- Gyere velem! 

Megkeresték lovaikat, s felültek rájuk. 
Kilovagoltak az erdőbe. Átgázoltak a Zalka egy 
sekély szakaszán, s csak mentek és mentek, előbb 
az Őrző felé, majd elkanyarodtak nyugotnak. Egy 
szűk völgyecskében olyan sűrű erdőbe értek, 


hogy a fák között szinte éjszakai sötétség 
uralkodott. 

Magyar biztosan vezette a vékony csapákon 
Zelét, habár lovaikkal éppen csak elfértek. A 
bokrok és fák ágai összezárultak mögöttük, s 
visszafelé ugyanúgy elrejtették az utat, mint 
előttük. Annyit kanyarogtak, hogy Zele, aki 
büszke volt arra, milyen jól tájékozódik az 
ismeretlen erdőkben is, már nem tudta volna 
megmondani, merre vezet vissza az út. 

Magyar egyszerre megtorpant, s eltűnt elölről, 
lova hátáról. 

- Magyar? - kérdezte Zele. 

- Szállj le te is! 

Zele egy bokor közepébe érkezett, és annak 
ágára kötötte ki lovát, majd ment arra, merre a 
gallyak zörögtek. 

Remélte, hogy nem vaddisznóba botlik... 

Megtalálta Magyart, aki az ösvényre állva 
vezette még pár lépést előre. Ott aztán a föld 
hirtelen a mélybe szaladt, Zele majdnem le is 
bucskázott a mélyedés oldalán, a másik fiú 
vállában kellett megkapaszkodnia. 

Magyar bocsánatot kért, mert nem szólt 
időben. 

Egy víznyelőbe ereszkedtek le. Mohás, csúszós 
kövek meredeztek elő a föld alól, és minél 
mélyebbre jutott a két fiú, annál inkább köves lett 
a talaj. 

Nem voltak többé fák, csak bokrok, s azok is 
elsatnyultak egy belső körben, amelynek 
közepén... 

Egy forrás buzogott. 

Kövekkel kirakott kis medencében hét aprócska 


kúpban tört fel a víz, s medencéjének oldalán, 
kelet felől rögtön el is tűnt a föld alatt. 

Magyar leült melléje. 

Zele szemben a fiúval. Nagyon máshol nem volt 
hely, talán még egyvalaki elfért volna, állva. 

- Anyám egyszer azt mondta, a víz olyan, mint 
az élet - kezdte halkan Magyar. - Ízetlennek tűnik 
néha, de nincs is nála ízesebb semmi a kerek 
világon. 

Zele a forrást szemlélte, nyúlt feléje, de aztán 
meggondolta magát, és visszahúzta ölébe kezét. 
Aztán elkapta Magyar egy aprócska, gunyoros 
pillantását. 

- Hogyan találtál rá? 

- Jöttem a szívem után. 

- Egyedül? 

- Egyedül. 

A nagyobbik fiú nem mondta ki, hogy ilyen 
idősen ilyen messze nem szabadott volna egyedül 
elkalandoznia Magyarnak. 

- Bizonyosan arra gondolsz, hogy veszélyes volt 
magányosan erre járnom - mondta Magyar. - 
Ismerem ezeket az erdőket. 

- Csak kilenc tavasz van mögötted. 

- Nem a kor teszi. Ahogy a nyilazást sem. Ha az 
tenné, akkor minden meglett férfi jobban 
nyilazna, mint a húszesztendősek. Vagy jobban 
lovagolna. - Magyar intett. - Igyál belőle! Kóstold 
meg! 

Zele mégiscsak merített két markába a vízből, 
és megízlelte. Hűsítette ajkát és torkát, valóban 
finom volt. Tiszta, kristályos... szinte édes. 

- A saját meséimben ez az élet vize - mondta 
Magyar. - Így tartom számon. 


Zele megmosta arcát, és mosolygott. 

- Az is lehet akár... 

Magyar is ivott a forrásból, aztán csak 
ücsörögtek mellette. 

- Miért mutattad ezt meg nekem? - kérdezte 
Zele később. 

Magyar nem válaszolt, csak az erdőt fürkészte. 
Majd kinyúlt Zele szíve felé, és megbökte mellét. 
Utána magára mutatott, előhúzva nyakából egy 
fonott, de üres bőrszalagot. 

- Neked sincs, s nekem sincs. Ez összeköt 
bennünket. Úgy érzem, olyan szorosan, mint 
maga vér. 


Ritkábban ugyan, de azért ki-kijárt Zele ezek 
után is  Barához. Eltelt három hét első 
találkozásuk óta, s még mindig nem látta Csejkőt. 
Ezt egyre kevésbé tudta mire vélni. Az 
asszonykéz nyomait azonban felfedezte a 
jurtában: ha rendetlenséget hagyott háta mögött, 
mert valamiféle vadat vitt, s a nyúzás és 
kopasztás után már nem maradt ideje vagy ereje 
teljesen kitakarítani, másnapra mindig tökéletes 
rend uralkodott. 

De egy gyermek képtelen is lett volna egyedül 
megélni ezen a helyen. 

Zele egyre inkább Bara idősebb testvérének 
érezte magát, s minden egyes alkalommal vitt 
élelmet a jurtába, ennek ellenére még semmit 
sem tudott meg arról, miért vannak ilyen távol 
Ágosék falvától. Ha kérdezett is százat, ezt az 
egyet nem kérdezte meg Barától. 

A fiúcska különlegessége találkozásról 
találkozásra jobban és jobban kibontakozott. Nem 


csak beszéde és cselekedetei voltak felnőttesek, 
de a gondolkodása is. Zele nemegyszer rá kellett 
döbbenjen, hogy Bara az ő fejével gondolkodik, 
pedig közel kilenc év volt közöttük! S néha úgy 
érezte, hogy a gyermek évtizedekkel öregebb 
nála. 

Egy esetben, amikor a jurtához kívülről 
közeledett, mintha Bara szavát hallotta volna. 

- Nem vak, csupán alszik. - Mintha ezt mondta 
volna a gyermek. - Most menjetek, s bízzátok 
rám!... 

Zele kopogott, Bara kijött, és bevezette. 

senki nem volt bent. 

A furcsaságok közepette Zele magát is egyre 
furcsábban érezte. Vadászat közben előfordult az, 
hogy előre megsejtette, merre fut majd a vad, 
vagy hogy honnan ugrik ki. Néha előbb látta azt, 
ami pár pillanattal később megtörtént. 

Zele sosem hagyatkozott szívének jelére, mivel 
amulettje fából volt, nem aranyból. Sosem tehette 
meg azt, amit a korabeli fiúk a Belényeknél, nem 
ragadhatta meg az amulettet, s fürkészhette 
annak hatalmán át az állatok érzéseit. Nem tudta, 
milyen érzés ez, így amikor most a különös 
dolgok elkezdték kísérteni, azt hitte, ez 
valamennyire természetes. 

Természetesnek hitte azt is, hogy suttogásokat 
hall ki a szellőből, s úgy vélte, ez azért történik, 
mert ő maga öregszik, felnőtté válik. 

Vadászat után aztán komolyabban vette az 
áldozást, és az isteneknek való köszönetet is. 
Égiúr ott szerepelt az első helyen. 

Ilyenkor Zelének Bara jutott az eszébe. Ha nem 
járt feléje jó ideig, a harmadik-negyedik napon 


már nem volt olyan napszak, amikor ne akart 
volna a fiúhoz kimenni. 

Hajtotta a felelősség és a barátság. De más is 
talán. 

Zele gyakori erdőjárásai otthon is feltűntek. 

- . Vadászom, célba lövök, ismerkedem a 
dombokkal - mondta Vajknak, és nyomorultul 
érezte magát, hogy hazudik. 

- Itt is van kit és mit megismerni - válaszolta 
Vajk. 

- Meglesz az is - bólintott a fiú. - Csak addig 
nézem a vidéket, míg a lombos fák el nem 
takarják a szemem elől az erdőt. 

Vajk felnevetett, s nem kérdezett többet. 

Zele azért igyekezett megmutatni magát a 
faluban. . Megjegyezte, ki kicsoda, mivel 
foglalkozik. 

- Hallottam, hogy egy vadász elvesz egy 
tündért, és az a vadász... 


- Vak? - kérdezett vissza a vak férfi 
nyílvesszővel a kezében. 

- Igen. 

- És mi a neve, emlékszel rá? 

- Teleg. 


- No, engemet Ébernek hívnak, s szeretnék egy 
tündért elvenni, de nekem nem sikerül 
belébotlanom egybe sem. 

Zele beállt a ménest és a gulyát kihajtók közé 
is. 

- Ügyesen ülöd meg a lovat - dicsérte meg 
Zeke. 

- Köszönöm, uramatyám. 

- Szólíts Zekének, nem én nemzettelek. 

- Köszönöm, Zeke. 


- Most pedig menj, ott balon segítségre van 
szükségük a lovasoknak! 

Zele beilleszkedett a vadászok közé, utóbb már 
nem csak a maga vadjáért, hanem másokéért is 
mondhatta a köszönetet, illőn és szertartásosan. 
Égiúrnak mondott köszönetén errefelé nem 
ütközött meg senki. Ágos leszármazottainál, úgy 
tűnt, ez használatban volt. 

Utóbb a fiúk is befogadták. 

A próba, amit ki kellett állnia, a kitartás próbája 
volt. A fiúk, hatan, a legszélső jurták mellett 
botlottak bele Zelébe, a mező szélén. Oldalt közel 
ezer ló takarta el a távoli erdőt. 

- Ha közénk akarsz tartozni - mondta Nyikos -, 
keménynek kell lenned. Az Ágosbéliek mind 
keményebbek a Belényeknél. 

Elhallgatott, de ha tiltakozást várt, hát nem 
kapta meg. 

- A próba parázstartás - jelentette be Nyikos. 

Deme félrevonta. 

- Mit akarsz felé bizonyítani, Nyikos? Te itthon 
vagy, légy vendéglátója, s tréfáljuk meg, de ne 
akarjuk megsebesíteni! 

- Nagy dolog közénk tartozni. Ez egy Belény, 
megérdemli a nehéz próbát. 

- Ez több mint egyszerű próba! 

- Ne szólj bele, Deme! Ha nem akarod látni, 
menj el, de ne rontsd el más mulatságát! 

- Mulatság! 

Nyikos visszaállt Zele elé, csípőre tett kézzel, 
felszegett állal. 

- Vállalod-e, Belénybéli? 

Zele látta Deme tekintetét, s  Demével 
ellentétben a többi fiúét. Tudta, hogy nagyon meg 


fogja égetni magát, de végül a sebek 
begyógyulnak, — őt pedig befogadják... S 
gyorsabban gyógyulnak a sebek, mint másképp 
bizonyíthasson. Ugyanakkor Zele nem félt a 
fájdalomtól. Erősnek érezte magát, s talán most 
először az életében meg akarta mutatni, mit ér 
egy Belény... 

Nem, nem a Belény nevet akarta elfogadtatni, 
hanem jogát e közösséghez anyja nyomán. 

- Adjátok! - nyújtotta előre kezét. 

Még Nyikoson is látszott első pillanatban a 
döbbenet. 

Nem volt nehéz parazsat szerezni, reggelente 
néha még mindig deresen ébredt Szemes 
érkeztére a világ, s a tűzhelyeken jófajta, tömött 
parazsak izzottak. 

Hoztak is egyet, akkorát, amelyre Zele rázárni 
sem tudta tisztességesen tenyerét. 

Nyikos jobb kezébe fogta a parazsas tálat, s 
baljával megragadta Zele kinyújtott kezét a 
csuklójánál. 

- Ha bírod, míg háromig számolunk, köztünk a 
helyed. 

Deme egy vödörnyi vízzel érkezett. Nyikos 
lesajnáló tekintetett vetett rá. 

- Mire vársz? - kérdezte Zele. Felkészült, s túl 
akart esni rajta. 

Nyikos beleborította Zele tenyerébe a parazsat. 

Zele már azelőtt összeszorította ajkát, hogy az 
izzó fadarab a bőréhez ért volna, s elnézett a fiúk 
feje fölött a kéklő ég irányába. Nem akarta látni 
sem kezét, sem a kárörvendő arcokat. Látott egy 
madarat, s arra gondolt - egy villanás volt e 
gondolat, de annál szilárdabb -, hogy azt követi 


majd tekintetével. 

- Egy - mondta Nyikos, majd lassan: - Kettő... 

Zele mégiscsak lepillantott, mert azt hitte, a 
fiúk szórakoznak vele, és nem parazsat, de egy 
hideg földgöröngyöt tettek bele tenyerébe. Es 
megpillantotta a markában, pislákolón és izzón. 

- Három - mondta Nyikos, de a hangjában már 
ott bujkált a hitetlenség. 

Zele nézte a parazsat, majd a fiúk döbbent 
arcát. És egyszerre csak rászorította ujjait a 
parázsra, és elvigyorodott. Ahogy kiült azonban a 
mosoly az arcára, a parázs égetni kezdett. Zele 
tudta, hogy túl lenne már az ötön is, és rögtön 
eldobta. 

Nyikos nem is törődött vele, hova hullik a 
parázs, ehelyett Zele tenyerébe bámult: szürke és 
fekete foltot hagyott ott az utolsó pillanatban az 
égés, de nem erőset és nem is feltűnőt. 

- Közétek tartozom - mondta könnyedén Zele, 
mintha így kellett volna történnie. 

Deme leöntötte a parazsat vízzel. Sisteregve 
aludt ki a kicsiny tűz. Aztán letette a vödröt. 

- Úgy van - mondta, és megszorította Zele 
felkarját. Aztán Nyikosra pillantott. - Kiállta a 
próbát. 

Nyikos megrántotta a vállát. Nyögni nem 
tudott, nem hogy szólni. A fiúk lassan 
szétoszlottak, , hogy , nem sokkal arrébb 
összegyűlve tárgyalják ki az eseményt. Más 
szemmel néztek eztán a Belénybélire. Magyar 
később odacsapódott Zele mellé. 

- Hogyan csináltad? - kérdezte. 

- Nem tudom - felelte Zele. 

- Én tudom, mivel érném ezt el - mondta 


Magyar. - Ha ez közös bennünk... 

Nem fejezte be, csak nézett. Zele nem értett 
semmit. 

- Az én anyám nem tündér. 

- Nem azon múlik. 

Magyar vállat vont, és elvonult. 

Zele magára maradt. Ha valaki rákérdezett 
volna, most mi van, ő is csak vállat von. 
Bizonytalannak és butának érezte magát. 

Beköszöntött a Szelek hava. Furcsa időjárással, 
változó széllel, mint az nevéhez illik, s hol esővel, 
hol napsütéssel, akár napjában többször is 
váltakozva. 

Kivirágzott erdő-mező, először a föld, azután a 
fák. Éreztette erejét Szemes. Végleg elvonult a 
tél. 

Zele elé, miközben a jurták között bóklászott, 
egy tizenkét esztendős fiú toppant. 

- Kijon sámán látni kíván téged. 

- Ki vagy te? 

- Könd. A sámán küldött, hogy hozzá vigyelek. 

Zele követte Köndöt. Hiába volt itt már hosszú 
ideje, a sámánnal még nem váltott szót. Miért is 
váltott volna? Miért is figyelne fel a sámán egy 
gyermekre? 

Kijon tiszteletet parancsolóan ült jurtájának 
hátsó részében. Haja a háta közepét verte, arca 
csupasz volt, kissé puffadt, de vonásaiban komor 
és kemény. Tekintetében pedig még inkább. 

Magával szemben, a földre ültette le Zelét, s 
Köndöt egy intéssel parancsolta ki. 


- "Nem találkoztunk még, Kondor fia, de 
figyellek egy ideje - kezdte Kijon. - Kíváncsi 
voltam rád. 

- Megtisztelsz. - Zele felvette legudvariasabb 
formáját, azt, amelyet ideérkezésekor mutatott: 
kicsit távolságtartó volt, és kicsit titokzatos. Nem 
szándékosan alakította ilyenre magát, egyszerűen 
magába zárkózott, amíg nem tudta, hogy a másik 
mit akar tőle. 

- Apád szívében a sámánok feladatát követte - 
folytatta Kijon. Nem kertelt. - Kíváncsi vagyok, te 
kinek az útját követed. Apádét vagy valamely 
másik akaratot? 

Zele értetlenül nézett a sámánra. Mi az, hogy 
apja a sámánok feladatát követte? 

- . Amikor apád végzetes útjára indult, 
cselekedetére a sámánoktól áldást kapott - 
magyarázta Kijon. - Hogy nem tért vissza, azt 
jelen tette, elbukott. 

A fiú elsőként tiltakozni akart, hogy apja igenis 
visszatért, s nem bukhatott el feladatában! Az ő 
apja nem! Azután mégis csendben maradt. Ahogy 
meg akart nyílni pár hete Tündér Ila előtt, úgy 
most a hallgatást súgták neki ösztönei. 

Kijon elhúzta kezét Zele homloka előtt. 

- Idegen erőt érzek itt - mondta, majd kezével a 
fiú szíve felé nyúlt. - S különös hiányt itt. Ezért 
kérdezlek. Miért nem hordod szíved jelét, hanem 
csupán egy fadarabot, ami annak látszik? 


- Elvesztettem gyermekkoromban, s 
megijedtem, hogy büntetést kapok érte. 
- Hazudsz. 


Kijon nyugodt hangon jelentette ezt ki, de 
élesen. 


Zele összerezzent. Nem sokszor hazudott, s 
most sem érezte úgy, hogy hihetően teszi azt. 

- Nevelőapám cserélte ki... - helyesbített alig 
hallhatóan. 

- Miért? 

- Nem tudhatom indokait... 

- Ismét hazudsz. 

- Valóban nem tudhatom... 

- És makacssággal fejeled meg hazugságod. 

Zele vett egy mély levegőt. 

- Ne haragudj rám, sámán, de... de nem értem, 
miért kellene elmondanom neked... - Sosem 
mondott még ellent felnőttnek, hát még 
sámánnak! Nem tudta, mi következik: szellemek 
szállják-e meg eztán, vagy a sámán tüzet bocsát 
rá, hadd égjen. 

Kijon azonban nem akart mágikus erejével 
előhozakodni. 

- Valóban Kondor gyermeke vagy? - kérdezte 
ehelyett. - Valóban az az apád, akit hisznek? 
Természeted nem hasonlít rá. 

- Kondor az apám! - állt ki származásáért Zele. 

- , Mondod ezt te. De szavaid másról 
tanúskodnak. 

- Bárki megmondja ezt a Belényeknél! 

- Nem úgy van az! - dörrent fel Kijon. - Lehet, 
hogy az apád, de vére nem csörgedezik benned! 
Úgy véled, a hazugságaid megnyernék apád 
tetszését? S büszke lenne rá, ha hallaná 
tiltakozásod? 

Felállt, s úgy tornyosult kimeredt és dühös 
szemmel Zele fölé. A fiúnak kezére kellett 
támaszkodnia, hogy felnézhessen. Nem tudott mit 
válaszolni. Hirtelen változott meg a sámán, s 


Zelét váratlanul érte ez a lerohanás. 

Ha szándékos volt, akkor Kijon rettenetes mód 
ügyesen forgatja az embereket, mert 
kiszámíthatatlanságával kizökkenti őket felvett 
pózukból, s olyat is kimondat, amit azok 
elrejtenének. 

- Minden mén embertől különbözöl, amikor 
leveszed szíved jelét! -folytatta dühödten a 
sámán. - Mi végre e  nemzetségtagadó 
magatartásod, fiú? Nevelőapád hordja a magáét, 
te miért nem? Bizonyosan nem az ő parancsára! 
Vagy az ő vétke ez? Az ő lelkét terheli? Tőle fogja 
ezt számon kérni Lélekúr, ha ismét melléje kerül? 

- Nem, nem! - Zele megvédte Hartát. 
Nevelőapja mindig jót akart. - Harta semmiben 
nem vétkes! 

- Akkor miért? - üvöltötte Kijon. - Miért 
tagadsz meg mindenkit? Miért vonod ki magad 
abból a kapocsból, ami nemzetségedet s őseidet 
összetartotta? Miért? Miért? 

- Apám... apám miatt - kiabálta vissza a fiú. 
Zele beleesett Kijon csapdájába. 

- Apád halott! 

- Nem, nem az! Visszajött hozzám, és ő kérte 
Hartát, hogy vegye le amulettemet! 

Kijon erre nem válaszolt. Kis idő múltán, amely 
alatt csak Zele ziháló lélegzése hallatszott, a 
sámán visszahátrált ülőhelyéhez. 

- Apád volt - mondta. 

A fiú nyomorultul érezte magát. 

- Miért?... - kérdezte. - Miért kell ez? 

- Mert új kor közeleg. Hatalmasságok csapnak 
össze, mint a bikák, s  bikákból lesznek 
hatalmasságok - morogta Kijon. Járt a sámán 


agya, s éppen csak törődött a fiúval. - Sötét kor, 
amelyben csak az lesz védve, aki ide tartozik, aki 
hordja a közösség jelét. Te nem hordod... 

- Nem kért volna ilyet apám, ha veszélybe 
sodor. 

- Bizonyosan kérte ezt apád? - nézett rá a 
sámán. - Emlékezel rá? 

Zele majdnem elsírta magát. Érzelmei hirtelen 
fölé kerekedtek. Kevésnek és becsapottnak érezte 
magát. Mit akar a sámán és miért zavarja össze? 

Miért bizonytalanítja el? 

Az apja... lehet, hogy az apja nem is tért vissza, 
ahogy Harta mondta? 

- Emlékezel rá? - követelte Kijon a választ. - 
Légy őszinte... ne is velem, hanem magaddal! 
Monda, hogy fel tudod idézni arcát és szavait! 
Nézz az arcomra! Mondd a szemembe! 

- Nem... nem tudom. 

- Nem tudod a szemembe mondani, vagy nem 
tudod, megtörtént-e valóban? 

- Nem tudom, megtörtént-e... 

- Ha úgy, akkor menj, és gondolkodj rajta! - 
intett Kijon. - Gondolkodj azon, hogy meg kéne 
keresned szíved jelét, és fel kellene öltened, 
ahogy minden tisztes mén embernek! Mi a fontos 
neked? Apáa, a néped vagy... egy tévedés? 

- Tévedés? - suttogta Zele. 

- "Ne is válaszolj! Nem akarom hallani. 
Magadnak suttogd el, ha mered! És most menj! 

Zele kitántorgott a jurtából. 

Eddig apjának a híre volt a legfontosabb 
életében. Olyan volt Kondor neve, mint láng az 
éjszakában, amelyhez mindenkor tarthatta magát. 
Ott őrizte, ahol csak egy dolgot őrizhet az ember: 


szívének legközepében. 
Mi változott? 
Ki ez a Kijon? 
És kié az igazság? 


Zele zaklatott lélekkel kereste meg Barát. 
Tépte a szél haját s ruházatát, és mintha ezen a 
napon megbolondult volna az idő, a fiún 
végigvágott egy gyors zápor is. Ahogy Zele 
közeledett a magányos jurtához, mindegyre a 
sámán szavai forogtak fejében. Megszokott 
ütemben lovagolt, nem kellett figyelnie, ezért 
aztán csak nézett, nem látott. Már régen elhagyta 
az erdő vonalát, amikor úgy pillantott a jurtára, 
hogy látta is. 

Egy alak lépett be éppen a bejáraton. 

Zele meghökkent. Régóta járt ide, de embert 
még nem látott. Aki bement, az pedig nem egy nő 
könnyedségével járt. 

Ló sehol, ez volt a második, mit Zele nyomban 
keresett. 

A látogató gyalog érkezett. 

Szemest felhő takarta el, és ismét csak 
bevágott a szél. Zele, aki az előbb már-már 
száraznak érezte magát, érezte az esőt hozó 
fuvallat nyirkosságát, és háta egyből hozzátapadt 
ingéhez. Tett lovával pár lépést előre, s egy 
esőroham csapott le rá, az egész pár 
szívdobbanásig tartott, majd jött a metsző szél. 

A jurta bejáratát is meg-megemelte a szél. 

Nem volt rögzítve. 

Zele fogai összekoccantak, a fiú azonban nem 
törődött vele, le nem vette szemét a bejáratról, 
hátha megjelenik a keretében az a férfi. 


Előbb ért ő oda a jurtához, mintsem bárki 
kilépjen onnan. Zele már-már szertartásosan 
kötötte ki a lovat, majd kopogott a fán. 

Nem kapott választ. 

Félrehajtotta a bőrt, és belépett. 

Üres volt a jurta. 

Nemhogy a férfi, de sem Bara, sem Csejkő - ezt 
már megszokta - nem voltak itthon. Zele 
körbejárta a tűzhelyet, s kezét végighúzta a két 
fekhelyen is, az anyáén és a fiúén, mintha csak 
láthatatlan alakokat igyekezne megtalálni. 

Volt ott két láda... de Bara sosem bújt el. 

- Bara! - szólalt meg Zele tétován. - Itt vagy? 
Szólj! 

Nem vitte rá a lélek, hogy belelessen a ládákba. 
Ha ott bújt meg Bara, hát ott bújt meg, ő fel nem 
fogja nyitni azok tetejét! 

De hol a férfi, aki ide belépett? 

Zele megvizsgálta a bőröket, de senki nem 
bontotta meg a jurta falát. Akárki is jött be ide, itt 
kell lennie. 

- Láttam bejönni - mondta hangosan Zele, 
habár maga sem tudta volna megmondani, miért 
beszél, kihez beszél. - A jurta bejáratán. 
Félrehajtotta a bőrt. Nem a szemem káprázott. 

Csend. 

- Ki se mehetett, mert végig szemmel tartottam 
a bejáratot. Zele körbefordult. 

- Nem tudom, hol van, de itt van. Ha nem ment 
ki, itt van. 

Valóban? 

A fiú erre úgy megugrott, mint a fűből 
felriasztott nyúl. Körbefordult, de sehol nem látta 
a suttogó hang gazdáját. 


- Nem hiszek láthatatlan emberekben - mondta 
Zele nagyot nyelve. 

Valaki halkan göcögött. 

Ho-ho-ho. Akkor miben hiszel? 

- Szellem volnál? Jó vagy rossz szellem? 

Ha rossz szellem volnék, már nem élnél... 

- Hol van Bara? 

Beszél. 

- Kivel? 

Másokkal... 

- Miért? 

Mert közel a próba ideje. 

- Kinek a próbája? 

A tied. Ha már hallasz, akkor nincs messze az 
idő... 

Zele sejtette, hogy ezt a választ kapja. Mélyeket 
lélegzett, és megkapaszkodott egy gerendában, 
hogy érezze, valami köti ehhez a világhoz. 

- Már voltam próbán. 


Gyerekek... - suttogta a hang. - Álld ki a 
nemtőid próbáját! Más megmérettetés lesz az, 
meglátod! 


- Nemtőim?... Hol vagy? Mutasd magad! 

Hiszen látsz... 

- Hogy látnálak? 

Akarj látni! 

Zele hunyorított, és úgy nézett körbe. Megint 
hallotta a göcögést, öreges nevetést. Rajta 
nevetett az idegen. Igyekezetén. 

Baj lesz, ha nem tanulod meg Tavaszünnepig, 
mikor ember és tündér egybekel... - suttogta a 
másik, majd szélroham csapott Zele arcába. 
Megvillant a zsarátnok a tűzhelyen, mintha csak 
ráfújtak volna, és a füst megtekeredett a nyílás 


felé igyekeztében. 

Huss, ott valami távozott. 

Zele lába elgyengült, a fiúnak le kellett ülnie. 

Ücsörgött egy keveset, majd összeszedte 
magát. Kiment a jurta elé, betette a korábban 
ejtett nyulat a tűzhely mellé, s úgy döntött, 
távozik. 

Elment, mielőtt bárki hazatért volna. 


6. 
- Mentek-é valamilyen vadra? - állította meg 
Vajk Zekét. 
- Ma? 


- Majd ha öregapa leszek - mondta Vajk 
fanyarul. 

Zeke nem sértődött meg. 

- . Szarvasra akartunk kilovagolni  ketten- 
hárman. 

- No, akkor arra kérlek, vigyétek magatokkal 
Zelét - mondta Vajk. - Ila arra kért, hogy szóljak 
valakinek, aki vadászni akar. Ma. 

- Mi a gond? 

- Nem tudom. Valami emészti a fiút, no nem 
komoly, de látszik ábrázatán, hogy sokat töpreng 
valamin. Mozognia kellene. Lovagolni. Elfoglalni 
magát. 

- Jól kezeli az íjat, nem lesz gond vele - mondta 
Zeke. - Nem bánom, kivisszük. 

- Köszönöm, Zeke. 

Végül aztán öten indultak el, s az ötödik lett a 
fiú. A vadászok úgy üdvözölték maguk között, 
mint bármelyik másik társukat, s ez Zelét jó 
érzéssel töltötte el. Megint felötlött benne, 


mennyire más itt, az Ágosbéliek között. 

A kis csapat kiügetett az erdőbe. Zeke egy kis 
patakhoz vezette őket, amely mentén elindultak a 
víz folyásával szemben. Öreg róka volt mind a 
négy vadász, csak biztosra mentek. Kicsikét 
följebb, a vizes patakhordalékban megtalálták 
egy bika s néhány tehén nyomát. 

Követték a nyomokat. 

- Zekétől sokat tanulhatsz - kezdett halk 
beszélgetést Zelével egy Badag névre hallgató 
vadász. - Csak nézd, már az jó tapasztalat! 

- Hiába nézem, nem tudom, mit miért csinál! 

- Az ösztöneire hagyatkozik. Ha nem lát 
nyomot, nem érez szagot, vagy az erdő túl néma, 
akkor hagyja, hogy az ösztönei vezessék. Sosem 
jöttem még rá a titkára, pedig vadásztam már 
vele sokat, s bízvást mondhatom, én sem az 
utolsó vagyok. 

Zele biccentett. 

Előrébb lovagolt, hogy a tanácsnak megfelelően 
figyelje, mit tesz a vadászok vezetője. Erdeklődő 
tekintetére egy nyom fölött felfigyelt Zeke is. 

- Hat tehén van - mondta -, s a nyomukban jár 
még egy bika. - Körbemutatott. - A lábnyomok 
olyanok, mint az ember nyomai. Apró 
különbségek, más méretek... És mindig egy 
hatalmas, amely a többi fölött van. Látod őket? 

Zele akárhogy is meresztette a szemét, nem 
látta. Zeke megcsóválta a fejét, majd a saját 
homlokára mutatott. 

- Fiú, te nem velük vagy, hanem önmagaddal. 
Ürítsd ki elmédet, mert ha magaddal hozod az 
erdőbe jurtád s házad dolgaid, gondjait, az olyan, 
mintha farkasszarral kennéd be a tested: 


messziről bűzlesz. A jó vadász az erdőben csak az 
erdővel van. 

Zele le akarta tagadni, de aztán nem tette. 
Tudta, hogy Zeke mindent lát. 

- Figyelj, fiam! - mosolyodott el haloványan 
Zeke. - Itt semmi nem számít, csak te és az erdő. 
Ha vadászatra indulsz, akkor pedig csak te és a 
vad. A fegyvered sem számít. Semmi, jegyezd 
meg! Ez az érzések és akaratok harca. 
Figyeltelek, mikor megérkeztél. Van önuralom s 
akarat benned éppen elég. Végy most mély 
lélegzetet, és tanuld meg tovaűzni azt, mi ezen az 
erdőn túl van! - Zeke elhallgatott, s nézett. - 
Mondom! Végy mély lélegzetet! 

Zele mélyet lélegzett. 

- Még! 

Még kettőt, s hármat. 

- Érzed a fák illatát, a szél frissességét? 
Gondold, hogy lelkedig hatol! Nem kell ehhez 
amulett sem. Csináld! 

Miközben Zele megpróbálta érezni az erdőt, 
Zeke lóra pattant. 

- Arra! - mutatta az irányt. 

Zeke nem egyszerűen a nyomokat követte, 
hanem arra is figyelt, hogy a szélirányt tekintve 
mindig a szarvasok hátában járjanak. Nem volt ez 
könnyű, hiszen a felcsupaszodott törzsű fák 
között gyakorta megfordult a szél iránya, és hol 
erről illant arrafelé, hol amonnan erre. Zele 
nagyon figyelt, és miközben haladtak előre, 
elméje kitisztult, vére lecsendesedett, elfeledte az 
előző napok összes keservét és ijedelmét: 
legfőképp Kijont és az ismeretlen hangot Baráék 
jurtájában. Így hat az erdő az emberre: 


befogadja, megnyugtatja, s boldogsággal tölti el 
szívét. 


sk 


Amikor felfedezték a csapatot, láthatták, hogy a 
törzsbikának hatalmas, gyönyörű agancsa van. 

- Itt lesz valahol a vendégbika is - suttogta 
Zeke. - Nézzetek körül! Egyet lőjünk csak meg! 
Tegyétek úgy, nehogy riadozzon ez itt! 

A vadászok leszálltak a lovakról, és 
szétszéledtek. — Óvatosan jártak, s inkább 
távolodtak, mintsem  közelítettek volna a 
csapathoz. 

Amúgy is messze voltak még a nyíllövéshez. 

Badag nemsokára felfedezte a vendégbikát, és 
integetéssel hívta fel magára a figyelmet. Az 
állatnak kisebb volt az agancsa, mint a csapatot 
kísérő hímszarvasnak, így az Ágosbéliek annak a 
kilövése mellett döntöttek. 

Félköríven bekerítették a falkát. Lassan ment, 
óvatosan, nehogy valamelyik suta vagy éppen a 
bika szagukat vegye. A borjak játszottak: 
csipdesték a fÍriss hajtásokat, ugráltak, és a 
tehenek is csatlakoztak a pajzánkodáshoz, túrták 
a földet, az egyik szétkapált egy hangyabolyt is. A 
bika leheveredett, de nem sokáig maradt így, 
felállt, és körbejárta a csapatot. Elvolt egyedül, 
nem érdekelték a suták. 

A vadászok lassan nyíllövésnyi távolba értek. 
Aki megtehette, mert biztos volt a találat, s a jó 
találat, mert a bika úgy fordult, az lőhetett. A 
vadászok sietségének csak egy szabott határt: ha 
óvatlan valamelyikük, és megriasztja a hímet, a 


többiek elverik a bűnösön a port. 

Na nem komolyan, csak tréfából, de az is éppen 
elég. 

Zeke és Zele együtt haladt. Zele magától 
csapódott a vadászok vezéréhez. Tanulni akart. 

Nem is ők riasztották meg a falkát. 

A bika vakkantott egyet, s megugrott, de akkor 
már a levegőben szállt az első nyílvessző. Badag 
indította útjára. Amikor becsapódott a hím 
oldalába, az kirúgott egyet hátra. 

- Comblövés - morogta Zeke, miközben íját és 
nyilát készenlétben tartotta. A szarvas feléjük 
iramodott, nem vette észre őket. - Lőj, Zele! 

Átengedte a vadat, lőtt már ő eleget. 

Zele nem kérdezett, csak felajzotta fegyverét, 
és pengő hanggal elküldte a vesszőt. A bika 
futása megbicsaklott, az állat térdre zuhant. Ám 
volt ereje feltápászkodni, és elszaladt. 

- Megyünk utána? - kérdezte Zele izgatottan. 

- Tüdőt ért a lövésed, a lapocka mögött hatolt 
be valamivel, közel a szívhez - felelte Zeke. - 
Várjunk egy kicsit! 

- Elszalad! 

- Ez már nem. Most valahol egy sebágyban 
fekszik. 

- Hagyjuk kivérezni? 

- Te mondád! - Zeke biccentett. - Dicséretes 
agancsod lesz, fiú. 

- Átengedted a lövést, nem csupán magamnak 
köszönhetem, hanem neked is. 

- Ha elhozod belőle a legjobb falatot, leróttad a 
szívességem. - Zeke a fiú vállára csapott. 

Csatlakoztak hozzájuk a többiek is. Együtt 
tárgyalták az agancs méreteit, s mindenki mást 


állított. Fogadást kötöttek a következő agancs 
terhére. ; 

Később megkeresték a kivérzett szarvast. Ugy 
döntöttek, mára elég is volt ennyi. A kutatás, a 
becserkészés és — a  — várakozás a — nap 
háromnegyedét elvitte, láthatatlanul, mint valami 
szellem. 

A vadászok elvégezték a szertartást, 
megköszönték Égiúrnak a vad elejtését. A lélek 
útra bocsátását majd elvégzik otthon, amikor 
felbontják, és kizsigerelik az állatot. Másnap 
estére beígérték maguknak a szarvasvacsorát. 

Zele rettentően boldog volt, s nem csupán 
azért, mert a dicséreteket learathatta, s ő került a 
középpontba, hanem mert bizonyíthatott anyja 
nemzetségének. 

Élvezetes volt a nap, a vadászok elindultak 
hazafelé. 

Nem sejtették, hogy ott sokkal nagyobb vad 
várja majd őket. 


Nem messze a jurtafalutól Zeke felemelt kézzel 
megálljt parancsolt. Leszállt a lóról, és a föld 
vizsgálatába kezdett. Már az első pillanatban 
tudta, mit lát, ami után fürkészett, az az állat 
szándéka volt. 

- Medvenyom ez - morogta Zeke. 

Ettől izgalomba jöttek a vadászok. Két okuk is 
volt rá: egyrészt a medve túl közel járt a 
marhákhoz, arra készülhetett, hogy elragad egyet 
közülük, másrészt a tavaszi medvebunda a 
legjobb a bundák között. A medve dús, téli 
bundával tér meg aludni, s mikor álmának tavasz 
érkeztével vége szakad, kimegy a patakra 


megfürödni. A téli alvás alatt még egy réteg szőr 
nő az Őszi alá, amely finom és pelyhes. Ha ezt az 
állat kimossa a vízben, puha és tömött bundája 
lesz. Az ilyen medve zsákmánynak sem utolsó. 

- Megfogjuk? - kérdezte Badag. 

- Meg kell - dörmögte Zeke. - Ha mi nem, hát ő 
az egyik marhánkat! Arra tart a bestia! Erőt gyűjt 
a koslatáshoz. 

Ki se mondta, éktelen bődülés hallatszott az 
erdőn kívülről, amerre az AÁgos-falu feküdt. 

- Már ott is van! - kapott lóra rögtön Zeke. A 
vadászok megindultak, mint a szél, és Zele beállt 
mögéjük a sorba. Sosem vadászott még medvére, 
s öröm töltötte el, hogy most részese lehet egy 
hajtásnak. 

Hallott már medvevadász történeteket, s nem 
egyet olyantól, akinek hiányzott ez vagy az a 
testrésze, mert ott hagyta vadászat közben az 
állatnál. 

A falu határában a földre dobták az elejtett 
szarvast, majd később foglalkoznak vele. A gulya 
felé fordultak, amelynek állatai egymást taposva 
forogtak, s bőgtek keservesen. Igencsak 
megzavarta őket a medve. Kerülték Zekéék a 
gulyát, de az hatalmas volt, vagy négyezer 
állatból állt, s időbe telt, mire megtalálták a 
gyilkosság helyét. 

A nyomok tisztán kirajzolták a medve talpának 
lenyomatát, s az elfekvő marha körvonalait. A 
medve húzta a jószágot, egyenesen az erdő felé, 
és azzal szinte felszántotta a földet. Vonalat 
húzott magához. 

A nyom pontosan mutatta, merre ment, de nem 
csak ez, hanem a marha fájdalmas üvöltése is 


vezette a vadászokat. 

A medve a marha nyakára csapott le, eltörte 
gerincét. A préda nem döglött még meg, csupán 
lebénult, és végigüvöltötte az erdőt. 

- A lovak itt maradnak - rendelkezett Zeke. - 
Akartok-e kopjáért menni? 

Jobb volt a kopja egy ekkora medve ellen, mint 
a nyilak. Ám senki nem akart időt veszíteni. 

- A medve megvár a dög mellett - mondta Zeke, 
hátha jobb belátásra térítheti a vadászokat, ám 
azok már érezték a medvevadászat izgalmát, és 
egyiküknek sem akarózott visszaszaladni a 
jurtákhoz kopjáért. Mellesleg Zeke sem mozdult. 
- Rendben hát - mondta. Tekintete Zelére esett. - 
Ez egy  vérmedve, fiam. Készülj fel a 
legrosszabbra, ha jönni akarsz! 

- Készen állok - válaszolta szemrebbenés nélkül 
Zele. 

Megindultak, hogy  — szembeszálljanak a 
medvével. Ha nem intézik el, vissza fog még térni 
párszor.  Megtehették volna, hogy később 
felkutatják a tehéndögöt, és másnap lesben állnak 
medveölésre alkalmas fegyverekkel, de ehhez 
nem fűlött a foguk. 

A medve a hátsó combnál tépte fel a marhát, s 
az még élt, amikor zsigereiből falatozni kezdett. 
Mozdulni azonban nem tudott, csak fájdalmasan 
bőgött. 

Óriási volt, felállva másfélszer akkora, mint egy 
ember. Szőre fekete, fogai és karmai hatalmasak. 
Joggal érezhette magát az erdő urának. 

Óvatosabban közelítettek most a vadászok, 
óvatosabban, mint a szarvasnál. Egy nyílvessző 
nem elég egy ekkora állatnak, de fél tucat is csak 


lelassítja, nem öli meg. A vesszőkön túl pedig 
csak kés volt náluk, s ha már az ember döfésnyi 
közelségbe kerül egy sebesült dúmedvéhez, akkor 
nem sok minden köti az élethez. 

Zeke nem akarta hátrébb parancsolni Zelét, 
nem akarta megbántani a fiút. Majd figyel rá. 

A tehén bőgése elnyomta közeledésük hangját. 
A medve nem figyelt fel rájuk egészen addig, míg 
az első bronzhegy bele nem csapódott a testébe. 

Zeke jelére lőttek a vadászok. Elébb a 
legszélső, a medve oldalába. Mélyen megült a 
bronz a húsban. 

A medve felbődült, és oldalához kapott. A 
vadász felé fordult, s már suhant is a második, 
harmadik, negyedik nyílvessző. A puffanásokat is 
lehetett hallani, ahogy az élő húsba csapódtak. 

Azonban ez csak felbőszítette, nem ölte meg a 
talpast. Felágaskodott, és az első vadász felé 
rohant, akit megpillantott. Zeke küldte útjára 
vesszejét, egyenesen a nyakba. A medve ekkor 
feléje fordult, és további bődülést hallatva indult 
meg. Úgy tűnt, megállíthatatlan. 

Zeke felajzotta íját, és a szemébe küldött egy 
nyilat. Talált, s a medve négy lábra huppant, majd 
szeméhez kapva eltörte a vesszőt. Most így 
rohamozott, s hiába kapott újabb nyilakat 
oldalába, nem állt meg. 

El akarta kapni azt, aki félig megvakította. 

A tehén bőgése tovább növelte a borzalmakat. 
A szerencsétlen préda kifordult belekkel feküdt, 
és kétségbeesetten üvöltött. 

Futottak a vadászok Zeke és Zele felé, látták, 
hogy ott fog történni a baj. Futás közben mind 
céloztak, s lőttek. Egyik mellément, másikat a 


medve hessegette el, mint valami szemtelen 
böglyöt. A harmadik éppen súrolta az állatot, és 
szőre alá csúszott be. Zeke a másik szem felé is 
lőtt, de az állat félrekapta a fejét, fülét szakította 
le csupán a vessző. 

Üvöltés volt a válasz. 

Zele is ajzotta íját, a medve csupán lépésnyire 
járt tőlük, aztán mégse lőtt, mintha csak 
ledermedt volna. 

A vad felágaskodott, hogy halálos ölelésével 
megfojtsa az előtte állók egyikét. 

Zele a kése után nyúlt, s kivonta azt. 

A medve azonban nem támadott. Ahol a vesszők 
átütötték bőrét, vér mocskolta össze bundáját. 
Szemén keresztül is vér folyt elő. Am lett volna 
még benne annyi erő, hogy rádőljön Zekére és 
közelharcra késztesse a vadászt. 

Mégsem tette. 

Zele a medvét bámulta, s az egyszerre feléje 
fordította a fejét. Ép szemében mintha kérdés ült 
volna: mit tegyek? 

Három vesszőt kapott ekkor a nyakába. Zeke 
ugyanebben a pillanatban előre ugrott, és kését 
tövig belevágta az állat mellének közepébe. Amint 
hátralépett, Zele is eresztette a nyílvesszőt, 
hatalmas erővel, egyenesen a kés mellé. 

A medve még akkor is őt bámulta, amikor 
négykézlábra dőlt ismét, s kis várakozás után 


összerogyott. 
- Jól van, fiú - mondta Zeke. Nagyot sóhajtott, 
útjára engedte a feszültséget. - Ezt is 


megcsináltuk. Van már egy medvéd is. 
Zeke szó nélkül fordult meg, és indult a faluba. 
Nem tudott örülni a medve megölésének. 


Tudta, hogy ő parancsolt megálljt neki a végső 
pillanatban. 

S bármennyire is hihetetlen, ez megkeserítette 
szájízét. 


- Eltelt egy hónap, Fénylőhold arcot váltott 
fenn az égen, s még mindig nem találkoztam 
édesanyáddal - mondta Zele a jurta mélyén 
Barának pár nap múlva. 

- Mit gondolsz, miért? 

- Nem hiszem, hogy ez lenne az igazság, de 
mintha... mintha bujkálna előlem. 

Bara eltöprengett. 

- Ha megmondod, milyen az én anyám, 
találkozhatsz vele. 

- Hogy mondjam meg, milyen? 

- Gondolj rá, s mondd ki azt, mi először az 
eszedbe jut! 

- Nem fog sikerülni. 

- Dehogynem - biztatta Bara. - Miért ne 
sikerülne? Hagyd, hogy súgjon a szél! 

Zele behunyta szemét, s rögtön eléje sodródott 
egy női arc. 

- Fájdalmas szeme van édesanyádnak - mondta 
halkan Barának. - Nagy, fekete szeme, és nagyon 
fájdalmas. Szemöldöke íves, arca kerek, orrának 
vonala kedvessé teszi vonásait. Haja fekete, s 
válláig ér, tömör és erős, meg lehetne rajta 
csimpaszkodni. Ajka széles, foga fehér... de régen 
nem mosolygott már. 

Bara nem szólt egy ideig. 

- No, Zele. Ő az én anyám. 

Zele kinyitotta szemét, s ott állt előtte Csejkő. 

Szakasztott olyan volt, ahogy azt felidézte. 


Csak a tekintete volt még fájdalmasabb. 

- Tudod, mi teszi az érzőt cselekvővé? - 
kérdezte Bara suttogva. 

- Mi? - Zele nem bírta elszakítani tekintetét 
Csejkőétől. 

- A halál... 


Ötödik rovás 


Árnyak 


7. 


Merv a szikla szélén állt, magasra emelt 
karjában a botja. Háta mögött csapkodott 
köpenyének szára, rángatta a sámánt hátra, 
ahogy a vihar is tolta, taszította. A sámán 
tekintete a messzeségbe nézett, a száraz szél 
űzte, fenyegetőn gomolygó szürke és lila felhőkön 
túl, oda, hol a villámok születnek. 

Az égiek villanásaival vetekedett azonban Merv 
tekintetének villanása is, és versenyt dörgött 
szava az éggel. 

- Miért küldted e gyermekeket közénk, mondd! 
- mennydörögte számonkérését az ég felé a 
sámán. - Miért? 

Télvíz óta hiába faggatta az egeket, s hiába 
merült el a szellemek világába, választ nem 
kapott kérdéseire. Merv úgy érezte, az istenek 
megtagadták sámánjaikat, s hagyják, hogy azok 
botladozzanak itt lent a földön, ahelyett, hogy 
utat mutatnának nekik. 

- Mik ezek az árnyak, amik körbevesznek 
minket? - üvöltötte Merv. 

Mennydörgött és villámlott, s a villámok nem 
csupán az eget hasították ketté, hanem a fákat is 
sorra lent a pusztán. Mennydörgött, majd 
megremegett ezzel együtt a föld is, és az ég 
folyamatos robaja, csapkodása közepette a sámán 
alakját szélörvény vette körbe. 

- Szólítalak benneteket, hogy válaszoljatok! - 
követelte Merv. Teste megemelkedett az örvény 
közepén. Arca vörös volt, szeme vérágas az 
erőlködéstől. Zihált és hörgött, ha éppen nem 
kiabált. 


Akkor már dübörgött vég nélkül a világ, és 
lángolt alant a fél erdő. 

- Próbatétel ez sámánjaidnak? - követelőzött 
Merv. Ereje fogytán volt, minden tagjában érezte 
a remegést, a fájdalmat, mintha menten ezer és 
ezer darabra szakadna. - Mi elrendezzük dolgaid! 

Leomlott Merv lába alól a szikla, és tűz csapott 
fel alulról. 

- Elrendezzük dolgaid! 

Egyetlen vakító villanás szelte át az eget, s a 
föld meghasadt. 

Merv elájult. 


Vajk megriadva ébredt fel az éjszaka közepén. 

Az első éber pillanatában azután rájött: meleg 
takaró alatt fekszik, s a test, ami hátához ér, az 
Tündér Ila teste. Ila is felébredt Vajk hirtelen 
megugrására, de nem szólt. Majd mondja a férje, 
ha akarja, vagy visszaalszik. 

Vajk azonban nem akart visszaaludni. 

Nem emlékezett álmára, csupán egy szeletére: 
a leomló sziklafalra, de ez elég nyomasztó volt 
ahhoz, hogy ismét álomra hajtsa fejét. 

Felült az ágyon. 

- Mi bánt? - kérdezte Ila halkan. - Valami rossz 
álom? 

- Rossz és különös - temette két kezébe arcát 
Vajk. - Csakhogy nem emlékszem! 

Ila közelebb hajolt, és végigsimított Vajk hátán. 
Nyugtató mozdulat volt. 

- Akarsz emlékezni? 

- Úgy vélem, nem lenne káromra. 

- Akkor kapaszkodj bele egy szeletébe, idézd föl 
annak arculatát, s úgy próbálj meg visszatérni az 


álom mezsgyéjére! 

Vajk maga elé képzelte azt, mit álomlelke 
látott: a lángoló erdőt alant, s a lába alól porló 
sziklát. Ila mindeközben lassan simogatta hátát. 

Behasított az ég sötétjébe egy villám... 

Ez az, villámok! 

... és a vadász szinte hallotta a mennydörgést. 

Dübörgés volt az! ; 

Dübörgés és villámlás. És elöl ott állt egy alak. 
Vajk álomlelke látta, amikor meghasadt az ég, ott 
állt a kékes-fehéres fényben. Felemelt kézzel... 

.. sámánbottal. 

És akkor a vadász már emlékezett az egészre. A 
sámán. 

Merv. 

Merv sámán az egeket faggatta, miközben 
körülötte lángba borult és összeomlott minden. 

Vajk ölébe ejtette kezét, és ültében 
kiegyenesedett. 

- Megvan? - kérdezte Ila. 

- Emlékszem... - Vajk elmesélte az álmát, majd 
megkérdezte: - Ez mit jelent? Te járatosabb vagy 
az érzések s az előrelátások terén. Mit jelent az 
álomlelkem látta dolog? 

Most már Ila is fölült, s összekulcsolt lábbal 
férje mellé telepedett. Ott ültek a sötétben, 
érezték egymás közelségét, a bőr illatát, s 
körülölelte őket a fapalota tömör sötétsége. 

- Nem tudom, Vajk. - A tündért is elővette a 
rossz sejtelem. Ismerte férjét, s tudta, több mint 
egy egyszerű ember. Néha lát. - Erzés vagy 
előrelátás... mindegy. Merv készül valamire. 

- Hát sosem lesz nyugtunk? - kérdezte Vajk 
keserűen. 


- Kivédjük, akármit is tervez. - Ila megfogta 
Vajk kezét. 

- Meg kéne ölnöm... 

- Ez az, amit nem tehetsz. Sámán akkor is 
érinthetetlen, ha száműzött. 

- Tudom. 

Vajk sóhajtott. 

- Feküdjünk vissza! Legalább az éjszakánkat ne 
rontsa el! 

Visszafeküdtek aludni. Egymás karjában sem 
ment könnyen a nyomasztó gonddal: mit hoz majd 
a jövő. 


Merv szemhéja hirtelen pattant fel, ahogy a 
szöcske ugrik. Kijon, akinek arca túl közel volt 
Merv arcához, kicsit hátrahőkölt. 

Merv teste merő víz volt, arca vörös, szeme 
dagadt. A sámán zihált. 

- Jól vagy? - kérdezte Kijon. Gyors pillantást 
vetett a mellette ülő Ráthra, de a Belények 
sámánja ölbe tett kézzel ücsörgött tovább. - Már 
azt hittem, nem térsz vissza. 

Merv sámánrepülése most veszélyesebb volt 
más alkalmaknál. Akkor szellemeket keresett 
meg, most az egeket ostromolta. 

Sötét tekintettel nézett fel a sámán. 

- Nem mutatnak utat... Adjál vizet! 

Kijon mert a forrásból, és Merv kezébe adta a 
fatálat. 

- Rakhatsz a tűzre is - morogta Merv. 

Ivott. Míg kortyolt, érezte, hogy a víz jólesően 
hűsíti bensejét. Teste egészen felforrósodott, 
mintha csak csúnya pokol bántaná. 

Ráth vállalta át a tűz felszítását, mellette 


hevertek a gallyak, melyeket összeszedtek, 
mialatt Merv szabadlelke égi útját járta. Merv 
kívánsága volt, hogy távolodjanak el tőle, 
dobjaikat hagyják itt, s eszükbe se jusson utána 
jönni a szellemek világába. Ráth és Kijon, az 
idősebb sámán óhajának megfelelően 
eltávolodtak, s ha már eltávolodtak, hogy elüssék 
az időt, összeszedték a tűzre való rőzsét. 

Aztán várakoztak, hogy Merv visszatérjen 
közéjük. S amikor az idős sámán hanyatt dőlt, és 
elkezdte dobálni testét, csak akkor jöttek vissza 
mellé, de akkor is csak azért, hogy lefogják, 
mielőtt kárt tesz magában. 

Míg a földre szorították, érezték, hogy testének 
hője emelkedik. Arca kipirult, bőre alatt az izmok 
önálló életre kelve feszültek meg és engedtek ki. 
Ha volt pillanat is, míg a két várakozó sámán azt 
hitte, Merv nem tér vissza, nem mondták. 

- Többet nem várunk az egekre, Kijon - mondta 
Merv, miután letette a kupát, és megtörölte 
száját. Egy kis vizet a homlokán is szétkent. - 
Évek óta próbálom kitalálni akaratukat, s hogy mi 
miért van. Előbb jöttek a rossz szellemek, 
tűzlidércek. Aztán a különleges gyerekek, akik 
sámánjellel születtek, de mégsem sámánnak 
valók voltak. S ezek a gyerekek levetették szívük 
jelét... Vajk elhozta a tündéreket, a tündérek 
keverednek az emberekkel, és gyermekeik sem 
hordják szívük jelét. S most ott tartunk, hogy 
őseink szellemei nem jelennek meg, de ha 
megjelennek, háborognak. Ott tartunk, hogy a 
lelkek nem járják be égi útjukat. Van, ki korábban 
eljön Lélekúr mellől, és van, aki el sem jut mellé... 
Évek óta nézem, mi történik, s igyekszem 


kitalálni, miért. Igyekszem megfejteni, miért az 
évezredes rend változása. De többet nem várok. 
Nem én. Cselekedni fogunk. 

Kijon visszaült a vastag bőrre. A felcsapó 
lángok Merv végsőkig elszánt arcát világították 
meg. Kijon szerette volna tudni, mi történt Merv 
szabadlelkével, de nem volt illő megkérdezni. 

- Együtt vannak, öten... - folytatta Merv a 
hangos töprengést. - Ott van Vajk, aki szintén 
nem hordja amulettjét, s vele a tündér. És három 
gyermek. Magyar, Zele és Bara. 

- Magyaron nem voltak sámánjelek... 

- Tudom! - morrant fel Merv. Ráth megzavarta. 
- De ne feledd: az apján igen, az anyja pedig 
tündér. És tud az a gyermek olyat, amit egyszerű 
vadász nem! Zele és Bara viszont viseli a jeleket. 
Olyanok, mint Erdőjáró! Zelét nem bánthatjuk, 
évekkel ezelőtt kellett volna megölni... - Merv 
Ráthra pillantott. Ráth a  Belényeknél talán 
megoldhatta volna esztendőkkel ezelőtt, hogy 
Zele ne érje meg az ifjúkort. De késő ezen 
töprengeni. - Ha nem várunk eddig, már nem 
okozna gondot nekünk. A leggyengébbnél kell 
kezdenünk. Baránál. 

- Nem emésztette el őket az erdő - morogta 
Kijon. Ő megtett mindent. - Csejkő... Csejkő 
megváltozott, miután kiverték őket a faluból. Ki 
gondolta volna? 

- Úgy van! Ezért aztán most nem hagyjuk az 
erdőre! 

Kijon meghökkent. 

- Mit akar jelenteni ez, Merv? 

- Hogy embernek kell megtennie azt, amit az 
időjárás, az állatok s az éhezés nem tett meg. 


- Bírják még Vajk támogatását! 

- De csak annyira, hogy a falu közelében 
lakhatnak - emelte fel ujját Merv. - Mert Vajknak 
a nemzetségére is figyelnie kell. Védelmet nem 
adott melléjük. A te feladatod most, Kijon, hogy 
találj valakit, aki odamegy, és megöli a gyermeket 
az anyjával együtt. Csinálja úgy, mintha medve 
lett volna!... 

- Nem bízom senkiben - mondta Kijon. 

- Akkor tedd meg te magad! 

A két sámán tekintete összekapcsolódott. Merv 
nem tréfált. Ölni akart, öletni. Izzott, égett, 
lángolt lelke. Tombolt, mint valami tűzvész, s 
visszfénye tekintetében játszott. 

Egyszer s mindenkorra le akarta tudni Bara 
ügyét. 

- Befejezzük... 

Következő alkalomkor már Csejkő főzte az 
ebédet, és Zele megállapíthatta, hogy Bara kitől 
tanulta meg ízletesen elkészíteni a húst. 

Tévedett persze. 

Bara anyja kemény asszony volt, s ha Zele nem 
is fogadta szívébe, mindenesetre csodálattal 
adózott neki. Álló nap dolgozott. Fát szedett, 
hordott, csapdákat helyezett ki, s begyűjtötte az 
elfogott állatokat. Megnyúzta őket, kikészítette. 
Maga csinálta a ruhákat, a lábbeliket, de még a 
sátrat is maga foltozta. Egy főzés alakalmával 
Zele belepillanthatott az egyik ládába: tele volt az 
erdő ajándékaival, szárított gombával, bogyókkal, 
gyökerekkel, morzsolt hajtásokkal. Csejkő egész 


nyáron kellett dolgozzék, hogy mindezt eltegye. 

Nem sokat pihent. 

Hát ezért nem látta Zele az elmúlt időszakban. 

Ezután sem sokszor látta, néha, amikor jött, 
vagy belebotlott, amikor már ment, s a lován ült. 
Csejkő nemigen beszélt, csak köszönt, és eltűnt 
ismét valamerre. Nem szokhatott hozzá a 
társasághoz. 

Zárkózott volt, de ki ne lett volna az távol a 
falutól? Zele tőle sem kérdezte meg, miért itt 
élnek. 

Nem tartotta sem helyénvalónak, sem 
illendőnek a tudakolózást. 

- Nagyon nem értem, hogy láttam olyan 
pontosan édesanyád arcát magam előtt - mondta 
ki Zele pár nap múlva azt, ami a lelkét nyomta. 
Kettesben voltak ismét Barával, és nyulakat 
daraboltak. Ezeket nem Zele hozta, hanem a 
csapdákból kerültek elő. 

- Oly nagyon vágytad már látni, hogy sikerült 
felidézned testlelkét magad elé. ; 

- Lehet ezt? - csodálkozott Zele. Eszre sem 
vette, hogy egy hatéves fiú oktatja. 

- Egyebeket is - mondta Bara. - Annak, akin a 
sámánok jele látható volt születésekor. 

Zele lehajtotta a fejét, amit akár beismerésnek 
is lehetett venni. 

- Tudom - mondta Bara. Letette a kést, és 
félretolta a nyulat, mely előtte feküdt. Felállt, és 
valamit dobott a tűzre, de hogy mit, azt Zele nem 
láthatta. 

Erdőillat töltötte be a jurta belsejét, s nem 
szürke, de fehér volt a füst, mi felszállt a tűzről. 

- Honnan tudsz te ennyit hatévesen? - kérdezte 


Zele. Kérdése válasz nélkül maradt. - Mit nem 
árultál el nekem, Bara? 

Bara feléje fordult. Megint csak idősebbnek 
tűnt koránál, és habár Zele az elmúlt időkben 
hozzászokott, hogy koraérett a fiú, most mégis 
megdöbbentő volt mindent tudó ábrázata. 

- Összefügg ez azzal, hogy itt vagytok, Ágos 
falvától távol? - követelőzött Zele. 

- Sok minden összefügg. - Bara közelebb lépett. 
- Ha megidézhetnéd a holtakat, Zele, kit idéznél 
meg legelébb? 

- Apámat. - Zele gondolkodás nélkül válaszolt. 

- S ha őt nem lehetne, mert még nem halott? 

- Nem halott? 

- A kérdésre válaszolj! 

- Anyámat. Az ő árnylelkét. Láttam a sírját, ne 
mondd, hogy nem halt meg! 

- Anyádat... S gondolod, hogy ő látni szeretne 
téged? 

Zele teljes hitével válaszolt. 

- Igen. 

- Akkor próbáld meg! 

- Nem értem. 

- Anyám testlelkét magad elé idézted, mert 
akartad látni... s ha akarnád látni a saját anyádat, 
ugyanazzal az akarattal az ő árnylelkét is meg 
tudod idézni? Anyádhoz erős kötelék fűz, erősebb 
mint a szeretet, próbálkozz! 

- Nem vagyok sámán - tiltakozott Zele. 

- De a jelükkel születtél. 

- Nem akartam soha az lenni. 

- "Van, mi nem akarás kérdése, hanem 
megkapod. 

- Nincs is amulettem. 


- Hiszed vagy sem, pontosan az akadályozna 
meg abban, hogy az légy, ami. Az amulett 
nemzetségünk, s a mén nemzetségek minden 
tagjának megadja azt, hogy használják szívük 
szavát, de cserébe, cserébe fel kellett adniuk a 
látóknak a látást. Teneked nincs amuletted, láss 
hát! Vagy tán nem beszélnél anyáddal? 

- De igen! - kiáltotta Zele. Izgatottság vett rajta 
erőt, a szíve erősen dobogott. Nem tudta, hogy ez 
a tűzre dobott poroktól van, vagy a közelebb jövő, 
s áhító tekintetű fiú teszi ezt. Nem érdekelte. Zele 
lelkében valami megindult. Valaki azt hiszi, hogy 
megidézheti anyját... még akkor is, ha ez a valaki 
egy hatéves fiú... 

... még akkor is! 

Láss hát! 

Annyira akarta! Akarta, mintha csak víz alatt 
kapkodna levegőért, föld alatt fényért, levegőben 
kapaszkodó után. 

Mint a részeg, ki ital után nyúl. 

Zele lehunyta szemét. 

Szédült. 

- Anyám - suttogta -, anyám, gyere el! 

Sosem látta az anyját, s a Belények között nem 
akadt senki, aki leírhatta volna. Kevésszer látták, 
esküvőjétől haláláig kevés idő telt el, s amikor 
Zele kérdezősködött felőle, vonásait már eltörölte 
az idő a Belény nembéliek emlékezetében. 

- Anyám... 

Annyira el akarta képzelni! Úgy, ahogy Ila néz 
ki. Aranyhajjal. Az anyja egy tündér volt, 
aranyhajjal, tündéri mosollyal, békés vonásokkal, 
mint Ila... 

- Nem!... - suttogta a fülébe Bara. - Hagyd, 


hogy az arc magától jöjjön! Anyád nem tündér 
volt, gondolj egy történetre, mit róla hallottál... 
anyád nem tündér volt. 

Zele felidézte Vajk történetét, amit amaz a 
fapalota  körüljáróján mesélt egy másfél 
holdfordulóval korábbi, csillagfényes éjszakán. S 
anyjának az emléke megtelt élettel... Kisgimely 
lett, Kisgimely, és nem Tündér Ila. 

.. nem tündér. 

Hagyd, hogy az arc magától jöjjön!... 

A szédülés megszűnt. 

Lassan kibontakozott a feketeségből egy arc, 
fekete haj, nagy szemek, vékony áll. Ott volt az 
arcon Vajk s az Ágos nembéliek néhány 
szembetűnő vonása, de nem Ágos egyik fia vagy 
lánya jelent meg, akivel Zele a faluban 
találkozhatott. Valaki más. Más, és Zele tudta, 
hogy ez édesanyjának az arca. 

Lezárt szemhéja alól könny kezdett folyni. 

A kép elhomályosult. 

- Nézz rá! - suttogta Bara. - Mit mondanál 
neki? 

- Szeretlek, anya! - suttogta Zele önkéntelenül. 
A szívéből jött, a szíve legmélyéről, olyan 
öntudatlanul, ahogy a nap fénye visszacsillan egy 
kút mélységében. 

- Én is szeretlek, fiam... 

Zele szeme kipattant, Kisgimely arca tovatűnt. 
A fiú rémülten nézett szét, képzelete játszott 
volna vele, vagy csúfot űzött belőle valaki? 

Csak Bara volt ott a jurtában, alig 
karnyújtásnyira. Komoran fürkészte. 

- Hallottam - dadogta Zele. 

- Nem akartál volna beszélni vele? 


Kondor és Gimely fia ekkor felpattant, kirohant 
a jurtából, elszaladt a lova mellett, s rohant, 
ahogy bírt, be az erdőbe. Futott, amíg össze nem 
rogyott a kimerültségtől, s akkor egy öreg tölgy 
tövében sírni kezdett, és csak sírt, ameddig rá 
nem köszöntött az alkonyat. 

Hét napig nem nézett Zele Baráék felé. Még a 
lovát is ott hagyta, nem törődött semmivel. Hét 
napig csak feküdt Ágosék falva mellett a mezőn, 
és az eget bámulta. 

Jöttek hozzá fiúk, jött hozzá Vajk és Rapsa, s 
édesanyjának más testvérei, de nem mondott 
nekik semmit. S amikor már bóklászni sem volt 
ereje, csak az eget bámulta kint a mezőn. 

- Valami baj van - mondta Vajk Ilának. 

- Hagyd, bármi is van, majd beszél róla, ha 
akar! - szólt a válasz. 

- Küldjük megint vadászni! 

- Nem minden fájdalomra jelent írt egy medve. 
Erre nem lenne elég egy tucatnyi sem. 

A hetedik napon Zele aztán felkerekedett, és 
minden kerülő nélkül Baráék jurtájához ment. 
Nem törődött vele, látják-e, követik-e. Mindez 
már nem tűnt fontosnak. 

Bara már várta. 

- Hogyan csináltad? - szegezte neki a kérdést 
Zele. - Hatévesnek látszol, de nem hatéves vagy. 
Félnek tőled, ugye? Félnek tőled az Ágosbéliek, 
azért laksz anyáddal itt. Elűztek a jurtafaluból, 
vagy magatoktól jöttetek el, mert senki nem akart 
a közeletekben lakni? A te közeledben. 


Bara türelmesen megvárta a kitörés végét. 

- Megnyugodtál, Kondor fia? - kérdezte aztán. 

- Nem - felelte Zele. - Amíg nem kapok 
válaszokat, addig nem nyugszom meg. 

- Ismered, ugye, a lélek útjait? - kérdezte Bara. 
- Hogyne ismernéd, nem vagy gyerek. Tudod, 
hogy a halotti lelkek megpihennek Lélekúr 
jobbján, s megtisztulnak ott. Elvesztik előző 
életük emlékeit, és amikor megszabadultak 
minden fájdalmuktól, a  Világfán várják az 
újjászületésüket, ezernyi reménységgel és úttal, 
amit a megszületendő lélek magában hordozhat. 

- Mindenki tudja ezt, aki elég nagy ahhoz, hogy 
megértse, mi az a halál. 

- No látod! Én nem különbözöm senkitől 
semmiben - Bara nem árulta el a teljes igazságot 
-, csupán nem felejtettem el előző életemet. Itt 
állok előtted egy hatesztendős gyermek testében, 
mögöttem pedig több évtized emlékei. Egy másik 
gyermekkor, barátok és asszonyok, egy másik 
élet... S igen, jól sejted, azért élünk itt Csejkővel, 
mert félnek tőlem Ágos falvában. Talán csak 
tucatnyian nem... 

Zele lerogyott egy ládára, és szótlanul meredt 
maga elé. Egy hétig töprengett, s most 
bizonyosságot kapott a dolgok Barát illető 
részéről. De ő?... 

Ő kicsoda? 

- Ne engem kérdezz! - mondta Bara. Tudta, 
milyen ösvényt járnak be a másik fiú gondolatai. - 
Kérdezd anyádat! Meg tudod tenni! 

Zele felnyögött. Nincs erre felkészülve. 

- Félsz? - kérdezte Bara. - Mindannyian félünk, 
amikor  árnylelkekkel kerülünk szembe, s 


kiváltképp félünk, ha szeretteink egyike az. Nem 
bántana, az igazi szellem nem bánt, de annyira 
különbözik attól, akit szerettünk, hogy nagyobb 
fájdalmat képes okozni, mint amekkorát akkor 
okozna, ha gonosz lenne. Mert más az árnylélek, 
mint a szabadlélek... Az árnylélek nem az ember 
teljes lelke, csak része, egy őszintébb része, 
amely néha már mit sem tud e földi világról. 
Megértem, ha félsz... De ha nem próbálod ki, 
sziklaként nehezedik szívedre, s ott fogod majd 
hordozni. 

Zele zörgést hallott, s látta, hogy Bara megint a 
tűzre szór valamit. 

- Nem ettől látsz - mondta a fiú. - Ez csak segít 
kicsit... Akarsz látni? 

Zele aprót biccentett, majd lehunyta szemét. 

- Ha beszél, hallgasd, s ne örülj vagy ijedj meg 
a válaszokon! - ajánlotta Bara. - Készülj rá! Nem 
mindenkinek adatik meg! 

- Jó lesz? - Zele hangját alig lehetett hallani. 

- Ezt senki nem tudja... szerencsés vagy, mert 
nem ismerted édesanyád. Bárhogyan is jelenjen 
meg, könnyebben el tudod fogadni. 

Zele mélyet lélegzett, igyekezett megnyugodni. 
Most már tudta, hogy kell, egy pontra vetette 
tekintetét, valahová a szemhéjak sötétjének 
távolába. Nézett, és anyjára gondolt, a már látott 
vonásokra. 

A távolban megjelent az arc, az arc, amit 
egyszer már látott. Zele megpróbálta közelebb 
hozni, de nem sikerült. Azután rájött, hogy nem 
kell siettetni, s ettől kezdve csak nézte és nézte. 

Nézte. 

Anya?... 


Zeeele... 

- Anya?... 

Zele... fiam... Ó, be rég láttalak! 

Halovány árnyék volt, szép arc, lágy 
mozdulatok, mintha nehéz füst lebegne a 
jurtában. Talán mosoly ült azon az arcon, talán 
fájdalom. A száj nem formált szavakat, viszont 
mindennél ékesebben beszélt a tekintet. 

Gimely volt. 

- Láttál, anya? 

Kétszer életemben. Születésedkor egy keveset, 
s később, amikor Lélekúr megengedte... 

Zele torkát sírás fojtogatta. Anyjának árnylelke 
mosolygott, mosolygós arccal járult elé. 

- Anya, én... - A fiú olyan rég el szerette volna 
mondani ezt! Olyan rég, hogy szinte belekövült. - 
Én bocsánatot akarok kérni tőled... 

Bocsánatot? Tőlem, fiam? 

- Én nem... Nem... 

Nem hiszem, hogy bármi volna, ami miatt meg 
kellene tenned. A legtisztább és leghatalmasabb 
akarat vagy, hiszen olyan szerelemből születtél, 
amely egész lényemet betöltötte. 

- Miattam haltál meg. - Zeléből egyszerre 
feltört az, ami évek óta bántotta. Ó ölte meg 
anyját. Ő. Azzal, hogy a világra kívánkozott. - Én 
öltelek... meg... 

Száraz volt szeme, de sírt. Száraz volt tüdeje is, 
és a szavak csak éppen felbuktak. 


Fiam... 
- Ne haragudj, anya! - zokogta Zele. - Ne 
haragudj!... Nem akartam, s ha tehetném, 


életemet adnám a tiedért! Néha úgy szeretném, 
ha megválthattam volna életedet életemmel! Elj 


apámmal boldogan, ahogyan terveztétek!... 
Nélkülem is szép lett volna... Lett volna... 
lehetőség... 

Nem te voltál - mondta Kisgimely, és távolodni 
látszott - Nem te, hidd el. S hogy te élsz, ír 
minden fájdalmamra! - Halkult hangja. 

- Anya! - nyögte Zele. Leguggolt, és egészen 
picire összegörnyedt. Mint amikor Kisgimely 
méhében várta a világrajövetelt. Mint amikor 
anyja szívével együtt dobbant a szíve. 

.. mielőtt " akaratával — megölte volna a 
legkedvesebb lényt a világon. 

- Ne menj még el! Anya! 

Szeretnék újjászületni, hogy lássalak... Talán 
majd... öregen... 

Kisgimely alakja eltűnt, s maradt a sötétség. 
Zele a ládára borult, és izzó szemmel, könnyek 
nélkül zokogott. 


Később Bara azt mondta: 

- Az életünk tele van fájdalommal. Ezek úgy 
kísérnek minket, mint az árnyékunk. A fájdalmak 
árnyai csak az idő múlásával enyésznek el... Néha 
még úgy sem. 

Zele figyelt is, meg nem is Bara vigasztaló 
szavaira. 

- Szeretteink halála után lelkük is kísérthet - 
folytatta Bara. - Árnyak vesznek körbe minket. 

- Mit akarsz ezzel mondani, Bara? 

- Próbálj meg látni! 

- Fájdalmas. 

- Nem. Ne halotti lelkeket keress! Azt a 
sámánok teszik. Te keress másokat! Olyanokat, 
akiktől tanulhatsz. Akiknek hatalmuk van. Akik 


segíthetnek. 

- Kikről beszélsz? 

- Nemes férfiakról, nagy vadászokról, saját 
nemtőidről! Hallgass rám! S nem kell csukva 
tartanod a tekinteted! Ők megjelennek! 

Zele most nézett fel először úgy, hogy 
egyenesen Barát akarta látni. 

- Mit mondasz ezzel? 

- Hogy láss! Felráználak, Zele, hogy láss végre, 
miután az évek és környezeted megvertek a 
vaksággal. Felráználak, de ezek a kezek - Bara 
előre nyújtotta kis kezeit - nem jók arra, hogy 
megragadjalak. 

- Lássak? 

Bara közel lépett. 

- Nézz fel! 

Zele értetlen volt. Szeme vörös. 

- Nézzek fel? 

- Nézz fel! - kiáltotta Bara. - Már tudod, mit 
kell látnod! Nézz fel! Zele a fiú tekintetébe 
meredt. Olyan erő lakozott benne, mint a 
viharokban. Szaggatott, tépett, húzott. 

..és  Kisgimely és Kondor fia felnézett. 
Körbenézett a jurtában. 

Elébb egy jurta volt... 

.. azután árnyak bontakoztak ki a merevítők 
mellől. Tucatnyi árny, elhalt szellemek, nemtők 
alakjai. Fényes nappal, úgy, mintha élnének. 

Holtak és megdicsőült ősök. 

Figyelő tekintetekkel. 

Ugrásra készen. 


Hatodik rovás 


Kijon sámán 

Kijon fogta díszes öltözékét, egy átalvetőbe 
tette, melléje helyezte sámándobját, egy kis 
bőrzacskót, melyben a gomba szárított töredékeit 
tartotta, s az egészet a vállára kanyarintotta. Kis 
hamuval betakarta a jurta közepén izzó parazsat, 
hogy ki ne aludjék, majd távozott. 

Még nem kelt fel a nap, távol volt a reggel, a 
hajnali madarak is aludtak. Legfeljebb csak az 
Őrző tetejéről lehetett látni, hogy közeledik a 
virradat. Szemes még pihent, s jó ideig nem is fog 
megjelenni a láthatáron. 

Kijon messzire készült, csaknem félnapnyi 
gyalogútra, egy olyan helyre, ahol erőt meríthet 
Földanyából a varázslatához. 

Egész délelőtt gyalogolt, s nem állt meg. 
Kikerülte Csejkő és Bara jurtáját, majd visszatért 
egy mögötte húzódó csapásra. Ment, és 
szakadatlan figyelt, követi-e valaki. Nem mintha 
számítania kellett volna rá, de nem is azért 
figyelt, mert hogy tartott volna tőle. 

Azért figyelt, mert rossz volt a lelkiismerete. 

Gyilkosságra készült. 

Zaklatott álmaiban régen még átélte az első 
alkalmat, amikor el kellett tüntetnie egy 
holttestet. Akkor nem ő ölt, de mélyen érintette a 
dolog: úgy kellett elkaparnia a megölt vadászt, 
hogy árnylelkét Merv sámán akkor nem tudta 
útjára bocsátani. Kijon állt Tun holtteste fölött, s 
kaparta rá az iszapos, nyálkás földet, és 
remegett. Akkor és ott megkísértette a gondolat, 
hogy nem lesz sámán semmiképp. 

De hát ez a sorsa. Sámán lett. 


Tunnak is beteljesedett a sorsa. Árnylelke még 
egyszer visszatért, aztán végleg elveszett. 

Kijont nem gyötörték kétségek, hogy meg kell-e 
tennie, amire készül. Senki nem mondta azonban, 
hogy szeresse, vagy hogy élvezze. Nem 
mindenkinek adatik meg, hogy kedvtelésből éljen 
világ életében. Néha rákényszerülünk dolgokra, 
amiket másként nem tennénk meg. 

A sámán azelőtt elérte a kiválasztott helyet, 
mielőtt Szemes felhágott volna az ég tetejére. 
Egy fenyveserdő közepén volt, ahol hatalmas, 
földből kiforgatott kövek álltak mindenfelé. 
Tövüket barnás fenyőtüske fedte, s szerteszét 
kicsiny, zsengezöld facsemeték dugták ki fejüket 
a száraz tüskék alól. 

Sok-sok fenyő, amely nem nő térdnél följebb, 
mert a többi óriás elveszi tőlük a napfényt, s itt 
sorvadnak majd el. 

Kijon kiválasztott egy ferdén álló, gömbölyű 
szélű követ, s az alá telepedett le. Itt nem fogja 
zavarni senki. Nem zavarja senki, és érezhető a 
hely erőssége. Különleges pontja ez a földnek. 

A sámán bekapott néhány gombadarabkát, és 
elkezdte rágni őket. Negyvenkilencszer harapott 
rá, majd hozzátett még pár darabkát, s még 
negyvenkilencszer megrágta. Ölébe vette a dobot, 
és lassan ütni kezdte a bőrt. 

Tompán szállt a sámándob hangja. 

Kijon lenyelte a gombát, és mély, dörmögő 
hangon énekelni kezdett. Szájából két hang szállt 
fel egyszerre: elébb egy egyszerű dallam, majd 
egy zümmögő torokhang; a sámán így énekelt. 
Szemét lehunyta, felsőteste mozogni kezdett, 
akárcsak más alkalmakkor. 


Ám Kijon most nem a szellemeket hívta. 
At akart változni. Le akarta dobni emberi bőrét. 


Elsőként meg kellett szabadulnia 
lelkiismeretétől, s minden érzésével, gondolatával 
a vágyott célra kellett  összpontosítania. 
Elfelejteni a világot, az erdőt, az erdőn túl az 
embereket, állatokat. Létezzen csak a dobszó, és 
a dobszóban remegve az ő szabadlelke. Létezzen 
csak az ének, az egyhangú dal, melynek 
segítségével eggyé lehet a világgal. 

Kijon sámán hamarosan elfelejtette, kicsoda is 
ő. Elfelejtette, hogy a dobot veri, s hogy énekel. 
Hallotta az éneket, de az olyan lett, mint a 
lélegzés, a teste pedig mint valami ruha... 
levethető. 

A szél segített, a szél, amely elsodorta Kijon 
testét. A sámán szabadlelke nézte, amint a szél 
felkapja, elviszi messzire az emberi bőrt. Nem 
érzett fájdalmat, nem érzett semmit. Szállt 
fölfelé, követte a testet, amint csapdosott a 
magasban, mint holmi kitömött ruhabáb, feje ide- 
oda billent. Szállt a fenyők felett, vitte a szél 
Szemes orcája felé, bele a fénylő istenségbe, a 
hatalmas Napatyába. 

Egy idő múlva már nem lehetett látni. 

Kijon akkor lefelé nézett, a fenyőerdőre, s aztán 
el a távolba, ahol Ágos falvát sejtette. Átfújt rajta 
a szél, s ő szembement vele, mintha csak egy 
kötelet fogna, és annak mentén húzná előre 
magát. 

A szél volt a kötél... 

Kijon dombok felett húzódzkodott, azon az 
úton, amelyen jött, csupán fölötte. Erezte a 
hátában Szemest, olyan volt, mintha ezernyi 
nyilat döfött volna belé, de ezek a nyilak nem 


fájtak, ahogy nem fájnak a rongybábunak sem. 

A sámán szabadlelke hamarosan Csejkő és Bara 
jurtájának közelébe ért. 

Kijon akkor a lábára pillantott, és amint 
odanézett, a lába elnehezedett. A lélek ereszkedni 
kezdett, húzta lefelé a lába, amely egyre 
ormótlanabbá és sötétebbé vált. 

Amikor földet ért, már határozottan úgy nézett 
ki, mintha tartozna valamihez. 

Kijon kezére pillantott, illetve oda, hol 
szabadlelkének látható vonalai a kezét kellett 
volna kiadják. 

Medvemancsok voltak. 

Medvelábbal és medvemancsokkal állt ott Kijon 
a mező szélén. Aztán lelkén eluralkodott az állati 
ösztön, és üvölteni támadt kedve. Felemelni fejét, 
kitátani száját, és felmordulni, felüvölteni. 

Amint felvetette fejét, Kijon szabadlelkéből 
kibújt a medve. Feje egy hatalmas barnamedve 
fejévé formálódott, testét szőr ütötte át. 

A sámán medvévé vált. 

És ment gyilkolni. 


Bara rosszat sejtett. 

Feküdt ládáján, és Zele változásán töprengett. 
Megért már az idő rá, hogy a Belénybéli fiúnak 
megmutatkozzon az igazi ereje. Az elmúlt időben 
megtanult hinni, hallani és látni. Most már csak 
fel kell adnia önmagát. 

Az elejtett medve ehhez is hozzásegítette, 
ahogy tudtukon kívül a fiúk is a faluból, amikor 
ócska próbájukkal fájdalmat akartak okozni neki. 
Csakhogy ez még kevés. 

Bara azonban tudta, hogy van még egy segítője, 


igaz, az anélkül cselekszik, hogy összebeszéltek 
volna. 

Magyar az. 

Itt járt gondolataiban a vén varázstudó, avagy a 
hatéves fiúcska, amikor ködös sejtelem ébredt 
mellkasában: közeledik valaki. 

Felült, s leugrott a földre. Mereven állt, mintha 
hallgatózna. 

Az érzés erősebb lett. 

Egy sámán jön, gyilkos szándékkal. 

- Ennek is ideje volt már - suttogta Bara. - 
Vajon miért vártak eddig? 

Mélyet lélegzett, s máris megfeledkezett 
Zeléről, Magyarról, mindenkiről. Egy pillanatig 
tartó izgalma, ami a felismerésből eredt, semmivé 
vált. Jöjjön, aminek el kell következnie! 


Csejkő az erdő közepén állt, s egy nyulat tartott 
éppen a kezében, amit a hurkok egyike fogott 
meg. Fogta a rángatózó állatkát, és egyetlen 
mozdulattal eltörte a nyakát. Majd kihúzta a lábát 
a hurokból, csak azért, hogy rákössön egy 
másikat, aminek a végén egy másik nyúl lifegett. 

Azután a vállára dobta mindkettőt. Így 
egyensúlyban volt a zsákmány. 

- Csejkő!... 

Hozzászokott már gyermeke furcsaságaihoz, 
most mégis úgy megijedt, hogy a válláról 
lecsúszott a két nyúl. Nem véletlenül: eleddig 
egyedül volt itt, messze-messze a jurtájuktól. 

Bara állt előtte, de nem a hatéves fiúcska, 
hanem egy vénséges vén öregember. Csak a 
hangja volt fiúé, s ettől nem csupán furcsa, de 
szörnyű is volt a pillanat, amikor Csejkő 


föltekintett. 

- Bara? 

- Csejkő. Most ne gyere haza! 

- Mi történt... fiam? 

Csejkő közelebb lépett a megtestesüléshez, 
hogy megnézze magának. Sosem látta még azt az 
embert, aki a fia volt előző életében. 

- Ne gyere haza! Ha tudsz, aludj az erdőben! 
Már nincs hideg, húzódj meg valahol, s holnap is 
úgy gyere, ahogy egy fajdot közelítesz meg, 
amikor az a fészkén ül. Készen arra, hogy elfuss! 

- Bajban vagy? 

- Ne félj, Csejkő! Túl leszek ezen is! Túl leszünk 
ezen is! Csak te vigyázz magadra! 

- Megtanultam. 

- Köszönök mindent. 

Az öregember tett hátra pár lépést, illetve úgy 
tűnt, mintha lépne, holott lába alatt fűszál se 
rezzent. 

- Mire készülsz? 

- Jön az én medvém. 

Azzal a lélek eltűnt. 

Csejkő nézte egy kis ideig a helyét, majd ment a 
nyulakért, s indult a következő hurokhoz. 

Az éhenhalás sem jobb más halálnál. 


Bara kiment a jurta elé, és meglátta a közeledő 
medvét. Hatalmas állat volt, akkora, amekkora 
nem is létezett még a földön. Látni lehetett, hogy 
nem a természet szüleménye. 

A fiúcska lépett kettőt, s lépései közben boccsá 
változott. Aztán lebomlott róla a bocs-bunda, s 
úgy vált ki belőle egy óriás, mint ahogy a pillangó 
kel ki a gubóból. Előző lépése még gyermeki volt, 


a következő vadállati lett. 

A bocs bundája szertefoszlott, mint valami 
káprázat. 

A támadó állat már közel járt. Lassított, 
méregette Barát. Mintha nem erre számított 
volna. 

Két medve állt egymással szemközt a mezőn. 

Két varázstudó. 

Egy sámán, aki hitéből cselekszik, s a legjobbat 
akarja népének: megmenteni a nemzetségeket az 
ismeretlentől. Egy sámán, erejének teljében. 

S valaki más. Egy öregember, aki az 
Aranybirodalomban élte le előző életét, s a 
legnagyobb terhek egyike nyomja vállát: éppen az 
az élet, s annak minden emléke, érzései. Egy 
öregember, akinek az ereje már vagy még, de 
korántsem teljes. 

Ők ketten aztán, két egybehangzó üvöltéssel 
egymásnak rontottak. 


Más volt ez a küzdelem, mint ember és medve 
harca, amely napokkal korábban zajlott le. Ugy 
tűnhetett, hogy ez is a karok, karmok csatája, s a 
fogaké, de nem, ez a lélek viadala volt. Nem a 
szellemé, mert a szellemnek itt nincs helye. A 
léleké, amely a hitet őrzi, s a szeretetet és a 
gyűlöletet. Amelynek néha gyengéje az ereje, s 
amelynek erejében méregként bújik meg a 
bizodalom. 

Kijon suhintott először, de a gyorsan mozgó 
Bara a közelében volt már, így az óriásira nőtt 
vadállatnak csak a mancsa érte, nem pedig a 
karmai. Aztán Bara elkapta Kijont, és harapott, a 
sámán pedig tolta el. 


Eldőltek, egymásnak rontottak. 

Összecsattantak, és felágaskodtak. Nemsokára 
mély sebekből véreztek, bundájuk megtépázott és 
szakadt volt, ínyükön vér csorgott alá. 

Hangjuk továbbra is messze szállt, a dühön túl 
azonban a fájdalom ordításai is megreszkettették 
a levegőt. 

Leszállt az éjszaka, s a két varázstudó még nem 
bírt dűlőre jutni egymással. 

Mindketten tudták, hogy nincs visszavonulás. 
Valamelyiküknek meg kell halnia. 

Megállás nélkül küzdöttek, s nem néztek 
közben semmit. Eszre sem vették, hogy Kijon 
egyik csapása a jurtát érte. Nem látták, mit 
törnek össze, mit döntenek ki. Csupán egymásnak 
és a küzdelemnek léteztek. Nem volt pihenés, 
lélegzetvételnyi szünet. 

Ha egyikük gyengének mutatkozik, a másik 
rögtön lerohanja. 

Holdanya fellegekkel fedte be arcát, mintha 
borzasztotta volna a két hatalmas állat 
összecsapása. Eltűntek a csillagok is, fény nem 
szüremlett át az égen, csupán a fellegek 
fehérsége adott szórt félhomályt. 

Éjfél körül hullni kezdett a hó. 

Nem esett sokáig, és le sem értek a pelyhek a 
földre. A medvék nem törődtek vele, sem ezzel, 
sem a hideggel, ami kiszorította a nappal melegét 
a tisztás talaja fölül. Csak tépték és marták 
egymást. 

Aztán megjelent Szemes, és halovány 
derengéssel tudatta, hogy a csata második napja 
virradt föl. 

S ekkor az egyik medve egy végzetes csapással 


megölte a másikat. 

Kijon véresen és megtépázottan tért vissza 
Ágos falvába. 

Nem kis feltűnést keltett megjelenése. Díszes 
öltözékét megalvadt vér borította be, jobb vállán 
a mintázatot sem lehetett látni, vastag, barna 
rétegként takarta azt. Ugyancsak vér borította 
haját is. Kemény csomókba ragadtak össze a 
sámán hollófekete fürtjei. 

S látszott, hogy Kijon jobb fülének jó része 


hiányzik. 
A sámán lassan botorkált, baljában dobját 
tartotta. Hátán szétnyílt köpenye, és 


karmolásnyomokat tárt fel. Bármelyik vadász első 
látásra megmondhatta volna, hogy medve. Ám azt 
is megmondhatta volna, hogy ekkora medve nincs 
az egész világon sehol. 

Kijon nem törődött vele, hogy látják, nem volt 
szemernyi ereje sem. Amikor híre terjedt 
érkezésének, Könd szaladt elé, annak vállára 
támaszkodott, hogy az utolsó lépéseket 
megtegye. Égiúr a megmondhatója, idáig hogyan 
bírta. 

- Rosszat sejtek - morogta Zeke. - Fussatok a 
Belénybéli Zeléért, nézzétek meg, mi van vele! 

Maga Zele jött vissza. 

- Ki hiányzik a faluból? - kérdezte akkor Zeke. - 
Teleg hol van? 

- Teleg, miért pont Teleg? - kérdezte a vak 
Orci, aki annak ellenére itt toporgott, hogy nem 
vehette szemügyre a sámán sebeit. 


- Mert Kijon legutóbb azt kifogásolta, hogy 
tündért vesz el. 

Zele, ahogy jött, el is tűnt. 

Senki nem vette észre, hogy kilovagolt. 


Amikor feltűnt a magányos jurta, Zele szívét 
összeszorította az aggodalom. 

Fel volt hasítva az oldala. 

Zele körbenézett a ló hátáról, s egyebet is 
látott: feltépett földet, kifeküdt bokrokat, letört 
ágakat. Dúlás nyomait. 

A jurta előtt álló pózna a földön hevert. 

Zele, ahogy közeledett, egy hatalmas, barna 
testet látott heverni a földön a jurta mögött. Nem 
ember volt, és bizonyosan nem Bara. 

Egy medve. 

És a medve mellett egy asszony. Csejkő. 

Zele leugrott a lóról, megkerülte a jurtát, és az 
asszony mellé sietett. Csejkő éppen csak 
rápillantott, aztán vissza a medvére, amely már 
egy ideje döglött lehetett. Erről árulkodott nem 
csupán a testét övező földdel kevert száraz vér, 
hanem a legyek is, amelyek az állat mellkasán 
nyílott méretes sebben ültek. 

Zele semmit nem értett. 

- Hogy kerül ide ez a medve? - kérdezte. Azért 
jött, hogy megnézze, jól van-e Bara, mert volt egy 
olyan sejtése, hogy Kijon itt járt az éjjel, s nem 
másutt. Első pillanatban Zele azt hitte, hogy 
Csejkő hagyta helyben a sámánt valamiféle 


medvekarmokkal felszerelt bottal... ehelyett 
azonban egy igazi medve van itt. 
Döglötten. 


Elhagyatva. 


- Bara? - kérdezte Zele másodjára. 

- Szólt, hogy ne jöjjek haza - mondta 
elmerengve Csejkő. - Figyelmeztetett. Nyilván 
félt, hogy bajom esik. - Zeléhez fordult. - Láttam 
őt. 

- Kit? 

- Aki volt, előző életében. Láttam, de nem 
lepődtem meg. Évek óta tudom, de nem is 
vártam, hogy megmutatja magát. Az én fiam, aki 
nem is a fiam. - Csejkő felnevetett. Zavart volt a 
nevetése. 

-  Barának valami baja esett? - kérdezte 
türelmetlenül Zele. 

- Évek óta acsarkodik ellenünk Kijon sámán - 
folytatta Csejkő, és megfordult, a kiskertre 
nézett, amit a jurta mögött nevelgetett. Olyan 
növényeket ültetett oda, amelyeknek az étel 
ízesítésénél vagy a különféle poklok 
elmulasztásánál hasznát vette. A növények már 
hajtottak. Most nyomuk sem volt. - Miután 
meghalt a férjem, kiűzetett bennünket Ágos 
falvából. A vadászok és asszonyaik féltek tőlünk, s 
megértettem őket... én is féltem a fiamtól. Nem 
tudtam, mi rejlik benne. Eljöttünk a faluból, és az 
erdőben bolyongtunk napokig. Éheztünk, fáztunk, 
féltünk a vadállatoktól. Jó asszony voltam, s Karsa 
jó férj. O eltartotta a családját, én őriztem az 
otthon tüzét. Karsa nélkül mit sem értem. Egy 
hároméves fiúval az erdőben... 

Csejkő nem beszélt ennyit egyszerre az elmúlt 
években. Nem volt, aki meghallgassa. Most 
kiöntötte a szívét, és csak mondta, és mondta. 

- Azután felébredtem. Olyan volt az egész, 
mintha álomból ébrednék. A harmadik napon 


kinyílt a szemem, s rájöttem, hogyha nem akarok 
Barával együtt elveszni az erdőben, akkor 
erősnek kell lennem. Hinni akartam, hogy meg 
tudom tenni. Felhúztam egy menedéket, és 
szedtem össze tojásokat a fészkekből. Repkényből 
készítettem hurkot, és fogtam egy kacsát! És 
elfogadtam Barát olyannak, amilyen. Az én fiam! 
Akármilyen lélek is lakik a testében. Szerettem 
Karsát, de függtem tőle. Amikor már nem volt, 
rátaláltam önmagamra. 

Összel azután ránk akadt Zeke. Vajk 
parancsára keresett minket szakadatlan. Ő és egy 
másik, vak vadász elkészítették a jurtát. Hoztak 
felszerelést, , és — megtanítottak a vadászat 
fortélyaira. Teleg még nyilazni is megtanított, és 
megizmosodtam. Meg, bizony! 

Csejkő feltűrte ingujját, és büszkén mutatta 
izmait Zelének. A fiú kényszeredetten mosolygott, 
és bólintott. Nem tudott mit kezdeni ezzel a 
vallomással, de nem merte félbeszakítani. 

- "Néha találtunk ételt a jurta közelében, 
szárított húsokat, s találtunk bőröket is. 
Ismeretlenek tették le, de nem mutatták 
magukat. Ám akkor már nem voltunk rászorulva 
senkinek a segítségére. Megvoltunk mi jól, ketten 
is. 

- Bara nem mesélt önmagáról, a régi életéről, 
és rájöttem, miért nem. Ugyanaz miatt, ami miatt 
én sem hoztam szóba Karsát. Mögöttünk volt, s 
más feladataink adódtak. Így sikerülhetett 
megmaradnunk, és külön életet élnünk. Most már 
nem sajnálom a régit. Ha abban élek, lehet, békés 
életünk lett volna. De az nem adatott meg. Ebben 
az életben pedig megismertük önmagunk. Zele! 


Figyelj csak rám, Zele! Ne akarj ébren álmodni! 
Tudd meg, ki vagy! 

Az asszony megragadta Zele vállát, s megrázta. 
Majd nézte a fiút, de gondolatai másutt jártak, 
látszott a tekintetén. 

Zele kibújt a fogásból, és hátralépett. 

- Honnan ez a medve? - kérdezte. 

- Ó, ez jött - legyintett Csejkő. - Jött, és 
meghalt. Látod - körbeintett -, vitt magával 
mindent a pusztulásba. De semmi gond, nem késő 
még a palánták kihelyezéséhez, s minden 
rosszban van valami jó, a letört ágak, bokrok, ha 
kiszáradnak, jók lesznek tűzrevalónak. Most azon 
gondolkodom, hogy megszabadítom a bundájától 
és a talpától. A bunda jó lesz télre takarónak, a 
talpa pedig ebédre. Sajnálom, hogy nem tudom a 
húsát mind hasznosítani... Ha van időd, kérlek, 
segíts, jó lenne eltemetni a maradékot. Gyorsan, 
mielőtt szaga lesz. 

- Jó nagy darab - bólintott Zele. - De ki ölte 
meg? 

- Nem tudom - intett a fejével Csejkő. - 
Harcban pusztulhatott el. Talán egy másik 
medve. 

Zele hátán végig futott a hideg. Hallott már a 
sámánok átváltozásairól, de olyan ritka volt az 
ilyen, hogy mindenki csak hallott róla, meg 
beszélt. 

Mi van, ha?... 

Most ő ragadta meg az asszony vállát, s ő rázta 
meg Csejkőt. 

- Bara. Bara hol van? 

- No mi ez a sietség? - hökkent meg Csejkő. 

- Hol van Bara? 


- A jurtában... A jurtában alszik - nyögte 
Csejkő. 

Zele elengedte az asszonyt, és rohant a jurta 
felé. Rohant, s szinte bezuhant a bejáraton át 
annak belsejébe. 

Szemben, a ládán ott feküdt Bara. S csakugyan 
aludt. Arcának hófehér színe azonban átütött a 
jurta sötétjén. 


12. 


Zele, Csejkő és Bara feltűnése legalább akkora, 
ha nem nagyobb izgalmat keltett Ágos falvában, 
mint a sebesült Kijoné. 

Zele előtt a lovon ott ült a kisfiú, mellettük 
pedig Csejkő gyalogolt. Bara elesett volt, 
halovány-fehér, és a kezében valami húsdarabot 
szorongatott. 

Az Ágosbéliek száműzték fejükből Barát, ahogy 
száműzték őt és anyját három évvel korábban. 
Takargatni való szégyenfolt volt ez 
lelkiismeretükön, s ha meg is fordult fejükben, 
hogy amit tettek, az nem helyénvaló, hát azért 
nem változtattak rajta, mert még szólni is 
szégyeltek. Néhányan azért az éj leple alatt 
rendszeresen ellovagoltak a jurtáig - amelynek 
helye ismeretes volt a falubeliek előtt, s 
kerülendő nap közben -, és ajándékokat tettek le, 
hogy megszabaduljanak a gyötrődéstől, amiért 
képesek voltak kiűzni egy védtelen anyát és egy 
gyermeket az erdőbe. 

Csejkőt mindenki megismerte, s Baráról sem 
kétlették, hogy ő az a gyermek. Összeszaladtak, 
azután kitértek előlük. Zele szándékoltan 


poroszkálva haladt, meg akarta mutatni 
mindenkinek az anyát és beteg gyermekét. 

A fapalota előtt leadta Barát Csejkőnek, s maga 
is leszállt a lóról. Csejkő ölben vitte be a fiút az 
udvarra. Az Ágosbéli vadászok egy része utat tört 
a tömegen át, s jött mögöttük befelé, az 
asszonyok jobbnak látták kint maradni. 

Vajk és Vatha jött elő, a két testvér éppen ital 
mellett beszélte meg az állatok hajtásának 
útvonalát, s a melléjük beosztott vadászok 
csoportjait. 

- Nem beszélt senki Zelének róluk? - kérdezte 
Vatha, amint meglátta a kis csoportot. 

- Nem tudatlanságból hozta ide őket - lépett ki 
mellőlük Ila, és szinte szaladt Csejkő felé. 

Vatha rosszalló pillantást vetett Vajkra, hogy 
hagyja asszonyát egyrészt beleszólni az ügyekbe, 
sőt, irányítani azokat, másrészt pedig nem inti 
rendre: egy asszonynak nem illik a férje elé 
ugrania. Főképp, ha a férje a nemzetségfő. 

- Megsebesült - mondta halkan Zele Tündér 
Ilának. 

- Add ide! - kérte Ila Csejkőtől Barát. 

Az asszony nem akarta odaadni a gyermeket. 

- Nem először van a kezemben, emlékezz! - 
mondta kedvesen Ila. - Kétszer is ölemben 
tartottam, s nem esett baja. Segíteni akarok! 

Csejkőt nem a szó győzte meg, hanem Ila 
hangjának dallama. 

- Sok vért veszített - mondta Ila befelé menet 
Vajknak. - Megsebesült. 

És már el is tűnt a palotában. 

Vajk Zele és Csejkő elé lépett. 

- Jól tetted, hogy idehoztad - dicsérte meg a 


fiút. 

- Nem volt könnyű a meggyőzésük. 

- A mi hibánk! - Vajk a vadászok felé fordult, és 
felemelte hangját, hogy mindenki hallja. - A fiú 
megsebesült, és lehet, hogy a halálán van. A ti 
véretek. Ha most is el akarjátok űzni, egyszerűbb, 
ha kést vesztek a kezetekbe, és elmetszitek a 
torkát. Nem fog annyit szenvedni, mint eddig! 

- Nem volt ez egy kicsinykét kemény? - 
érdeklődött Vatha. A hangjából kiérződött, hogy 
Vajkra bízza a dolgot, de ő bizony másként 
csinálta volna. 

- Megérdemlik - vetette oda Vajk. 

Vatha nem értett ezzel egyet, de lenyelte a 
választ. Vajk kinyújtotta a kezét Zele és az 
asszony felé, ezzel a mozdulatával invitálva őket 
beljebb a palotába. 

- Kérdésem van hozzátok, gyertek! 

Vajk két kő között őrlődött Csejkő és Bara 
ügyében. Az egyik kő a saját akarata volt, s az, 
mit a szíve súgott: ki kell állnia a védtelen 
asszony és gyermeke mellett. Bara előző életében 
segítette őt, és bár nem kért viszonzást, Vajk 
adósának érezte magát. A másik kő 
nemzetségének, családjának akarata, csaknem 
háromezer férfi és nő akarata, akik úgy vélték, 
jobb, ha Csejkő és Bara távozik a jurtafaluból. 
Vajknak - aki apja példája nyomán vezette 
nemzetségét - kötelessége volt figyelembe venni 
akaratukat, nem léphetett át fölöttük. 

Így született meg a mostani félmegoldás. Vajk 
titokban letelepítette az asszonyt és Barát egy 
nem túl távoli, de azért nem is zavaróan közeli 
tisztáson. . Adott nekik mindent, ami a 


megélhetéshez kell, eszközöket, ruhákat. Azóta az 
asszony önállóan megszerzett mindent, s többé 
nem kellett segíteni neki, ám Vajknak, a saját 
mércéje szerint, ez kevés volt. Többet kellett 
volna tennie. Sokkal többet. 

Vajk elvonult Csejkővel és a Belénybéli Zelével 
a palota főtermébe, majd ott leültek a padokra. 

- És most beszélj, először te, Zele! 

A fiú akadozó nyelvvel számolt be a régóta tartó 
találkozásokról Barával. Nem mondott el azonban 
mindent: a nemtőkkel való beszélgetését és 
anyjának megjelenését elhallgatta, túl sok lett 
volna ez egy napra. Magában úgy döntött, hogy 
később majd elmeséli, de nem most, ebben a 
helyzetben. Beszélt a játékokról, a vitt vadakról, 
az áldozásokról, az ebédfőzésről. 

Ezek után Vajk Csejkő felé fordult. 

- Elébb is azt kell mondanom, hogy bocsáss 
meg nekem, Csejkő! - mondta az Ágos nembéliek 
feje. - Nem sikerült elérnem, hogy közöttünk 
legyen szállásotok. 

- Hagyd el, Ágos fia, Vajk! Ha visszatérünk, 
csak rosszabb lesz nekünk! Így nyugalomban 
múlott ez a három év. 

Vajk biccentett. 

- Mi esett a fiaddal, Csejkő? 

- Megsebesült egy küzdelemben. 

- Megtámadta egy állat? 

- Ugy is mondhatod. De kérdezd őt magát, mert 
az én számból nem hangozna hitelesnek a 
történet! 

- Átmegyünk Ilához - döntött Vajk. Nem 
erősködött. 

Ila két teremmel arrébb ápolta a fiút. Aranyka 


sürgölődött mellette, főzte ki a növényeket, vette 
elő a tört leveleket, hozta a szövetcsíkokat, s 
vizezte be őket. A fiúcska csaknem mezítelenül 
feküdt az ágyon, testét megszámlálhatatlan 
horzsolás és seb borította, amiknek jó részét 
kimosta már a két tündér. 

Bara mindazonáltal nem hagyta el magát, néha 
ő maga adott tanácsot, mely növény alkalmas a 
sebre, mivel keverjék azt. 

Amikor Vajk belépett, Ila először ki akarta 
zavarni, de meggondolta magát, és a hessintő 
kézmozdulatot átfordította intőre. Ugyanakkor 
viszont helyet is mutatott oldalt. 

- Csúnyák a sebek - mondta a tündér. - Van 
olyan is, ami többször felhasadt. Két helyütt a 
csont is látszódik. Olyan erős ebben a 
gyermekben az élet, mintha... - Reánézett Barára. 
- De miért is ne lenne benne olyan erős az élet? 

- Anyád nem mesélte el, mi esett meg veled, 
mert attól félt, hazugnak hisszük - mondta Vajk. - 
Van erőd neked most elbeszélni? 

- Nem hosszú mese... - suttogta Bara. Erőtlen 
volt a hangja, de tisztán hallható. - Küzdelem volt 
ez életre-halálra. 

- Mivel? 

- Medvével... 

Vajk akaratlanul is előredőlt, és a térdére 
támaszkodott. Talán ha közelebb hajol, jobban 
érti a szót. 

- Mivel? 

- Medvével. 

- Ott feküdt holtan a jurta mellett - vetette 
közbe Zele, mert látta Vajkon, hogy hitetlenkedik. 
Nem csoda, egy hatéves gyermek hogyan 


győzhetne le medvét? Még ha sámán volna is, 
nem bírna ezekkel az izmokkal és testtel egy 
medvét legyőzni! 

- Az nem az a medve volt... - nyögte Bara, és fel 
akart ülni, de Ila kemény kézzel visszanyomta. 

Aranyka is segített, ezzel a mozdulatával Bara 
egy kötését elrontotta. 

- Sámánküzdelem volt, medve bőrébe bújva - 
folytatta Bara. - Értem jött, és megtámadott. 
Medveként érkezett, s én is egy medve alakját 
öltöttem fel. Egy nap és egy éjszaka harcoltunk... 

- Egy sámán meg akart ölni téged? Tudod, 
melyik volt az? - kérdezte Vajk, de amint feltette 
a kérdést, már meg is sejtette a választ. 

- Kijon. 

- Ő is sebhedten érkezett meg valahonnan - 
morogta Vajk. - De ezen túl, biztos vagy benne? 

Mégiscsak gyermek formája volt Barának! 

A fiúcska ekkor felemelte véres kezét. Azt még 
nem tisztították le a tündérek, már csak azért 
sem, mert oly erővel szorított valamit, hogy nem 
bírták az ujját szétfeszíteni. 

Bara ekkor kinyújtotta tenyerét, és felfedte a 
véres húsdarabot, amit őrzött. 

- Illeszd ezt a darabot a jobb füléhez! - 
suttogta. - Ez Kijon sámán fülcimpája. Illeszd oda, 
ha nem hiszel nekem! 

Vajkból elszállt minden kétség. 


Kijon már várta őket. A sámán, amint hírét 
vette a bevonulásnak, tudta, hogy az Ágos 
nembéliek között nincs többé maradása. 

Nem menekült, nem szökött el. Magára aggatta 
jelvékeit, összeszedte nélkülözhetetlen dolgait, és 


várta, hogy a falubeliek érte jöjjenek. Úgy akart 
szembenézni a vadászokkal s Vajkkal, ahogy egy 
sámánhoz illik. 

Éppen csak kipihente magát, s másodjára 
átkötötte sebeit. Alig evett, s így, sebhedten, 
legyengülten éppen csak ki tudta húzni magát az 
érkező tömeggel szemben. De ezt akkor is 
megtette volna, ha csak feleennyire erős. 

Nem érdekelte a sorsa, elfogadja, bármit is 
mérjenek ki rá. Emlékezett Vajk három évvel 
korábbi kirohanására, amikor az Ágos nemzetség 
feje kezet emelt a sámánra. Kijon most is 
hasonlóra számított, de nem törődött vele. 
Egyetlen dolog foglalkoztatta csak: hogyan 
maradt Bara életben? 

Megint hibázott! 

Hallotta a közeledő tömeg moraját, mintha két 
vagy három falu közeledett volna. Már nincsen 
sok hátra. 

Vajk azonban nem úgy érkezett, mint három 
évnek előtte. Nem haraggal, nem lendülettel és 
kiabálással. Lassan, kiöltözve, felvéve díszes 
nemzetségfői öltözékét. S az emberei sem a 
sarkában lihegtek, hanem tisztelettudó távolban. 

Kijon ebből tudta, hogy életben fogják hagyni. 
Túléli ezt a napot, de mi lesz a többivel? 

Vajk komoran jött, leszegett fejjel, mint valami 
bika. Csak a tekintete járt előtte, az azonban úgy, 
mintha tüzet lövellt volna. 

Kijon érezte, hogy a hátán szétnyílik a seb, ott 
Köndre bízta az összevarrást, és a fiú nem volt 
annyira ügyes. Vér bukott elő, és rögtön a 
bőréhez tapasztotta az ing fehér szövetét. A 
sámán azonban ezzel sem törődött. 


Ennyi vére még elfolyhat. 

Vajk megállt előtte, és hasonlóképp kihúzta 
magát, mint Kijon. 

Másfél fejjel magasodott a vadász a sámán fölé, 
de nem csupán termete tette félelmessé. Arca, 
szeme villanása, ökölbe szoruló keze lelkének 
mérhetetlen  feldúltságáról árulkodott. S a 
nyugalom, amit magára erőltetett... 

A nyugalom volt félelmetes. 

- Kijon sámán! - szólt Vajk mennydörgő 
hangon.  Lélekúr mondabeli hangját idézte 
hangja. - Hozzád jöttem, mint nemzetséged feje. 
A vérünkből vagy, s így válaszolsz most nekem, 
értetted? 

- Igen, Vajk - válaszolta komoran Kijon. A 
sámán képtelen volt megállni, hogy hangjába ne 
keveredjen némi kihívó él. 

Vajk mélyen beszívta a levegőt. Megkapta Kijon 
üzenetét. A sámán válaszol, de nem fogja 
elismerni őt és ítéletét mindenek felett állónak. 

- Valld meg igaz szívvel: nembélidnek életére 
törtél tegnap? A gyermek Bara vádolt meg ezzel, 
ki sebeiben fekszik a fapalotám mélyén. 

Kijon megnézte magának az emberek sorfalát. 
Csend uralkodott közöttük. 

Nem volt értelme a hazugságnak, s nem akart 
odáig lealacsonyodni. 


- Igen. 
- "Hálátlan és hazug tett volt, sámán! - 
mennydörögte Vajk. - Az emberi élet a 


legdrágább e világon, drágább, mint a te 
tudományod, drágább, mint összes tudásod, s 
nincs, mi igazolja tetted. Es különösképp 
kegyetlen, hogy hatalmad egy gyermek ellen 


fordítottad. 

- Bara nem gyermek! - süvítette váratlanul 
Kijon. Szavai a hátul állóknak szóltak. - Bara egy 
ismeretlen  — hatalmasság, akinek 9 jelenléte 
romlásba dönti falutokat! 

- Hallgass, nemzetséged feje nem adott neked 
szót! - villant meg Vajk tekintete. 

- Mit hallgassak, Vajk? - Kijon a vadászra 
nézett, de a többiekhez beszélt. - Azt hallgassam 
el, hogy Magyar sem hordja amulettjét, amint 
Bara sem teszi? Minden mén ember nyakában ott 
függ! Azért véded-e Barát, mert fiadat is véded 
vele együtt? 

A támadás meglepte Vajkot, de nem bénította 
meg. Amint előrelépett, nyomban felharsant 
ismét Kijon. 

- Mivel tapasztod be a számat, Vajk? Kezeddel 
vagy fegyvereddel? Titkaid vannak, melyekről 
tudok! Most tehát elűzöl. 

- Nem titkok ezek. - Vajk szembefordult 
embereivel, és feltépte mellén az inget. - En sem 
hordom, mert tündéreink mellett nem kell 
hordanom! Ez az oka! - Visszamutatott Kijonra. - 
S neked nem az én titkaim, mily nevetséges szó 
miatt kell elmenned, hanem mert meg akartál 
ölni egy gyermeket! 

Most Kijon lépett közelebb Vajkhoz. Senki nem 
sejtette, mit akar kiprovokálni. Talán Vajk erejét? 

- "De miért? Nem kérdezed meg, Vajk? 
Mindannyian tudjuk, hogy Bara nem gyermek. 
Csak úgy van ő, mint a megszállt állatok a 
Pusztán, akiknek testét elfoglalják a gonosz 
szellemek! A test az állaté, akit ismerünk, 
elejtünk vagy éppen magunkhoz édesgetünk. De 


a lélek, a lélek az pusztítani jött. Így vált egy 
tigris Surja sámán  gyilkosává... ami miatt 
családod elvesztette  Kisgimelyt. Vagy már 
elfeledkeztél róla, Vajk? Én aztán nem tudtam 
elfeledkezni róla! 

- És mit akarok én, Kijön sámán? - harsant fel 
egy vékony hang. 

A tömeg szétnyílt, akárha hájat vágnának ketté 
egy éles késsel. 

Bara állt középütt, haloványan, elesetten. 

- Tudod-e, mit akarok én? Halljam! 

- Új rendet az égben és a földön! - kiáltotta 
Kijon. Egy pillanatra ő volt az, aki elvesztette 
türelmét. Sok mindenre számított, de arra nem, 
hogy Bara is megjelenik. 

- Miféle új rendet? - kérdezte gúnyosan Bara. 
Most nem leplezte valódi énjét, úgy beszélt és 
viselkedett, mint egy fölnőtt. - Én miféle új rendet 
hozhatnék? Földanya áporodott szagát érzem 
rajtad, s az eltévelyedettek pillantását olvasom ki 
tekintetedből! 

- Tudom, hogy nem vagy egyedül! - válaszolta 
Kijon. - Heten vagytok! Ne hidd, hogy nem 
tudunk róla! Ti heten megváltoztatnátok a lelkek 
túlvilági rendjét! 

Bara közelebb sétált, s az utolsó szavaknál 
megkerülte Vajkot. Már csak ők álltak egymással 
szemközt, a két varázstudó. 

- Te a sámánok hatalmát félted csupán, Kijon - 
mondta Bara. - A sámánok hatalmáért akartál 
megölni engem, de hiába veszitek véremet, 
semmire sem mentek. Hiszen újra meg fogunk 
születni, újra és újra. Es előbb-utóbb mind a 
heten el fogunk jutni Lélekúr mellé, mert ő maga 


akarja, hogy mellette legyünk. Ó, sámán, 
mekkora a tévedésed, nem is sejted! ; 

- Menj innen, Kijon! - szólt ekkor Vajk. - És 
soha ne gyere vissza! Kiűzetésedről értesítjük az 
összes nemzetséget. Tudd, hogy sehol nem fogsz 
menedéket találni. Menj mestered nyomán, 
keresd meg Mervet, és osztozz sorsában! Amikor 
egymásra tekintetek, legyetek a másik 
emlékeztetője! Emlékezzetek arra, hogy az 
istenek által adott legnagyobb ajándékot 
akartátok elvenni: egy ember életét! Es ezt még 
egy sámán sem teheti meg büntetlenül! 

Kijon elindult, s az emberek távolról követték a 
falu határáig. Sem Vajk, sem Bara, de még Zele 
sem volt köztük. 

- Nem tudjátok, kit őriztek magatok között - 
kiáltotta vissza búcsúzóul Kijon, s talán mondott 
volna még valamit, ha nem találkozik tekintete 
Zekéével. 

A vadászok vezetője csak nézett, de ott ült 
nézésének mélyén a jó tanács: több szót ne, ha jót 
akarsz! 

Kijont hamarosan elnyelte az erdő, hogy soha 
többé ne bocsássa ki magából. 


Hetedik rovás 


Merv sámán 

Kijonnak nem kellett útmutatás vagy üzenet, 
hogy merre menjen. Merv sámán érzéseinek 
erőssége akkor is elérte volna, ha nem függ a 
nyakában amulettje, és ez az érzés olyan volt, 
mint valamiféle vezérlő csillag. 

Merv a Törs nembéliek erdejében, az óriás 
platán mellett várt rá. Egyedül volt, egy tűz fölött 
fürjet sütött, kettőt. 

Kijon két és fél napi gyaloglás után ért el hozzá, 
s akkor már olyan kimerült volt, hogy ha egy őz 
véletlenül nekifut, ájultan zuhan az avarra, s fel 
nem kel többé onnan. 

- Ülj le, kivert sámán! - intett Merv, és Kijon 
leroskadt a tűz mellé. A szemét alig bírta nyitva 
tartani. Merv meglengette a fürjeket, hogy 
hűljenek, s nem sokkal később az egyiket a félig 
bóbiskoló Kijon kezébe nyomta. - Egyél! 

Kijon félálomban evett. Azt sem tudta, miféle 
hús van a kezében, csak őrölte foga az étket, s 
vele együtt a kisebb csontokat is - hallott 
ropogásukon. Evett és teste éledni kezdett. Szája 
nyálat termelt, nyelőcsöve nyelt. A gyomrába 
kerülő meleg étel áthatotta szervezetét. A test 
élni akart, s Kijon lelke, amely elég erős volt a 
kiállt próbák ellenére is, támogatta a testet eme 
akaratában. 

Merv a második kis fürjet is odaadta a sebhedt 
sámánnak. 

Kijon hamarosan felült, s másik kezével is 
megfogta az ételt. Már figyelt rá, hogy 
kiszedegesse a csontokat. Némán evett, s egyre 
alaposabban. Örömöt okozott a rágás, és 


élvezetet a nyelés. 

- Látom, már kezdesz visszatérni közénk - 
mondta gúnyosan Merv. - Ez a szép az emberben, 
akkor is küszködik, amikor nem érdemes. 

Kijon evett, s nem szólt vissza. Azután pedig 
azért nem szólt már... 

... mert elaludt. 


Amikor Kijon fölébredt, Merv még mindig 
ugyanúgy ült a tűz mellett, ám időközben 
besötétedett. Most valami kacsaféle sült a 
lángokon, a zsírja sercegve csorgott le oldalán, s 
hullt bele a tűzbe. Alul kis vörös lánglobok 
ugráltak, mintha táncot járnának, s a zsír nyomán 
az elszenesedett fa szürke csíkjai néha-néha 
életre keltek. 

Kijon felült, és nekitámaszkodott a platán 
törzsének. Nem vetette le a takarót, amit Merv 
ráhelyezett, mert fázott. Nem voltak még oly 
melegek ezek a tavaszi éjszakák! 

- Ugyanezt csináljuk mi is - mondta Merv. A 
tűzbe nézett. - Kifulladunk, már-már végünk van, 
aztán valami reánk hullik, és felizzunk. Persze 
nem lehet ezt csinálni a végtelenségig, mert 
egyszer elhamvad mindenikünk, de sok-sok 
újrakezdésre van esély. - Felnézett Kijonra. - 
Készen állsz? 

- Nem hagyom abba - mondta eltökélten Kijon. 
- Nem fognak ki rajtam. Sem Vajk, sem Bara, sem 
senki más. Be akarom fejezni, amit elkezdtem. 

- Jól van - mondta Merv. - Nem is várok mást 
tőled, most, hogy ilyen szörnyen elrontottad 
feladatod. 

- Bara erősebb volt... 


- Jól mondod, mert szavaidban mindjárt ott van 
a viszony is. Erősebb volt nálad. Nem készültél fel 
kellőképp, Kijon, s ez majdnem az életedbe 
került. 

- Megöltem! Karom egy csapásával megöltem! 
- tiltakozott erőtlenül Kijon. - Láttam vérét folyni 
és kiszenvedni, és fel nem foghatom, hogyan 
került utána élve Ágos jurtafalvába. 

- Akit te megöltél, az egy medve volt - mondta 
Merv. - Egy medvével küzdöttél mindvégig, Kijon. 
Bara becsapott téged. Ketten voltak. Ott volt a 
gyermek és ott volt egy medve. S amikor 
megölted a lelket, akivel harcoltál, akkor csak a 
medvét ölted meg. S miközben nézted, hogy 
kiszenved, a gyermek lelke visszaszállt a testébe. 
Kijátszott téged, Kijon! Minek neveznél egy ilyen 
sámánt, ha hallasz róla? Mert én szót sem találok 
rá! Surja sámán szégyennel tekint le rád Lélekúr 
jobbjáról! Gyenge tanítvány voltál! 

Kijon előbb megszégyenülve érezte magát, 
majd eszébe jutottak sebei, amiket a harcban 
szerzett, és szégyene harcos öntudatba csapott 
át. Sebeivel együtt azt is felidézte, hogy ő többé 
már nem holmi sámántanonc, hanem sámán, 
sámán, aki majdnem az életét adta a többiekért. S 
habár élete megmaradt, a mén emberek körében 
becsülete veszett el, ami még nagyobb veszteség, 
mert az élet után csak a hírnév és az emlékezet 
marad itt e földön. 

Mi jogon tör rá Merv? 

- Harcolj meg te Barával, ha úgy véled, csupán 
az én hibám volt, hogy meg nem ölhettem! - 
mordult fel Kijon. 

- Nocsak, serceg az üszök! 


- Indulj el, Merv! Láss hozzá! A gyermek még 
erőtlen, ott van, kiszolgáltatottan! Győzd le te, 
csak sikerül! 

- Kiszolgáltatottan? - Ahogy Merv kiejtette e 
szót: halkan az elejét, s fokozatosan emelve 
hangját a végéig. - Kiszolgáltatottan? Ismét az 
Ágosbéliek között van! Ezer vadász veszi körül! 
Tündérek repkednek a feje fölött. Jobbján Zele, 
balján Magyar. Mögötte Vajk. Miféle 
kiszolgáltatottság ez, megmondod nekem, 
Ágosbéli Kijon? Ha feleolyan bölcs lennél, mint az 
állat ott a nevedben, akkor tudhatnád, hogy 
megfordult a szél, amit keltettél három éve! 
Visszafújja rád a vizeletedet, mert nem átallottál 
szembepisálni vele! 

- Többen félik, mint szeretik őt. Nem fogadják 
vissza! 

- Nagy úr ám a bűntudat! Sikeresen nyomja el 
nemegyszer az ellentéteket és a félelmeket - 
nevetett fel Merv. - Lelkedre kijelented, hogy 
ismét kiűzik az asszonyt és a gyermeket a 
faluból? Ki tenné meg? Könd netalántán? A te ifjú 
sámántanoncod még vizet forralni sem tud 
tisztességesen! Ne vitázz velem, Kijon sámán, 
semmire se mész, csak butaságod bizonyítod... 
Nem mintha eddig nem tetted volna meg! 

- Harcolok azért, amiért te. - Kijon ledobta a 
takarót, és felállt. - Nézz rám tisztességgel, mert 
én megtettem, amire kértél! Én ott vagyok azok 
között, akik mozdulnak, ha kell. Majd ha ezren 
leszünk mi is, akkor mondj szónoklatot, Merv! 
Addig pedig végezd a dolgod, de ne merj rám 
semmit mondani! 

Merv a földről tekintett fel Kijonra, majd 


legyintett. 

- Ülj vissza, sámán, mielőtt rájössz, hogy a 
lábaid még nem alkalmasak súlyod megtartására! 

Kijon visszaült a földre, és nem szólt. A 
lángokba bámult és elmerült a halódó fa 
pattogásában, a zsír szisszenésében. Merv sem 
folytatta a szapulást, forgatta csak a madarat, és 
néha szétkente tollal a zsírt, néha meg belebökte 
a kését. 

Kijon egy idő után visszanyúlt a takaróért, hogy 
magára húzza azt. Tekintete akkor a platán 
szürke törzsére esett, és a sámánt 
megdermesztette a döbbenet. 

Nem volt árnyéka. 

Ott, hol a tűz vetette árnyéknak kellett volna 
látszódnia, nem volt semmi. 

Visszafordult Merv felé. 

Mérv vonásai lassan átalakultak, és épp 
olyanná formálódtak át, mint amilyen maga Kijon 
volt. Önmaga ült ott szemben... 


Amikor Kijon fölébredt, Merv még mindig 
ugyanúgy ült a tűz mellett, ám időközben 
besötétedett. Most valami kacsaféle sült a 
lángokon, a zsírja sercegve csorgott le oldalán, s 
hullt bele a tűzbe. Alul kis vörös lánglobok 
ugráltak, mintha táncot járnának, s a zsír nyomán 
az elszenesedett fa szürke csíkjai néha-néha 
életre keltek. 

Kijon felült, és nekitámaszkodott a platán 
törzsének. Előtte azonban feltartotta kezét, és 
megnézte, árnyéka ugyanezt teszi-e a fatörzsön. 

- Aztán elintézted-e magadban a dolgot, Kijon 
sámán? - kérdezte Merv. Megböködte a kacsa 


húsát, kezdett a szárnyas átsülni. Hamarosan 
vághatják. 

- Almodtam... 

Merv bólintott. 

- Volt időd rá éppen elég. Két napja alszol. 

- Két napja? 

- Hosszú pihenés volt. Árnylelked messze 
járhatott, mert helyet sem változtattál. 

- Nem emlékszem semmire - morogta Kijon. 

- Pedig lehet, hogy kellene! - Kijon felnézett, 
Merv vajon mire céloz ezzel. - Néha az 
álomlelkünk oldja meg életünk kisebb-nagyobb 
ügyeit - tette hozzá az idősebb sámán. - Azokat, 
amelyeket nappal azért nem oldhatunk meg, mert 
nem vagyunk őszinték önmagunkkal. 

Kijon a nyakáig húzta a takarót, és hallgatott. 

- Nem szólsz? - kérdezte Merv. - Jól van. Nem 
szólsz, de nem is kérdezel. Nagy öröm az a közös 
kivertségben, ha a másik nem beszél 
feleslegesen. 

Hogy önmaga szavait igazolja, Merv ezután 
csendben maradt. 

Kijon átgondolta álmát, s azokat a válaszokat, 
amiket álomlelkének Merv adott, az álombéli 
Merv. Minden válasz igaz lehetett. Elrontotta, 
mert nem készült fel. Bara valóban hívhatott a 
küzdelemre egy medvét. Es lehet, hogy Vajk most 
visszafogadja őket. 

Kijon gondolatait teste követelőzése szakította 
félbe: megkordult a gyomra. 

- Azonnal kész - morogta Merv. 

- Nem sürgetlek. 

- Szabadlelked nem is, testlelked annál inkább! 
Jó jel ez, a gyógyulás jele. 


Kijon gondolt egyet, s derékig kitakarózott. 
Felhúzta ingét, hogy megnézze a sebeit. Friss 
kötés ült rajtuk, s a gyógynövények is Írissen 
illatoztak. Merv ellátta sérüléseit, míg ő aludt. 

- Köszönettel tartozom - mondta Kijon. 

- Legalább annyira Ekesúrnak, hogy ilyen 
erősre teremtette az emberi testet. - Merv 
leemelte a kacsát egy fakéregre, és miközben a 
nyárssal tartotta, a késével ügyesen kisebb- 
nagyobb darabokat kanyarintott le róla. 

- Érdekes, hogy az ember állapota akkor 
romlik, amikor ébren van, s akkor gyógyul, 
amikor alszik - jegyezte meg félig tréfásan Kijon, 
hogy elnyomja gyomra ismételt követelőzését. 

Merv laposan rátekintett. 

- Egyszer azért felébredtél, tegnap, sötétedés 
után. Felálltál, rám rontottál, visszaültél, s 
elaludtál. Még a kacsát sem etted meg, amit 
akkor sütöttem. Ez most a tied, én nem eszem. 

Kijonnak kiszáradt a szája. 

- Miért nem? - nyögte ki azt, ami először az 
eszébe jutott. 

- Mert egyben igazad volt tegnap. Most én 
következem, és nem állhatok teli gyomorral az 
Ágosbéli Vajk elé. 

Kocsárd jurtájának mélyén tépelődött. Ment is 
volna, meg maradt is volna. Maradni leginkább 
azért, mert félt Csejkő elé állni. 

- Menned kell, Kocsárd - mondta Teleg. - Csak 
így nyugtathatod meg a lelked. Nem elég oda 
ajándék, élelem meg bőrök. Az enyhülést csak az 


hozza el az ilyen fájdalomra, ha kitárod a lelked, s 
őszintén kimutatod sajnálatodat. 

- De mit fog tenni? Leköp, megüthet... 

- Nem az ütéstől vagy a nyáltól félsz, ugye? - 
kérdezte Teleg. - Egyik sem árthat neked, hiszen 
vadász vagy, az erősebbek közül való! 
Egyszerűen magadtól félsz. De ha Csejkő leköp 
vagy megüt, akkor is könnyebb lesz. Hiszen 
tudod... 

- ..igaza van. - Kocsárd tenyerébe temette 
arcát. - Megöltem a férjét, és akkor is igaza 
lenne, ha cserébe nyílvesszőt ereszt a testembe. 

- Ha lő, remélheted, hogy nem lő mellé. En 
tanítottam nyilazni. 

- Nohát! 

- Kijártam néhanap. Ki figyel arra, merre 
bóklászik egy vak vadász, aki nem kell ügyeljen 
sem az állatoknál, sem a földeken! Szedd össze 
magad, Kocsárd! Most nem csupán magadért kell 
menned. 

Kocsárd nagyot nézett. 

- Hanem kiért még? 

-  Mindenkiért. Ha te mész, pont te, aki 
megölted Karsát, akkor többen is végiggondolják 
érzéseiket Bara és Csejkő kapcsán. Mutass példát 
nekik! Én tudom, hogy valóban megbántad azt a 
lökést, nem csupán játszol. Oldozd fel magad, és 
ezzel feloldozod némiképp őket is. 

Kocsárd elszánta magát. 

- Menjünk hát, Teleg! Nem tudom, mi lesz, de 
valóban nem oly lényeges. 

- Én csak a kapuig tudok menni veled. Az út 
végét egyedül kell megtenned! 

- No, nem vagyok én gyerek! - rezzent meg 


idegesen a másik. - Csak nem lesz gond a járás. 

- A nézés sem az, de vajon lát-e az ember? Itt 
sem a járással lesz gond, te is tudod! Járni már 
kétévesen megtanultál. 

Kocsárd felállt. 

- Előbb megnyesem a szakállam, és rendbe 
teszem az öltözékem - mondta. - Várj még, Teleg, 
gyors leszek, de nem akarok így az elé az asszony 
elé állni. Így, elhanyagoltan. 

- Tedd csak! - intett Teleg, aztán hallgatta a 
készülődés zajait: a kés pengését a bronztálcán, a 
sercenő hangot, mit a szőr elnyesése ad. Ruha 
suhogását, szíj szisszenését, s Kocsárd nyögését, 
amikor a jobb, de még nem bejáratott csizmát a 
lábára húzta. 

- Mehetünk! 

És mentek. Teleg a másik vállát fogta, hagyta, 
hogy az vezesse. Ritkán szokott így közlekedni, 
senkire nem szeretett támaszkodni, de most 
gyorsan akartak haladni, ha már Kocsárd elszánta 
magát, ne topogjanak, mint egy kisgyermek. 
Kocsárd égett a türelmetlenségtől, mielőbb túl 
akart lenni az egészen. Izgult is, s ezt 
gyorsasággal leplezte volna. 

Átvágtak a falun a fapalota felé, ahol Bara és 
Csejkő az utóbbi két éjszakán szállásra lelt. - 
Vajkkal beszéljek elébb? - kérdezte Kocsárd a 
kapuban. 

- Nem kell. ; 

Onnantól csak Kocsárd ment tovább. Át az 
udvaron, be a gerendafalak közé. A folyosón 
összefutott Halcsikkal, Rapsa asszonyával. Tőle 
kérdezte meg, merre van Csejkő szállása. 

Halcsik bénultan mutatta meg, s úgy bámult a 


vadász után, amikor az a mondott irányba 
elindult, mintha csak szellemet látna. 

- Úgy hiszem, lesz még itt baj! - kapta aztán fel 
a szoknyáját, és rohant Rapsához, mit kellene 
tenniük. 

Rapsa nyomban elindult Vajkhoz. 

Időközben Kocsárd megérkezett a bőrrel takart 
bejárat elé, s csak nem akarózott átlépnie a 
küszöböt. Mégis, ha már itt volt, meg kellett 
tennie. 

Azzal biztatta magát, hogy már nem fordulhat 
vissza. Mégis, háromszor emelte kopogásra a 
kezét, mire egyszer sikerült ujjával érintenie a 
fát. Az első koppanás aztán átbillentette a 
bizonytalanságon, s a következők mind 
hangosabbak lettek. 

- Gyere be! - hallatszott ki egy erős női hang. 
Mintha bizony nem is Csejkő lett volna bent. 

Nem tudta Kocsárd, hogy nem is teljesen az az 
asszony, akire ő emlékszik. 

Belépett. 

Csejkő felnézett rá, és megállt a keze késélezés 
közben. 

Kocsárd a késre pillantott, annak csillogó 
felszínére, amelyen meg is villant egy lánglob 
fénye. A férfi második pillantása már az asszony 
arcára esett. 

És tudta, hogy nagyon nehéz lesz. 


Rapsa berontott Vajkhoz. Illetlenül gyorsan 
lépett be, s azonmód el is szégyellte magát, de ez 
az egész egy pillanatig tartott csak: fontosabb 
volt a mondanivalója. 

- Szállj ki, Vajk, Ila ajkai közül! - hadarta. - A 


bolond Kocsárd valami miatt a fejébe vette, hogy 
felkeresi Csejkőt! Halcsik hozta a hírt. 
Rohantak mindhárman, hogy megelőzzék a bajt. 


Kocsárd közelebb lépett. Ujjait törögette, majd 
széttárta karját, és ismét csak összeillesztette 
tenyerét, hogy ujjait törögesse. 

- Csejkő... - kezdte, de nem jutott tovább. - 
Csejkő, én... 

Az asszony fölállt, s nem tette le a kést. 

- Miért jöttél? - kérdezte olyan hidegen, hogy a 
fény megfagyott a bronzpengén. 

- Én... - Kocsárd csak nyökögött, s a tekintete 
az asszony arcáról a késre ugrott. És egyszerre 
kibukott belőle. - A szót nem találom rá, hogy 
mennyire sajnálom! Égiúr a tanúm rá, hogy nem 
akartam, nem akartam. Csak egy buta vita volt, 
egy buta vadász vitája, egy másik vadász 
gyermekéről... "Bocsáss meg nekem, Csejkő, 
bocsáss meg! 

Kocsárd szeméből könnyek buktak elő. 

Csejkő nem mozdult. Az elmúlt három év 
megkeményítette a szívét. Nem adott feloldozást. 

A férfi karnyújtásnyi közelségbe lépett. Ugy 
érezte, már minden mindegy. Ha azzal veheti 
meg szíve békéjét, hogy meghal, hát az életét 
adja érte. 

szenvedett eleget az elmúlt időkben. Előbb 
idegen nemzetségben, aztán visszatérve Ágos 
falvába, itt is. Többször újraélte Karsa halálát, és 
a fájdalom hangját, ami Csejkőből bukott fel 
akkor. S mindent, mindent, amit azután követett 
el ez a nemzetség az asszonnyal. 

- Véletlen volt - nyögte Kocsárd, és felzokogott 


-, de ez nem mentségem! Előtted pedig végképp 
nem az. Nem is mentségül mondom, csak hogy 
tudd, bármit is mondasz most. Adj bocsánatot, 
vagy tégy mást, de ezt el kellett mondanom 
neked, Csejkő. Itt ég bennem nagyon rég. 

- Rágja a lelkedet? - kérdezte Csejkő. 

- Már úgy érzem, nincs is lelkem! - Kocsárd 
térdre zuhant. - Már bocsánatod sem kell, elég 
megvetésed, csak mondd! Mondj valamit! 

Csejkő a kést nézte a kezében. 

- Szörnyű évek voltak ezek, Kocsárd. Ha a 
férjem életben marad, minden másképp alakul. 

Kocsárd ismét felzokogott. Szenvedése őszinte 
volt: hetek, holdfordulók, évek alatt gyűlt fel 
benne, s ő maga sem tudta, hogy ilyen ősi erővel 
tör majd fel belőle a bűntudat. Ez a három év neki 
is egyet jelentett szinte a száműzetéssel. Addig 
kerülték, amíg Vajk ki nem mondta, hogy nem 
bűnös Karsa halálában. Ám azután ő kerülte az 
embereket, mert lelke legmélyén úgy érezte, 
hogy igenis az. 

- Talán itt maradhattunk volna, talán külön 
megyünk. állatainkkal - sorolta a lehetséges 
múltakat Csejkő. - De mindenképp megmarad 
nekem az a szerető férfi, aki elvett, s van Barának 
apja... Van kinek kiönteni a lelkem, s ha nagyon 
fáj valami, van, aki megvigasztal és átölel. Erted 
te ezt, Kocsárd? Tudod, mit vettél el tőlem? 

- Tudom... 

- Tudod, mi a kitaszítottság? A magány? S 
érezted-e azt, hogy ha meghalsz, egyedül marad 
utánad valaki, és haláloddal az ő halálát is 
okozod? Tudod-e, milyen dolog az, amikor nem 
halhatsz meg békésen, Kocsárd? 


A férfi felnézett könnyben úszó szemével. 

- Magamban élek három éve, s úgy hordozom 
ezt lelkemen, mint forró bélyeget. Nekem sem 
lesz békés a halálom, de semmit nem tudok tenni 
a múlt megváltoztatásáért. Akarok, Csejkő, 
életemet adnám, ha azzal feltámasztom Karsát, 
de nem tudom. Vedd életemet, s a te kezedtől 
kapott halál talán elhozza a nyugalmat! 

Csejkő ismét csak a kést nézte, aztán 
elhajította. El, a sarokba. Csendült a bronzpenge, 
s elnyugodott egy láda mellett. 

- Karsa nem jön már vissza - mondta kegyetlen 
tömörséggel Csejkő. - A te halálod sem hozza 
vissza. Ennek így kellett lennie... 

Ebben a pillanatban félrecsapódott a bőr, és 
megjelent a bejáratban Vajk. Csejkő egy futó 
pillantást vetett a betolakodóra. Nem törődött 
vele. Folytatta az elkezdett mondatot. 

- ...megbocsátok Kocsárd! Eld az életedet 
békében! 


Csejkő kikerülte Kocsárdot, elment Vajk, Rapsa 
és Ila mellett, s belépett Bara lakrészébe. Ott 
zuhant le a fekvőládára, temette arcát tenyerébe, 
s kezdett el sírni. Bara, aki nem tudta, miről van 
szó, felült, és megsimogatta anyja haját. 

Csejkő ráborult a fiúra, s ott zokogta ki magát. 

Először, mióta száműzték Ágos falvából. 

- Most már itt maradunk, anya - mondta Bara. 
- Itt maradunk... 


Vajk felmérte Csejkő szobáját, látta a kést, s 
úgy döntött, hagyja Kocsárdot a földön ülni és 
zokogni. Kilépett a folyosóra, visszaeresztette a 


bőrt, és Ila felé bólintott. 

- Menjünk! - mondta halkan. 

- Jól van ez így - suttogta Tündér Ila, aztán 
Rapsa felé fordult. - Es egyet jegyezz meg, 
Rapsa! Nem Vajk volt az én ajkaim között, hanem 
én az övéi közt. Mi tündérek, néha, tudunk 
erőszakosak is lenni. 

És otthagyta a leesett állú férfit, ment Vajk 
után. 


15. 


Vajk nem bírt elaludni, nyomasztották a palota 
falai, és úgy érezte, menten megfullad. Kiment 
hát a falakra, hogy levegőzzön, s hogy erőt 
merítsen a csillagokból. 

Távolabb, a Törs nembéliek erdejében Merv 
sámán felkészült a varázslatra. Gombaporát 
feloldotta egy tálka vízben, s a szájához emelve 
kiitta azt. 

- Mire készülsz, Merv? - kérdezte Ráth sámán, 
aki időközben csatlakozott hozzájuk. Híreket 
hozott: Vajk csakugyan szétküldte vadászait 
minden nemzetséghez, hogy Kijon száműzött lett. 

- Vajkot megzavarni - felelte Merv. Letette a 
tálkát, szürke szeme komoran csillogott. - Ki kell 
űznünk a mén emberek közül a tündéreket. Ha 
ezt megtesszük, elbánunk azzal a héttel is... 
Doboljatok! 

Ráth és Kijon maga elé vette a dobokat, és 
megkezdte a szertartást. Merv ellazította tagjait, 
és a távolba gondolt... 

...ahol Ágosék falva fekszik. 


Vajk idegesen sétált a fapalota falának tetején. 
Meghatározhatatlan előérzet kínozta. A falu 
csendes volt, békét sugárzott. Némely jurta fölső 
lyukán vastag füst gomolygott elő, ott vagy 
kisgyermek volt, vagy éppen valamiféle tavaszi 
dolog akadt, s kellett a fény, de a többség már 
aludt. Távolabb az állatok is nyugodtak voltak, s 
ez azt jelentette, hogy a környező erdőkből nem 
les rájuk semmi, sem szellem, sem farkas vagy 
medve. 

Medve... Hm. Vajk még most is rettentően 
haragos lett, ha Kijon cselekedetére gondolt. 
Haragja az értetlenségből eredt: nem tudta 
megfejteni, miért is tesznek ilyet a sámánok. Igaz 
lenne, amit Bara mondott, hogy hatalmukat 
féltik? De kitől? 

Vagy Kijon szavai lennének igazak, s a fiú 
ismeretlen társaival a világ megváltoztatására 
készül? 

De hiszen a világ azelőtt megváltozott, hogy 
megszületett volna. Tizenöt vagy tizenhat 
tavasszal ezelőtt tűntek fel az első baljós jelek a 
Pusztán, s hol volt akkor még Bara! 

Emellett persze Vajk a szívében is érezte, hogy 
nem jelent a fiú veszélyt a mén emberek világára. 

Vajk úgy elmerült az egymásnak feszülő 
akaratok és gondolatok elemzésében, hogy észre 
sem vette, amikor valaki mellé lépett. De hogyan 
is vette volna észre, amikor a másik nem csapott 
zajt, hiszen nem volt teste. 

- Felemelő érzés őrizni mások álmát, nemde, 
Ágosbéli Vajk? - kérdezte Merv sámán. 

Vajk megperdült, és a saját palotájában, saját 
falvában szembe találta magát a leggyűlöltebb 


emberrel, akit valaha is ismert. Azonnal látta, 
hogy csak Merv szabadlelke áll előtte, így nem 
ment neki. Pedig de jó lett volna elkapni és 
megszorongatni, hogy valódi okát adja ezeknek a 
szörnyű eseményeknek! 

- Honnan tudod te azt, Merv? - morogta Vajk. - 
Mióta ismerlek, csak ártalmára vagy embereknek. 

- Nem úgy van az - mosolyodott el a száműzött 
sámán. - Amikor te megölöd a farkast, amely a 
birkáidra támad, te gyilkossá leszel, de megvéded 
a nyájad. Ha csak azt nézed, hogy öltél, rád lehet 
sütni a kegyetlenség bélyegét, de mi van, ha 
megnézed, miért öltél? 

- Sejtettem, hogy te állsz a gyilkossági szándék 
mögött, Merv. S akárhogy is csűröd-csavarod, a 
gyilkosság az gyilkosság! 

- Egyenesen gondolkodsz, mint az apád, Vajk. 
Csak akkor leszel gondban, ha kanyarodik 
gondolataid alatt a valóság. 

- Sámánbeszéd! 

- Ez két világ ismerete. Tudod, Vajk, mi 
belátunk oda is, ahova ti nem. Ez a legutóbbi 
időkig felemelő volt, bámulatos érzés. Társalogni 
nemtőinkkel, őseink szellemével. Látni a világ 
isteni oldalát, Szemes arcát, Holdanya ragyogását 
úgy, hogy nem a földről, de az egekből 
tekintheted meg. Ahogy megérint Hajnal 
változása, vagy éppen a boldogság, mikor reád 
tekint Lélekúr... 

- Nem vagy te ilyen asszonymód érzékeny, 
Merv - morogta Vajk. Elunta a beszédet. - Mondd 
gyorsan, mit akarsz tőlem, mert ha oly közelről 
láthatod az egeket, nem pont az én fapalotám 
falának tetejét keresnéd fel egy csillagos 


éjszakán. 

- Már elkezdtem, Vajk. Figyelj csak! Rakd össze 
másfél évtized eseményeit! Rossz szellemek 
jelennek meg az erdőn, tűzlidérc zaklatja 
vadászaid, s egy megbolondult állat megöl egy 
sámánt. Mi segítséget csak az Aranybirodalomtól 
remélhetünk, s elindítunk oda pár erős és okos 
embert. Azok azonban tündérekkel térnek vissza. 
Dingirekkel, ha jobban tetszik. Nem az 
Aranybirodalom mágusainak segítségét hozzák, 
hanem másokat, akiknek épp kifelé áll a soruk a 
birodalomból! Hát nem bámulatos? Segítetek 
rajtunk, s mi segítünk rajtatok! 

- Mit akarsz, sámán? Eddig csak untattál, most 
már idegesítesz is. Ne köntörfalazz! 

- Tündérbűbáj! A szerelem néha csak bűbáj. 
Asszony is képes rá, nemhogy egy tündér! 

Vajk megértette végre! Merv azért érkezett, 
hogy bemocskolja Ilát. Rossz helyre jött azonban 
ezzel a szándékával, mert előbb dobja oda az 
életét Vajk, mintsem kételkedjen a tündér 
szerelmében. 

- Biztos vagy benne, hogy szeret, ugye, Vajk? S 
te viszontszereted, őrülten! És el is hiszed, hogy 
ez természetes? Éreztél már előtte ilyesmit? 

- Ez a szerelem lényege, sámán! Csak egyszer 
érezzük igazán. 

- Naivabb vagy, mint a kelevézzel fecskére 
vadászó gyermek! Vagy csak hinni akarod 
becsapásodat. Hogyan is esett meg? Ahogy 
hallottam a mesét: Hát éjjel, vízparton 
pillantottad meg tündérei  — társaságában. 
Énekeltek, s énekükkel csaltak magukhoz. Jaj, de 
szép mese!... 


Vajk akaratlanul is Merv felé csapott, de keze 
átsuhant a nem létező testen. Merv felkacagott. 
Gúnyos és fellengzős volt az a nevetés. 

- Eszedbe jutott már, hogy lehet, a rossz 
szellemeket is ők szabadították ránk? Te elmentél 
értük, idehoztad őket a Pusztára, s aztán úgy 
tettek, mintha visszaszorítanák a szellemeket. 
Nekem bizony megfordult a fejemben! 

- Elég volt a szánalmas próbálkozásodból! - 
dörrent fel Vajk. - Ne tömd a fejem 
hazugságaiddal! 

Az  Ágosbéliek vezetője megfordult, és 
otthagyta Mervet a fal tetején. Ledübörgött a 
falépcsőn, s azzal sem törődött, lépései nyomán 
hányan riadnak fel. 

A lépcső alján azonban ott volt Merv. 
Szabadléleknek nem okoz gondot a repülés. 

- Elűznél minden sámánt? - kérdezte Merv, és 
most már nyoma nem volt hangjában a gúnynak. 
Mintha ő is haragból beszélt volna. - Tedd meg! 
Ám a tündérek nem fognak a helyünkbe lépni. 
Nem fogják óvni, gondozni a betegeket úgy, mint 
mi. Megjelennek, eltűnnek, s kiálthatsz utánuk, 
ha úgy esik kedvük, hát elrepülnek. Olyanok ők, 
mint a csapodár nők, akiknek nem egy, de száz 
szívük van, s minduntalan szerelembe esnek. 
Jönnek, ha jól esik, de egyszer történjen meg, 
hogy kedvük ellenére hívod őket! Te a legfőbb 
tündér, Selyemaranyhajú Ila férje vagy. Milyen 
jogod van bemenni a Tündérkertbe? A fiadnak 
inkább... Nem, Vajk, ők nem fognak gyógyítani 
napról napra, éjről éjre, nem fognak mindig 
készen állni, hogy segítségül megidézzék az ősi 
szellemeket. S mily érdekes, nekik nem is 


jelennek meg ősi szellemeink! Kérdezd meg, 
Vajk! Kérdezz meg mindent, amiről most 
beszéltem! Itt az ideje, hogy megtudd, ki a te 
feleséged! 

- Én tudom, ki ő, és tudom, ki vagy te. Biztos 
lábbal állok ezen a talajon, nem fogsz megingatni. 

- Szükségetek van ránk - suttogta Merv. - Nem 
tudtok létezni nélkülünk, mert mi vagyunk a 
kapocs a múlt felé, az ősök felé. A tündéreid csak 
Bau kegyét lesik. Kinek a hiányát érzi meg 
leginkább a néped, Vajk? Vagy volnál annyira 
önző, hogy csak magadra gondolj? 

Lobogó fáklyákkal lépett ki két ember a 
fapalotából, s egy jött a kapun át is. Hallották 
Vajk kiáltozását és dübörgését a lépcsőn, s jöttek 
megnézni, mi baj. 

Vajk Merv arcát szemlélte. A fenyegetés 
komolynak látszott, s Vajk nem tudhatta, mennyi 
belőle az óhaj, s mennyi a valóság. Tényleg Merv 
mellé állna minden sámán? 

- Mi a gond, öcsém? - kiáltotta messziről Vatha. 

- Csupán egy régi kísértet - kiáltott vissza Vajk. 
- Merv lelke jár közöttünk. 

- No de hol? - kérdezte a közelből Rapsa, és 
még magasabbra emelte a fáklyát. 

Vajk odapillantott, hol az elébb Merv állt. 

A sámán nem volt ott. 

Mintha csak elfújta volna az éjféli szellő. 


Vajk  álmatlanságán nem segített  Merv 
megjelenése, sőt, csak fokozta azt. A nemzetségfő 
elküldött mindenkit, ki hozzá jött a kiabálására, s 
egymaga maradt ismét. Állt a hűvös szélben, s 
várta, hogy Merv újból megjelenjen, de a sámán 


nem jött többet. Úgy vélte, elmondott mindent, 
mit el akart mondani. 

Vajk akkor aztán átvágott a jurták között, és 
kisétált a ménes mellé. Az éjszaka hangjai, ezer 
és ezer állat nyugodt és álmos prüszkölése 
visszaállította lelkének egyensúlyát. Az ismerős 
formák és illatok az életet jelentették, szemben 
Merv égi világával, melyben a lelkek uralkodnak, 
s úgy illannak el megfoghatatlan, mint a tavaszi 
virágillat. 

- Minden rendben van-é? - kérdezte Vajk az 
egyik járőrt, akibe belebotlott. 

- Csendes minden - bólintott a vadász. - Mintha 
csak pólyába csavarták volna a világot, semmi 
mozgolódás! 

- Maradjon csak így hajnalig! 

- Nem ártana azon túl sem! 

Vajk tovább sétált. Hamarosan kihajtják a 
marhákat a mezőkre, és megkezdődik a lassú 
vándorlás. Be szép is volt az a pár év, amikor ő is 
ott lovagolt a többiekkel! Esténként körbeülték a 
hatalmas tábortüzet, amit azután raktak meg jól, 
hogy elkészült az étel, s beszélgettek, versenyt 
lódítottak egymással. Vajk akkortájt még ifjonc 
volt, s nem sok lódítanivalója akadt az öreg 
vadászok között, de élvezettel hallgatta a 
meséket. Történeteket vadakról,  hajtásokról, 
ivásokról és asszonyokról. 

Gondtalan idők voltak, amiket nem sokáig 
élhetett át. Mert akinek a vállán az egész 
nemzetség gondja, az bizony nem hajthat hetekig 
állatokat kint a pusztán, annak ott kell lennie a 
jurtafaluban. S bizony a vadászok is kissé 
visszafogják magukat, ha megjelenik közöttük. 


Vajk leült egy tuskóra, és csak nézett bele az 
éjszakába, ahol az állatok aludtak. 

Ez az ő életének változása. Nem nagy, nem 
olyan nagy, mint a Pusztát elözönlő szellemek 
vagy éppen a tündérek jövetele. Nem is ér fel egy 
száraz nyárral, amikor kiég a környék, vagy egy 
marhavésszel. Ez csak őt érinti, s hiába próbálná 
meg elmagyarázni bárkinek, az értetlenkedne: 
ugyan, mi változott meg, Vajk? Hiszen apád fia 
vagy most is! 

Mi változott meg? Hát nem egy ménessel, de az 
összes állattal, s háromezernél több emberrel kell 
törődnie! És nem szabad egy pillanatra sem 
elfelednie azt, hogy az Ágos nemzetség mellett 
még ott van harmincöt másik nemzetség! 

Micsoda sok ember és állat! 

És mekkora az ő felelőssége, hogy hisz-e 
Mervnek? S ha nem hisz, tesz-e ellene vagy sem? 

Merv felvetette a sámánok elűzését. Célzott rá, 
hogy elmennének akár maguk is. Mi lesz akkor 
ezzel a sok nemzetséggel és emberrel? A 
tündérek leginkább az Ágosbéliekhez kötődnek, s 
nem máshová. 

Mi lesz a nemzetségekkel? 

- Mi ez a nagy gond, férjuram? - Ila állt 
mögötte. A tündér illata egy pillanat alatt 
körbelengte a férfit. 

- Mit keresel te itt? - kérdezte halkan Vajk. 

- Olyan erős a gondod, hogy a bőrökön fekve is 
megéreztem - válaszolta Selyemaranyhajú Ila. 
Aranyos zuhatag volt az éjszakában hajkoronája. 
Még akkor is az arany színében fénylett, amikor 
Holdanya vetette rá ezüstös fényét, ez a szín 
erősebb volt mindennél. 


- Csupán a múltat s a jelent vetem össze - 
sóhajtotta Vajk. 

- És a jövő?... 

- Mit sem tudok róla, hogyan tudnám e kettő 
mellé állítani? 

- Itt vagyok én. Némiképp belelátok. Kérdezz, 
ha valami bánt! 

Vajk megfogta kezénél a tündért, s az ölébe 
húzta. 

- Eddig sem faggattalak, s most sem hiszem, 
hogy okos dolog lenne. 

- Mindig, mindennek van valami kezdete. 

A vadász hallgatott, megrágta magában Ila 
válaszát. Azután úgy döntött, mégis van kérdés, 
amit fel szeretne tenni. 

- Mi a helyzet felétek, ott a Tündérkertben? 

Érezte Ila testén, hogy megfeszül, de rögtön el 
is ernyed. Lám, Ila láthatja a jövőt, a kérdés 
mégis felkészületlenül érte. 

- Épül, szépül. Már otthon érezzük magunkat 
benne, mintha mindig csak ide tartoztunk volna. 

Nyilván volt benne némi túlzás, de az csak 
megnyugtatásul lehetett. 

- És... hogyan is hívják a tündért, aki maradt 
volna az Aranybirodalomban? 

- Tartod? 

- Úgy van. Tartod is megtalálta a helyét a 
nyugoti tenger mentén? 

- Tartod makacs, és hosszabb az emlékezete, 
mint az elefántnak. 

- Az... 

- Az a hosszú ormányos állat, melyről beszéltem 
már neked - biccentett Ila. - Mifelénk úgy járta, 
hogy mindenre emlékszik. 


- De nem lázad már? 

- Az elefánt? 

- Ila! 

- Bocsáss meg, butuska tréfa volt. Tartod? 
Nem, csendes. De miért kérdezed? 

- Vannak-e tündérek, akik úgy gondolkodnak, 
mint ő? 

- Vajk! Miért kérded mindezt? Azt hittem, a 
nemzetségedről akarsz faggatni. 

- Csupán tudni szeretném, mennyire érzitek 
magatokat közel hozzánk. Hogy elvonultok, 
elbújtok, nem sok bizakodásra ad okot. 

- Most kel egybe egy vadászod s az én egyik 
tündérem! Milyen el vonulás ez? 

- Egy daru nem csinál tavaszt. 

- És mi? 

- Kettő is csupán egy pár, nem több. 

- Most már tényleg mondd el, mi a gond! - Ila 
fölállt, és úgy tekintett le Vajkra. Telítődött 
feszültséggel. - Mi jár a fejedben, Vajk? Nem, 
nem is a fejedben, a szívedben! 

- . El tudnátok-e látni  férfijainkat — és 
asszonyainkat, ha pokol gyötri őket vagy 
balesetet szenvednek? Tudtok-e segédkezni 
minden szülésnél és halálnál? Útnak indítani az 
árnylelkeket Lélekúr égi birodalmába? 

- Nekünk ez nem tisztünk. Ott vannak... - A 
tündér megakadt. - Mi történt a sámánokkal? 

- Még semmi. Még semmi, de felkeresett Merv 
szabadlelke, és megfenyegetett. 

- Ne higgy neki! 

- Nem hiszek egy pillanatig sem. A fenyegetése 
azonban nem tréfadolog, és így törődnöm kell 
azzal, amit mond. Meg tudjátok mindazt tenni, 


amit kérdeztem az elébb? 

Ila hallgatott, s a csend ékesebben beszélt 
mindennél. Valahol felcirregett egy álmatlan 
tücsök, de aztán el is hallgatott. Ez nem az ő ideje 
volt. 

Ila leguggolt Vajkkal szemközt, és megfogta a 
vadász két kezét. 

- Mi nem ezért vagyunk itt. Segítünk nektek a 
rossz szellemekkel szemben, s néha segítünk, ha 
baj van, talán mert éppen ott vagyunk, vagy mert 
szívünkhöz közeli az, kin segíteni kell. De minden 
sebet, minden lázat nem gondozhatunk. S az 
árnylelkek útra bocsátása nem is lehet a mi 
feladatunk. A tündér nem sámán, mint ahogy a 
sámán sem tündér. 

- Vajon az idő dönti el, ha szembekerültök 
egymással, hogy melyiktek marad az emberekkel, 
vagy egy ember döntése lesz? - kérdezte Vajk 
szomorúan. - Mi lesz, Ila, ha ez a két darupár 
nem száll többet? Ki tartja össze akkor a tündért 
és az embert? Vagy elvonultok ugyanúgy a 
Tündérkertbe, ahogy azt az Aranybirodalomban 
tettétek? Bezárkóztok, s ott maradtok, tartva az 
embertől? ; 

- Mi ide szabadnak jöttünk... - lehelte Ila. - Es 
szabadok is akarunk maradni. 

- És mi a helyzet a boldogsággal? A szabadság 
csak egy része a boldogságnak, de nem minden! 

Ila válaszul magához vonta Vajk arcát, és 
csókot adott a szájára. Vajk viszonozta a csókot, 
majd átölelték egymást, és a fűre dőltek. 

Hideg volt még a friss, zsenge fűben, de a két 
test melegítette egymást. Ila haja rájuk borult, és 
senki sem látta, mit tesznek ott a földön, férj és 


feleség, ember és tündér, férfi és asszony. 


Nyolcadik rovás 


Az esküvő 


16. 


S a Szelek hava után elkövetkezett az Ígéret 
hava. 

- Ember és tündér egybekelnek - ingatta a fejét 
Vajk fapalotabéli otthonában, ládáján ülve. 

- Mit csodálkozol? Nem szokatlan dolog ez. Volt 
már rá példa -válaszolta Ila. A tündér karkötőt 
font aranyszálakból. Lassú munka volt, de a 
karkötő finomabb kidolgozású lett mindennél, mit 
emberi ötvös a kezéből kiadott. 

- Lehet, hogy tán irigylem! 

Ila felkacagott, hagyta a fonást, és férjének 
ölébe telepedett. 

- Mit irigyelsz rajta? 

- Az esküvőt s a nász éjszakáját. 

- Kijutott éjszakából neked több is. - Ila 
megnyomta Vajk orra hegyét. - Előtte is, és utána 
is. 
A vadásznak eszébe jutott az első alkalom. Ott 
Gíim palotájának közepén, titokban, 
szenvedélyesen, amikor úgy tűnt, egyszer adatik 
ez meg neki. 

- Szeretlek, Ila - mondta. 

A tündér megcsókolta. Tudta, mire gondol Vajk, 
s tette azt olyan szenvedéllyel, mint az első 
éjszakán. 

- Mindenkinek kéne egy tündér - mondta Vajk 
később, mezítelenül fekve a bőrökön. Ila a férfi 
mellkasán nyugtatta fejét. 

- Mindenkinek van egy tündére, csupán sokan 
nem találnak rá, vagy elmennek mellette - 
válaszolta. - S örüljünk, hogy Teleg megtalálta a 
magáét. 


Felkelt, és kis kancsót vett elő, melynek szája 
kéreggel volt lezárva. Feltörte a zárat, és töltött a 
vörös italból két fakupába. Az egyiket a férfi 
kezébe adta. 

- Mi ez? - kérdezte Vajk. ; 

- Szederbor. Tündéreim hozták a minap. Edes 
öröm az édes öröm beteljesülése után. 

A férfi kortyolt, majd a következő kortynál 
közelebb intette a tündért, és nyelves-boros 
csókot váltott vele. 

- Észrevetted, hogy Zele két holdforduló alatt 
férfivá érett? - kérdezte Vajk a csók után. - Ugy 
tűnik, az  Ágosbéliek között könnyű a 
megemberesedés. 

- Mást nem vettél észre rajta? - kérdezte Ila. 

- Mit kellett volna? Nyilaz, lovagol, hajtja az 
állatokat, mintha csak ezt tenné hosszú esztendők 
óta. Talán a Tavaszünnepen még lányt is fog 
magának. Elvégre maholnap betölti a tizenötöt, s 
ilyenkor a fiúk fantáziáját már megragadják a 
lányok. 

Ila egyéb esetekben mosolygott volna, most 
azonban tekintetében volt egy kis sötét folt, ami 
rögtön feltűnt Vajknak. 

A vadász felült. 

- No, mondd, mit kellett volna észrevennem! 

- Ne lelked vadász-felével gondolj rá, hanem a 
tündérivel! 

- A vadásznak könnyebb a sorsa, mint a 
tündérnek... 

- Te mondád! 

Vajk eltöprengett. Gondban volt, mert még csak 
nem is sejtette, mire céloz Ila. 

- Tán csak nem Zelének is van valami köze 


Kijon és Bara ügyéhez? Mást elképzelni se tudok, 
igaz, ezt is csak nehezen. 

- Ő a hétből, akit Kijon említett, a második Bara 
mellett. 

- Ó, az Öregisten verje meg! 

- Vajk! 

- Bocsáss meg, Ila. 

Vajknak serényen járt az agya, mit is jelent ez a 
hír, és okoz-e felfordulást most, hogy megtudta. 
Ila sejtette, mi jár férje fejében. 

- Eddig is így volt, ezután is így lesz. Semmi 
sem változott. 

- Mióta tudod ezt? 

- Csupán sejtettem, amikor Zele közénk 
érkezett. Később aztán figyeltem a fiú 
átalakulását... 

- , Csak pár hete tudtam meg, hogy 
rendszeresen kijárt Barához. 

- Én nem tudtam róla. - Ila látta, hogy meg kell 
nyugtatnia Vajkot, s azért mondta ezt, nehogy a 
férfi azt higgye, elhallgatott előle valamit. - 
Csupán éreztem a hatalmat, mi lassan körülvette. 

- Most is? 

- "Egyre inkább! Amikor Bara és Csejkő 
visszaérkezett a faluba, Zele még jobban 
megváltozott. S ha most azt akarod kérdezni, 
miért nem szóltam eddig, hát nem szóltam, mert 
magam sem tudtam, hogyan is mondhatnám meg. 

- A férjed vagyok! Elém állsz, és elmondod! 

- De ez nem olyan, hogy ma nem bivalyt 
eszünk, mert odaégettem a húst, Vajk! Értsd meg, 
nem adódott rá alkalom! 

- Bezzeg ez most megfelel! 

- Szeretkezés után mindent meg lehet mondani 


egy férfinak. 

- No, azt aztán nem! - morogta Vajk, és 
föltápászkodott. - Nem mindent. Mit csináljak 
most a fiúval? 

- Mit akarsz? Nem jól tereli a gulyát? 

- De. 

- A vadat eltalálja? 

- Egy lövéssel leszedi a leggyorsabb fácánt is. 

- Tetszik-e a lányoknak? 

- Tetszik, hogy az Öregisten... áldja meg! Már 
legalább három vadászom jött hozzám, hogy 
tartsam kordában a fiút, mert csak ránéz a 
lányukra, s az mindjárt kiszökik éjjel, meg aztán 
nappal sem lehet nyomát látni. 

- No, olyan fiú Zele, mint a többiek, csak egy 
kicsit más! 

Vajk ezen elnevette magát. 

- Ezt aztán jól megfogtad, Ila. Ha pisztráng lett 
volna, most visszacsobban a Zalkába! - Nevetése 
után nagyot sóhajtott. - Zele is olyan, mint Bara. 
Ő is volt valaki előző életében? 

- Lehetséges. De te is voltál, Vajk. - Ila is 
felkelt, és férjéhez bújt ismét. - Ismerlek egy 
ideje, és tudom, hogy nemtőink egyikének lelke 
lakozik benned. Aztán meg gondolj magadra! 
Sámánok jelével születtél " meghaltál és 
feltámadtál, egészen megtündéresedtél, és még 
sincs félelmetes benned. Nem kell mindjárt 
rosszat hinni arról, aki más. 

- Úgy forgatod, hogy teljesen megnyugtatsz. 

- Ahogy mondtad: Zele lehet, hogy lányt fog 
magának Tavaszünnepen. Vagy a lány fogja meg 
őt. Szerelmes lesz, elveszi feleségül, és 
gyermeket nemzenek. Bármi megeshet. 


- Ezen a Tavaszünnepen bármi - bólintott Vajk. 
- Hm! Ember és tündér egybekelnek! A fene 
Teleg jó dolgát! 

- Van még egy kis időnk Tavaszünnepig - súgta 
Ila Vajk fülébe. - Ne üssük el valamivel? 


- . Napkeltéig? - Vajk úgy tett, mintha 
gondolkodna. - Ki akartam menni Teleggel 
mulatni. 


- Vannak ott számosan! 

- Hát, ha nem megyek, éppen nincs más 
dolgom, találjuk ki, mit tehetünk! 

És el is feledkeztek Zeléről meg Telegről 
teljesen. 


Aranyka hátulról átölelte Teleg vállát, s egy 
szerelmes szót suttogott a fülébe. A vak 
vadászban már az öleléstől felhorgadt a vágy, a 
szerelmes szó azonban az eszét is elvette 
teljesen. Megfordult, és a karjába kapta a 
tündért. 

- Miért kínzol? - kérdezte. - Elepedek érted... 

- Tudom - kacagott a tündér. - De már nem kell 
sokáig várnod. 

- Egy pillanat nekem felér Szemes egy hosszú 
égi fordulójával! 

- Akkor az örökkévalóság lesz a tied a 
nászágyunkon. 

Teleg megcsókolta a tündért, s az visszacsókolt. 

- Holnap! Már csupán egy nap, és a feleségem 
leszel - mondta Teleg. - Hiszem vagy sem, ez 
megtörténik! 

- Nincs már egy nap - helyesbített Aranyka. - 
Viseld jól magad ma este, mert tudom, hogy ti 
emberek aztán tudtok mulatni. Nehogy fejfájásod 


legyen holnap alkonyatkor, mert friss 
asszonyként elsőként én látom el a bajod! 

- Addig már nem is látlak? 

- Nem szerencsés menyasszonyi díszben 
felvonulni a leendő férj előtt. Nem látsz, bizony! 
Ilához megyek, aki kiokosít, hogyan is megy egy 
emberi esküvő, s mi az, amire vigyáznia kell egy 
menyasszonynak köztetek. Most pedig adj egy 
csókot, ami kitart a nászunkig! 

Teleg olyan csókot adott, hogy utána percekig 
kellett ülnie a ládán, mert levegőt sem kapott, s 
még a nyelve is elzsibbadt. Nem is szólva arról, 
hogy hirtelen szűk lett a bőrnadrág. 

De Aranyka sem szólt ám sokáig! 

- Most mennem kell - mondta aztán gyenge 
hangon, és egy puszit lehelt Teleg homlokára. A 
vadász hallotta, amint csapódik a jurta bejáratán 
a bőr, s érezte, hogy egyedül maradt. 

Hátradőlt a fekhelyén, hogy kipihenje a csókot, 
de alig ért le a feje a ládára, máris csapódott 
ismét a bőr. Teleg úgy ült fel, mint akit löknek. 

- Aranyka? - Azután megérezte az illatot. 
Férfiillat volt az, a fáradtabbik fajtából. 

- ÜUÜnneplünk már, Teleg, csak te hiányzol - 
szólalt meg Gerde nehézkes nyelvvel. - Jössz 
búcsúztatni a legénykort, vagy sirassuk mi 
egyedül, helyetted is? 

- Megyek már! - Teleg összeszedte magát. - 
Hányan vagytok? 

- Amikor még ment a számolás, úgy kétszázan 
voltunk... de most már nem megy. 

A hang után ítélve vagy ezren lehettek Teleg 
legénybúcsúztatóján. 

A vadász megjelentét üdvrivalgás kísérte, s akik 


a közelben álltak, mind erőteljes vállveregetéssel 
köszöntötték. Teleg megpróbálta elhárítani őket 
azzal, hogy hagyjanak belőle egy darabot 
holnapra is, hol megcsókolhatja az új asszony 
úgy, hogy nem fáj, de a hangja elveszett a 
beszélgetések és kiabálások morajában. 

Gerde aztán kiosztott pár pofont, és kissé tágult 
a tér Teleg körül. 

A főhelyre ültették le, most ő ült középen, s az ő 
jobbján Éber, Orci - aki már eléggé részeg volt 
ahhoz, hogy vakon is egyszerre három emberrel 
verekedjen - és a Belénybéli Darkó, aki a jeles 
eseményre az Ágosbéliek közé érkezett. 

- Nálunk a legénybúcsú titkos dolog - üvöltötte 
vidáman Darkó Teleg fülébe, miután a két férfi 
kezet fogott. - Elvonulnak a vőlegény és a barátai 
iszogatni kicsit. 

- Sssenki nem tudja, hogy itt vagyok - hajolt 
közéjük Orci. Ujját a szája elé helyezte. - Pszt! Ha 
kérdik, nem láttatok! ; 

- Én aztán nem - ingatta a fejét Éber. 

- Hát, nem sokat változott! - jegyezte meg 
Darkó. , 

- Fogd csak át a derekát - ajánlotta Eber -, ha 
előtte akkora volt, mint egy bivaly, most 
háromszor akkora lett. Ha kimegy az erdőbe, 
külön csapást vág. Nemrégiben úgy hámozták le 
róla a jurtát, mint dióról a héjat. 

- Igyatok! - Gerde nyomott a négy vak férfi 
kezébe egy-egy kupát. - Nem ember az, aki nem 
löki le egy hajtásra! 

Erre akik a közelben ültek vagy álltak és 
hallották és a kezükben ital volt, mind a 
szájukhoz emelték a kupákat, és egyhuzamban 


ledöntötték a kumiszt a torkukon. 

Baloldalt valaki fulladozva köhögött. 

- No, ki fulladozik egy kis kancatejtől? - 
kérdezte megütközve Orci. 

- Gannak! - felelték neki. 

- Akkor rendben! Már megijedtem, hogy 
Ágosbéli! 

Darkó megtörölte bajuszát, amit pár éve 
növesztett orra alá, és odafordult Teleghez. 

- És készülsz-e holnap valamire? 

- . Mindenre, ami egy esküvőhöz illik  - 
vigyorgott Teleg. A játék az akkor is játék, ha az 
emberfia tündért vesz el! 

- Nem gondoltam volna, hogy ugyanabba 
mélyedésbe esel, mint Vajk. - Darkó felnevetett, 
hogy jelezze, tréfának szánta. Rég volt közös 
utazásuk, és azóta nem találkoztak, de az idő 
múlása ellenére is megtartotta szívében Teleget. 
Kár, hogy amikor már összekovácsolódtak, az 
Aranybirodalomból hazafelé jövet, akkor már 
egyikük sem látta a másikat. A két vak vadász, az 
Ágos és a Belénybéli kedvelte egymást. - 
Tündérbe szeretsz bele! 

- Szépen dalolt. 

- S a tündér? Mibe lett szerelmes? 

- A szívembe - felelte Teleg. - A tündérek már 
csak ilyenek. 

- Egyet én is fognék magamnak - kiáltotta Orci. 
- Van-e akkora tündér, amekkora nekem kell? 

- Az már szőrös, és medvének hívják! - kiáltotta 
be oldalról valaki, s felcsattant a röhögés szavai 
nyomán. 

- Gyere ide, hadd üssem le a fejed! - állt fel 
támolyogva Orci. 


- Itt ma este nem lesz verekedés - szólt Teleg 
Orci felé. - Ulj le, vadász, és a malac fejét kapd 
le, amit tálon most éppen eléd tesznek! 

Orci is megérezte az illatot, és lehuppant a 
helyére. Beleszagolt a levegőbe: olyan főtt húst 
tettek az asszonyok az ünneplők elé, hogy 
mindenkinek megindult a gyomra, s a nyála. 

- Kell az erő ma estére, s a holnapi napra, 
együnk hát! - mondta Gerde is, aki Orci után a 
második legnagyobb férfi volt a faluban. Tudtak is 
enni mindketten, s most is nekiálltak, ki-ki 
egymaga elpusztítva egy tállal. Hogy a többiek 
hol és mennyit találnak maguknak, az a többiek 
gondja volt. 

Az asszonyok azonban ellátták hússal a 
mulatozókat. Szó nélkül, csaknem egy fertályórán 
keresztül hordták a tálcákat, s vitték el őket - 
üresen. A csontok szanaszét hevertek, majd 
elmarják őket a kutyák, s ha azok sem bírják, 
majd elviszik és elássák. 

Míg a  vacsorálás folyt, a mozgolódás 
csillapodott, a beszéd azonban nem. 

- Mint a verebek - jegyezte meg az egyik 
asszony. - Akkor is beszélnek, ha tele a szájuk! 

- En azt mondom - közölte Orci úgy, hogy a 
combhús kilógott a szájából -, jól tettük, amikor a 
tündéreket elhoztuk ide. Ugye, Teleg? 

Olyan buta volt a kérdés, hogy válaszolni sem 
volt érdemes rá. 

- Jó lenne, ha mindig itt lennének - folytatta a 
nagydarab, vak vadász. - Mindig a közelünkben! 
Jó az illatuk!... 

- Nem úgy, mint a tied! - szólalt meg Bars 
oldalt. 


Orci böffentett. 

- Ez a válaszom! 

Az evés tovább folyt, s tovább folytak az 
ugratások is. Teleg azonban csak csipegetett és 
hallgatta barátait, társait. Jól érezte magát 
anélkül, hogy ivott volna, vagy hogy beszállt 
volna a csipkelődésbe, mint hajdanán. 

Valóban megváltozott, alaposan megváltozott. 

Darkó kérdése riasztotta föl gondolatai közül. 

- Ennyire jóban vagytok ti a tündérekkel? 

- Nincsenek itt sem sokat - válaszolta Teleg a 
Belénybélinek. - Selyemaranyhajú Ilához jönnek, 
vagy őt kísérik, amikor visszatér közénk a 
Tündérkertből. De nem keverednek emberrel, és 
nem sokáig maradnak itt. Orci csupán álmodozik. 

- Felénk inkább csak a hírük jut el - mondta 
Darkó. - Még ritkább a jelenlétük. Kétszer voltak 
vagy háromszor Berzénél az elmúlt években, csak 
akkor, amikor rossz szellemek tűntek fel a 
környező erdőkben, s hajtani kellett őket. 

- Vajk mesélte, hogy az Aranybirodalomban is 
elvonultan éltek. 

- Hallottam - bólintott Darkó. - Gannak, ha 
nálunk jár, a  jurtámban száll meg, s 
átbeszélgetjük az éjszakákat. 

- Nem véletlenül - szólalt meg mögöttük 
Gannak. - Mindig tanulok tőled valamit a mén 
emberekről. 

Darkó a térdére csapott, s pár pillanat alatt 
elmúlt idegessége. Nem szerette, ha valaki mögé 
lopózik. Bár Gannak valószínűleg nem lopózott, s 
csak a zajtól nem hallották, hogy itt van, de azért 
rettenetesen zavaró volt ez. 

Nem bírta Darkó az ilyet megszokni egyáltalán 


vakságának hosszú évei alatt. 

- Most tanuld meg azt, hogy ne közelíts meg 
minket így, Gannak, mert megüt a fÍrász! - 
morogta Teleg is. 

- Bocsássatok meg! Csak elcsíptem Orci óhaját. 
Tudjátok, barátaim, sok nemzetségnél óhaj ez. 
Többet szeretnék látni a tündéreket, s többet 
szeretnének kapni belőlük. Úgy tapasztaltam, 
ahogy múlnak az évek, egyre inkább! A jóból 
mindenki kér. 

- Nem rajtunk múlik ez. 

- De úgy érzik, az Ágosok kisajátítják a 
tündéreket. Beszélnem is kell Vajkkal ez ügyben, 
mert nagy gondnak lehet okozója. 

- Nálunk még nincs gond, csak gondolkodás - 
mondta Darkó. - De igazad van, lehet belőle 
gond. 

- Hát, én megkaptam mindent, amire vágytam - 
vidámodott meg Teleg. - Hagyjuk a komoly 
beszédet — máskorra! . Most az örömömre 
mulassunk! - Felállt a vadász, és kieresztette a 
hangját. - Iszom ezt a holnapi napra! 

- A nászra vagy a nászágyra? - harsant fel a 
kérdés szemből. 

- Mindkettőre! - kiáltott vissza Teleg. - 
Fenékig! 


17. 


Mindenki, aki eljött, hozott valamit magával. Ki 
élelmet, ki ruhát, bőröket, kést, kötelet, tálat. A 
sámánok ellátták a száműzött Kijont azokból az 
ajándékokból, amelyeket a gyógyításért vagy a 
temetésekért kaptak. 


- A felére nem lesz szükséged - mondta Merv. - 
Ugyan, hogyan is  vihetnéd  — magaddal 
vándorlásaidra! , 

Kéttucatnyian gyűltek össze Ágos jurtafalvának 
közelében, a vízmosta horhosban, hol annak 
idején Kijont megszólította a Földanya. Két tucat 
sámán, akik mind elfogadták a száműzött Merv 
vezetését, mert úgy ítélték meg, hogy a mén 
emberek körében vissza kell állítani a sámánok 
tiszteletét, és a tündéreknek távozniuk kell e 
földről. 

Három kis tüzet gyújtottak, az erdőnek ezen a 
pontján nem rakhattak egy nagyot. A három tűz 
fényénél beszélték meg dolgaikat. 

- Hozzám futott a tanoncod, Kijon - mondta a 
Belénybéli Ráth. - Ágos falvában megállás nélkül 
zaklatták. 

- Engedelmes fiú, és akar tanulni - morogta 
Kijon. - Tanítsd, ha van kedved! Nem lesz láb 
alatt. 

- Nincs már becsülete a sámánoknak - mondta 
erre az Ordasbéli Cibok. - A tündérek teszik ezt 
is. Ugyan nyomukat nem látni, de a mesék és 
történetek, amik szájról szájra járnak, s 
legfőképpen az a Gannak nevű kereskedő 
terjeszti őket, megfertőzik a vadászok, de 
legfőképp asszonyaik fejét. 

- Majd csalódnak... 

- Nem azért gyűltünk össze, hogy sajnáljuk 
hatalmunkat, hanem hogy visszaszerezzük azt - 
szólalt meg Merv. - Holnap elérkezik az alkalom, 
hogy változtassunk, s így beleszóljunk a jövőbe. 
Ha nem elég gyógyítani, de harcolni is kell, hogy 
gyógyíthassunk, hát harcolni fogunk! Nem lesz 


könnyű. Ritkán gyűlünk egybe, s még ritkábban 
játsszuk ki hatalmunkat együtt. Most azonban 
kell mindenkinek a tudása és az ereje. Kell a 
tapasztalatotok, és kellenek segítő szellemeitek. 
Kellünk egymásnak, nehogy elvesszünk... mert 
veszélyes lesz, amit teszünk. 

- Ugy? És mi az? - kérdezte a Törs nembéli 
Kajtár, aki Csóka mellett tanult hajdanán, s 
idősebb volt, mint Merv, vagy bárki más az itt 
ülők közül. 

- A magunk eszközei kevésnek bizonyultak. 
Gyógyfüvekkel semmire sem megyünk, ezt ti is 
érzitek. - Merv súlyos csöndet teremtett azzal, 
hogy ennél a pontnál elhallgatott. - Ahhoz kell 
nyúlnunk, — ami ellen — eddig — küzdöttünk. 
Rászabadítjuk Ágos falvára a rossz szellemeket. S 
tesszük ezt úgy, hogy a tündérek cselekedetének 
higgye mindenki. 

Még nagyobb és súlyosabb csend támadt a 
sámánok között. 

- Nem tetszik ez az eszköz, Merv - ingatta a 
fejét Kajtár. 

- A cél az, ami számít. Az eszköz mellékes. 

- Nagy a veszély, hogy az eszköz és az, ki az 
eszközt használja, összeforr. 

- Döntsd el, Kajtár, mész vagy maradsz! Ha 
maradsz, tedd hittel! Ha mész, menj, és fogd be a 
szád! 

Kajtár körbetekintett az arcokon. Árnyék ugrált 
rajtuk, a tüzeknek árnyéka, vöröslő félhomály. Az 
arcok egyik fele sötétben maradt mindig. 

- Veletek leszek. 

- Jól van. Ma este pihenjetek! Készítsétek fel a 
testeteket és lelketeket a hajnali repülésre! 


- S te tudod, merre keressük őket, Merv 
sámán? 

- Tudom - mondta Merv. - Tizenöt éve tudom. 
Surja halála mutatta meg a jövőt, s Erdőjáró 
vezetett nyomra. Elviszlek oda benneteket, de 
legyen tiszta testetek és lelketek, mert nem csak 
az Ágosbélieknek lesz nehéz holnapjuk, de 
nekünk is. És nekünk ki kell bírnunk! 


18. 


Az Ígéret havának legszebb napja a 
Tavaszünnep. A szabadság és a vágy ideje. 
Amikor megtelik illatokkal a levegő, 
madárhanggal az erdő, szerelemmel az ember. A 
hosszú tél után Szemes erővel süti az ember 
arcát, s átmelegszik már az ing a vadászokon. A 
folyó vizébe sikítozás nélkül - jó, némi sikítozással 
- bemerészkedhetnek már a lányok. A szabadság 
köszönt a világra, libbenő madarak keresik a 
párjukat és a fészekre valót, s miért lenne más az 
ember! 

Tavaszünnepkor a felnövekvő lányok végre 
levethetik vastag téli öltözéküket, elszakadhatnak 
anyjuk mellől, és kipróbálhatják, milyen is 
felügyelet nélkül futni a réten. Sosem 
merészkednek messze, nem úgy, mint a legények 
a lányok dolgában. 

De hát a legényeket merésznek nevelik. 

Az Ígéret hava meghozza mindazt a jót az 
embernek, amire az vágyik, csak jól meg kell 
markolni a lehetőséget. A fiúk tudják ezt, s 
markolásznak tisztességgel, aztán - mily érdekes 
- mégis ők esnek csapdába, nem más. 


Még fel sem kelt a nap, amikor hosszú sorban 
hattyúk tucatjai szálltak le a Zalka vize mellé, a 
bokros-nádas részre. S amikor  elősorjáztak 
onnan, gyönyörű lány volt mind. Csapatba 
verődtek, mint amikor veszélyes környéken megy 
a nyáj, s együtt vonultak be az Ágosbéliek 
falvába. Tündérkert küldöttségét adták, Aranyka 
barátnői voltak mind. 

Nem mulattak még emberrel, érthető volt 
tartózkodásuk. 

De tartózkodtak tőlük az emberek is ám! Ennyi 
tündér egyszerre sehol nem fordult meg, s legyen 
bármilyen bámulatosan szép valami, ha sok van 
belőlük, ódzkodik az ember a közelükbe menni. 
Nem tudja, melyiket mivel zavarja meg. 

Lestek hát a vadászok a jurtából, vagy a jurta 
mellől, de nem mozdultak, s nem szóltak. Épp úgy 
a tündérek, bámészan haladtak a fapalota felé, de 
most nem nevettek, nem énekeltek. 

Néha talán egyik-másik felkacagott, amikor 
megvillant egy-egy férfitekintet, de 
összességében korán volt még az ismerkedéshez. 

Hosszú lesz még ez nap, s mindenre jut idő. 

Ila és Aranyka együtt fogadták a tündéreket, s 
mindjárt be is csukatták mögöttük a fapalota 
ajtaját. Kívülről! Bezárkóztak oda, az udvarra, s 
kizavartak mindenkit, még Vajkot is: férfinak ott 
semmi helye nem volt, ahol a menyasszony 
készült. 

- Kizavartak a saját házamból - zsörtölődött 
Vajk a kapu előtt, amikor az döngve bezárult. 

- Kinyitjáík ők még a kaput, s aztán 
visszafoglaljuk! - ígérte meg Zeke. A vadászok 
vezetőjének is felvirágzott mindig komor arca 


ennyi tündér láttán. Vajk már-már azt hitte, a 
Tavaszünnep Zekére is hatással van. A másik 
észrevette Vajk pillantását. - Ne mondd ki, Vajk, 
mert letagadom! 

- Gyere, Zeke! - ölelte át Vajk a nála sokkal 
idősebb férfi vállát. - Nézzük meg, mi készül 
estére a lakodalomra! 

Bent a kapuk mögött Aranyka pedig eközben 
hol nevetett, hol zokogott. Ahányan jöttek, mind a 
nyakába borultak, dicsérték szépségét, s 
mondták, hogy kivirult mára. Kapott jóérzésű, 
irigy pillantásokat is, mert mégis tudhat valamit 
az a Teleg, ha elcsábított egy tündért. 

- Ember bűbáj - nevetett Aranyka, és 
gyöngyként potyogtak a könnyei a boldogságtól. 

Azután a tündérek 6 előteremtették a 
menyasszonyi ruhát, hófehér, vége nincs selymet, 
amit olyan messziről hoztak, hogy ember nincs, 
aki felfogja a távolságot. 

- Ezt majd később! - mondta Ila. - Errefelé 
furcsa szokások vannak, nem akarom, hogy 
megrongálják. 

Ezzel aztán nagyobb izgatottságot okozott, mint 
gondolta volna. 

Előkerültek a díszek is, amelyeket majd 
Aranykára aggatnak. De elsősorban is a virágok, 
illatok, s egy hatalmas dézsa fürdővíz, amelyben a 
menyasszonyt  megfürdetik. Aranyka ledobta 
ruháit, amelyek a selyem, az arany és a virágok 
mellett földművelő-ruhának tűntek, pedig szépek 
voltak és tiszták, s hagyta, hogy beemeljék a 
vízbe, és átmosdassák teste minden porcikáját. 

Tudta, hogy haláláig nem felejti el ezt a napot. 


Teleg idegesebb volt, mint bármikor máskor 
életében. A Zalkában mosta magát, sikálta bőrét, 
dörzsölte haját, szagolta hónalját, és morgott. 

- Sose leszek tiszta! Olyan vagyok, mint aki 
hetek óta az állatok mellett aludt. 

Aztán meg a ruhával nem volt kibékülve. 

- Ennek is olyan a szaga, mintha bivaly alól 
húzták volna ki! 

- Döglött állatról lett levéve, mit vársz tőle? - 
röhögött rajta Bars. - Arló asszonya készítette, 
mondd meg neki, ha van hozzá bátorságod! 
Jobban kezeli a kést, mint Bezeréd! 

Teleg most az egyszer hagyta, hogy öltöztessék. 

- Hogy áll? - kérdezte aztán zavartan. Más 
szemére kellett hagyatkoznia. 

A körülötte állók - voltak vagy tucatnyian - 
azonban mind egyformán nyilatkoztak: mintha 
reászabták volna. 

Egy másik ügyes asszonyi kéz, Orci feleségének 
keze volt, ami Teleg arcáról lenyírta a szőrt, és 
befonta a vadász haját. 

Most már mindenki azt mondta: emberesen néz 
ki. 

- De sajnálom, hogy vak vagyok! - sóhajtotta 
Éber. - Egyszer nem láttam még olyannak, s 
tessék, most is elszalasztom! 

- Orci! Üsd le! - kérte egyszerűen Teleg a 
hatalmas embert. 

- Nem lehet, megígértem, hogy ma nem 
verekszem. 

- Úgy ám! - perelt Orci asszonya. - Próbálja 
csak meg, és kap a fakanállal! 

Mulatságos volt hallani: az asszony a férjének 
csupán a mellkasáig ért. 


Sikoltozás jutott el fülükig: a lányok följebb, 
egy zárt részen belemerültek a Zalka vizébe. 

Aztán kurjongatás: a fiúk ráakadtak a lányok 
ruháira. 

- Na, ebből is kimaradtunk - jegyezte meg 
Éber. 

- Oreg vagy már te ehhez - legyintett Teleg. - 
Ruhákra csak tizenkét esztendősen vadászik az 
ember, tizenháromtól már azt keresi, ami alatta 
van. 

- No és most, mi lesz? - kérdezte Teleg. 

- Nem voltál még esküvőn? - kérdezett vissza 
Iszperik. 

- Voltam, de nem a sajátomon. Ilyenkor az 
ember elfelejt mindent, amit máskor csinált. 

- Megyünk, és lesben állunk a fapalotánál. S 
ahogy kilépnek a tündérek, lecsapunk rájuk. 

- Nem lesz ebből baj? - aggodalmaskodott 
Darkó. - Nem ismerem a tündéreket, felénk nem 
járnak annyit, de lehet, hogy ők sem ismernek 
minket ennyire jól. 

. - Majd megszokják, hogy ilyen a mén ember! 
Ugy nem lehet egymás mellett élni, hogy ne 
ismerjük meg egymást, ugye? - Iszperik rávágott 
Teleg hátára. - Teleg is erre törekszik ma este. 

- Akkor te leszel a tekintetem - mondta Teleg. - 
De aztán nem nagyon méregetni Aranykát, mert 
kinyomom a szemed! 

Nevettek, és mentek lesben állni. 


Zele Magyart nógatta. 

- Nem lehet, hogy nem akarsz kijönni a folyóra! 
Szépek az ÁAgosbéli lányok, s elég tavaszt láttál 
már ahhoz, hogy kíváncsi légy rájuk. 


- Nem megyek - kötötte magát Magyar, de nem 
árult el többet. ői 

- Tán félsz a lányoktól? - kérdezte Zele. - Ő 
már évek óta kint volt a Belények taván lányokat 
lesve, ahogy a többi fiú is. Most az Ágosbéliekre 
is kíváncsi lett volna, de nem hagyhatta Magyart. 

- Nem félek tőlük. Sikítoznak és elszaladnak - 
jelentette ki a kilencéves Magyar. - Nem túl 
érdekes. 

- Apád miatt nem jössz - döbbent rá Zele. — 

- Nem apám miatt. A neve miatt. Ő a 


nemzetségfő, és milyen dolog nekem 
leskelődnöm? 
- Gyermek vagy még! 


- Most meg egyszerre gyermek lettem! 

- Jó, félúton vagy gyermek és felnőtt között. 
Ilyenkor még senki nem rója fel neked, ha 
kíváncsi vagy arra, hol és hogyan gömbölyödnek 
a lányok, s mi pihésedik a lábuk között - mondta 
Zele. - Majd ráérsz figyelni a tartásodra pár év 
múlva. 

Kemény diónak bizonyult Magyar. Komoly fiú 
volt, s a komolyabb fiúk nehezebben eresztenek 
fel. Olyanok, mint a vastag jégpáncél. Tudta ezt 
Zele, mert otthon ő is vastag jégpáncél volt, itt 
azonban valami miatt könnyebben eleresztette 
magát. És ez volt az a nap, amikor mindenről 
elfeledkezhetett, sámánokról és nemtőkről, és 
egyedül csak a lányokra  összpontosíthatta 
figyelmét. 

- Gyerünk! - lökte előre Zele Magyart a jurták 
között. - Ha lemaradsz, kimaradsz! 

Magyar végre nekiindult, de látszott az arcán, 
hogy nehezen teszi. Zele megpróbált még 


oldottabbnak látszani. 

Tucatnyi fiúba botlottak a vízparton. Regőly 
kezében volt a lányruhák egyik fele, Nyikoséban a 
másik. A leányok a bokrok mögül kiabáltak. 

- Azt hitték, nem találjuk meg! - nevetett 
Regőly Zeléék felé. - De ismerünk mi minden 
lyukat és minden követ félnapi járóföldre föl s alá 
a Zalka mentén! 

Nyikos a bokrokkal alkudozott. 

- , Most még csak két csók — minden 
ruhadarabnak az ára. De ha sokat hagytok 
beszélni, bizony elfáradok, és többet fogok kérni. 

- Tetszik valamelyik lány, Zele? - kérdezte 
Regőly. - Válassz ruhát, ennyi csókkal én sem 
bírok. 

- Szemfüleseké a világ - szólt hátra Nyikos. - 
Én a helyedben nem osztogatnám a ruhákat. 

- Van elég - vigyorgott rá Regőly. - Es Zele hoz 
majd érte egy fácánt, vagy megkérjük, hogy éjjel 
titokban csapoljon meg egy kumiszos tömlőt. 

- És a kis vakarcs mit keres itt? - kérdezte 
Nyikos. - Neki is csókra fáj a foga? 

- Én majd kérek és kapok - mondta Magyar. - 
Nekem ruhát sem kell lopnom! 

- Ejha! Hangja az van a fiúnak! 

- Neked ekkora korodban nem sok volt - szólt 
be oldalról Deme. - Emlékszünk még rá! 

- Én már bizonyítottam azóta! Ő is bizonyít? 

Magyar előreállt, Nyikos elé. 

- Magyar vagyok! - kiáltotta a lányok felé. - 
Melyiktek ad nekem egy csókot? 

- Kinek a ruhája van nálad, Magyar? - 
kérdezett vissza egy leányhang. 

- Senkié. Üres kézzel állok itt, és csak egy 


csókot szeretnék a legszebbtől, hogy mögöttem 
megpukkadjanak, kik a ruháitokat elvették. 

Csend támadt hátul. 

- Gyere ide, Magyar! - kiáltotta aztán egy 
másik hang. - Csukd be a szemed, gyere ide, s 
kapsz egy csókot a legszebbtől! 

- Emelem a ruhák árát! - vetette közbe Nyikos 
hátulról. - Ha csak így megy, én többet kérek 
majd. 

- Ez nem tisztességes - mondta Zele. - Ezt meg 
én nem hagyom. 

Idősebb volt a fiúnál egy-két évvel, s kicsikét 
erősebb is. Nem tett vagy mondott olyasmit, hogy 
erővel száll szembe Nyikossal, mégis, a másik fiú 
visszakozott. Nem akart — összeakaszkodni 
senkivel, s mintha nem is álltak volna mellette a 
többiek. 

- Csókolj meg egy kecskét, Nyikos! - kacagtak 
a bokrok rejtekén a lányok. - Attól többet is 
kaphatsz, meg egy rúgást a fejedre. 

Magyar lehunyta szemét, és előrebotorkált. 
Amikor a bokrok vonalához ért, kinyúlt érte egy 
csupasz kéz, és berántotta az ágakon túlra. Aztán 
a fiú azt érezte, hogy egy meleg és nyálas csók 
csattan el a száján. Meglepetésében kinyitotta a 
szemét, de rögtön oda is kaptak a lányok, és 
eltakarták. 

Majd kilökték a fiút a többiek elé. 

Magyar a földön landolt. 

- Megkapta! - jelentette be a második lányhang 
hátulról. 

- Ugye hogy érdemes volt kijönni a folyóhoz? - 
guggolt le Zele Magyar mellé. - Milyen volt? 

Magyar aprót rándított a vállán. 


- Nem tudom. 

- Nem tudod? 

- Gyors. 

Zele nevetett. 

Mellettük tovább folyt az alkudozás. A lányok 
Regőlynek adták be előbb a derekukat. Ám 
mielőtt Regőly behajthatta volna azt, ami a 
visszaszolgáltatott ruhákért neki jár, a bokrok 
mögött fel visítottak a lányok. 

Sikoltoztak, csapdostak megállás nélkül, s 
akkora volt a hangzavar, hogy az első 
pillanatokban nem lehetett kivenni, mi is történt. 

Zele és Magyar is fölugrottak, és rohantak 
segíteni, de  visszapattantak a  bokrokról, 
amelyeken a lányok ez irányba szerettek volna 
átkelni. Lett is akkora kavarodás, hogy senki nem 
tudta már, mit kellene tennie, s merre menjen. 

A fiúk egy része nevetett, mások kurjongattak, 
kiabáltak. Nyikos élvezte a felfordulást, s úgy 
tűnt, Regőly sem veszi komolyan a visítozó 


lányokat. 
- Segítsetek! - kiabálta Zele. 
Regőly legyintett. 


- Nincs semmi baj! 

- Deme? - fordult a másik fiú felé Zele. 

- Csak állj nyugodtan, és várj! - mondta Deme 
is. 

Megzörrentek ismét a bokrok. A lányok csak 
megpróbáltak ismét átverekedni magukat a zöld 
falon, és nem törődtek azzal, hogy finom bőrüket 
karcolások és horzsolások tucatjai fogják majd 
borítani. Jöttek át, úgy, ahogy megszülettek, 
pucéran. 

Mégis, — haj, de mások voltak, mint 


születésükkor! 

Magyarnak még az álla is leesett. Nézte az 
eléje kerülő formás kis melleket, a mellbimbók 
udvarát, s ágyéktájon a finom szőrszálakat. Egy 
pillanatra még zavaráról is elfeledkezett. 

A fiúk mind nevettek, és egyre jobban élvezték 
a helyzetet. 

A lányok nem hagytak fel s sikoltozással, és 
elszaladtak közöttük, a mellüket fogták és 
takarták. Nyikos utánanyúlt egyiküknek, és még 
pofont sem kapott érte. 

A bokrok tovább zörögtek, és másodjára 
különös formájú lények serege érkezett. 
Torzonborzak voltak és szakadtak, bőrük fekete, 
szemük villogó. 

Akkor az Ágosbéli fiúk már a földön nyerítettek 
a röhögéstől. 

Négyen küzdöttek át magukat a megtépázott 
növényzeten, s hamarosan együtt nevettek a 
többiekkel. Arcukról potyogott lefelé a félig 
megszáradt iszap, és ócska ruháik olyan szagot 
árasztottak, — mintha  farkascsorda közeléből 
érkeztek volna. 

Zele is lehuppant a földre, és mi mást tehetett 
volna, nevetett az ijedelemre. Az Ágosbéli fiúk 
ijesztése remekül sikerült, még ő is bevette egy 
kis ideig. 

Nekik remekül indult ez a nap. 


19. 
Aranykára ráhúzták az alsóruhát, majd a 


szoknyák sorát és a felső, szoros mellényt. Ila 
igazgatta a tündér melleit egy vonalba. 


- Szép vagy, Aranyka - mondta mosolyogva. - A 
legszebb közel s távol. 

Azután megkezdték a haj elkészítését és a 
felékszerezést. 

Ügyes kezű és éles szemű tündérek vették 
körbe Aranykát négy oldalról. Egyikük a haját 
fésülte, majd fonta be aranyszálakkal; ketten, két 
oldalról az ing keményített nyakára varrták fel 
finom öltésekkel a növénykacsként kanyarodó 
arany vereteket. Szemben ugyanezt tette a 
negyedik tündér, csakhogy az ingujjakkal körben. 

Elnehezedett a ruha, de Aranyka ezt egyáltalán 
nem bánta. Annyi díszt magára vett volna, 
amennyit hordozni bír, csak tessék Telegnek ezen 
a napon. S a tündért még az sem zavarta, hogy a 
vadász nem lát... a szemével nem is, de az ujjaival 
és szívével annál inkább. Neki lesz szép, nem is 
másnak! 

Miután ez a négy tündér végzett, jött másik 
négy. Az egyik letérdelt Aranyka bokája mellé, és 
aklaszeges  — gombokkal díszítette fel a 
menyasszony saruját. Amelyik elöl állt a mellény 
arany gombjait igazította el, és húzott rájuk 
Szemes  jelvékével ellátott arany veretes 
korongokat. Kétoldalt a két fülbevalót helyezték 
be a segítő tündérek, egy-egy karikát, három- 
három, finom szemű lecsüngővel, melyeknek 
végén három-három aprócska vörös rubin 
szikrázott. 

És ismét csak kicserélődtek a tündérek. 
Aranyka közben moccanatlan, felszegett állal állt. 

- Nyújtsd ki a kezed! - mondta az eléje kerülő, 
és amikor a menyasszony teljesítette kérését, 
előbb aprólékosan megmunkált karpereceket 


húzott a csuklókra, majd gyűrűket az ujjakra. A 
gyűrűk is mind aranyosan fénylettek, s kövek 
ültek foglalatukban. Egy-egy rubin, fehér kristály 
vagy gyöngyszem. 

Hátulról finom szemű nyakéket kerítettek 
Aranyka hófehér nyakába, amelyen elöl hét 
gyöngyszem csillogott. 

Majd következett a menyasszony felövezése: a 
szövött övről csüngős veretek lógtak alá kétoldalt, 
s elfoglalták helyüket a szoknya leszaladó 
ráncaiban. Ha Aranyka lép, úgy néz majd ki, 
mintha szállna. S végül maga Illa állt elé, kezében 
a hajba való arany pártával. Feltűzte azt, és két 
csókot nyomott Aranyka két orcájára. 

- Már szavak sincsenek rád! 

- Mennyi idő van még hátra? - Aranykát már 
csak ez érdekelte. 

-  Elszaladt a délelőtt. Már nem sok - 
mosolygott Ila. 


- Tudtam, hogy sokat elvesz egy asszonytól az 
öltözés, de ez azért már túlzás - morogta a 
fapalota tövében ülve Gerde. 

- Ez egyszer, esküvő előtt még elnézné nekik a 
férfiember - tódított Iszperik -, de később is 
képesek ennyit öltözni ünnepségekkor! 

- Még hogy csak ünnepségekkor... 

A fűben sunnyadt a tizenkét fős társaság már jó 
ideje. Nem lett volna ez baj, mert a fűben feküdni 
nem túlzottan megerőltető foglalatosság, ha az 
ember nem készül semmire, s csak úgy eldobja 
magát. De ha készül, a várakozás mindennél 
őrjítőbb tud lenni. 

Kinyílt a fapalota kapuja, de csak résnyire. Ila 


lépett ki, és magához intett egy hétéves-forma 
fiút. 

- Szólj Vajknak, már jöhet! 

- Merre találom? - kérdezte a gyermek. 

Ila kicsit töprengett, legalábbis úgy nézett ki, 
mintha töprengene. 

- A lovaknál, a ménes széllel szembeni oldalán - 
mondta aztán, és visszalépett a kapu mögé. 

A gyermek eliramodott. 

- No, hamarosan kezdődhet - morogta Iszperik. 

Vajk kisvártatva megérkezett, bedörömbölt a 
kapun, a tündérek pedig beengedték. 

- Most mehetünk? - kérdezte Gerde. 

- Mehetünk - biccentett Teleg. 

A kis csapat felsorakozott a kapu előtt, Teleg 
pedig bedöngetett. 

Résnyire nyílt ki, Ila állt ott. 

- Mit akartok? - kérdezte. 

- Lányt venni - mondta Teleg. 

- Nincs itt semmiféle lány. 

- Tudjuk, hogy van - mérgedett fel a vak 
vadász. - Beengedsz minket, vagy rátok kell 
törjük a kaput? 

- Gyertek be, lássátok saját szemetekkel! 

Ila kitárta a kapuszárnyat, és a vadászok 
besorjáztak az udvarra. Üres volt, csupán Vajk 
ácsorgott melle előtt keresztbe font kézzel a 
palota lakrészének bejáratánál. 

Mintha egy fűszálat rágcsált volna! 

Teleg és Iszperik léptek előre. 

- Aranykát keressük, akit kinéztem magamnak 
asszonyul! - kiáltotta Teleg. - Merre van, adjátok 
elő! 

- Látsz te itt asszonyt? - kérdezte Ila. - Persze, 


hogy nem látsz, akkor se látnál, ha látnál, 
kérdezd meg azt a hóhányó Gerdét vagy a 
kétbalkezes Barsot! De Iszperik is 
megválaszolhatja, hogy bizony egy szemernyi 
leány sincs az udvaron! 

- Mert bent van a házban! 

- Hogyan lenne bent? Miért lenne bent? 
Hétágra süt a nap, ki az a bolond, aki ilyenkor 
jurtában van, vagy éppen gerendafalak között? 
Épeszű ember, de még épeszű asszony sem tesz 
ilyet. , Lány / meg kiváltképp nem, az 
Tavaszünnepkor kint futkározik a réten! Így van! 
- kapott a saját szaván Ila. - Menj ki a rétre, 
aztán kergesd meg a lányokat, fogdosd meg őket, 
s válassz közülük olyat, amilyen tetszik! De ne 
sertepertélj itt, mert jobb dolgom is van annál, 
semmint veled beszélgetni! 

Aztán fogta magát és indult befelé. 

Megindult utána Teleg, Iszperik, s mindahány 
mén férfi. 

Ekkor lépett előre Vajk. A nemzetségfő 
kinyújtotta kezét, így parancsolt megállást 
Telegnek és a többieknek. 

- Mit akartok itt, hé? - morrant fel zordan. - 
Nem értetek a tiszta szóból? 

- Körülnéznénk a palotában! 

- És mire vagytok kíváncsiak? Bolda lányom 
koszos ruhácskáira vagy a reggeli maradékára? 
Mert mást úgyse találtok bent. 

- Ha azokra, hát azokra - felelte Teleg. - 
Vannak kutyáim, szívesen veszik a maradékot. Az 
asszonyodat meg ródd meg, ha koszos ruha van 
nálad, mert az ő dolga azt kimosni. 

- A rovás meg az én dolgom, nem szorulok a 


tanácsodra! - Vajk láthatóan mérges lett. - 
Kiteszlek innen két kezemmel, ha másként nem 
megy! 

- Nem hiszem azt - dörrent fel Teleg türelmét 
vesztve. - Egyszer emeled fel a kezed, többet 
sem! 

- Ki mondja ezt? 

- Hát én. 

Vajk testközelbe lépett. 

- Én meg azt mondom, nagy a szád! 

- Így van ez azzal szemben, aki lányt rejteget és 
letagadja. 

Vajk az öklébe csapott. 

- Állítom, nincs itt lány! 

Teleg egy mozdulattal lekanyarintotta 
mellényét, és a földhöz csapta. 

- De ha én azt mondom, van! 

Kis híján összeverekedtek, Teleget Iszperik és 
Bars tartotta vissza, Vajkot Gerde. Eber, a vak 
Éber nyugtatgatta a kakaskodókat. 

- Egyszerű ez! - mondta. - Ketten bemegyünk, 
Vajk vezet minket, s körülnézünk bent. Ha nincs 
lány, elmegyünk. De biztos nem lesz, hiszen Vajk 
a szaváról híres. 

- Ilyen modortalan embert én be nem engedek 
otthonomba! - dühöngött Vajk. - Ha verekedni 
jött, akkor bizony verekedjünk! Ha vendégségbe, 
hadd lám, hol az ajándék, amit ilyenkor a 
házigazdának illik adni? 

Teleg intett egyet, és hátulról hárman 
előreléptek rókabőrrel, nyestbőrrel, mókusbőrrel 
és fiatal vaddisznókoca díszként megdolgozott 
bőrével. 

- Hát ez olyan vendégségre elég, ahol vizet 


szolgálnak fel, és késsel levegőt szelnek, nem 
pedig jófajta birkahúst - fanyalgott Vajk. - Másod 
nincs? 

Teleg intett még egyszer, és behoztak két 
díszes nyilat, hozzá tegzet és két-két tucat 
bronzhegyű nyílvesszőt. 

- Na, ez már jobban tetszik! - Vajk kézbe vette 
az íjak egyikét, majd megtekintette a vesszőket. 
Közben — persze csak — hümmögött. Végül 
reáhelyezte a vesszőt az íjra, és kilőtte. 

Kemény pendüléssel állt bele a vessző a kapu 
gerendázatába. 

- Mégiscsak jóféle, habár silánynak tűnik - 
hagyta annyiban Vajk. - Hozzatok inni! 

Most ő intett, és Ila egy tündérrel italt szolgált 
fel a vadászoknak. Teleg megkóstolta, lenyelte, 
de Gerde úgy köpte ki, mintha vizeletet itattak 
volna vele. 

- Mi az Öregisten csudája ez? - kérdezte 
felháborodva. 

- Tündérital - vágta felé a szót Ila. - Ha nem 
tetszik, kívül tágasabb! 

- Szokjad, Gerde, szokjad! - intette a nagydarab 
férfit Teleg. 

- Szokjad te! - morrant fel Gerde. - Te vágysz 
tündér-asszonyra! 

Nevettek. 

- Akkor hát körülnéznénk bent! - vetette fel 
Teleg. 

Vajk megvakarta a fejét. 

- Sokan vagytok! De kivezettetem neked azt az 
asszonyt, aki bent tartózkodik. Megfelel-e? 

- Lássuk! - intett Teleg. - Majd nézik a többiek, 
én meg tapogatom! 


- Ha le nem csapja a kezedet, megteheted - 
vigyorgott Vajk, és bekiáltott a palota ajtaján. - 
Aki asszony bent van, az mind jöjjön ki! 

- Mi végre? - kiáltott ki bentről valaki. 

- Egy kanos férfi kívánja látni. Lányért jött! 

- Akkor megyünk! 

Vajk csippentett a szemével a várakozó 
vadászok felé. 

- Most meglátjátok! 

Vártak. 


Csitár megforgatta a kötelet, és feldobta a fal 
tetejére. A csáklya egyik kampója megakadt fönt, 
Csitár megfeszítette, aztán reáhelyezte súlyát. 
Elbírta őt. A mellette álló négy férfihoz fordult, és 
kiosztotta a feladatokat. 

- Kinél van a béklyó? - Az egyik vadász 
jelentkezett. - Rendben. Sorban felkúszunk, én 
előbb, aztán Dér, és a többiek. Ne csapjatok zajt! 
Fent aztán a nyomomba eredtek, s ha valami 
közlendőtök van, mutogatással jelezzétek, mert a 
fene se tudja, milyen fülük van ezeknek a 
tündéreknek! 

Minden a parancsai szerint zajlott. Felmásztak 
a kötélen Vajk fapalotájának falára, s annak is a 
legtetejére. Dér szólalt meg csak, egyszer. 

- No, nem irigylem azt, aki majd ezt a Bolda 
lányt elveszi feleségül. 

- Én a barátait nem - nyögte alóla valaki. - 
Menj már, nem vagyok én madár, hogy ég és föld 
között lengedezzek! 

Csitár rájuk pisszegett. Tehette, már fent volt. 

Kis idő múlva mellette álltak mind. 

Lent az udvaron Teleg és Vajk veszekedtek. 


Felhallatszott minden egyes szó a fafal tetejére. 
Éppen a koszos ruhákról folyt a beszéd. 

Csitár intett, hogy ,utánam". Az öt férfi úgy 
osont a fal tetején, mint a vadmacska. Átmásztak 
az épület lakórészének tetejére, és a füstnyílás 
felé vették útjukat. 

Körbevették azt, és lekémleltek. Ekkor valaki 
vizet önthetett a tűzre, mert füst és gőz keveréke 
csapott az arcukba. Az öt férfi úgy dőlt hátra, 
mint a gyökértelen fa, és lilult arcuk, mert bizony 
köhögniük kellett volna, de nem köhöghettek. 
Fulladoztak, hörögtek halkan, míg a torkukról, 
orrukból el nem tűnt a kényszerítő érzés. 

Addigra viszont kellemesen elvesztették 
normális ábrázatukat. 

- Itt... nem jutunk le! - hörgött Dér. Kiguvadt a 
szeme, mint amikor bokor alatt ül, gatya nélkül. 

- Másik nyíláson? - Csitár orrán a visszafojtott 
levegő kinyomott egyet s mást. Törölgette is a 
férfi azt az ingujjával. Törölgette, s köhögött 
hozzá. 

- Hacsak ott nem! 

- Merre? - Nem láttak a saját könnyeiktől. 

- Csak tudjam meg, ki volt az! - fogadkozott 
Bezeréd. - Lekapom a tökét. 

- Nem lesz neki olyan. 

Néztek egy másik nyílást. 

Azt is őrizték, ott meg jó nagy tüzet raktak. Az 
öt férfi már óvatosabb volt, így megmenekedtek a 


pörzsöléstől. 

- Hát hogyan lopjunk így lányt? - kérdezte 
kétségbeesetten Dér. - Nem ismerik ezek az 
illemet? 


- Tündérek, mit vársz tőlük? 


Csitár felegyenesedett. Hallgatózott. 

- Teleg már fizet! Siessünk, mert szégyenben 
maradunk, hogy még egy asszonyt sem tudunk 
ellopni! 

- Ereszkedjünk le valahol hirtelen! - ajánlotta 
Dér. - Menjünk vissza az előző likhoz, ott nem ég 
ki az ülepünkön a nadrág. Becsukjuk szemünk, s 
nem veszünk levegőt, csak előtte egy jó nagyot, 
és leszánkázunk a kötélen. Aki ott van, elkapjuk, 
száját  betömjük, aztán  felhajtjuk azt a 
menyecskét. No? 

Jónak tűnt az ötlet. 

- Úgy legyen! - felelte Csitár. - Mint a zivatar, 
úgy megyünk! 

Egy esélyük volt. 


Kinyílt a palota ajtaja, és egy vénségesen vén 
öregasszony jött elő. Vén volt, mint az ég, és 
csúnya, mint a föld. 

A vadászok  hátrahőköltek mind,  Teleg 
kivételével. 

- No, tapogathatsz! - intett Vajk. 

- Ha jót akarsz, nem teszed - szólt be Iszperik 
Telegnek. - Ez dajkálta a nagyanyámat! 

- Olyan öreg, hogy Szemes előre köszön neki, 
ha hajnalonta megjelenik a világ felett - tódította 
Bars. 

- Még látta tisztán a kumiszos tömlőket - 
biccentett Orci. 

Erre mindnyájan ránéztek. Kivéve persze 
Teleget. 

- Mondjon valamit! - intett a vak vadász. - Ezek 
után le nem tapogatom, de a hangját hallani 
akarnám. 


- Szagolhatod is - köhhentett Vajk. 

- Egy életre be fog dugulni az orrod - mondta 
hittel Iszperik. 

- Kihull az összes hajad, és minden szőröd - 
vallotta Bars. 

- Ha fel meri emelni a szoknyáját, én mindenkit 
megölök az udvaron - hörögte Orci. 

- A ló heréje csattogjon a farpofátokon! - 
csattant fel az öregasszony. - Lyány vagyok még, 
nem lyányt akartatok? Ki visz a jurtájába 
menyecskének? S ki adja nekem az első 
éjszakáját? 

- Adja neked a vízisikló a maga farkát - ijedt 
meg Teleg. - Te Vajk, ez úgy sistereg, mint a 
köpet a tábortűzben. Van ennek foga? 

- Egy szál sem - mondta meg a valót Vajk. - De 
így lesz ügyesebb, mint bármely tizenöt éves 
lányka! 

- Huh! Ez olyan száraz menyecske lehet, ha 
megfürdetem nászéjszaka előtt a Zalkában, el 
sem süllyed a vízben. Hát előbb harapja le a 
férfiasságom egy vezérkos, minthogy ezzel az 
öregasszonnyal én egy ládára kerüljek! Vidd 
innen, Vajk, s most már tényleg hozd az én 
menyasszonyomat! 

- De ha nincs itt? 

- Ha nincs itt, ne hozd, de tudom, hogy itt van! 

- Rosszul tudod! Bizonyosan sokat ittál tegnap 
este, és szépet álmodtál... 

- Szép álom volt, valóban. Álomlelkem azonban 
a valót látta! Körbe akarom járni az otthonodat, 
hogy megtudjam, tényleg csak ezt a vénséget 
őrzöd-e bent! S nem nyughatom, amíg ezt meg 
nem engeded, törődj bele! 


- Mi jogon akarsz te bejönni? 

- A vendég jogán. Elfogadtad ajándékaimat. 

Vajk csapdába került. Valóban elfogadta az 
ajándékokat, legalábbis nem utasította vissza 
azokat, s tekinthető ez annak, hogy kell neki 
mind: a bőrök, s a fegyver. 

- Jól van - biccentett Vajk. - Téged 
körbevezetlek. 

- Hová lett a szemed világa? - mérgesedett fel 
megint a vak vadász. - Nem látod, hogy vak 
vagyok? Kell egy szem nekem. 

- Kicsi ahhoz ez a palota! 

- Hárman még elférünk a falak között. 

Vajk  meghányta-vetette magában. Végül 
döntött, bár látszott rajta, hogy nem szívesen 
enged. 

- Ha elfértek, gyertek! 

Iszperik állt Teleg mellé. Így mentek be hárman 
a palotába asszonyt keresni. 


Csitár és Dér egyszerre lendültek neki, és pár 
pillanattal később már a palota belsejében voltak, 
ott is a főteremben, a kialudt tűz mellé érkezve. 
Körbe sem pillanthattak, máris jöttek utánuk még 
ketten, s utolsóként Lugos. 

Sosem tapasztalt ellenállás fogadta őket: 
rögtön a nyakukban termett egy-egy tündér, és 
hajukat tépték, fülüket harapták. 

Némely esetben ez még talán tetszett is volna a 
vadászoknak, ám a tündérek nem ismertek sem 
istent, sem embert, s olyan erősen haraptak, hogy 
a vér is kiserkent a fülcimpákból. 

- A mindenit! - csapkodott Csitár, de asszonyt 
megütni nem illő, így csak dobálta a tündéreket, s 


nem bántotta. - Leszállni rólam, rusnya dögök! 

Megpróbálta megfogni a haját tépő kezet, de a 
tündér gyorsabb és ügyesebb volt. 

Dér eldobta magát a földön, és megpróbálta 
súlyával lenyomni a saját tündérét. Ment neki, jól 
fejlett férfi volt, s kisvártatva felülkerekedett. 

Szégyenszemre birkózott az öt férfi az öt 
tündérrel. Lám, azok mennyivel könnyebbek 
voltak, mégsem sikerült őket azonnal legyűrni! 

Ha látták volna ezt a küzdelmet mások is, 
biztosan nem léphet ki a napfényre az öt vadász 
egy ideig, olyan megszégyenülésben lesz részük. 

Ám szerencsére nem látta senki. Dér szorította 
le először a maga ellenfelét, és lihegve hajolt 
föléje. A férfi arcát karmolásnyomok borították. A 
tündér vergődött, markában egy  csomónyi 
hajszálat tartott, mint valami zsákmányt, 
amelyhez ragaszkodni kell. Szép volt, arca 
kipirult, szeme, mint a zsarátnok. 

Dér taktikáját a többiek is követték, és lassan, 
fájdalmas — sebekkel — és  zúzódásokkal, de 
mindannyian az ellenfél fölébe kerekedtek. Ám a 
tündérek leszorítása is elvett sok-sok erőt, és 
amíg így tartották őket, addig nem indulhattak el 
menyasszonyt lopni. 

- Most mi légyen? - lihegte Lugos. 

- Rakjuk ládába őket! 

Körbenéztek. Nem volt itt láda. 

- Csomagoljuk össze mindet! Van kötelünk! 

- Ennyi nincs! 

Dér nézegette a maga tündérét. 

- Teszek Telegre! - mondta. - Hazaviszem ezt! 

Erre valahogy a tündér térde találkozott Dér 
legérzékenyebb szervével, és a vadász kétrét 


görnyedve fordult oldalra. A felszabadult tündér 
azonban, ahelyett, hogy segítségért kiáltott volna, 
vagy fogja magát, felpattan és elszalad, csupán 
annyit mondott: méhek. 

- Méhek? - kérdezte döbbenten Csitár. - Miféle 
méhek? 

Meglátta őket azonnal: ezer és ezer zümmögő 
méh szállt ki a fal egy résén keresztül, és 
láthatóan egy céljuk volt, azaz inkább öt: a 
vadászok! 

Csitár hagyta a tündért s hagyta a kötelet. 
Felpattant, és a kijárat felé vetődött. Lugos, aki 
nem volt ilyen gyors, üvöltve dőlt le a maga 
foglyáról, és két kézzel próbálta meg elhessinteni 
a bogarakat. Körülbelül annyi sikerrel, mintha 
nyílt mezőn, záporban akart volna száraz 
maradni.  Csípték a méhek a vadászokat, 
zümmögtek, kavarogtak körülöttük, sem a 
kijáratot, de még csak a falat sem lehetett látni 
tőlük. 

A vadászok szégyenszemre menekülőre fogták, 
lesunyt fejjel, csapkodva futottak. Még Dér is, 
akinek olyasféle érzete volt, mintha ágyékában 
egy hatalmas őrlőkövet rejtettek volna el. 

Csitár nekiszaladt egy gerendának, és csak a 
szerencséjének — köszönthette, — hogy — onnan 
visszapattanva a folyosóra pördült. 

Futott a méhek elől, s üvöltésével vezette a 
többieket; azok a hang után mentek, s mentek 
volna akkor is, ha Csitár egy láp közepébe szalad 
bele. 

Elrohantak Vajk, Teleg és Iszperik mellett is, de 
bizony köszönésre sem méltatták őket. 

Iszperik csodálkozva bámult: vajon miért 


hadonászik az öt vadász. Miért ütik az üres 
levegőt? 

- Kik voltak ezek? - nézett a menekülők után 
Vajk. 

- Mit tudom én - tagadta le Teleg. - Ez a te 
otthonod! Mit tudhatom, kik szaladgálnak benne 
összevissza? 

Az egyik szobában azután reáakadtak a 
tündérekre. 

- Van itt annyi lány - örvendezett Iszperik -, 
amennyi — hosszú-hosszú időre elég lenne, 
legalábbis egy nagy család összes 
fiúgyermekének! 

- Köztük van az enyém is? - kérdezte Teleg. 

- Az attól függ, melyik a tied - morogta Vajk. - 
Keresd meg magadnak! 

Teleg úgy tett. Mindegyik tündér arcát 
végigsimította, és leghátul megtalálta a maga 
mosolygós-szerelmes leányát: Aranykát. 


20. 


Illem szerint megalkudott Vajk és Teleg. Teleg 
a maga állataiból ötven marhát adott Vajknak, és 
száz birkát. Ezeket Vajk fogadott lánya után 
elvette, de rögtön tovább is adta Aranykának. 
Csupán a bőröket és a két íjat tartotta meg a 
nyilakkal, amiket házigazdaként kapott. 

Ila közben nyugtatgatta a tündéreket, hogy 
bármily furcsa, az embereknél így szokás. 
Megpróbálják elrabolni a menyasszonyt, még 
akkor is, ha néha ez a rablás csak színlelt. S ha 
nem megy, akkor kifizetik az árát az apának. Ám 
mivel Vajk nem apja Aranykának, csupán a játék 


kedvéért vállalta el az apai feladatokat, jogos, 
hogy a tündérnek - egynapos lányának - adja a 
vételárat. Megtarthatná, de így tisztességes. 

Legyenek a fiatalok gazdagok és boldogok. 

Ezek után Teleg és a díszbe öltözött Aranyka 
kivonult a palotából a jurtafalu népe elé. 
Virágokat szórtak a nyakukba, és mosolyogtak. 
Teleg bejelentette házasulási szándékát, és 
Aranyka a nyakába borult. 

Vajk előrelépett, és más kérők után 
tudakolózott, majd hogy azok egyáltalán nem 
jelentkeztek, visszafordult a pár felé, és áldását 
adta rájuk. 

Most következett Ila. 

Felvonult tündéreivel a pár és a falu lakosai 
közé. Elcsendesedett Agos falva, sosem láttak 
még olyat, hogy tündér adjon össze házasuló 
feleket. Vajon milyen lehet egy tündéresküvő? 

Selyemaranyhajú Tündér Ila megszólalt. 

- Nagy nap ez a mai - mondta hangosan. - 
Tündérnek is, embernek is. Nekem is és Vajknak 
is, és hasonlóképp az Ágos nembéli Telegnek és 
Aranykának, aki a tündérek közül jött ide, s mivel 
szíve itt maradt, ő is szeretne itt maradni. 

Hattyúk repültek el a magasban, és kisvártatva 
virágszirmok kezdtek hullani az égből. 

Mocorogtak és csodálkoztak férfiak és nők. A 
tündérek Ila körül csöndes dúdolásba kezdtek. 
Nem volt szöveg, csak lágy dallam, andalító, 
szerelmes muzsika emberi s tündéri fülnek 
egyaránt. A várakozók között összebújtak a 
házasok s a fiatal párok. 

Talán a tündérek tették ezt, talán a tavaszi 
szellő s az illatok... a lágy meleg, Szemes sugárzó 


tekintete, mellyel az égből lenézett a világra. 

Napatya fénye úgy permetezett alá, mintha 
csak testre való kenet lett volna. 

- Évek óta élünk már egymás mellett, és 
reménylettem, hogy eljő ez az alkalom mihamar - 
folytatta Ila. - ÖOÖrömemre szolgál, hogy az 
emberek közül éppen ezt a vadászt éri a tündér 
nyújtotta boldogság, és hogy a tündérek közül 
éppen ezt az emberi. Ugy érzem , itt a helyünk. 

Ila egy pillantást vetett Vajkra, akinek az egész 
arca mosolygott, nem csupán a tekintete vagy a 
szája, de a szeme sarkában a gyűlő szarkalábak, 
és homlokán a ráncok is. 

Újabb szirmok hullottak alá, aranyszínűek, a 
menyasszonyra és a vőlegényre. 

Ila ekkor egy almát varázsolt elő valahonnan. 
Belemélyesztette körmét, és pillanatok alatt 
kettéhasította. Ügyesen, hogy a magok ki ne 
peregjenek a földre, a felet-felet Teleg és Aranyka 
kezébe tette le. 

A házasulandók megették az almát, csupán a 
magokat köpték ki tenyerükbe. Mindegyikük 
felfogta, és vigyázva őrizte. A nászéjszakán a 
bőrök alá kell tenni, hogy a házasságot bőséges 
gyermekáldás kísérje. 

Ila összefogta magot tartó kezeket, és 
Boldogasszony áldását kérte a párra. Fiúkat és 
lányokat kért, jó egészséget, szerencsét. 
Tündérszokás szerint meghintette virágillattal a 
pár fejét, és a Tündérkertben termett csengő 
barackot kínált nekik. Amazok ettek a barackból 
ízes leve lecsorgott ajkukon. ; 

Ezek után jött az emberi szokás: Ekesurat 
köszöntötték, ember teremtőjét, a test gazdáját, 


majd Lélekurat, a lélek őrzőjét, s végül Égiurat, 
az egész világ urát. 

A Napatyát és Holdanyát éltető köszöntőket a 
sámán tiszte lett volna elmondani, ám mivel 
sámán egy sem jött le az esküvőre, Vajk volt az, 
aki megtette. Vajk volt az is, aki a nemtőket 
tanúságtételre szólította fel. 

Ismét csak Ila következett. A tündér nagy 
levegőt vett, készült a nagy kérdésre. 

- Ágosbéli Teleg, vadászok vadásza, szereted-e 
ezt a lányt, aki melléd állt, s kezedet fogja? 

- Szeretem - felelte Teleg. 

-  "Tündérem, szereted-e ezt a férfit, aki 
melletted áll, kezedet fogja? 

- Mindenkinél jobban. 

- Akkor hát a szerelem erejénél fogva legyetek 
egy pár örökkön-örökké, míg a halál el nem 
választ benneteket! Csókold meg választottadat, 
Aranyka, és csókold meg asszonyod, Teleg! 
Legyetek boldogok! 


No, ha Ágos falvának lakosai nem láttak még 
tündér-esküvőt, akkor a tündérek pontosan 
ugyanígy voltak az emberek lakodalmával. Örülni 
és mulatni ugyan a tündérek is tudnak, de nem 
ennyire hangosan. 

Mindenki mulatott, férfi és asszony, suhancok 
és fiúcskák, de még a csecsemők is. Versenyt 
kiabáltak az örvendező vadászokkal. 

Tündér Ila irányozta az étkek felszolgálását, de 
emberi szokás szerint. Erre az alkalomra Vajk 
asszonya megtanulta az emberi szabályokat s 
intéseket. Előbb az ifjú pár kapott, a következő 
szavak kíséretében: 


- Az erdő táplálta a tüzet, melyre a bronzüstöt 
tettük, s az üstbe a vizet, a vízbe a húst. 
Köszönjük meg az állatnak, hogy táplál minket 
önnön magával! Köszönjük a fának, a tűznek, a 
víznek és a fémnek, hogy  eledelünket 
elkészíthettük segítségével, és köszönjük a 
földnek, hogy tartotta az üstöt! 

Elsőként Aranyka mert Telegnek, szintén csak 
emberi szokás szerint, ám az első falatokat a 
tündérek kérése alapján ették meg. 

Tündér Ila állított eléjük aranytálcával. 

- Mielőtt ennétek a levesből, kérlek, áldozzatok 
Boldogasszony örömére is. 

A tálcán egy fej hagyma, egy finoman 
megtisztított, hófehér gomba és egy fürt szőlő 
volt egymás mellé fektetve. 

Aranyka megszegte a hagymát, s egy fél ívet 
Teleg szájába tett. 

- A föld alatti világ gyarapodásáért - mondta a 
tündér, majd maga is bevett egy fél 
hagymakarikát. Másodjára a gomba kalapjából 
vágott ki két cikket, s a hagyma után azokat 
kapták be. Végezetül a szőlő egy-egy szeme 
következett. - A földi világ gyarapodásáért, és a 
föld feletti világ gyarapodásáért. 

Nem is Teleg fintorgott rágás közben, hanem a 
körülötte állók. 

A tündérek némelyike elnevette magát az 
emberek arckifejezésén. 

Azután az asszonyok végre-valahára 
megkezdhették a kumisz kiöntését, a húsok 
körbehordozását. Oldalt előkerültek a hangszerek 
is, megannyiféle dob - volt ott kivájt fatörzs, 
bőrrel feszített szita, üstdobok -, számtalan 


csengő és pergő, hüppögető, de még bika is. 
Felvonultak a  tamburral is páran, akik 
tudvalevőleg ügyesen játszottak rajta, és 
hamarosan akkora zenebona lett, hogy ki-ki a 
saját énekét is nehezen hallotta meg. 

- "Mindig ilyen féktelenek az emberek? - 
kérdezte az egyik tündér Selyemaranyhajú llát. 

- Ha örülnek, többnyire igen. Ha nagyon nagy a 
fájdalmuk, néha akkor is - válaszolta mosolyogva 
Ila. - Olyan ez, mint amikor túlburjánzik a 
rózsatő. Ijesztő a sok-sok tövissel, de vadságában 
nagyon szép. 

- Aranyka élvezi. 

- Aranyka szereti a férjét, és már sokat volt 
emberek között. Látott esküvőt és lakodalmat is. 
Táncoljatok az emberekkel! 

A tündér nagy szemeket meresztett Ilára. 

- Úgy hiszem, még nem jött el annak az ideje! 

- Mikor, ha nem most? Nézd már, az a vadász 
éppen Zengőt szédíti! Csitár valóban 
megkörnyékezte a maga tündérét. Megismerte 
valamennyi közül is, nem feledhette el arcát. 

- Ne haragudj, vadász - mondta Zengő -, azért 
a mozdulatért! 

- Már el is feledkeztem róla - felelte vigyorogva 
Csitár. - Nem egykönnyen, de elfeledkeztem róla, 
s hogy haragudhatnék egy tündérre, aki már 
megérintett egyszer? Szerelmi zálogot is vett, 
annyi fürtömet tépte ki, amennyiből két karkötőt 
is készíthetne magának. 

A tündér nevetett. 

- Legfeljebb ha babatömésre használom! Jók 
nekem a karkötőim! 

Távolabb Vajk Zekével beszélgetett. 


- Nem kaptál kedvet a nősülésre, Zeke? - 
kérdezte a vadászok vezérét. 

- Kinőttem én már abból a korból. 

- Kapj el egy tündért! Amúgy is hosszabban 
vannak e földön, mint bármelyikünk. 

- Hogy virágszirmok hulljanak rám a magasból? 
- mosolyodott el Zeke, - Minek nézel te engem, 
Vajk? 

- Teleget nem zavarták a szirmok - mutatott a 
férfira Vajk. Teleg éppen Aranykával csókolózott, 
s mintha abba se akarták volna hagyni. 

Nem is akarták. 

Valami azonban mégis megakasztotta őket. 

Éber kászálódott fel, és magasba emelte 
kupáját. Nem sokan vették észre, így Gerde 
melléje állt, és leüvöltötte a közelben állók arcát. 
Mellettük rögtön csönd lett, és hamarosan a 
távolban lévők is észrevették magukat, de 
legfőképp a  köszöntőre készülő világtalan 
vadászt. 

Végre csend lett, úgy-ahogy. 

- "Nohát! - mondta Eber, és belekezdett. 
Minden szót kihangsúlyozott, ritmusban beszélt. 


Józan eszét Teleg a mezőn elejtette, 
Aranykát ezért baljára ültette. 

Ha már így megesett a baleset Teleggel 
Volna egy tanácsom, Teleg, ne feledd el! 
Ha újólag úgy esik, ülteted asszonyod, 
Öledbe úgy tegyed, ha nadrágod letolod! 


A vadászok nevettek, a tündérek szégyenlősen 
ruhaujjuk mögé bújtak. Aranyka viszont mint egy 
tenyeres-talpas emberi asszony viselkedett: 


poharat emelt Éberre. 

Éber az első kortyot a földre löttyintette 
áldozatként, azután ivott. Példáját mindenki 
követte: az első korty az isteneket illeti. 

Ezek után se szeri, se száma következtek a 
jókívánságok és a mondókák, s még az sem 
zavarta meg a  köszöntőket, hogy egyre 
kevesebben figyeltek rájuk. Hogy is zavarta volna 
meg őket, amikor minden köszöntés után inni 
kellett, s maguk a verselők is egyre részegebbé 
váltak. 

A versek között volt aztán olyan is, amelynek 
hallatán az asszonyok gyorsan  elcipelték 
porontyaikat a jurta mélyére. Vannak szavak, 
amikkel a gyermek elég, ha később ismerkedik 
meg. 

Vacsora után megkezdődött a tánc. Ismét 
megszólaltak a  zeneszerszámok, és húzták, 
vonták, ütötték a muzsikások a talpalávalót. 

Feljöttek a csillagok is az égre, a mén 
nemzetségek nemtői, az Aranykor nagy alakjai, 
vadászok s vadak, istenek és istennők követték 
nyomon tündér és ember  lakodalmát. 
Aranyszínükben sziporkáztak fenn, s aranyos 
harmatot szórtak a földre, emberek fejére, 
közöttük is Aranykára, ki a nevét is a csillagokról 
kapta. A fiatalasszony feje körül halovány glória 
sugárzott, s minden leány, aki csak ránézett, kis 
irigységet érzett, de nem túl sokáig, mert a 
szépség elöntötte a szívüket, s inkább a szeretet 
foglalt ott helyet, kiúzve minden más, nem illendő 
érzést. 

Teleg ugyan nem látta a fényt, de érezhette, 
mert el nem eresztette a tündér kezét, és úgy 


mosolygott, mintha csak egy egész ménes meg 
háromnemzetségnyi erdő lenne az övé. 

A fapalota előtt meggyújtották a nagy tüzet, 
amely messzire világított, de legfőképpen a 
táncolókat vonta körébe. A hatalmas lobok 
mellett lepkének tűntek hosszú árnyékukkal az 
emberek, mintha csak a lángok miatt érkeztek 
volna. Azután fellobbant még oldalt pár tűz, s a 
középső gyorsan leégett, inkább csak elnyúlt, 
mintsem magasba tört volna, és már nem volt 
olyan félelmetes. 

- Ennek a hírét héthatárra elviszem - szólította 
meg Gannak Vajkot. - Ekkora esküvőt nem láttam 
még, pedig nem akármennyi helyen 
megfordultam már életemben! 

- Italra, ételre vagy hangzavarra gondolsz-e, 
Gannak? - mosolyodott el Vajk. 

- . Mindháromra, és a zenére meg a 
bokacsattogtatásra! Aztán meg ott születtem az 
Aranybirodalomban, és ott is nőttem fel, de még a 
férfikorom java részét is ott töltöttem, de olyanról 
nem hallottam, hogy egy ember elvett volna egy 
tündért. Van valami ebben a pusztai levegőben, 
ami megbolondít mindenkit. 

- Józanná tesz - emelte fel ujját Vajk. - 
Pontosan itt rajzolódnak ki a fontos és a 
lényegtelen dolgok, s itt válnak el egymástól 
élesen. Amíg ott voltunk az Aranybirodalomban, 
töprengenem kellett, mit tegyek, itt meg olyan 
tisztán áll előttem, mint Fénylőhold arcának 
rajzolata a tiszta nyári estéken. És te, Gannak? 
Századszor kérdezem, hogy nem kaptál-e kedvet 
a nősüléshez. 

- Most mondtad, hogy az itteni levegő józanná 


tesz. Miért kérdezel akkor bolondságokat? 

Mindkét férfi nevetett, és koccintottak. 

- Annak örömére, hogy találkoztunk! - emelte 
meg a maga italát Vajk. 

- S reményére annak, hogy a muzsikusok majd 
elfáradnak, s nem püfölik úgy azokat a dobokat! 

- Ebben ne reménykedj! Ha elfáradnak, még a 
tamburát is ütni fogják. 

Új fogás jött: vadpecsenye. Malacok, nyulak, 
fácánok kerültek ki az asztalokra, hogy aki 
eleddig mulatott, most erőt gyűjthessen. 

- És mikor rabol el engem az én édes férjuram? 
- fordult Aranyka Teleghez. - Még mielőtt 
megszöknék az éjszakába? 

- Miért szöknél, amikor soha nem lelsz jobb 
helyet a két ölelő karomnál? - Teleg magához 
vonta asszonyát. - S ha messzire szaladnál, 
messziről kellene visszajönnöd. 

- Ne várjuk meg az éjszaka közepét! - suttogta 
Aranyka. - Szökjünk el együtt! 

Teleg  válaszképp felemelkedett, s húzta 
magával a tündért. Elfelé ment a mulatozóktól, s 
nem is ütközött bele senkibe, aki látta, kitért 
előle. 

- Nohát, szökik a pár - morogta Gerde. - Nem 
kapjuk el az asszonyt, s futunk vele messzire? 

- Ez most nem az a mulatság - állította le 
Gerdét Zeke. Nézte a sötétségbe vesző Teleg és 
Aranyka alakját. - Tündér ez, s nem biztos, hogy 
jó néven venné, ha valaki a hátára kapná, és 
árkon-bokron túlszaladna vele. 

- De hát Bars most öltözik be bolond- 
menyasszonynak! 

- Azt meg jobb, ha nem látja! - Zeke Gerde 


vállára csapott, és kacsintott mellé. - Elmulatunk 
mi nélkülük is, hadd tapasztalják ki kettesben 
egymást! 

Gerde vigyorgott, és eldobta a kezében tartott 
csontot az egyik kutya felé. 

A kutya felugrott, s a levegőben kapta el. 
Örülhetett, mert bőviben volt rajta még hús. Ezen 
az estén nem számított bűnnek az ilyen pazarlás, 
kapja meg ember s állat mindazt, amire vágyik. 

Mire az állat visszaesett talpára, állkapcsa már 
kettéroppantotta a csontot, s őrölte tisztes erővel. 
Úgy, ahogy kutya még soha. 

Ha bárki az állkapcsára néz, látja, hogy nem 
egy kutyának az állkapcsa az. Olyan tépőfogak 
húzódtak meg ott, amelyekkel embert lehetett 
ölni... 


21. 


Zeke a levegőbe szimatolt. 

Erjedt kumisz csípős szaga, húsok és füst illata, 
izzadt férfitestek kipárolgása. S mindezek mögött 
haloványan a tavasz frissessége, esti szellő és 
virágillat. Tündérek és emberek, ha együtt 
vannak, össze tud keveredni a világ. 

Zekének ez azonban nem volt elég. Hiába a 
szagok kavalkádja, valami mást érzett, mást 
keresett orrával. 

De miért is szimatolt a levegőbe? 

Miért is? 

Nyugtalanság lett úrrá rajta, amiért nem tudta 
okát adni a mozdulatnak. Más azt mondaná: a 
levegőbe szimatolt, és akkor mi van? Erezte, amit 
érzett, s ne keressen többet! Már az csoda, hogy 


ennyi illatot különválasztott. 

Zeke azonban nem nyughatott. 

Úgy csendesült el számára a mulatság, ahogy 
az ember víz alá bukik, és a felszín alatt 
elvesznek a zajok. S úgy távolodott el tőle a 
táncolók és  éneklők képe, mintha csak 
megnyújtanák előtte a tisztást, s ami 
karnyújtásnyira volt, hirtelen kődobásnyira kerül. 
Zeke a láthatón és hallhatón túlra volt kíváncsi. 

Arra, ami érzékeit tudattalanul megmozgatta az 
elébb. Arra, ami arra késztette, hogy a levegőbe 
emelje orrát. 

Zeke a szél járását fürkészte. Lassan fordult 
körbe. 

Vajk persze, hogy észrevette. Nézte, mit csinál 
a vadászok vezetője. Tudta, hogy Zeke ösztöneire 
érdemes odafigyelni. Ma este vajon mit jeleznek 
azok az ösztönök? 

Néha tán túlontúl gyanakvó ez a Zeke. Mintha 
állandóan készenlétben kellene állnia, állandóan 
figyelnie. A nappal és az éjjel minden órájában. 
Nem is bírta ki még ezt a határtalan készenlétet 
egyetlen asszony sem. 

Ezt gondolta Vajk, ám nem tudta levenni 
tekintetét  Zekéről, ahogy Zeke sem bírta 
abbahagyni a figyelést. 

Tündér Ila volt a harmadik, aki a lánc szemének 
beállt. Ő férjének nézését kapta el, s onnan ugrott 
tekintete Zekére. Értetlenül nézte a vadászt, de 
azután ő is megérezte... 

A szagot. 

Inkább egy gondolat volt, mint egy szag, de az 
orrát facsarta legelébb. A kényes, figyelmes 
tündérorrot, amely felülmúlja a férfiember 


szaglását minden tekintetben. 

Zeke ekkor Vajkra nézett. 

- Hol vannak a kutyák? - kérdezte távolról. Vajk 
leolvasta szájáról a szót. 

Hol vannak a kutyák? 

Hol is? 

- Boldogságos asszonyom! - suttogta Ila. 

Mindenütt ott voltak. Szélirányban és széllel 
szemben is. Nem csupán egy-kettő, hanem száz, 
kétszáz. 

Zeke lassan, nagyon lassan fordult a mulatózok 
felé. Hogyan riassza őket? Milyen szó hat a 
vadászok eltompult elméjére? Mi az, ami felrázza 
őket egyik pillanatról a másikra? 

Ila a tündéreit kereste. Reájuk fognak először 
támadni! 

Fegyvert a kézbe! Fegyvert! De ki hoz fegyvert 
egy menyegzőre? Zeke agya sebesen forgott. 

- A kések! - mutatott Vajk a tálcára. Akkor már 
ő is tisztában volt vele, hogy valami nagy baj 
közelg. Tudták, de egyikük sem mozdult. Olyanok 
voltak, mint a szúnyog, amely póknak hálójába 
fut. Ha megmozdul, nyakán a veszedelem. 

Minden rezzenésüket figyelték. 

Hiába voltak óvatosak, a baj már körbekerítette 
őket. 

Minden örömtelinek és vidámnak tűnt, harsány 
ujjongás csapott fel, és ketten versenyt táncoltak 
középen. Aki nem táncolt, az evett vagy ivott, 
vagy éppen énekelt. S tették volna ezt hajnalig... 

Pillanatok voltak már csak hátra. 


22. 


Hogy ki vont kit a jurtába, azt lehetetlen lett 
volna eldönteni. Úgy tűnt, mintha Teleg húzná 
Aranykát, de a tündér a nyakán volt nagyon a 
vadásznak, s finoman irányozta lépteit a sötétben, 
ami kétszeres volt: egyrészt Teleg vaksága, 
másrészt az éjszaka miatt. Mégis könnyedén 
megtalálták a jurtájukat, amit a tündérek 
feldíszítettek a nászra: belül  aranytálak, 
aranyágak sokszorozták meg a középső tűzhely 
vöröslő lángjait. Mindaz, ami ide került, ajándék 
volt Tündérkert népétől, s nem csupán egy 
éjszakára, de egy életre kapta a pár. 

Az ajtó felett egy bronz csengettyűsor csilingelt 
a finom esti szélben, Éber ajándéka. Teleg, 
amikor átlépett alatta, felnyújtotta kezét, és 
végigsimított rajta, újabb hangokat csalva ki ezzel 
belőle. 

- Mint a nevetésed - mondta Aranykának. 

Meleg volt bent a jurtában, de hamarosan még 
melegebb lett, amikor Aranyka az almamagvak 
nászágyba rejtése után magához vonta Teleget, s 
újdonsült férje kezét becsúsztatta a mellénye alá. 
A tündér akkor már megszabadult réteges 
szoknyáitól, jól zárt felsőjétől, s egy könnyed 
menyecskeruha volt csupán rajta, ami illett a 
tánchoz és a sürgés-forgáshoz, s keveset kellett 
vele szöszmötölni a nászéjszakán. 

Teleg a tündér finom, meleg bőrét érintette 
ujjaival, és beleborzongott a gyönyörűségbe. 
Érezte ám azonban azt is, hogy Aranyka is remeg. 
Remeg minden porcikájában. 

- Énekeljek neked? - kérdezte suttogva a 
tündér. 

- A hangodba szerettem bele legelébb - mondta 


gyengéden Teleg. 

Kibújtatta a tündért a mellényből, majd az inget 
is lassan leemelte róla, áthúzta fején és karján. 
Közben arcát Aranyka mellére helyezte, szájával 
a bőrt csókolva, finoman, mint egy kismadár 
szárnyrebbenése. A tündér kacagott, s kacagása 
dúdolásba ment át. Szerelmes dallamot dúdolt... 
Amikor lekerült az ing, Aranyka Teleg mögé 
nyúlt, és lassan húzni kezdte a vadász ingét kifelé 
a nadrágból, húzta, húzta, majd belekapaszkodott 
az aljába, s átemelte azt Teleg fején. 
Félmeztelenül álltak egymással szemközt, s ekkor 
átölelték egymást, hogy érezzék a másik 
közelségét, a másik melegét. 

- Most betapasztanám a szád - lehelte Teleg. 

Aranyka Teleg feszes izmait, a férfi a tündér 
mellét és mellbimbóit érezte testéhez nyomódni, s 
az igazi izzás csak ekkor csapta meg őket: olyan 
forrón kezdtek csókolózni, hogy a tűz középen 
elszégyellte magát hűvösségéért, és ellobbantotta 
utolsó lángjait. 

Ki tudja, mióta sikoltoztak és üvöltöttek kint, 
amikor végre meghallották a felfordulás zajait, a 
fájdalom és a küzdelmek kiáltásait. 


Vajk meglátta az első kutyát, és már nyúlt is a 
kés után. Az állat észrevette a mozdulatot és 
óvatos közeledése lendületes támadásba váltott. 
Vicsorogva ugrott neki a férfinak. 

Az Ágosbéliek vezetője nem sokat késlekedett, 
eldobta a kést, hegyével előre. Jött a kutya, s 
ugrott, amikor a kés eltalálta álla alatt. Repülése 
megbicsaklott, és vergődve, rugdalózva, 
nyüszítve esett a földre. Vajk nem volt rest, már 


rajta térdelt és elvágta torkát. 

Ronda dög volt, kutya és szellem keveréke. 

Mire Vajk felegyenesedett, a  mulatozókra 
rontott a jurtafalu szinte összes kutyája. Lett 
sikoltozás és üvöltés, az asszonyok menekültek, a 
férfiak felfogták az első támadás hullámát. 
Pillanatokon belül kijózanodott még a 
legrészegebb vadász is, csodálkozni nem volt 
idejük, a cselekvéshez pedig hozzászoktak életük 
során. 

Az erdő sosem engedi meg, hogy gondolkozz, 
ha dühödt vad van a közelben. Az izmoknak kell 
akkor feszülniük, s a gyakorlatnak kell vezetnie a 
mozdulatokat. 

- Asszonyok a fapalotába! - üvöltötte Vajk, és 
intett is hozzá. Rohant előre, lökte a palota felé, 
akit ért. 

- A gyermekem a jurtában alszik! - sikoltotta 
egy fiatalasszony. 

- Aki teheti, a palotába! - üvöltötte körbe Vajk. 
Akármi is történjék, azt könnyebb védeni. 

A mulatságból menekülés lett, a táncból harc. 
Ököllel, botokkal vagy késekkel, ami a kézbe 
akadt. A zenészek a dobbal, a hüppögető fájával, 
magával a tamburával támadtak neki a megszállt 
állatoknak. Akik éppen ettek, a  késüket 
használták védekezésre. De akadt, ki a mellényét 
vette le, s tekerte egy mozdulattal a csuklója 
köré, hogy ha torkának ugrik valamelyik dög, 
akkor legyen mit betenni az állkapcsok közé. 

Szikrázva szállt az égnek ezernyi apró, izzó 
pernye, amikor a birkózók belegázoltak a 
tüzekbe. — Acsarkodás, — morgás,  kiáltozások 
töltötték be a jurtafalut. Hová lett már a zene és 


az ének! 

Ila maga mögé gyűjtötte tündéreit, és egy ősi 
varázslattal próbálkoztak. Az életet akarták a 
halál fölébe juttatni. Ezen a napon semmi 
keresnivalójuk nincs e világon a szellemeknek. Ez 
a nap az életé! 

- Ez az ökölharc többet ér mindennél! - 
feszítette meg a tündérek felé az izmait Gerde, 
miközben másik kezével meglóbált egy dögöt: 
egyszerűen széttépte a fejét. - Gyerekjátékok! - 
szólt még lefitymálóan a kutyákra. 

A kutyák azonban csak az első őrse volt a 
megszállt állatoknak. 

Recsegés-ropogás hallatszott éjszakról, mintha 
óriási fák törnének keresztbe. 

- A jurták! - ismerte fel a recsegés mivoltát 
Ilán, aki kedves szekercéjével hadakozott, s két 
kutyát megszabadított már rossz szellemétől. - 
Törnek a jurták! 

Ő már csak kellett tudja, hiszen nagy részüket 
maga állította fel. 

- A bivalyok! - hűlt el Karcsa. 

Zeke megpróbálta összefogni a vadászokat. 

- Íjakért és nyilakért menjen, aki tud! - kiáltotta 
szét. - Íjak és nyilak kellenek mielőbb! 

A tündérek hiába igyekeztek megidézni Bau 
éltető erejét, csak annyit értek el, hogy a kutyák 
őket nem támadták meg, csupán kerülgették, 
mint farkasok a birkanyájat. 

- Más kell ide! - mérgesedett meg Ila. Egy 
kutyadögbe botlott, lehajolt, és  szőrszálakat 
tépett ki belőle. Két tenyere közé kapta, 
megdörzsölte, majd kinyújtotta őket előre, s rájuk 
fújt egyet. 


A megcélzott kutyák oldalába eleven erővel 
mart bele a fájdalom, mintha csak szálkák százai 
csapódtak volna beléjük. Ila fordult körbe, 
dörzsölte tenyerét, s ismét fújt. A megszállt 
állatok fájdalmas vonyítással fogták menekülőre: 
hiába, a bennük levő szellem ettől a fájdalomtól 
nem tudta megóvni őket. Ez nem fém vagy fa 
okozta fájdalom volt, hanem varázslat, amit még 
ők maguk is megéreztek. 

Mindenik elűzéséhez azonban kevés ez. 

Megjelentek az első íjászok, és rögtön tizedelni 
kezdték a kutyákat. Kellett egyre négy-öt nyíl, 
hogy támadásuk megtörjön, és kellett még pár, 
hogy kiszenvedjenek. Torzult életükhöz jobban 
ragaszkodtak, mint az megjárta volna. 

A bivalyok tovább tomboltak éjszakon. Mintha 
legázolni készülnének az egész falut. 

A jurták közül felbukkantak azok a menekülők, 
akik megfogadták Vajk szavát, és a palota falai 
közé igyekeztek. Többnyire asszonyok a 
gyermekeikkel. Futottak befele, míg a vadászok 
velük szembe. Kerülgették egymást, de legfőképp 
a kutyákat, legyenek azok élők vagy holtak. 

- Befelé, tündérek! - irányított Ila is. 

Vajk egy pillanatra látta a kapuban nyilazó 
Zelét. Ügyesen és pontosan célzott a fiú: 
nyílvesszői tenyérnyire suhantak el az asszonyok 
mellett, de csupán szelük érintette meg őket. 
Bronzhegyük viszont pontosan csapódott bele a 
még életben levő dögökbe. 

- Aranyka! Aranykával mi lesz? - kiáltotta 
vissza egy tündér. 

- Ertük megyek! 

Vajk azonban visszalökte. 


- Majd én! 

Kikapott pár nyilat egy vadász kezéből, s egy 
íjat egy asszonyéból, aki azt gyermekével együtt 
cipelte befelé. Nyilván azt gondolta, jól jön a 
fegyver valakinek, nem fontos, hogy férje 
használja azt. 

Ila hagyta Vajkot. Mégiscsak férfidolog ez. 

Vajk pedig rohant. 


Teleg kését kapta föl elébb, majd egy szekercét. 
Jobbjában a késsel, baljában a szekercével lépett 
a bejárat felé. 

- Hova mész? - kérdezte ijedten Aranyka. 

- Ez az én esküvőm - mondta sötéten Teleg. - 
Valaki bajt támasztott. A küzdelem zajai még 
erősebbek lettek. Aranyka Teleg elé ugrott. 

- Hiszen nem is látsz! 

- Baj van odakint. 

- S baj lehet idebent is. Majd legyőzik azt, ami 
kint van, a te vesszőiddel! - mondta Aranyka, s 
maga sem tudta, mi ütött belé. Így megváltoztatja 
az asszonyt a házasság? Egyik pillanatban még 
úgy tekint a férfira, mint madár az ágra, ahova 
leszállhat, ahol megpihenhet, aztán amikor 
fészket rak az ágra, már úgy, mintha övé lenne az 
egész fa. - Védj engem! 

Teleg megtorpant, s a szavak állították meg, 
nem is a tündér keze. 

- Igazad van, ez az én feladatom. De kint is 
szükség lehet rám. 

- Feleannyira nem tudod irányítani erődet, mint 
mellettem. Mellettem, aki a szemed vagyok... 

Teleg megcsókolta a tündért. 

- . Kanyarints magadra akkor valamit, s 


mehetünk! 

- Hova? 

- Vissza a mulatságba! 

Aranyka Teleg ingét kapta magára, az akadt a 
kezébe először. Aztán kikukkantott a 
csillagfénytől és izzó  pernyétől szikrázó 
éjszakába. Az árnyak úgy táncoltak a jurták 
oldalán, mintha az Ágos nembéliek is csupán 
szellemek lennének. 

- Gyere, Teleg! 

Kéz a kézben indultak a fapalota felé, oda, hol 
nem sokkal korábban még mindenki mulatott. 
Mögülük recsegés-ropogás hallatszott, és egy 
jurta úgy zúzódott szét, hogy darabjai százfelé 
repültek. Rokkant egy másik jurta is, mintha 
hatalmas test zuhant volna rá... 

Aranyka fekete árnyat látott. 

Elrántotta Teleget. Nekizuhantak egy 
oszlopnak, majd egy bőrfalnak. Telegnek kihullott 
a szekerce a kezéből. 

- Mit csinálsz?... - De akkor már érezte, 
közvetlen közelről. Fújtattak és hörögtek, s olyan 
szaguk volt, mintha a mocsárból keltek volna ki. 
Pusztítani akartak, mindent eltaposni, nem 
számított, van-e ott valaki vagy nincs. 

Aranyka Teleg szájára tapasztotta a kezét, de 
ez cseppet sem számított. A lucskos szőrű, dühödt 
bivalyok vérben forgó szemmel indultak feléjük. 

A tündér talpra rántotta Teleget, és húzta maga 
után. Nem kellett erőlködnie, mert a vadász 
érezte és ismerte rándulásait, s remekül 
alkalmazkodott. Életüket azonban mégiscsak az 
mentette meg, hogy a nagy igyekezetben két 
bivaly egymásnak szaladt, s kidőltek, újabb jurta 


oldalát szakítva be. Mialatt újra lábra 
kászálódtak, a menekülők három jurtával előrébb 
jártak már. 

Hátul még többen és többen jöttek. Lábuk alatt 
dübögüött a föld. 

Aranyka a palota felé fordult, hogy majd ott 
menedéket lelnek. A megannyi sötéten ásítozó, 
kúpos jurta között a középső tüzek fénye mutatta 
az irányt. A halovány vöröses derengés és a 
szikrakitörések, amelyek a csillagok felé 
törekedtek, fel az égbe. 

Oldalról csapott le rájuk egy dühödt állat, 
levágva azt a kanyart, amit a tündér és a férfi tett 
meg. Elébük ugrott, s ők újra irányt változtattak. 

Ám mögöttük is ott volt egy, és Aranyka nem 
tudott jobb megoldást, mint hogy beugorjék egy 
jurta ajtaján. Bent megpillantotta a kőből emelt 
tűzrakó helyet. Annak oldalánál, ha 
meghúzódnak, hiába dől rájuk a szerkezet, marad 
ott hely két embernek. 

A tündér lerántotta Teleget, s mellé bújt. 

A bivalyok nekirontottak a jurtának. 

Vajk menekülők között s azokkal szemben 
futott Teleg jurtája felé. Futás közben csatolta 
derekára a tegezt, ragadott ki egy nyilat, s tette a 
húrra, minden eshetőségre készen. Ahogy kijjebb 
jutott a faluban, úgy ritkult az emberek áradata, s 
úgy lett hangosabb a féktelen pusztítás hangja. 

Két árnyat látott megvillanni: egy fehéret és 
egy félmeztelent. A fehér kézen fogva vezette a 
másikat. Vajk azonnal felismerte őket. 

Óriási test csapódott akkor elé, s eltakarta a 
kilátást. A bivaly is a menekülőket figyelte, és 
farával fordult Vajk felé, nem vette észre a 


vadászt. Vajk villámgyorsan lőtt, s mire a bivaly 
megfordult, már négy nyílvessző állt ki 
lapockájából. Fordulás közben kapott még kettőt 
a nyakába, és amikor szembekerült Vajkkal, alig 
pár lépésnyire, a férfi a szemébe is lőtt egyet. 

Többre nem maradt ideje, mert félre kellett 
állni, jött a bivaly mint valami istencsapása. 

Jött előre, fejjel neki egy jurtának; szép nagy 
jurta volt, az ács Iláné. Kemény gerendája, ahogy 
fejjel az állat belezúgott, még jobban belökte a 
vesszőt, egészen az agyba. A gerenda 
kettéroppant, a bivaly elsodorta a vázat, bőröket, 
aztán egyszer csak megdöglött. Egyik lépést nem 
követte másik, csak a lendület vitte testét előre. 

Ott maradt a romok között. 

Vajk nyomban másfelé fordult, másik ellenfelet 
keresett. 

A másik bivaly haragosan ostromolt egy jurtát, 
taposta, mintha csak férgeket akarna eltaposni. A 
vadász azonnal rájött, hogy Teleg és a tündér ott 
kellett meghúzzák magukat. 

- Hé, te szörnyeteg! - kiáltotta az állat felé. - Itt 
vagyok neked én! Hagyd a jurtát! 

Szavaival együtt már lőtt is, szügyén kapva az 
állatot. 

A bivaly nem késlekedett, és leszegett fejjel 
nekirontott. Hagyta a ledöntött jurtát, lesz arra 
még idő. 

Vajk oldalra pördült. A bivaly úgy zúgott el 
mellette, hogy súrolta szarvával a férfi testét. 
Ledöntött egy oszlopot, és már fordult is vissza. 
Nem adja fel, amíg Vajkot életben látja. 

A férfi éles szeme fordulás közben 
megpillantotta azt a tenyérnyi foltot a lapockánál. 


Villanásnyi idő sem kellett, hogy felajzza íját, és 
útjára bocsásson egy nyílvesszőt. Szállt a fekete 
vessző, és belecsapódott a fekete testbe. A jó 
helyen, a kellő helyen. 

A bivaly, ha csak egyszerű állat lett volna, nem 
sokkal később holtan rogy össze. Ám ez nem állat 
volt már, a bivalylélek kiszorult a testből, s most 
valami szörnyűbb mozgatta. 

Megfordult a hatalmas szörnyeteg, és leszegett 
fejjel ismét támadott. Vajk oldalra ugrott, a bivaly 
fejével fordult utána, és szarvába beleakadt az íj 
húrja. Kitépte a vadász kezéből a fegyvert. 

Amikor ismét megfordult, ott volt busa fején 
keresztben az íj. 

Vajknak csak pár vessző és egy kés maradt. 

Elővette a vadász a kést. Megálltak egymással 
szemközt, a bivaly méregette ellenfelét. Nem tűnt 
veszélyesnek. Kis ember. 

- Mire vársz? - suttogta Vajk. 

Mélyről felszakadó hördüléssel vetette magát 
előre a bivaly. Vajk nem mozdult egy hosszú- 
hosszú pillanatig, majd félreugrott, s amikor az 
állat mellette száguldott el ismét, akkor 
megragadta a sörényét, s feldobva lábát felfordult 
az állat hátára. 

Szorította combjával és markolta kezével, 
ahogy bírta. Érezte a futó állat izmainak járását, s 
felvette a futás ritmusát. Nem esett le. 

A kést egy mozdulattal belevágta a bivaly 
nyakának lágy részébe, kicsit ferdén, s maga felé 
húzva. Azután úgy kapaszkodott bele, mint 
valamiféle karba. 

Ha fenn marad, előbb-utóbb ő győz. 

A bivaly megpróbálta levetni, prüszkölt, forgott, 


dobálta magát. Vajk ölelte, s még fejét is reátette, 
mintha csak bensőséges szerelem fűzné az 
állathoz. És fenn maradt. 

Nem tudta, meddig kell tartania magát, de 
elhatározta, ha szükséges, az örökkévalóságig 
bírni fogja. De legalábbis addig, míg a másik ki 
nem dől. Szerencsés esetben nembélijei leszedik 
majd a nyilaikkal. 

A bivaly azonban - tán ezért, tán másért - nem 
maradt a letaposott jurták között. Haragjában 
elindult neki az éjszakának és a sűrű erdőnek. 

S hurcolta magával Vajkot. 


23. 


Összetéveszthetetlen hang töltötte be a levegőt: 
íjak pendülése és nyílvesszők tollának zizzenése. 

Nem egy, tucatnyi! Es nem egyszer, hanem 
egymás után. Az Ágos nembéli vadászok 
magukhoz tértek, megszerezték fegyvereiket, s 
most megtűzdelik nyilakkal a bivalyokat úgy, 
hogy azok nagyra nőtt sündisznókhoz fognak 
hasonlítani, amikor döglötten elfekszenek a 
földön. 

A nyilak találatát jelezte az, hogy az állatok 
lábainak dübögése összezavarodott. Nem támadó, 
nekilendülő lábak, hanem forgó, kiutat kereső 
lábak hangja volt ez. Teleg hallgatózott, és 
mosolyra húzta száját. Kis idő, és elvonul a vész. 

- " Elűzzük őket hamarosan - mondta 
Aranykának. - Az Ágosbéliek még részegen is jól 
bánnak a nyilaikkal. 

Aranyka nem válaszolt. 

- Van fölöttem egy gerenda, de érzem, hogy 


mozog - folytatta Teleg, és Aranyka keze után 
nyúlt. Megfogta, megszorította... 

Nem szorított vissza. 

Teleg megdermedt. 

- Aranyka? 

Nincs válasz. 

Lélegzet hangja sem. 

- Aranyka? - Teleg megemelte a szót. - Hallod, 
tündér? Feleségem. 

Akkor a maga kis helyén már úgy fordult, hogy 
a másik kezével is nyúlhasson a tündér után. 
Hajolt előre, fejével törve utat a gerendáról 
elélőgó tépett bőrdarabokon át. 

Amint Aranyka arcához ért, langyos, ragacsos 
valami tapadt kezére. Teleg vak volt, de ezt a 
valamit megismerte volna minden körülmény 
között is. 

Vér. 

- Vadászok! - üvöltötte a feje fölé. - Vadászok, 
segítsetek! 

Most gyűlölte magát  vakságáért és 
tehetetlenségéért. Ami lelkének része lett, most a 
legátkozottabbá vált egy pillanat alatt. Nem maga 
miatt, asszonya miatt. Teleg felállt, vállával kissé 
feljebb tolta a gerendát, de nem tudhatta, nem 
okoz-e bajt másutt. 

- Vadászok! - kiáltotta az erőfeszítéstől 
elvörösödő arccal, gyengébben, sokkal 
gyengébben mint az előbb. 

Felfigyeltek rá, hangjára és mozgására is. 

Fürge kezek dobálták szét a szakadt bőröket, 
vágták szét őket a varrás mentén, hogy 
hozzáférjenek a  jurta  favázához. Aztán 
belekapaszkodtak a merevítőkbe, és lábukat 


megvetve húzták ki azt. 

Teleg válláról eltűnt a súly, a vak vadász 
azonnal felegyenesedett. 

- Aranyka van itt, sebhedten fekszik - kiabálta, 
és lefelé mutogatott. 

Nem tudta, hogy még nem látják, még takarják 
a bőrök. 

Azt azonban megérezte, amikor a friss szellő 
megérintette, és még egyszer elmondta. 
Kinyújtotta kezét láthatatlan segítői felé, és 
amikor belekapaszkodtak, vonta őket befelé. 

- Segítsetek! - nyögte. - Nem látom... Mi baj?... 

- Ráesett egy gerenda - válaszolta Iszperik. - 
Gyere onnét, Teleg! 

- Nem megyek! 

- " Először , neked kell kijönnöd, hogy 
hozzáférjünk. 

Kisegítették a vadászt, és átléptek a romokon a 
tündérért. Róla is leemelték a gerendát, de nem 
is az esett rá, hanem a tűzrakó hely egy éles 
köve. Olyan lyuk tátongott a fejen, hogy azon a 
lélek könnyedén kiröppenhet. Nem volt segítség, 
erre mindenki azonnal rájött, aki látott. 

A világtalan Teleg azonban nem fogadta el. 

- Vigyük Ilához! - mondotta sürgetően. 

- Hiába... 

A szó mint ítélet függött fenn. 

- Teleg... - suttogta Aranyka. Magához tért egy 
pillanatra. Sebéből vér folyt ki. 

- Beszél! - kiabálta Teleg. 

- Tegyetek le! - lehelte a tündér. Erőtlen szava 
a legerősebb parancs volt, ami a világon lehetett. 
Egy haldokló óhaja. Teleg is kihallotta belőle, 
hogy hiába küszködik, hiába kapálózik. Közeleg a 


halál. 


Inkább teljék addig az idő nyugodtan, s 
foghassák egymás kezét. 

Teleg a földre rogyott. Aranykát ölébe 
fektették, kezébe adták kezét, s könyökének 
hajlatába illesztették fejét. A tündér még 
felnézhetett férjére. 

- Szeretlek... - sóhajtotta alig hallhatóan. - 
Szeretni foglak mindig is... 

- Nem halsz meg! - mondta Teleg. Könnyezni 
sem tudott! Hiszen sírni sem képes! Ott fojtogatta 
torkát a zokogás, és nem volt, mi kisöpörje belőle 
a fájdalmat, s útjára bocsássa. 

- Fogadd el szemem világát - mondta a tündér. 
- Maradjak így veled! 

Megszorította gyengéden, gyengén Teleg kezét. 
Többre már nem tellett. 

- Nem akarok látni! Nélküled élni sem akarok - 
zokogta a vadász. 

- Muszáj... 

Ez volt a tündér utolsó szava. A lélek megtalálta 
a kiutat a testből, és elröppent. 

Teleg könnytelen zokogással borult a testre. 
Akik látták, azoknak mind könny gyűlt szemükbe. 
Nem való ilyenkor itt maradni, s a segítők, 
vadászok elkezdtek elszállingózni. Hadd legyen a 
vak vadász egyedül halott asszonyával és 
fájdalmával egy ideig. 

Ilyenkor úgy sincs szó, amely segíthetne. Nincs 
barát, aki ezekben a pillanatokban tehetne 
valamit. , 

- Mi történt? - kérdezte egy hang. Eber, a 
szintén világtalan Éber érkezett meg. A falu már 
elcsendesedett, az összes rossz szellem elhagyta. 

- Meghalt Aranyka. 


- Nem!... 

Teleg felemelte fejét. Mély levegőt vett. 
Aranyka akart valamit örökül hagyni, ami neki 
nem kell. De ne vesszen el se az ajándék, se az 
akarat. ; 

- Látását kínálta nekem, Eber - mondta a 
szavakkal küszködve. - Legyen tied a látása, 
barátom, szólj Ilának, hogyan kell ezt tenni 
náluk... ha ilyen ajándékot kap az ember! Legyen 
tied! 

És akkor Teleg szemgödrét elöntötték a 
könnyek. Lehetetlen volt ez, de csorogtak arcán, 
folytak alá két megduzzadt patakban. A vak Teleg 
pedig látni kezdett, szemek nélkül: alakok tűntek 
fel, vonalak, foltok. 

Nem is volt szüksége már a látáshoz a tündér 
szemére. 

A lelkével látott. És az alakok és vonalak között 
egy aranyló hajú, gyönyörű, mosolygós tündért. 
Lágyan lebegőt, mielőtt felszívja az ég, mint 
hajnali harmatot a napsütés. 


Kilencedik rovás 


Ágosbéli Vajk 

Vajkot a fájdalom élesztette fel. Valami feküdt a 
lábán. Valami nehéz, kemény, ami hamarosan 
megnyomorítja, ha nem kászálódik ki alóla. 

A bivaly teteme volt az. 

A fák között átszűrődött a reggeli napfény, 
Szemes legvidámabb arca. Foltos fénytakarót 
terített az erdő aljára, Vajkra, és a dögre is. 
Kéretlen-hívatlan legyek zümmögtek a közelben, 
s az egyik fa tövében sün motoszkált. 

Vajk feltámaszkodott könyökére, és 
megpróbálta kiszabadítani elébb a jobb lábát, 
amely kijjebb volt, mint a másik. Húzta-vonta, 
később megpróbált tenyerének élével ellene 
támasztani. Nem ment, még ez a lába sem. 

Erezte a zsibbadást a másikban: gyorsan ki 
kellene szabadulnia innét. 

Bot után nézett, de kézzel fogható közelségben 
csupán egy vékony gally volt, semmi más. Azzal 
pedig nem sokra megy. Megpillantotta a kését. 
Elérhetetlen távolban. 

Nekiveselkedett még egyszer. Amikor 
másodjára sem sikerült mozdítania jobbján, 
dühösen rávágott a bivalyra. 

- Az ÖOregistenbe maradtál ennyire súlyos a 
télen! - mondta. 

Erre a bivaly megmozdult. 

Nem döglött még meg. ; 

Vajk megdermedt, várt, mi fog történni. Am az 
állat nem tett többet, éppen csak megrándult. 

Vajk még egyszer rávágott, jó erősen, és amikor 
a bivaly másodjára is megmoccant, a vadász 
rögtön a lábát kezdte húzni. 


Megmozdult! 

A vadász rögtön nekiállt csépelni a sebhedt 
állatot, s annak rezdülésekor egyszerre húzta 
lábát. A jobb hamarosan kiszabadult, s akkor már 
a bal is ment könnyen. Vajk feltápászkodott, 
megmozgatta tagjait, majd felvéve kését az állat 
fejéhez lépett. 

Nyitva volt a szeme, de csak nézett bele a 
nagyvilágba. Annyi vért vesztett, hogy nem tudott 
már fölállni. A temérdek vörös vér a fÍriss, zsenge 
tavaszi hajtásokat a közelben mind bemocskolta, 
alvadt-barnára színezte a kicsiny fejű virágokat, s 
elnehezítette szirmaikat. Ott terjengett kiömölve, 
megszáradva az állat körül. j 

- Honnan jöttél, és mi az Öregisten csudája 
vagy te? - hajolt közelebb Vajk, mintha így 
kifürkészhetné a másik titkait. Nem az állathoz 
beszélt, hanem a rossz szellemhez, ami még 
mindig benne lakozott. - Miért támadtatok a 
falunkra? 

A bivaly megvetően prüszkölt, de a fejét már 
nem bírta megemelni hozzá. 

- Ki küldött benneteket? - kérdezte Vajk. - 
Hosszú évek óta vagytok a közelünkben, de 
egyszerre még sosem támadtatok. Ki küldött 
benneteket? 

Vajk biztosra vette, hogy nem volt véletlen az 
állatok megszállása éppen Teleg esküvőjének a 
napján. Szervezetten történt, s ki tudja, milyen 
hatalom képes arra, hogy ezt tegye. Erős hatalom 
és lelkiismeretlen. 

Lehet, hogy a Puszta minden eddiginél nagyobb 
fenyegetettségnek néz elébe? 

- Földi léted ideje szűkre mért - mondta Vajk. - 


Vajon ki jön lelkedért, és hova térsz meg? Nem 
Lélekúr jobbjára, az bizonyos. Tán a föld mélyére, 
ahová Saba és Tun árnylelke elragadtatott, 
mielőtt az Aranybirodalomba elindultunk volna? A 
föld mélyéről jönnétek? De ki küld benneteket? 
Vagy éppen hogy kit használtok ti eszközül? 

Nézte Vajk a bivaly vörösben forgó tekintetét. 
Még a halál kapujában is a düh és az ölés vezette 
az állatot. 

- Lehet, hogy ha nyakamban hordanám szívem 
jelét, faggathatnálak arról, ki vagy, s minden 
másról is. De lehet, hogy józan eszünk elleni 
vétek beengedni egy rossz szellem érzéseit 
szívünkbe. 

Vajk elrugdosta lábával a vérfoltos virágokat, 
faleveleket, s arrébb tolta a földet is. 
Kényelmesen megpúpozta aztán ölét száraz 
levelekkel kissé távolabb, s leterítette őket a 
bivaly szeme előtt. 

Azután ráült. 

- Ila mindig azt mondta, hogy van lelkemnek 
egy tündéri fele... - folytatta a hangosan 
gondolkodást. Nagy-nagy csend lett volna, ha 
nem beszél, mert madarak közel s távol nem 
voltak, nem daloltak. Még a sün is elkotort 
időközben valahová messze. - Lehet, hogy nincs 
is szükségem szívem jelére, hogy kifaggassalak. S 
lehet, hogy éppen ezért nem ragadhatsz el 
magaddal. 

Nem tudta azonban, hogy hogyan kezdjen neki. 
Nézze a bivaly tekintetét mereven, és - ahogy 
mondják - lelkének tükréből próbáljon meg 
megtudni valamit? Vagy kezdjen el dobolni és 
énekelni, mint a sámánok? Ila sosem mondta, mit 


kezdjen lelkének tündéri felével. Ha volt valami, 
amit Vajk nem értett meg, mindig csak azt 
tanácsolta: gondold csak el lelked tündéri felével! 

No hiszen! - gondolta erre a férfi. Mennyivel 
könnyebb egy egyszerű vadásznak! 
Belekapaszkodik amulettjébe, és máris átjárja az 
érzés, amit a másik, legyen az állat vagy ember, 
érez. 

Igaz, hogy a tündérek ezt megteszik amulett 
nélkül is. 

De hogyan? 

Ahogy ült ott Vajk, ás a haldokló állatot 
bámulva ezen töprengett, azt vette észre, hogy 
szánalom ébredt szívében a bivaly iránt. Amint 
ott feküdt kivérezve, nyitott  nyaksebével, 
elesettnek tűnt hatalmas mérete ellenére is. 
Nyelve lepedékes volt, s kilógott szájából, fogai 
sárgák, orra rózsaszín vérhabbal körített. Ketten 
is szenvedtek: az állat, melynek nem így kellett 
volna elpusztulnia, és a szellem a testben. 

Vajk rájött a szellemek menekülnek. 
Menekülnek abból a világból, ahova tartoznak, s 
nem azért rosszak vagy gonoszak ők, mert annak 
teremtettek, hanem mert árnylelkük szenvedések 
sorozatán ment át. Ök csak azt adják vissza a 
világnak, amit tőle kaptak, úgy mozdulnak, úgy 
tesznek, ahogy önmagukat érzik. 

Egyetlen lélek sem, amelyik Lélekúr oldaláról 
szakad ki, egyetlen egy sem rossz. Ám mi van, ha 
nem tud visszatérni az egekbe? Mi van, ha 
csapdába esik valahol, és nyugtalanul bolyong, 
egyedül, szenvedve önnön testetlenségétől, s 
haragot táplálva magában minden élő iránt? 
Haraggal és vággyal közelítve meg a testet, ami 


neki nem adatik ismét meg. 

S megnyugvás helyett pusztít. 

Vajk, ha látomást várt, hát nem kapta meg. A 
megvilágosodást igen, amely úgy jött, mint 
szellőfutam a rét felett, gyors gondolat. Lehetne 
nevezni megérzésnek is, lehetne nevezni 
tudásnak, de egyik sem fedi le teljesen. 
Megvilágosodás... A szánalommal együtt Vajk 
látta ennek a léleknek a múltját. 

A föld mélyéről jött föl, valóban. Megnyílt egy 
hasadék, és számosan özönlöttek elő onnan. 
Fehér örvénybe, mint amilyenek a forgószelek, 
voltak befogva, nem szóródhattak szét. Es az 
örvényt sokan vették körbe, ülő, hajladozó, éneklő 
alakok. Legelöl... 

Merv. 

Vajk szája késpenge vékonyságúra szorult 
össze. 


Merv. 

A pusztítás, a fájdalmak, sebek és halálok 
okozója. 

Merv. 


A megvilágosodással együtt nem csupán az 
állat múltja jött. Vajk pontosan tudta, hol kell 
keresnie a száműzött sámánt. 

Az Ágos nembéliek nemzetségfője ránézett a 
bivalyra. Elég volt látnia és tudnia, amit látott és 
tudott. A kését az övébe rejtette, és megveregette 
az állat oldalát. 

- Maradj csak bent, ameddig bent tudsz 
maradni! - mondta a szellemnek. Tudta, hogy 
kegyetlenül fáj neki a szenvedő test minden 
pillanata, de élvezi a fájdalmat. Mert él. És 
maradni akar, ameddig a szív dobban, s a tüdő 


levegőt kap. 
Ugy sem tart már soká. 

Vajk gyalog indult neki az erdőségnek, és 
fáradhatatlanul rótta a távot. Talált egy patakot, 
melyből ivott, így verte el szomját s éhségét dél 
közeledtével. Nem akart vadászni, s ezzel időt 
veszíteni. A tűzgyújtás sem lett volna egyszerű, és 
míg az elejtett állat készre pirul, az alatt az idő 
alatt Merv otthagyhatja rejtekét, és más vidék 
felé veheti az irányt. 

Estére elérte a helyet, ahol reggel a bivaly 
mellett Mervet sejtette. Látta az előző napi kis 
tűz nyomait: a sámán valóban itt táborozott le, de 
csak egy estét töltött e helyütt. Evett, ivott, 
kicsinykét aludt, és továbbállt. 

Vajk kereste a nyomokat, merre ment, s meg is 
találta. Nem kellett neki most sem amulettje: 
csak a sámán járt eszében, s lába mintha magától 
vitte volna Merv nyomán. Csak néha kellett 
ágakat, jeleket figyelnie, miket egy erdőn áttörő 
ember óhatatlanul maga mögött hagy. 

A vadász gyalogolt éjszaka is, szerencséjére 
ritkás erdőségen át vitt útja, és Holdanya ezüstös 
fénye permetként ült meg a tájon, Vajk látta, 
merre kell mennie, s hogy hova léphet. Hajnalra 
elérte a Kósa nemzetség földjeit, s a gyorsan 
elillanó  ködgyűrű kerítette jurtafalut. Nem 
tétovázott, bement a jurták közé, fel a középen 
ívelő aprócska dombra, egyenesen a 
nemzetségfő, Zsolta elé. 

- Adj egy lovat! - mondta Vajk. - Kettőt hozok 


vissza. 

Zsolta úgy ugrott ki asszonya mellől ezen a 
korai hajnalon. Borzas szemöldöke alól álmosan 
pislogott az előtte álló nemzetségfőre, akiről azt 
hitte, szintén otthon fekszik tündére mellett. 

- Vidd, amelyik tetszik! - intett. - De mit 
keresel itt, gyalogosan? 

Zsolta elnézett a távolba, de sehol nem látott 
kíséretet, és Vajknak tényleg nem volt lova se. 

- Tegnap este nem nagy lakodalmat ültetek? 
Most kellene kialudnod a fáradalmakat. 

- Harcoltunk tegnap este - válaszolta Vajk. - 
Szellemek törtek falunkra. 

- S te egyedül mi járatban errefelé? 

- Azt üldözöm, aki őket ránk szabadította. 

- Tudhatom, ki az? 

- Jobb, ha nem, Zsolta! 

Zsolta belépett jurtájába - kis nemzetség volt 
ez, alig száz nagycsaláddal, nem jutott fapalota, 
mint Ágoséknak -, csizmát rántott, és maga 
kísérte az állatokhoz Vajkot. Egy fekete lovat 
választott ki neki, fényes szőrű kancát, büszke 
fejjel, hosszú sörénnyel. 

- Vágtat, mint a szélvész - ígérte Zsolta. - Menj, 
és kapd el azt, ki nyugalmatokat háborgatta! Kell 
segítség vadászaidnak? 

- Ácsok mindenképp, mert a jurtáink egy része 
földdel lett egyenlő, és sok családnak nincs 
menedéke - szólt le Vajk a ló hátáról. Zsolta 
hirtelenjében a  fakerítés egy  tartókötelét 
akasztotta le, s adta az Ágosbélinek, ki azt a ló 
nyaka köré kerítette. 

- Sámán? 

- Az nem. A tündéreink gyógyítanak. Sámánra 


nincs szükségünk. 

- Ékes kísérjen utadon! 

Vajk a ló oldalába vágta sarkát. Sajnált minden 
pillanatot. 

Zsolta állt és nézett utána. 

Aztán ébresztett mindenkit, s ácsokat és 
vadászokat küldött Ágos falvába. Vadászból 
azonban nem sokat, mert kellettek itt is: 
megerősítették az őröket a falu körül mindenütt. 


Vajk vágtatott, nem kímélte a lovat, de azt nem 
is kellett kímélni, szívós, erős jószág volt, és 
Zsolta szava szerint - gyors. 

Alkonyatra a Törs nembéliek közelébe került, 
és minden porcikájában érezte, hogy közel a 
találkozás ideje. Több volt ez, mint egy vadász 
ösztöne. 

Az elkerülhetetlen érzete volt. Különleges 
tudás. 

Igazi nyári nap volt, délután forróságig 
melegedett a levegő, s estére sem hűlt le olyan 
gyorsan, mint tavasszal szokott. Erezni lehetett a 
nyarat, jön már. Vajk fenyőerdőbe ért, s a fenyők 
árnyékukkal és gyantaillatukkal valamennyire 
legyengítették Szemes erejét, de a szárazságon 
ők sem segíthettek. 

A felcsupaszodott fatörzsek és satnya cserjék 
mellett , messzire lehetett látni, így Vajk 
könnyedén észrevette a gyalogosan menetelő 
alakot. Az időhöz mérten meleg köpönyeg volt 
rajta, s vállán félig telt átalvető. Kezében hosszú 
bot. Sietősen szedte lábait, mintha határozott 
célja lenne valamerre. 

Vajk leugrott a lóról, és hátrahagyta azt. 


Szemtől szembe akart állni Mervvel. 

- Rossz irányba tartasz, sámán - dobta utána a 
szót, amikor hallótávolságba ért. 

Merv megtorpant, felvetette fejét az égre. 
Olyan ponton állt meg, ahol éppen az arcára 
tűzött a nap. Mintha csak Szemes erejében 
fürdött volna a sámán. 

- Messzire szakadtál hazulról, Ágos fia - ütött 
vissza beszédével. 

- Nem messzebbre, mint amilyen messzire te 
erkölcsben s tisztességben jutottál atyád 
nemzetségétől. 

- Atyám halott, eltaposta a ménes - nevetett fel 
kurtán-furcsán Merv. - Anyám öcsémmel együtt 
halt meg szülés közben. Engem előbb a fiúk 
vetettek ki különleges jeleim miatt maguk közül, 
majd az Ágosbéliek űztek el... talán emlékszel rá, 
éppen apád volt... Nem tartozom sehová. 

- Hát hozzám se tartozol, az bizonyos, mégis én 
leszek az, aki számon kéri rajtad cselekedetedet. 

Merv nem mutatott meglepetést, hogy Vajk 
rájött, mit tett. A sámán lassan megfordult. 
Szörnyen nézett ki: mintha éveket öregedett 
volna egy este alatt. Ráncok szabdalták arcát, 
szeme karikás volt, s az egyikben vörös vérágak 
terjedtek szét. 

Vajk ekkor jött rá, hogy nem is a napfény volt 
furcsa rajta, hanem a haja. Teljesen ősz volt, amit 
Szemes csak kis időre festett be. 

- Látom, nem felemelő gonoszat cselekedni - 
biccentett Vajk. - Ez némiképp megnyugtat a 
világ folyását illetően. 

- Balgának lenni kifizetődőbb, Vajk? Mert akkor 
átallok közétek. 


A vadász eddig is nagy nehezen türtőztette csak 
magát, de Merv pimaszságán felszökött benne a 
harag. 

Elindult, s Merv figyelmét nem kerülte el, hogy 
késén tartja kezét. 

- Már azt sem értettem, miért küldtél Erdőjáró 
bátyám nyomába gyilkosokat - morogta Vajk. - 
Nem értem, miért kívánod Bara halálát, nem, ne 
is fáradj azzal, hogy elismétled, amit Kijon kiabált 
száműzetésekor, nem érdekelnek a hazugságok. 
De hogy bosszúból egy egész nemzetséget 
megpróbálj tönkretenni, az már több mindennél! 

- Szó sincs bosszúról - mondta nyugodtan 
Merv. Tett egy lépést hátra, s közben 
előrebillentette a számánbotot. 

Vajk elvicsorodott. 

- Harcot szítasz a vadászok és a sámánok 
között. Mi a célod vele? 

- Választanotok kell - mondta Merv. - Előbb- 
utóbb választanotok kell. Vagy mi, vagy a 
tündérek, s a hozzájuk tartozó csodagyermekek. 

- Ezzel nem kedveltetitek meg magatokat. 

- Ki hiszi majd azt, hogy mi voltunk? Minket 
úgy ismernek, mint gyógyítókat, segítőket. A 
tündéreket hányan ismerik? Csupán szóbeszédek 
jutnak el a többiekhez. Elfelejtetted a tündéreidet 
megosztani másokkal, Vajk! Tündérek! Azt hiszik 
majd, s mi megerősítjük, hogy jelenlétük okozza a 
bajt. Egyszerű ez, Vajk, s lásd be, a tündérek a 
Pusztára nem hoztak semmi jót. Tettek valamit 
értünk, azon túl hogy egyikük téged 
megbabonázott csipetnyi szerelmi varázslattal? 

- Velem jössz, Merv, s te majd kibeszéled 
bűnödet. 


- Ne is álmodj róla, Vajk, hogy én veled 
megyek! S bűnöm nincs, hacsak azt nem veszed 
bűnnek, hogy én valóban apáink hite szerint 
akarok élni. Te nem hordod szíved jelét! Te nem 
neveled úgy gyermekeidet, ahogy a hagyományok 
megkövetelik! Te nem látod azt, ami az orrod 
előtt zajlik! 

- Viszlek erővel! 

- Nocsak, erőhöz folyamodsz te is? 

Merv szavaira fény csapott ki a botból, s 
hátrébb taszította Vajkot. Hogy megölni akarta a 
vadászt Merv, csak nem volt hozzá ereje, vagy 
csupán elijeszteni, azt Vajk nem tudhatta. 
Elszállt, s kiterült a földön. 

A sámán nem kockáztatott, további támadás 
helyett menekülőre fogta a dolgot. Ereje vészesen 
kevés volt, kimerítette a szellemek kihívása, és 
azóta alig aludt, alig evett. Napokra, de meglehet, 
hetekre lett volna szüksége, hogy rendbe jöjjön. 

Ismerte az erdőnek ezt a részét, tudta, feljebb 
van egy barlang, hova bebújhat, s annak 
kiszélesedő, sokfelé ágazó járataiban eltűnhet 
Vajk elől, még ha az követi is őt oda. 

A vadász feltápászkodott. Különös zsibbadtság 
ült tagjain, megkeményedtek izmai, és könyöke, 
térde hangosan ropogott, amikor hajlította őket. 
Tekintetével azonban rögtön Mervet kutatta, s 
meg is találta: a domboldalon szaladt rézsút 
fölfelé, lyukakba s kövekre lépegetve, botladozva. 

Utána eredt, ám az elején nehézkesen mozgott, 
s csak a járással jött meg gyorsasága. Most 
érezte a hiányát az étkezésnek, hogy nem adta 
meg testének azt, ami járt volna. El-elcsúszott, 
térdre esett. A kövek mohás felszíne csúszott, a 


lyukak néha mélyebbek voltak a kelleténél. 
Máskor felszaladt volna, mint mókus a fára, most 
azonban meg kellett erőltetnie magát. 

Szerencsére Merv sem volt másképpen, s 
támadásával szerzett előnye egyre csökkent. 

Hamarosan  kibukkantak az erdőből a 
napfényre. A fenyőtüskékkel borított, csupasz 
talajt füves-virágos rét váltotta fel. Merv továbbra 
is felfelé igyekezett, úgy tűnt, a dombnak a 
legfelső pontja felé tart, ahol egy 
sziklacsoportosulás meredezett. 

Tán csak nem elrepülni akar onnan? - fordult 
meg Vajk fejében. Csakhogy a sámánok nem 
tündérek, nem tudnak repülni! 

Viszont fentről nincs tovább! 

Merv térdre zuhant, s látszott, hogy nehezen áll 
fel. Vajk tovább csökkentette a távolságot 
kettejük között. 

Merv két kézzel fogta meg botját, úgy küzdötte 
talpra magát. És ment fel, egyre feljebb. 

Elérte a sziklákat, és felkapaszkodott az 
egyikre, majd körbeindult, hogy a 
sziklacsoportosulás másik oldalára jusson. 

Vajk is felkapott egy sziklára, majd még egyre, 
hogy a sámán fölé kerüljön. Homlokán verejték 
ütközött ki, leszánkázott szemébe, szeme 
sarkából szája vonaláig, és sós ízt vont ajkára. A 
vadász látta Merv árnyékát ugrálni a köveken, 
majd megpillantotta őt magát is. 

Egy menekülő öregember, aki öregségére 
gonosszá vált. Hatalma óriási, és most mégis úgy 
fut, mint egy űzött vad. Lihegve, utolsó erejéből. 

Vajk fölé került, s eléje ugrott. 

Merv lihegve torpant meg. Ötlépésnyire volt a 


céltól. A barlang keskeny bejárata ott ásított Vajk 
mögött. . 

- Vége - mondta a vadász. Ő is levegő után 
kapkodott. 

- Minden vég után jön valami más - mondta 
Merv, és támadásba lendült. Azt remélte, 
merészségével meghökkenti Vajkot annyira, hogy 
átcsúszhasson annak keze alatt. 

Vajk azonban fürge volt, mint a gyík, és elkapta 
a sámánt. Merv feléje fordult, taszított egyet a 
vadászon, és ismét a rés felé lépett. 

Vajk nem tudott szándékairól, és nem is értette, 
miért birkózik vele a sámán itt a szikla tetején. 
De fogta, és nem engedte el. Együtt, egymásba 
kapaszkodva kitáncoltak oldalra, a szikla széléig. 
Vajk szeme sarkából látta, hogy itt nem szelíd 
lanka húzódik, hanem  tízembernyi magas 
meredély van alattuk, s alant kövek. Azon túl 
ugyan erdő, de odáig nem jut el az, ki innen 
lezuhan. 

Merv ismét megugrott, de Vajk köpönyegénél 
fogva visszarántotta. A lendülettől meginogtak, és 
Merv kis híján elesett. Pördültek, mint a párosan 
kocsérozó lánykák a réten. 

A sámán került kívülre. 

Megcsúszott a lába a legömbölyödött sziklán. 
Merv a levegőbe kapott, de annyit ért csak el, 
hogy köpönyegének szárát mozdulatával kiverte 
Vajk kezéből. Egy pillanatig súlya holtpontra 
jutott, s ekkor a sámán egyenesen és keményen a 
vadász szemébe pillantott: tudta, hogy tényleg ez 
a vég. 

Aztán átbillent, és Vajk hiába kapott utána, már 
késő volt. 


A sámánok tényleg nem tudnak repülni. 

Vajk mereven bámult utána, s látta, ahogy 
tompán földet ér lent, fejét vér fogja körbe 
pillanatok alatt, s nem mozdul többé. 

Megölte. 


26. 


Hattyú körözött a magasban, és leszállt Vajk 
mellé. Fordult, levetette tollait, és Ila állt ott. 

Másfél napja kereste Vajkot, szállt az 
erdőségek, mezők és vizek felett, repült, merre 
szíve húzta. Érezte, hogy férje él, de ezzel együtt 
érezte kimerültségét és egy különös, különös 
fekete foltot szívében. Ezért hát aggódott érte, és 
szárnyra kapott, hogy azelőtt akadjon rá, mielőtt 
a baj találja meg. 

- "Égiúr a megmondhatója, nem akartam 
megölni - mondta Vajk, tekintetét Ilára emelve -, 
vére mégis az én kezemen szárad. 

- Nem te ölted meg - felelte Ila. Mindent látott 
a magasból. Átölelte Vajkot, és szorította. - Nem 
te ölted meg. 

- Nem én löktem le, de én okoztam halálát. 
Sámánt öltem, még ha olyan sámán is volt, 
amilyen... Nagyobb a bűnöm, mint amit ő követett 
el! 

- Ő tündért ölt. Számomra nincs ennél nagyobb 
bűn - felelte keményen lla. 

Vajk elengedte, és arcára nézett. 

- Ki az? 

- Aranyka. 

- Édes istenem! 

- Gyere haza! Nemzetségednek szüksége van 


rád. 

- És Merv? El kell temetnem! 

- Te adnád meg lelkének a végső tisztességet? - 
kérdezte Ila. - De menj, ha úgy érzed, ez 
kötelességed! Én hazaszállok, s várlak! Ígérd 
meg, Vajk, ígérd meg, hogy sietsz, s nem hagysz 
kétségben! 

- Ígérem. 

Ila bólintott, fordult egyet, felvette 
hattyúruháját, és felszállt az égre. Vajk bámult 
utána, bámult bele az alkonyatba s a láthatár 
végtelenjébe. A hullámzó erdő megragadta 
tekintetét, s azt súgta, nincs baj, ez a világ így jó, 
ahogy van. 

A pillanatnak azonban vége szakadt, és Vajknak 
meg kellett találni az utat lefelé, Merv teteméhez. 
Nem ismerte a környéket, s mire összeszedte 
kapott lovát, és ösvényt lelt lefelé, már 
besötétedett. Lejutott ugyan a szikla alá, de 
eredménytelenül bóklászott, Mervet nem találta. 
Sietséget ígért asszonyának, de a holtat nem 
akarta vadállatok prédájául hagyni, ezért úgy 
döntött, megvárja a reggelt, s akkor felkutatja és 
eltemeti. 

Leült egy fa tövébe, és elhelyezkedett az 
összekotort levélágyon. 

Két nappal korábban, ilyentájt evett utoljára. Az 
éhség megint hirtelen tört rá, ám késő lett volna 
egy késsel elindulni vadászni. Legalább annyira 
reménytelen, mint  Mervet megtalálni egy 
ismeretlen erdőségben. Főképp, hogy Merv már 
nem fut el. 

Halott. 

Később Vajk az éhségnek tudta be, hogy 


érzékei eltompultak, és nem hallotta meg a 
közeledőt. De lehet, hogy a kialvatlanság tette, 
vagy a két napos erőfeszítés, a harc a bivallyal, a 
menetelés és a végén a küzdelem Mervvel. 
Mindegy, az alakot már csak akkor érezte meg, 
amikor az a közvetlen közelében járt. 

- Ki vagy? - ugrott fel Vajk fektéből egyszerre. 
Megkerülte a fát, és a szemét meresztette az 
erdőségbe. - Nevezd meg magad! 

- A te kivert sámánod - lépett elő Kijon. - Nem 
számítottam rád, Vajk, mint hogy arra sem, Merv 
sámánt holtan találom majd itt. Te ölted meg? Te, 
aki úgy óvod az emberi életet? De hát ki más? 

- Lezuhant. 

- Én meg elűzettem. Csak úgy! Sikeresebb 
vagy, mint én, minden téren. Miért maradtál itt, 
gyilkosságod helyszínén? 

Vajk nem állt le vitatkozni. 

- Eltemetni a sámánt. 

- Eltüntetni testét? - Kijon felkacagott. - Már 
ismét csak sámán! A halálban sámán. Hát én 
majd megadom neki a végső tisztességet, s 
elindítom árnylelkét az egekbe, ne félj! Te menj 
innen, Vajk, és számolj a következményekkel! 
Sámánt öltél, ahogy nevezted őt. En tudom, s 
hamarosan mindenki megtudja. Hacsak nem 
akarsz engem is megölni! 

A vadász hallgatott. Nagy volt a kísértés. 

- Kettő már sok lenne, ugye? - szólalt meg 
gúnyosan Kijon. - Vagy csak nem tudod, nincs-e 
más is körülöttünk az erdőségben? Mondottam, 
menj! 

Vajk nem válaszolt. Kijon majd eltemeti Mervet, 
neki itt tényleg nincs helye. Felült a lovára, és 


nekivágott az éjszakának. Majd alszik másutt, 
békésebb helyen. 

- Gyilkos lettél, Vajk! 

Ahol nem fertőzik meg a levegőt sámánok. 


Két napra rá Vajk hazajutott. Nem volt 
bevonulása sem dicső, sem várva várt. A 
vadászok, akik a tönkretett jurták helyett újak 
felállításán dolgoztak, tekintetüket lesütötték, 
amikor elhaladt mellettük. Nem szólította meg 
senki, s a kisgyermekek nem környékezték meg a 
lovát. Nem ilyenek szoktak lenni az Ágosbéliek. 

A Belénybéli Ráth sámán és a Törs nembéli 
Kajtár állt Zeke mellett, amikor Vajk elérkezett a 
fapalota elé. Az Ágos nembéliek vezetője csak egy 
futó pillantást vetett a sámánokra, és leugrott 
lováról. 

Mindent értett. 

- Ila? - kérdezte Zekét. 

Zeke gondterhelten méregette. 

- Valóban megölted, Vajk? 

- Megcsúszott a szikla szélén. Nem én löktem 
le. 

Zeke biccentett. 

- Csomagol. 

- Nekem? 

- ,. Neked. Mit óhajtasz, ki vezesse a 
nemzetséget? 

-  Rapsa. Állj mellette úgy, mint ahogy 
mellettem álltál, mert egyedül nem boldogulna. - 
Vajk megveregette Zeke vállát. - S tartsatok 
egyet észben: a rossz szellemeket a sámánok 
küldték a nyakunkra. Lehet, hogy nem mind volt 
benne, de ők tették. 


Ila jött ki a kapun, mellette Magyar és Bolda. 
Ila kezében ott volt egy tarisznya, íj és nyilak, s 
egy kis átalvető tűzszerszámokkal és egyéb 
fegyverekkel. Ennyi elég lesz, hogy a férje 
megéljen az erdőben. Egyesével adta át őket 
Vajknak, s az rögtön továbbpakolta mindahányat 
a lovára. 

Végezetül megölelte Magyart. 

- Apád nem gyilkos - mondta neki. 

- Tudom - biccentett Magyar. - Egyszer majd 
kiderül az igazság! 

Vajk megsimogatta a fejét, de nem kisfiúsan, 
inkább olyan suhancosan.  Biztatás volt a 
mozdulatban, s rengeteg szeretet, amely nem fért 
el most a szavakban. 

Ráth és Kajtár mint komor szobrok meredeztek. 
Némán figyelték, mit tesz Vajk. 

- Gyere, Bolda! - A vadász megüölelte a kislányt. 
- Hallgass anyádra és fogadj szót neki! 

- Ha nem akarja, hogy megegyek olyan 
dolgokat, amiket nem szeretek, szót fogok 
fogadni - mondta Bolda. - Messzire mész? 

- Nem messze, de nem tudom, mikor 
találkozhatunk legközelebb. 

Megpuszilta a kislány két orcáját, és felállt. 

- Hogyan bizonyítsuk, hogy nem tetted meg, 
amivel ez a két sámán vádol? - kérdezte Ila. - 
Mondd meg! 

- Te sehogy. Ha megszólalsz, sokan azt hinnék, 
értem hazudsz. S ha egyszer hazudsz, 
megteheted máskor is, így működik az emberi 
agy. A tündérek ellen hangolhatod a többi sámánt 
és a többi nemzetséget is. Majd én megpróbálok 
valamit. 


- Mit? 

- Alszom, eszem és kitalálom - mosolyodott el 
kesernyésen Vajk. - Óvd a családom, a 
gyermekeket s önmagad! 

- Tündér vagyok, ne félts! - mosolygott Ila is, és 
megcsókolta férjét. 

Vajk lóra pattant. Megnézte a palotát, a 
sámánokat s a falut. A romokat már 
eltakarították, az építés volt csupán hátra. 

- És Zeke! Vigyetek a Kósa nembéli Zsoltának 
két szép kancát! Rapsa tartozik neki ennyivel. 

Zeke bólintott. 

Vajk pedig elhagyta a falut anélkül, hogy 
bárkinek bármit mondott volna még. Kivert 
ember lett, kiűzetett saját nemzetségéből. 


Kijon fekete nadálytőlevélből készült sűrű 
főzetet tartott egyik kezében, míg a másikkal 
felemelte a takarót, amely alatt Merv sámán 
feküdt. Óvatosan lehúzta a testről a reáhelyezett 
könnyű szövetet, majd belenyúlt ujjaival a 
főzetbe, és óvatosan rákente a sebekre és 
horzsolásokra. 

A hason fekvő Merv felnyögött. A menedéket 
nyújtó barlang falai visszhangozva dobták vissza 
a nyögést. 

A sebhedt sámán fejét kötés takarta, testét 
azonban nem lehetett bekötözni, csak letakarni, 
mert majd minden egyes pontján volt valamilyen 
seb. Kijon fakéregbe csomagolta Merv alkarját is, 
melyben eltörött a csont, és az egyik lábát, amely 
szintén belilult és feldagadt, s ebben is törés 
lehetett a ludas. 

A fekete nadálytő majd összehúzza a sebeket, s 


azok gyorsabban gyógyulnak. A csontok 
összeforrásához azonban Merv segítsége kellett 
volna. 

A sebek bekenése után Kijon betakarta ismét a 
szövettel Mervet, majd a sámán hasa alatti bőrt 
megemelve, annak segítségével óvatosan a hátára 
fordította a beteget. Nem ment könnyen, mert 
emelnie kellett a törött jobb kezet is közben. Így 
Kijon igénybe vette a térdét is a fordításhoz 
támasztékként. Külön figyelt a fej sérülésére. 

Amint Mérv a hátán feküdt ismét, Kijon 
elrendezte tagjait, majd kicsit megnyitotta az 
eszméletlen száját, és fehérfűz kérgéből főzött 
italt erőltetett bele. Ez majd csökkenti a szervezet 
sebek okozta forróságát, és enyhíti a fájdalmat. 

Merv szeme felpattant. A sámán két kortyot 
nyelt az orvosságból, többet nem bírt. Közben 
átható tekintetét Kijonra függesztette. 

Kijon fölé hajolt. 

- Emlékszel valamire, Merv? - kérdezte, lassan 
ejtve minden szót. 

- ...eeezuh... - dadogta Merv. 

Kijon egy pillanatra elégedettséget érzett: lám 
csak, itt van a nagy hatalmú Merv sámán 
tehetetlenül, s az állát nem tudja megmozdítani. 

Diadalmát gyorsan tovaűzte. Most és Mervvel 
szemben emberi gyengeség volt csak. 

- Arra, ami utána volt. Emlékszel, mi volt 
utána? Hogy merre járt árnylelked? 

Merv kimeresztette szemét. 

- ...eeem... 

- Meghaltál, Merv - mondta Kijon. - Meghaltál, 
de visszahoztalak. Megtettem, mert úgy vélem, 
akarsz még valamit e földön. - A fiatalabb sámán 


félelmes mosolyra húzta száját. - Hát most 
gyógyulj, tégy te is magadért! Hiszen tudod: az 
ember akkor is küszködik, amikor nem érdemes... 


ITT. 


A lelkek birodalma 


Tizedik rovás 


Az erdei 
vénasszony 


1. 


Vajk elűzése után Ilának sem volt miért 
maradnia. A tündérei hazaszálltak Aranyka 
hófehér vászonba csavart testével, egyedül 
maradt az idegen és ellenséges faluban. 
Fontolgatta, hogy marad, csak azért, hogy 
megvilágítsa a zavarodott embereknek, mi és 
miért történt, s hogy nem a tündérek hibásak. 
Fontolgatta, hogy szembeszáll a sámánok 
hazugságával, ám ott volt mellette két gyermek: 
Magyar és Bolda, s az ő épségüket nem akarta 
kockáztatni. 

Akadtak ugyan olyanok is szép számmal, akik 
mellette álltak, de nem akart kenyértörést a 
nemzetségen belül. Így is többen fújtak már 
Zekére, aki mindig közé és a távozását követelők 
közé állt, s ha kellett, a fegyverére helyezte kezét. 

Ráth és Kajtár a falu szélére költöztek, 
mondván, gondozzák majd a betegeket, 
sebesülteket, segítséget nyújtanak a falu 
megtisztításában, kimérik a jurták helyét s 
biztosítják Napatya és Fénylőhold jóindulatát, 
míg az ácsok dolgoznak. Egész nap járták a falut, 
s beszélgettek az emberekkel, néha csak a világ 
folyásáról, néha a  szellemekről, néha a 
szerencsétlen Vajk ügyéről s a tündérekről. 

Elültették a kétkedés magját a szívekbe. 

Rapsa és Zeke mit sem tudott tenni ellenük. Ha 
elzavarják őket, nincs több sámán, aki ide jön, s a 
tündérek most jó darabig biztos távol lesznek. 
Befogni meg nem lehet a sámánszájakat, és 
megpróbálni sem célszerű. 

Rapsa marasztalta Ilát, de a tündér hajthatatlan 


volt. Zeke biztosította arról, hogy állataik s 
értékeik hiánytalanul meglesznek, ha 
visszatérnek. 

Szomorú napok voltak ezek. 

- Nem fogok elmenni Tündérkertbe - mondta 
Magyar Zelének a Zalka mellett ücsörögve. 
Kettesben ültek, Zele nem tartotta magára nézve 
kötelezőnek a sámánok intését: kerüljék Vajk 
családját. Elvégre ő Belénybéli! 

- Gondold át, Magyar! Edesanyád mellett a 
helyed, s ő most inkább tartozik Tündérkerthez, 
mint ide. 

- De ha mi elmegyünk, mi lesz apámmal? Ki 
bizonyítja igazát? 

- Majd ő maga. Okos ember, és még mindig 
sokan kedvelik. 

- Hiába kedvelik, ha senki nem tesz érte! 

Zele erre nem tudott mit mondani. A folyó 
vizének ezüstös futását figyelte, a napfény 
szalagjait, amelyeket zajos csobogással húzott 
magával a sodrás. 

- Apád semmit nem tud tenni - szólalt meg egy 
gyermekhang hátul. Zele és Magyar egyszerre 
fordultak meg  ültükben. Bara  toporgott 
mögöttük. - Hacsak le nem vágja az összes 
sámánt, valahány nemzetség az ő történetüket 
ismeri meg. Vajkot pedig be sem engedik jurtáik 
közé, hogy kimagyarázhassa magát. 

- De hát... de hát ez igaztalan! 

- Így működik a világ. A szóbeszéd nagy úr, s 
miért is hazudnának a sámánok? 

Bara a fiúk mellé állt. Állva volt akkora, mint 
Zele a kövön ülve. 

- Nekünk viszont megvan a hatalmunk segíteni 


- folytatta csendesebben a hatéves gyermek. Öt 
lépésről már nem lehetett hallani beszédét. 
Elnyomta a Zalka. 

- Milyen utat-módot tudsz, amit három gyermek 
be tud járni? - kérdezte Zele. 

Bara felemelte egyik ujját. 

- Egy. Valaki közöttünk már medvét is ölt, s aki 
medvét ölt, az nehezen nevezhető gyermeknek. 
Kettő. - Kikerült a második ujj is. - Valaki 
közülünk elmúlt százhúsz éves, és ő sem 
nevezhető gyermeknek. Három, ahová megyünk, 
ott nincs szükség testre. 

- Útról lenne akkor szó? 

- Különleges útról - biccentett Bara. - Ahová a 
sámánok sem jutnak el. De te és én már most 
többet tudunk, mint a sámánok. 

- Nem hiszem én azt - szerénykedett Zele. 

- Hiszed vagy sem, nem változtat a dolgon - 
húzódott Bara szája egészen a füléig. A mosolytól 
aztán végképp kisfiús lett az arca. - Megismerted 
önmagad, s hogy képességeidet felfedezd, és 
birtokba vedd, próbákon kell átmenned. Ez az 
első nagy lesz, de sokat nyerhetsz vele. Rövidebb 
úton jutsz el oda, ahova én hetven esztendő alatt 
kísérő nélkül, egyedül eljutottam. 

- Mit kell tennünk? - kérdezte Magyar. - 
Főképp nekem, hiszen én nem vagyok azoknak a 
birtokában, amiknek te, Bara, birtokában vagy. 
Én nem remegtetem meg a földet, s nem tudok 
titkos utakról, szellemekről. 

- Mehetnénk csak ketten, de neked kell majd 
megszólítanod Lélekurat a végén... 

- Az egekbe megyünk? 

- Egyenesen fel. Ha halott az, aki igazolja Vajk 


ártatlanságát, hát vissza kell hoznunk a földre. 

- S nem elég megidézni őt? 

- Ahhoz még gyermekek vagyunk, hogy 
parancsoljunk neki. De  Lélekúr meghallgat 
minket, és segít. Ezenfelül csak úgy tudnánk 
idézéssel megszólaltatni, ha valakinek a testébe 
beleköltözne. Ám ki hisz egy megszállottnak? 

- Merv sámán árnylelkéért kellene mennünk? - 
töprengett el Zele. - Ha jól vettem ki szavaidból, 
test nélkül, de nem révüléssel. Szárnyak nélkül. 
Hogyan? 

Bara sokattudóan mosolygott. 

-  Megmásszuk a Tetejetlen Fát. Ez még 
Magyarnak is menni fog. Vállalkoztok rá? 

- Ha tudod, hol van az a fa, akkor nincs 
akadálya - biccentett Zele. 

- Mióta megjártam a föld gyomrát, nem félek 
semmitől - mondta Magyar. - Igaz, akkor se 
féltem. Voltam lenn, most leszek fenn. Apámért. 

Magyar aznap este úgy adott jóéjt-csókot 
anyjának, hogy tudta, egy ideig ez lesz az utolsó. 
Éjszaka belopózott hozzá Zele, s együtt mentek 
Baráért. Hárman aztán csendesen elhagyták a 
fapalotát, és az erdőnek vették az irányt. 

- Tudsz te itt egy különleges forrást - mondta 
az erdőszélen Bara Magyarnak. - Menjünk elébb 
oda, s igyunk a vizéből mindhárman! Odatalálsz 
sötétben? 

Magyar pillanatig sem tétovázott. 

- Eddig sem csupán a szemem vezetett oda - 
mondta. 

- Fontos ez? - kérdezte nyugtalanul Zele. - Sok 
időt vesztünk, s reggel biztosan nekiállnak 
keresni minket. Zeke nagyon jó nyomolvasó és a 


vadászai is azok. 

- Fontosabb, mint gondolnád - szólt a titokzatos 
válasz. - A többit pedig csak bízd ide! 

Persze nem ment olyan könnyen megtalálni a 
forráshoz vezető szűk ösvényt, mint napfénynél. 
Amikor a fiúk egymás nyomában átcsörtettek a 
bozótoson, úgy érezték, mintha szűk falak között 
mozognának. A forráshoz érve pedig a hajnal 
halovány derengése is látszott már. 

- Igyunk! - mondta Bara. Szűkösen voltak, 
nagyon szűkösen. - Legelébb is te, Magyar, aztán 
mi. 

A tenyerükből ittak, és a víz varázslatos 
hatással volt rájuk, felfrissítette testüket, 
lelküket, szellemüket. Zele is bizakodóbb lett, 
Magyar pedig egyenesen megtelt életkedvvel és 
tenni akarással. 

Zelének eszébe ötlött, mit mondott Magyar a 
forrásra, amikor itt jártak: az élet vize. Az lenne, 
csakugyan? Vajon miért erősködött Bara, hogy 
igyanak belőle? Csak van oka rá, hogy pont most 
ideparancsolta őket! 

Ám Zele nem kérdezett semmit. Néha jobb 
hinni, mint tudni. 

Azon az úton távoztak, melyen át bejöttek, és 
utána kelet felé vették az irányt, mentek szembe 
gyalogosan Szemessel. Bara hihetetlenül jól bírta 
a tempót, amit Zele diktált, jobban, mint a nála 
három évvel idősebb Magyar. Amikor Zele erről 
kérdezte, az akarat erejéről beszélt, és példaként 
a medve elől fára mászó embert említette, aki 
azelőtt soha életében nem tudott felmászni 
sehova. 

Késő délután lovasok hangját hallották a hátuk 


mögül. 

- Hamar megtaláltak minket - nyugtalankodott 
Zele. - Reménykedtem, hogy lesz egy napunk... 
Most hova bújjunk? Előbb-utóbb ideérnek. 

- Maradjatok nyugodtan! - intette társait Bara. 
- Ha ideérnek, ne szóljatok, csak álljatok meg! 

Zeke ült az elől haladó ló hátán, és szeme 
folyamatosan fürkészte a bokrokat s a földet. 
Néha leugrott, és alaposabban szemügyre vett 
egy-egy árulkodó jelet. 

- Itt egy gyermek friss lábnyoma található - 
mondta egy vaddisznócsapás fölött, amelyet nem 
takartak lombok, viszont puha volt az állandóan 
benne ülő víztől, és kirajzolta Magyar lába 
nyomát. - Bizonyosan erre tartottak, jó irányba 
jövünk. 

Hárman voltak, felkészülve arra, hogy 
netalántán el kell válniuk. Ök jutottak a 
legmesszebbre valamennyi kereső közül, és ők 
jártak a legjobb nyomon. Már régen túl voltak 
azon, hogy a gyermekek szökésének okát 
taglalják. 

Zeke előrébb lépett, lova engedelmesen 
követte. 

- A csizmáról lehullott sár még nem száradt ki - 
folytatta. - Nagyon közel kell legyenek. 

Ismét lóra szállt, és sietősen nekiindultak. Már 
nem is a talajt, hanem az erdőt fürkészték, hátha 
megpillantják a három gyermeket. 

Zele előbb vette észre őket, amikor 
visszapillantott. 

- Ha futunk, utolérnek - mondta, és egy bokrot 
keresett, amely mögé elbújhatnak. 

- Én amúgy sem vagyok gyorsabb a lovaknál - 


mondta Bara, és huncut fény csillant meg 
szemében. - Állj meg, és ne mozdulj! Mondtam 
már, hogy nem kell csinálnotok semmit. 

- Mit teszel velük? - kérdezte Zele. 

- Semmit - intett Bara. 

Zeke közeledett a két vadásszal. Nógatták a 
lovukat. Hamarosan ki lehetett venni feszült 
arcvonásaikat is, ők azonban elnéztek a fiúk fölött 
a távolba, mintha nem látnák őket. 

Kődobásnyi távolságban aztán megálltak, és 
Zeke körbetáncoltatta lovát. 

- Láthatatlanok vagyunk? - kérdezte suttogva 
Magyar. 

Bara megrázta a fejét, és a szája elé helyezte 
ujját. 

- Nem. Csak nem látnak minket - súgta vissza. 

Zeke intett, hogy menjenek tovább. 
Karnyújtásnyira lovagoltak el a három fiú mellett. 
Azok lélegzetvisszafojtva követték tekintetükkel a 
vadászokat, akik pár lóhossznyira előttük megint 
megálltak. 

- Itt kell lenniük - morogta Zeke. 

- Talán elbújtak valahová - vetette föl az egyik 
vadász, név szerint Góbé. 

- Meglehet. Járjatok körbe! 

Zeke még előrébb lovagolt, míg a másik kettő 
felszínesen átnézte a bokrokat a közelben. Góbé 
kétszer is elhaladt a fiúk mellett, s egyszer sem 
vette észre őket. 

Aztán felzárkóztak Zekéhez, s mentek tovább. 

- Kövessük őket! - ajánlotta Bara. 

Egy ideig az Ágosbéli vadászok nyomán 
haladtak, de megint félre kellett húzódniuk, 
amikor azok visszafelé jöttek. 


- A vaddisznócsapásnál kanyarodhattak másfelé 
- magyarázta Góbé. 

Zeke hallgatott. 

A fiúk többször nem futottak bele a vadászokba. 

Háromszor repültek el felettük hattyúk, s mind 
a háromszor hét-hét. Akkor is meghúzták 
magukat, s csöndben voltak, habár a madarak 
fenn szálltak a kék ég alatt. Tudták, hogy 
tündérek azok, és Magyar után kutatnak. 

A vándorlásuk napokon át tartott, s 
mindhárman jól bírták. Magyar és Zele 
átalvetőjéből ettek, a tüzet viszont Bara csiholta 
esténként. Szárított, porított húst hoztak 
magukkal, s vízzel felkeverve megfőzték azt egy 
forralókő segítségével. Nem ettek változatosan, 
de nem panaszkodtak. 

Bara egyenrangúként kezelte őket, holott Zele 
és Magyar egyre inkább érezték az óriási 
tapasztalatot, ami a hatévesnek látszó fiú mögött 
állt. Nem mesélt semmit előző életéről, viszont 
megosztotta tudását szellemekről és nemtőkről. 

- Régen jó dolog volt az őseink szellemével 
találkozni - mondta Bara Magyarnak. - Sok 
mindent elárultak ki nem mondott szavaik az 
életről. Mindazt, amit elfelejtettek odafönt 
Lélekúr jobbján, én magam lényegtelennek 
ítéltem később... 

- Hogy nem veszítette el emlékeit lelked? - 
kérdezte Magyar. 

- Nem akartam elveszíteni őket. 

- S ez csak így megy? 

- Nem megy ez így. Ehhez táltosnak kell 
lenned. 

- Mi az a táltos? 


- Ha felérünk, megtudod. - Bara hirtelen témát 
váltott. - Ideje volt már eljönni a faluból. 
Tudjátok, mi volt a legnehezebb? 

Zele is és Magyar is nemet intettek fejükkel. 

- Lerázni Boldát. A kishúgod mindig velem 
szeretett volna játszani. 

Nevettek. 

Az erdő vadjai elkerülték őket, nem futottak 
sem medvébe, sem farkasba. Egyszer vaddisznók 
sorjáztak át előttük, egy hatalmas, öreg kan 
vezette őket. Megszemlélte a fiúkat, és továbbállt. 

Eső nem esett, s az éjszaka sem volt hideg. A 
nyolcadik este jött csak valamiféle hideg szél, 
akkor megbújtak egy pár ágból rakott fedél 
rejtekében. Nem mertek tüzet gyújtani, mert 
könnyen magukra gyújthatták volna az egész 
erdőt. 

- Messze van még az a fa? - kérdezte a 
tizenkettedik napon Magyar. 

- Segítségért megyünk elébb, az nincs túl 
messze - felelte Bara. 

- Miféle segítségért? Nem tudod az utat? 

- De tudom. Ám valakit még ki kell csalnunk 
magunkkal a fához. 

- Ki lesz az? 

- Öt nap után megtudod. 

Az ötödik nap koradélutánján, a hőség miatt 
nekivetkezett fiúk aztán sűrű erdőrészhez értek. 
Nem csupán a fák koronái és a bozótos volt dús, 
hanem a magasból repkényfüggöny zuhant alá, s 
mindent összekötött, mindet befont. Olyannyira, 
hogy még az elszáradt, elkorhadt ágak sem 
tudtak lehullni a magasból. 

A repkényen túl alacsony, félig földbe 


süllyesztett házikó állt. Bara mutatta, hogy oda 
tartanak. 

Magasságuk szerint sorjáztak a ház közelébe: 
elébb Bara, majd Magyar, s hátul a legnagyobb, 
Zele. Bara, mielőtt bezörgetett volna, 
visszanézett, megvannak-e mindhárman. 

A repkény takarta házból egy öregasszony 
nézett ki kopogtatásukra. Haja őszes volt és 
ragacsos, arcát borzalmas sebhely csúfította el. 
Régóta nem láthatott embert, gyermeket meg 
aztán lehet, hogy soha, mert hosszú ideig csak 
nézte őket, méregette, s láthatóan nem tudott mit 
kezdeni velük. 

- Mit akartok? - vakkantott azután rájuk. 

- A Tetejetlen Fát megyünk megmászni - szólalt 
meg éppen a legkisebb. 

Az öregasszony erre még jobban 
elbizonytalanodott. Ez a három vakarcs akar 
felmászni a fára, amely az egekbe vezet? 

- Tudod, merre van? 

Rég járt arra, nagyon rég, de nem lehet 
eltéveszteni a helyet. 

- Sürgős az utunk - tette hozzá a legkisebb. 

Az öregasszony nézett, azután szipogott. Van, 
mit nem kell megérteni, s van, mit ember nem is 
érthet. 

- Gyertek be! - morogta. 

A gyerekek besorjáztak a dohos házikóba, 
melynek falait már kikezdte a rothadás, és 
megálltak a fal mellett. A sebhelyes asszony rájuk 
tekintett ismét. 

- Mit álltok ott? Enni nem akartok? 

- Ha kínálsz, öreganyám! 

Erre elmosolyodott. Ez a mosoly aztán a 


forradás miatt ebben a félhomályban szörnyen 
ijesztő volt. Ijesztőbb, mintha  szipogásával 
mindennapos öregasszonynak látszódik, hajlott 
háttal, fogak nélkül. 

- Szólítsatok Killának! 


2. 


Merv hajlítgatással próbálta kezét: a csont 
csodálatos gyorsasággal begyógyult, de terhelnie 
még nem szabad. A sámán ezután a lábára 
próbált ránehezedni: az is sikerült. Elhagyhatja a 
barlangot. 

Hetek óta ez volt az otthona, s nem ment ki a 
friss levegőre, csupán egyszer, előző nap. Embert 
sem látott, csak Kijont, aki az ételt s az 
orvosságot hordta neki. A két sámán nem sokat 
beszélt, nem volt miről. 

Merv kibotorkált a napsütésbe, és leült a 
barlang bejárata mellett egy kőre. Ott napozott, 
akárcsak a gyíkok. Érezte, hogy Szemes ereje 
beleköltözik, és tovább gyógyul általa teste és 
lelke egyaránt. Érezte azt is, hogy elég erős már 
a szellemek faggatásához. 

Megvárta azonban előbb Kijont, hátha az 
elhozza hírben azt, amit a szellemektől tudakolna. 

Kijon napnyugta előtt érkezett, s örömmel látta, 
hogy Merv napozik. Akárhogy is, Merv ittléte az ő 
személyes diadala volt. Egykor tanítványaként 
szolgálta, s most visszaadta életét. Néha már-már 
erősebbnek érezte magát Merv sámánnál. 

Egy nyulat hozott, amit hurokkal fogott meg. 

- Egész kiváló vadász válik belőled még a 
végén, Kijon - szólította meg Merv, s a sámán 


nem tudta elleplezni az élt a hangjában. 

- Ha azt akarom, hogy éljek, s hogy élj, akkor 
muszáj - mosolygott Kijon. 

- Mi hír a  nemzetségeknél? Találkoztál 
sámánokkal? 

- Egyebet se teszek, csak hogy nyomon 
követem a történéseket. A tündérek behúzódtak a 
nyugoton lévő  kertjükbe. A nemzetségek 
találgatnak, miért e sok rossz szellem, s félnek 
visszatértüktől, — ami elképzeléseik szerint 
mindennél erősebb lehet. Mi pedig tápláljuk e 
hitet. 

- Mi van Vajkkal? 

A mén nemzetségek sorsán túl Merv személyes 
bosszúvágyát is ki kívánta elégíteni a hírrel. 

- Eltűnt az erdő mélyén. Néha megjelenik 
nemzetségek közelében, s próbál vadászokkal 
beszélni, de azok elűzik. Nincs jövője, hacsak te 
meg nem mutatod magad, cáfolva a hírt: megölt 
téged. 

- Eddig sem sokfelé fordultam meg. 

Kijon lepakolt Merv elé a köre, s kést vett elő, 
hogy megnyúzza a nyulat. Ügyesen végezte 
dolgát, levágta a nyúl lábait, majd egészben 
lefejtette a bőrt. 

Merv bámulta, majd rákérdezett. 

- Hogyan csináltad, Kijon? 

- Viszont van egy rossz hírem - tért ki a válsz 
elől a másik. - Vajk fia, Magyar, és a két kis 
szörnyeteg, Zele és Bara elszöktek otthonról. 

- Merre mentek? Tudjuk? 

- Selyemaranyhajú Ila és az Ágosbéli vadászok 
is éjszakkelet felé kutattak leginkább. S én hiszek 
Ila megérzéseiben, a fiához fűződő kapcsok 


erősek, megsejthette, merre jár Magyar, habár 
pontosan nem tudhatja. 

- Éjszakkelet, mi? 

- Pontosan. 

Miért pont éjszakkelet? Mi van ott, ami miatt a 
három gyermek úgy érezte, el kell szöknie 
otthonról? A hatéves Bara miért vállalna ekkora 
utat? S az engedelmes Magyar? A Belénybéli 
Zele? 

- Tán arrafelé húzódott meg Vajk - mondta 
Kijon, aki maga is eltöprengett már a fiúk 
szökésén. 

- Nem. Más rejtezik e mögött. 

- Én sem hiszem, hogy Vajkot keresnék. 

Kijon feldarabolta a nyulat, s külön tette szívét, 
máját, tüdejét. Mervnek eszébe ötlött, hogy 
arrafelé tűnt el Erdőjáró és Kondor is. 

- Az egekbe igyekeznek - mondta a sámán. 

Kijonnak felrémlett régi beszélgetése Zelével. 

- A Belény nembéli fiú apját keresné ott? 

Merv agyában egymást kergették a gondolatok. 
A sámán kétségbeesetten próbálkozott megfogni 
egy szikrát, amely majd fényt gyújt elméjében. 

- Az egekbe tartanak. Van valami különleges 
éjszakkeleten. Ha nemtőinket megidézzük, azok 
is, ha látom érkezésüket, néha onnan közelítenek, 
Napatya felől. A gyermekek oda mennek, 
ahonnan segítséget remélnek. Erdőjárót vagy 
Kondort keresik, vagy valami mást. De segítség 
kell nekik. 

- Ellenünk? 

-  Akárkiért is, az bizonyosan ellenünkre 
történik. Mikor szöktek el, nem mondtad. 

- Három hete is van már annak. 


- El vagyunk maradva nagyon! Miért nem 
szóltál eleddig? 

- Míg magadtól ki nem jössz a napra, hiába is 
abajgatlak ilyen gondokkal - morrant fel Kijon. - 
Csak megzavarom gyógyulásod. 

Merv visszakozott. 

- Helyesen tetted, nem kárhoztatlak, de most 
már nincs egy szemernyi időnk sem a 
tétlenségre! 

- Bírja a lábad az utat, Merv? 

- Hagyd azt a nyulat, s indulj a Belénybéliek 
falujába azonnal! Szólj Ráthnak, s hozzatok 
három lovat! Elindulunk mi is éjszakkelet felé. Jól 
jön, hogy ügyesen bánsz a késsel. Az elmúlt 
esztendőkben én is kitanultam a nyilazást, 
hozzatok fegyvernek valót is, lehet, hogy erőnkön 
túl azokhoz kell folyamodnunk! Ez az utolsó 
lehetőségünk, hogy elpusztítsuk őket. Sikerülnie 
kell! 


3. 


Az öregasszony eléjük tett valamit, ami 
egyszerre nézett ki állatnak és növénynek, s 
amikor ették sem tudták eldönteni, melyik lehet. 
Bara azonban nem zavartatta magát, falta be az 
étket, s így sem Zele, sem Magyar nem 
óvatoskodott. Teljesen reábízták magukat a 
fiúcskára. 

Az öregasszony észrevette ezt, ám nem tette 
szóvá. 

- Szóval a Tetejetlen Fát keresitek, mi? - 
kérdezte, miután elvette az üres fatálakat a 
fiúktól. - Osztán minek? Nem azt kérdezem, 


minek keresitek, mert azt már mondtátok, hogy 
fel akartok mászni rá. De minek akartok 
felmászni rá? 

- Egy lelket keresünk. 

- Tele van lélekkel a világ! Olyannal, mi testet 
hord, s olyannal, ami nem. 

- Nekünk egy bizonyos lélek kell, Lélekúr 
jobbjáról! 

Az öregasszony fogatlan szájával nehézkesen 
fölkacagott. 

- Egy bizonyos lelket keresnek! Hallod, Lanuk? 
Egy bizonyos lelket. 

Ciccegett, és a fejét rázta hozzá. 

Magyar körülnézett. 

- Kihez beszél? 

- Hozzá! - mutatta az alakot a sarokban Zele. 

Az öregasszony megfordult, és rájuk bámult. 
Nevetését mintha elvágták volna. 

- Nem látom - felelte Magyar. 

- Nem is kell látnod - nyugtatta meg a fiút 
Bara. Killára nézett. - Csupán hárman látjuk, 
mert szellem ő. Lanuk már nem él. 

Az öregasszony megnyalta szája szélét. Kezét 
ruhájába törölte. Egy pillanat alatt zavar váltotta 
föl gúnyos modorát. Nem tudott mit mondani. 

Kis idő elteltével visszatért munkájához: az 
erdőben szedett növényeket tépkedte apróra s 
morzsolta össze. Úgy tűnt, mintha elfeledkezett 
volna a fiúkról. 

Magyar nézegette egy ideig a sarkot, de aztán 
elálmosodott. A szótlanság megtette a magáét, a 
fiú szeme hamarosan leragadt. Egyenletes 
szuszogás jelezte, hogy békésen alszik. 

Lanuk akkor kilépett a sarokból. Alakja 


továbbra is homályban maradt, ámbátor ha él is 
így van ez, mert a kalyiba sötét volt, nagyon is 
sötét belül. Killa keze szaporán járt, az 
öregasszony fel se pillantott. 

Lanuk megállt Bara fölött. Csak állt és állt 
moccanatlan. 

Üdvözöllek, táltos - szólalt meg azután. 

Killa tenyerében ütemesen recsegtek, 
sisteregtek a levelek. 

Te jártál már fent. 

- Csupán a szabadlelkem, s az is évekkel előtte 
volt. Réges-régen... 

Lanuk bólintott. Szemlélődésének tárgya Zele 
lett. Amikor azonban megszólalt, ismét csak 
Barához szólt és nem Zeléhez. 

Nincs még felkészülve. 

- Vagyunk így dolgokkal életünkben! 

Killa munkája közben felkuncogott. 

- Megteszem, amit kell - fogadkozott Zele. 

Mondd a favágónak, hogy vágjon fát, ha nincs 
keze! 

- Csak a feljutás lesz nehéz, a fiú már lát - 
védte meg ugyanakkor Bara Zelét. - Lát, és 
lépésnyire áll csak a parancsolástól. 

Éppen elég az a hiányzó lépés. 

Zele most csöndben maradt, holott az ő tudását 
kérdőjelezte meg a szellem. A fiú átgondolta, ki is 
volt ő, amikor Kikelet havának első napján 
belovagolt Ágosék jurtafalvába, s lassan kivé 
változott át. Olyan ifjú volt még, aki azt hitte, 
közel áll a vadászok világához. Azóta sok mindent 
megtanult, s eltávolodott a vadászoktól. Látja a 
szellemeket, nemtőket, ha akarja, s érzelmeit át 
tudja vinni másra. 


Kivé változott? Senkivé. Félúton jár, és most se 
ez, se az. Halovány remény élt szívében, hogy 
most talán tovább jut. Egyre jobban izgatta a fa, s 
most, hogy ennyi nap vándorlás után végre - úgy 
tűnt - elérhető közelségbe került, talán 
türelmetlenné is vált egy kicsit. 

A szellem az alvó Magyar fölé állt. Kinyújtotta 
áttetsző kezét föléje, mintha csak a homlokát 
akarná végigsimítani. Érezni akarta a gyermek 
gondolatait. 

Igen, neki ott kell lennie - mondta 
elgondolkodva. - De őt lesz a legnehezebb 
felvinni. Nem csupán azért, mert gyermek, hanem 
mert a képessége sincs meg hozzá. Igaz, bízik 
önmagában, és különleges erő hajtja. Nem 
lehetetlen. - Kivárt egy keveset. - Hattyúkról 
álmodik... Tündérgyermek. 

- Apja az Ágosbéli Vajk, anyja Selyemaranyhajú 
Tündér Ila. 

Értem már... Ágos vére ő is. - Lanuk lányához 
intézte következő szavait. - Mutasd meg nekik az 
utat, Killa! De elébb mondd el... 

Killa besöpörte a leveleket egy kis bőrzacskóba, 
majd félretette az egész tálat oldalra. Nem 
sietett, nem szokott sietséghez, másképp forog az 
idő kereke, ha egyedül van az ember, vagy 
csupán egy szellemmel. 

Lanuk visszatért a sarokba, s szótlanságba 
dermedt. 

- Mondjam el! - morogta az öregasszony feléje. 
- Beszéd, beszéd... Alig ejtettem ki szót a számon 
az elmúlt nyolc tavaszban, mióta meghaltál! Most 
pedig beszéljek! 

A fiúk várták, hogy morgásából érthető szó 


váljék. 

- Különös fa az - vetette oda egyszer Killa. 
Aztán egy ideig mással foglalatoskodott: 
felszította a tüzet, kiment és vizet hozott be, de 
nem tette föl a tűz fölé, csak oldalra helyezte. Epp 
úgy, mint akinek nincs célja, csak az időt húzza, 
mert átgondolnivalója meg épen hogy van elég. - 
Nem mindig fának látszik - mondta végre. - Ha 
meg akarjátok mászni, nem szabad elriasszon a 
kinézete. 

- Milyen fa az, ami nem fának látszik? - 
kérdezte Zele. - S ha nem fának látszik, akkor 
minek? 

- Minek, minek! Van, akinek nem is mutatja 
magát. 

Killa most egy kis tálból frissen szedett 
borókabogyókat öntött ki az asztalra, és egy 
késsel nekiállt lefejteni a bogyó húsát a magról. 
Járt a keze, gyorsan és ügyesen, ám a beszéde 
csak nem akart megindulni. 

Bara azonban türelmes volt, és türelemre 
intette Zelét is, akinek majdnem kicsúszott a 
száján, hogy nem itt akar megöregedni. Még nem 
tanulta meg, hogy a sietség nem vezet jóra. Hogy 
a sietség csak nekünk fontos, ember találta ki, 
mert sem a természet, sem az istenek nem 
sietnek. Csak az ember futkározik összevissza. 

- A boróka jó a köszvényre - mondta az 
öregasszony. - Itt pedig minden vizes, és egyre 
inkább fájnak a tagjaim. Lassan szállnak az évek 
és én gyorsan öregszem... 

Killában is lehetett valami bűbájos vér, mert 
szavai némiképp összecsengtek Bara 
gondolataival. De hát Bara ezért is jött ide. 


- A fa... - emlékeztette a fiúcska. 

- Persze, a fa! Leginkább fa formájú, ám 
lelkedet követve megmutathat valamit a jövődből 
vagy sorsodból. Látszódhat hatalmas 
csontváznak, melynek koponyája a felhők fölött 
van már, s a törzs olyan, mint a gerinc 
lecsupaszított " csontjai. — Látszódhat botnak, 
sámánbotnak, de lehet forgószél vagy éppen 
paszulyforma is, ha úgy esik. 

- Miért félnék egy paszulytól? - kérdezte Zele. 

Az öregasszony összecsücsörítette ajkát. 

- Paszulyként legfeljebb a gyerekek láthatják. 
Neked harcos véred is van, ölés pihen a 
kezedben, apád adta neveddel ellentétben. Neked 
nem paszulyformát fog ölteni. Lehet, hogy 
megpróbál becsapni. Eltűnik, hogy ne lásd. 

A leszedett borókadarabkákat kis faprés alá 
tette, és kicsorgatta a levüket. Tálkában fogta fel 
a lét, majd beletette a héj masszáját, mintha csak 
ki akarná áztatni. 

- Van azonban más is - morogta kedvetlenül. - 
A Tetejetlen Fa a földi világot köti össze az égi 
világokkal. 

- Mi majdnem a csúcsáig mennénk - mondta 
Bara. - Ismerjük a járást. 

- Nem a járásról van szó - legyintett Killa. - 
Földanya kedvetlen és tele van sérelemmel. 
Morog. És a Tetejetlen Fa mégiscsak Földanyába 
kell kapaszkodjék. 

- " Éreztem a változásokat - Bara is 
elkomorodott. - Mindenki érezte ezen a Pusztán. 
Rossz szellemek törtek a minap az Ágosbéliekre. 

- Földanya lent kialakítja a maga birodalmát - 
folytatta az öregasszony. - Es senki nem tudja, 


milyenre formálja. Így hát mindenki, aki a 
Tetejetlen Fához tart, jó, ha vigyáz, és a lába elé 
néz. Ki tudja, milyen gödörbe zuhan bele? 

Még jó, hogy Magyar aludt ezeknél a szavaknál. 

Nem is mondta neki vissza senki Killa 
figyelmeztetését. 

- Akár így, akár úgy, de nekünk mennünk kell. 
Ma este azonban még itt aludnánk. 

- Nem azt mondtad, hogy sürgős az utatok? 

- Ennyire ráérünk. 

- Az jó - vidámodott meg az öregasszony. 
Zelére mutatott, majd a bejárat melletti láda felé 
intett. - Ott a szekerce, vágj fát, de vagy egy 
hónapra valót! Szolgálj meg a szállásért! 

- Menj! - biccentett Bara. 

- Vágok helyettetek is - mondta Zele. Amúgy is 
rossz volt bent a levegő, és zavarta az 
öregasszony. 

Amikor kilépett, Bara a szellem felé fordult. 

- Kellene egy kísérő. 

A szellem hallgatott egy ideig, aztán az 
öregasszonyhoz szólt. 

Killa, velük mész. 

- Ezekkel a lábakkal? - háborgott az 
öregasszony. - És ki vigyáz a házra? És hogyan 
jövök vissza? 

A házra vigyázok én. Vissza pedig úgy jössz, 
ahogy elmentél. A két fájós lábadon... 

Bara elégedetten dőlt hátra. 

A szellemnek azonban hozzá is volt szava. 

Tudom, mit akarsz, táltos. Nagy kockázatot 
vállalsz. Ha nem juttok gyorsan Lélekúr elé, mind 
odaveszhettek. Te ugyan visszatérhetsz, de ők 
nem. És mi lesz akkor a mén emberekkel?... 


Gondoltál arra, mi lesz velük? 


A Tetejetleen Fa dombok ölelte kis katlan 
közepén állt. Magyar, akit Bara felkészített a fa 
formájának különlegességére, meglepődve 
jegyezte meg: 

- Ez csak egy fa. Nem? - Felnézett Zelére. - Te 
mit látsz? 

- Fát, mi mást? - válaszolta Zele. 

Bara rápillantott a szeme sarkából. 

Vajon mit láthat? 

Zele egy óriási létrát látott. Középen a tartófa 
olyan volt, mint egy törzs, s abból álltak ki 
kétoldalt a hatalmas fokok. A létra felvitt egészen 
az egekbe, s eltűnt a tisztakék égbolt szövetében, 
mintha csak egy lyukon kandikálna ki a vége. 
Nem is ott volt a gond, felül. Hanem alul. Mert a 
létra csupán egy kis ponton érintkezett a földdel, 
az alsó végét kihegyezték. 

- Széles a törzse és magas, de csak egy fa - 
mondta Magyar sokkal biztosabban. 

Ám amint közelebb mentek, megmutatkoztak a 
fa elképesztő méretei. Ezek miatt a távolból 
közelebbinek látszott a ténylegesnél, s mivel 
közelebbinek látszott, kisebbnek tűnt. Ám 
közvetlen a tövében állva a leghatalmasabb dolog 
volt, amit a fiúk valaha láttak életükben. Még 
Barának is kinyílt a szája a csodálkozástól, ahogy 
felnézett a törzs hosszán vezetve tekintetét, s 
nem is tudta a fejét úgy megbillenteni, hogy 
alulról lássa a lyukat az égen, amelyben eltűnik a 
fa teteje. 

- Mekkora lyukat verhet ez az égbolt sátorába! 
- nyögte Zele. - Ha nekiindulunk is, hetek, mire 


oda felérünk! 

- Ha a lábatokat és a kezeteket használjátok, 
akkor bizony lassan megy - szipogott Killa. 
Rátámaszkodott botjára, és várta, mi lesz. 

Bara leült a fűbe. 

- Mielőtt nekiindulunk, megalszunk - mondta. - 
Csak fÍriss erővel érdemes a Tetejetlen Fának 
nekivágni. Most már itt vagyunk, 
megpihenhettek. Tüzet gyújtunk, eszünk s 
alszunk. Megvárjuk, míg megnyílik az ég közepe, 
s a Fa tengelye lesz két világnak. Akkor aztán mi 
is elindulunk. 

Megvacsoráztak, s meginvitálták Killát is. Az 
öregasszony csámcsogva evett, a vízzel kevert, 
porított húst könnyen le tudta nyelni. 

- Ismertem egy Ágosbélit - mondta evés 
közben. - Erdőjárónak hívták. 

- Apám testvére volt - bólintott Magyar. 

- Gondoltam, hogy egy vérből származtok - 
felelte Killa. - Szép szál legény volt, csak nem volt 
ki mind a négy kereke. Azután eljött ide, 
felmászott a fára, és nem tért vissza többet. 

Zele izgalomba jött. 

- Kondor nevű vadászt nem ismertél? 

- Dehogynem. Erdőjárót üldözni jött, ám 
ahelyett, hogy megölte volna, megmentette az 
életét. Az enyémet és apámét is. Jó ember volt, 
határtalan keserűséggel a szívében. Ő is eljött 
ide, Erdőjárót követve, és ő is megmászta a 
Tetejetlen Fát. Ó sem jött vissza. 

Zele a felhőkre nézett. 

- Lehet, hogy fent megtalálom? 

- Ha meghalt, bizonyosan. Hiszen Lélekúrhoz 
mentek. 


- . Úgy . hiszem, — még él... . - — Zele 
elbizonytalanodott. - Bár biztos nem lehetek 
benne. Ő az apám. 

Killa lenyelte a szájában megforgatott falatot. 

- Érdekes. Két ellenség, két család, s most a 
fiúk célja közös. Kiszámíthatatlan az élet. 

Zele nem törődött vele. Egy gondolat forgott 
fejében: apjával találkozhat... 

...ha meghalt. 

S nem tudta, akar-e találkozni vele vagy sem. 
Kívánja saját önzése miatt a halálát? 

Máris indult volna fölfelé. Méregette a létrát. 

- Ki kell aiudnunk magunkat - mondta Bara, aki 
tudta, mi járhat Zele fejében. - Nézd, közeleg az 
este! 

Szemes vöröses szövetet terített szét az égen, 
készítette esti ágyát, melybe majd elmerül. 
Megjelentek a kékesszürke vásznon az első 
bátortalan csillagok, az éjszaka kincsei, a hősök 
ősei, szellemi segítők és utat mutatók. Körben, a 
távoli erdő sötétszürke csíkká változott, már most 
magára húzta az éjszakát. 

A fiúk megvetették ágyukat. Leveleket hordtak 
össze, s öltözékükkel takaróztak. 

- Az ember azt hinné, falunyi levelek hullnak 
róla - mondta Magyar a fára célozva. 

- Erről nem hullnak levelek sosem - mondta 
Bara. 

- Tudom. 

Megágyaztak Killának is. Az öregasszony 
távolabb kérte letenni fekhelyét. Ő sem akart ma 
már hazaindulni. Napokig tart visszafelé az út, s 
fáradt is volt. Kicsit tartott is attól, ami előtte állt, 
esztendők óta nem távolodott el félnapnyi 


járásnál messzebb kalyibájától s öregapjának 
szellemétől. 

Bara, amint lehunyta szemét, már aludt is. 

- Lesz erőnk felmászni rá? - kérdezte Magyar 
suttogva Zelét. 

- Jó a fogás rajta - felelte Zele. Nem tudott 
mást válaszolni, hiszen nem egyet láttak. De 
miért is lát ő létrát? 

- Meg lehet ülni a kéreg repedéseiben, nem 
vitás - mondta magát győzködve Magyar. - 
Sosem voltam még ilyen magasan. Nem fogok 
szédülni, ugye? 

- Azt mondják, ilyenkor nem szabad lenézni. De 
most már aludj! - intette Zele. - Gyűjtsünk erőt, 
ahogy Bara mondaná! 

Mégis, ő aludt el utoljára. Már Magyar is 
egyenletesen vette a levegőt, s Killa szuszogása is 
ide hallatszott, amikor Zele még mindig 
forgolódott. Nem a fekhellyel volt baj. Vele. Nem 
itt, hanem apjánál jártak gondolatai. 

Aztán elméje belefáradt a nagy pörgésbe, és 
Zele álomba ájult. 

Mélyebb álomba, mint bármikor életében. 


Bara a hátán feküdt, s felfele nézett arca. A 
tiszta, csillagos égre, s a fa törzsének erre a 
szeletére. Szája nyitva állt, úgy lélegzett. 
Egészségesen, mélyen aludt. Bármilyen életek 
álljanak is mögötte, aludni jól tudott. 

Zele az oldalán hevert, bal karjával a feje alatt. 
Jobb tenyere a homlokát érintette, mintha csak a 
szemét takarná, de minek akarná takarni, amikor 
sötét van? Jobb térdét kicsit felhúzta, hogy 
kiegyensúlyozza fekvését. Békésen szuszogott. 


Magyar jobb keze keresztben feküdt a 
mellkasán, s habár a fiú inkább a hátán hevert, 
mintsem az oldalán, az arca jobbra fordult. Az ő 
szája is nyitva állt, és minden egyes lélegzetére 
megrendült egy levélke szájától nem messze. 
Mélyre szívta le a levegőt, s hosszan bocsátotta 
ki. 

Egymás mellett pihent a három fiú, békésen, 
mintha nem is a lehetetlenre készülnének. 
Egyikük sem kételkedett abban, hogy el kell 
indulniuk. Ám míg Bara sejtette, mi vár rájuk, 
Zele és Magyar nem tudhatta. 

Fordult felettük az ég tányérja, Fénylőhold 
lassan araszolt nyugot felé. Egy, csupán egy 
csillag maradt változatlan pontban. A fejük felett, 
amerre a Tetejetlen Fa is mutatott. 

Bara felhorkant, mintha csak a torkát kaparná 
valami. Pár pillanat múlva egy sólyom dugta ki 
fejét a hatéves fiú szájából. A madár körbefordult, 
majd szárnyának mozgatásával megpróbált 
kijjebb vergődni. Addig izgett-mozgott, míg ez 
sikerült is neki. Amikor szárnya kiszabadult, 
csapkodott, s teljesen előmászott. 

Leugrott Bara arcáról, és tett pár lépést, 
próbálgatta, fel tud-e repülni. 

Felszállt, tett egy kis kört, alacsonyan, majd 
lehuppant Zele mellé. 

Várt. 

S egyszerre valami eltolta Zele jobb tenyerét a 
homlok elől. Egy mókus volt, kis orrával böködte, 
taszította a kezet, hogy kiférhessen Zele száján. A 
sólyom feléje kapott, megcsípte szőrét, és húzta, 
mintha segíteni akarna. A mókusnak azonban 
fájhatott, mert idegesen odakapott, mire a madár 


hátrébb lépett. 

Küszködött a mókus is a kijutással, de csak 
sikerült neki. Vastag farkát húzta elő 
legkönnyedebben, s rögtön szaladni kezdett: 
elzsibbadt a szűk helyen. 

Visszatérve azt látta, hogy a madár 
szétfeszítette Magyar ajkát, és a szájában 
kotorászik. Megcsíphetett valamit, mert éktelenül 
rázta a fejét, akárha ki akarna cibálni egy 
beszorult dolgot. 

A mókus körbeszaladt Magyar feje körül, de 
nem segíthetett. A sólyom aztán előrángatott 
onnan egy feketerigót. 

A rigó botladozott, hasra esett. Megütötte 
Magyar fejét, de a fiú meg se rezzent. A sólyom 
nógatta, próbáljon meg szárnyra kapni. A rigó 
nekifutott, csapdosott, de minduntalan 
visszaesett. 

A sólyom azonban nem hagyta abba a 
noszogatását, s mire felkelt a nap, már a rigó is 
szárnyalt. Bizonytalanul még, de repült, s látható 
volt, hogy bele fog jönni. 

Amikor megjelent Szemes első sugara a világ 
felett, a sólyom felreppent, s körberepülte a fa 
törzsét. Vijjogott, hívta a rigót. Ekkor látszott 
elsőként tollainak színe: rozsdabarna volt teste 
nagy részén, alul azonban sárgásfehér. A rigó 
utána szállt, nem volt benne félelem, tudta, ez a 
sólyom nem fogja bántani. 

A mókus a fa törzsén követte őket felfelé. 
Tartotta az iramot: ami a másiknak apró körökből 
állt, az neki egyenes volt. 

Aztán eltűntek fent, a magasban. 


Iizenegyedik 
rovás 


A lelkek ura 


4. 


- "Ezek aztán elaludtak - morogta Killa. 
Körbejárta a fiúkat, botjával  megböködte 
mindegyiket. - Na, ezek aztán elaludtak! Most 
hogy menjek így haza? 

Közelebb hajolt, a lélegzetvételüket hallgatta. 
Lassan, nagyon lassan vették a levegőt, s tán még 
a szívük is sokkal lassabban vert. Az átalvetőkre 
esett az öregasszony tekintete. 

- No, hát a lábam úgyis fáj - bólogatott, hogy: 
bizony-bizony. - Étel-ital van, s ha felébrednek, 
legalább lesz, aki hazatámogat. Bizony-bizony. 
Nincs is dolgom, Lanuk is elvan otthon, a nap is 
süt... Jobb őre is lehetne álmotoknak, de én 
vagyok itt, érjétek be ennyivel! A boga rakat el 
tudom hajtani, más meg amúgy sem jön ide. 

Leült a fűbe. Ugy döntött: vár. 


A sólyom fáradhatatlan erővel szárnyalt, a 
rigónak és a mókusnak azonban naponta kétszer 
meg kellett pihennie. Ilyenkor a rigó 
meghúzódott a fa kérgének egy pontján, és 
tollászkodott, míg a mókus elfeküdt. A sólyom 
felszállt, , magasra, — és visszatért, — addig 
felderítette, mennyi még az előttük álló út. 

sok, nagyon sok. 

A harmadik napon elértek egy ágat, melyen a 
mókus futott volna végig, egészen a bronzszínű 
láthatárig, hol hegyek magasodtak haloványan, 
de a sólyom visszaterelte. A negyedik napon 
ezüstfényű levélre bukkantak, az  ötödiken 
aranyra, mintha csak Szemes, a mindent látó 
Napatya közelébe kerültek volna, ahol a világ 


dolgai a fénytől átitatva arannyá válnak. 

Ám nem állhattak meg itt sem. 

A nyolcadik napon szállt le melléjük a sólyom, 
és intett fejével a hatodik ág vége felé. Aztán 
megrázta magát, ledobta sólyomtollait, s egy 
negyvenes éveinek közepén járó férfi állt a mókus 
és a rigó előtt. 

- Lássuk, kik vagytok! - mondta nekik. 

A rigó felborzolta tollát, mire a férfi felnevetett. 

- Levetni kell, nem szárítkozni! 

A mókus bújt ki másodjára bőréből. Nem 
sokban különbözött Zele égi szabadlelke lent 
hagyott testlelkének képétől, talán kicsit érettebb 
vonásokat mutatott, és tekintete áthatóbb volt. 
Mintha csak három vagy négy esztendőt 
öregedett volna. 

A rigóból viszont egyszerre daliás vadász lett. 

- Ismerlek - szemlélte meg Bara elgondolkodva 
Magyart. - No, majd rájövök, hol láttalak! De 
bizonyosan nem ebben az életben. 

- Így néztél ki régen? - kérdezte Magyar Bara 
férfiarcát szemlélve. 

A másik állta a tekintetét. 

- Te nem emlékezhetsz. 

Magyar észrevette, hogy Barának egyenesen 
néz az arcába. Magára pillantott: a keze és a lába 
kicsit nagyobbnak tűnt egy gyermekénél. Karját 
szőr ütötte ki, tenyere erős, kérges volt. 

A fiú megdöbbent. 

- Mivé lettem? 

-  Szabadlelked öltött alakot itt, a lelkek 
birodalmában. Az lettél, ami lehetsz. 

- Akkor nem csupán álom volt - mondta 
Magyar, s körbefordult. - Nem csupán álmodtam, 


hogy rigó vagyok, s repülök felfelé. Vagy mégis, 
és ez is hozzá tartozik? 

Mintha csak reggeli pára ült volna a tájon, a 
föld felszínét köd borította. Csupán a fák teteje 
bukott elő a tejfehér maszatból, mint halottak 
lefelé néző, borzas üstöke egy fehér vizű tó 
felszínén. Felhők lettek volna a makacs, ágakhoz 
tapadó párafoltok ezen a felhők fölötti, égi 
világon? 

- Hogy álom-e, majd eldöntöd akkor, ha 
kinyitod a szemed a fa alján. - Bara kuncogott. - 
Arra megyünk! Szokatlan itt ember jelenléte, ne 
rémüljetek meg, ha bámész lelkek vesznek 
bennünket körbe! 

- Mennyi idő, míg Lélekurat elérjük? - kérdezte 
Zele. 

- Nem tudhatom - felelte Bara. - Itt amúgy sem 
számít az idő. Ám az út, melyet meg kell tennünk, 
nem lépésekben vagy hosszokban számolandó. 

- Hanem? 

- Lelkünk tisztaságának mértékében. Itt úgy 
tűnik, hogy mész, de ez nem igaz. A távolság jön 
el hozzád. S csak akkor jutsz el középre, ha arra 
érdemes vagy, s ha hiszel benne. De nem lesz a 
hitben hiba, tudom, mert mindketten oda akartok 
jutni... Az érdem, nos, az érdem más kérdés, és 
ezt nem ebben az életetekben kellett kivívnotok. 
Itt csak reménykedhetünk. 

Zele és Magyar összepillantottak. 

- Ne féljetek! - mondta Bara. - Bízom bennetek, 
ezért is jöttünk mindhárman. Bízzatok ti is 
magatokban! 

Előrelépett, és megindult. 

Akármit is mondott, úgy tűnt, ők mennek Ahogy 


máskor is: lépést lépésbe öltve. 

Mielőtt a sűrű ködbe, falként meredő 
fehérségbe beléptek volna, Zele még 
visszafordult, s megnézte a Tetejetlen Fa hetedik 
égbe felfutó vonalát. Ott lakik a világ teremtője, 
Égiúr. Vajon feljuthat hozzá halandó? 

- Ő megtette már a dolgát - torpant meg Bara 
is egy pillanatra. - Gyere, Zele! Ne maradj le, 
nem szabad elveszítenünk egymást! 

Zele biccentett, majd Magyar vállára tette 
kezét. Így olvadtak bele a lelkek birodalmának 
ködébe. 


3. 


Ráth meghozta ugyan a lovakat, de nem tudott 
Mervvel és Kijonnal tartani, a Belénybéliek között 
pokol támadt, s elég gondot adott neki a betegek 
gyógyítása. Kimentette magát, és Kijon nem is 
bánta, hogy nem tart velük: nem szívlelhette a 
Belénybéli Ráthot. Így viszont nem kellett nekik 
három ló. Kijon egyet visszaadott, nem akart 
nyűglődni vele. 

Az Ágosbéli sámán ezután a lovakkal elment 
Merv rejtekhelyére, és felszerelkezett mindennel, 
amiről úgy hitte, szükség lehet rá: magához vett 
kisebb-nagyobb késeket, nyilat, kötelet, még 
csapdát is. Neki magának voltak varázslatos 
porai, és egyéb eszközei, melyek által elérhették 
a szellemeket. Azokat is összepakolta. 

Mire visszatért a barlanghoz, Merv már bot 
nélkül tudott járni. Állapotának javulásával a 
sámán természete is visszatért, hangja élesre 
csiszolódott, és tekintetébe visszaköltözött a 


mindenekfölöttiség érzete. Volt azonban egy kis 
szürke pont, ott, a szemének legmélyén, egy kis 
bizonytalanság, kétkedés: nem érthette, Kijon mi 
úton-módon hozta vissza őt a halálból. 

Vagy csupán nagyot mondott volna a fiatalabb 
sámán, és ő nem is halt meg teljesen? 

Nem sokkal azután, hogy Kijon megérkezett a 
felszereléssel és a lovakkal, már el is indultak. 
Merv sürgette az utat, mintha minden 
szívdobbanásnyi idő veszteség lett volna. 

- Megkérdeztem a szellemeket - mondta az 
úton Merv. - Ég és föld között nyílt átjáró Szemes 
reggeli otthona felől. Azt mondták, olyan, mint az 
aranykorban. Akit az istenek szívesen látnak, 
annak megengedik a felkapaszkodást az egekbe. 

- Mi miért nem tudtunk róla? - kérdezte Kijon. 

- Túl van azon a ponton, hol a legszélső 
nemzetségeink letelepedtek, s azok a viskókban 
lakó népek, akik arrafelé élnek, nem láthatják az 
átjárót. 

- Miféle átjáró az? 

- Amiről a régi énekek szólnak. Egy fa, mely a 
felhők fölé, Szemes, Fénylőhold, és rajtuk túl, 
Ékes, Lélekúr világába visz. S fel a hetedik égben 
trónoló Égiúrhoz. A szellemeinknek nem újdonság 
ez, hiszen mindig is könnyedén átjárhattak ég és 
föld között. 

- Megtudtál-e valamit a gyermekekről? 

- Nem, azokról hallgatnak. És te Ráthtól? 

- Szintúgy semmi hír. 

Merv azt sem engedte meg, hogy leszálljanak a 
lovakról, azoknak a hátán ettek s ittak. Csak 
akkor pihentek már meg, amikor szegény párák 
nem bírták tovább. Ha nem kellett volna ügyelni 


rá, hogy ki ne dőljenek, Merv a halálba hajszolja 
hátasaikat. 

Kijon sámán az első este az aprócska tűz 
mellett ücsörögve elmerülten hallgatta, hogyan 
ropogtatják a füvet állataik. 

- Azon töprengek, Merv - kezdte -, jó-e nekünk 
vagy rossz, hogy átjárható ismét ég és föld. 
Régen ez biztosította az aranykor boldogságát. Az 
öregek ezt regélték, s én gyermekként hittem 
nekik. Hittem, hogy így jobb volt. 

- De szóltak-e azok a mesék rossz szellemekről, 
megszállt állatokról? 

- Nem, sámán. 

- Az egekben baj készül, tudod te is, és tudom 
én is. Ez már nem a régi világ tisztasága. De ha 
odaérünk, meglátjuk. 

Kijon biccentett. 

- Meglátjuk. 

Merv vizet kortyolt bőrkulacsából. Ahogy 
végigfolyt torkán, érezte testének vágyódását a 
víz után, és eszébe jutott, hogy van még mit 
kérdeznie Kijontól. 

- Nem mondtad még el, mi történt velem 


lezuhanásom után - jegyezte meg a kulacs 
szájának elkötése után. - Itt az ideje, hogy 


beszámolj róla! 

A félhomályban nem látta Kijon szemét, és 
arcának vonásait is alig, a válasz azonban 
nélkülözött minden izgatottságot. 

-  Magasról hullottál alá, Merv, és Vajk 
tehetetlenül nézett utánad. Fejed csontja 
megnyílt, és rögvest vér borította el a sziklát, 
amire megérkeztél. Karod és lábad kicsavarodva 
alád szorult. Utolsó leheleted talán akkor szakadt 


föl, amikor a kőre csapódtál. 

- Én akkor ott álltam nem messze, az 
erdőszélen. Vártalak. Miután hazatámogattam az 
idézés során sok vért vesztett Sáp sámánt, 
azonnal a találkozóhelyre siettem, s nem sokkal 
előtted érkeztem meg... - Kijon kis szünetet 
tartott, s amikor megszólalt, ha hangjában nem 
is, de szavaiban némi gúny bújt meg -, a saját 
lábamon. Fent, Vajk mellett megjelent egy hattyú. 
Tündér Ila volt az. Míg elvonta Vajk figyelmét, 
felnyaláboltam tested, elrejtettem egy bokor 
alján, s lelocsoltam a véres sziklát vizemmel. 
Hamar felszárította az alkonyi nap, és a későbbi 
félhomály már eltakarta, mi furcsa foltjából 
megmaradt. Vajk keresett, de nem talált, és 
mikor láttam, hogy meg akarja várni a hajnalt, elé 
léptem, és hazaküldtem azzal, hogy majd én illőn 
útjára bocsátom árnylelkedet. 

- Tudtam azonban, hogy ezt az alkalmat nem 
szalaszthatom el, és  szabadlelkemmel útra 
keltem: értesítettem Ráth sámánt, hogy menjen 
azonnal az Ágosbéliek falvába. Átkozza ki a 
gyilkost, jusson Vajknak ugyanaz a sors, mint 
nekünk. Veszítse el támogatóit és barátait. Így 
végül is elértük félig azt, amire a rossz szellemek 
megidézésekor törekedtünk. 

Kijon elhallgatott. Mervre nézett, vajon elég 
volt-e neki ennyi. 

Nem volt elég. 

- Ez mind tetszetős, Kijon - mondta Merv. - 
Csupán a  legérdekesebbet hagytad ki. 
Eszmélésemkor azt mondtad, meghaltam. Es 
most is úgy vettem ki szavaidból, hogy állapotom 
a zuhanás után... - Merv is elhallgatott kicsinyt, 


és ugyan érzelmet nem tükröztek befejező szavai, 
értelmük azonban ennek ellenére gúnyossá tette 
őket, hasonlóképp gúnyossá, mint az előbb Kijon 
szavai voltak - nem éppen olyan volt, mint annak, 
aki talpra esett. 

Kijon felszította a tüzet. 

- Nem akartál elmenni, Merv - mondta. - 
Árnylelked ragaszkodott széttört testedhez. 

- A test romlásnak indul ilyenkor. S míg te 
hurcoltál és rejtettél Vajk elől... 

- Mindketten tudjuk, hogy a test romlását meg 
lehet akadályozni. 

- Nincs neked ilyen hatalmad, Kijon. 

- Már van. 

Merv a felnövekvő lángok megszínezte arcot 
nézte szemközt. Kuvik huhogott fölöttük, s ha 
felnéznek, láthatták volna elszállni Fénylőhold 
arca előtt, s láthatták volna, amint lecsap egy 
pocokra vagy egérre... De nem néztek föl: egymás 
tekintetébe mélyedtek. 

- Honnan? - tette fel végre a kérdést Merv. 

- A te erőd vajon honnan van? - válaszolt 
kérdésre kérdéssel Kijon. ; 

Merv nem szólt, csak bámult. Ejszaka pedig 
nem aludt, hanem töprengett. 

Nem tudta, mit higgyen Kijonról. 


Vajk szintúgy egy aprócska tűz mellett ült ezen 
az estén, ám egyedül. A vadász nézte a lángokat, 
de nem gondolkodott. Elméje üres volt, mintha 
csak valami rakoncátlan szellő üresre söpörte 
volna koponyájának barlangját. 

Kis örvény kelt a tűz közepén, és megforgatta a 
lángokat. Vajk azonban még ezt sem vette észre. 


Szíve, akár az elméje: ürességet érzett benne. 
Tehetetlen volt, a mén emberek egyike sem 
hallgatta meg. Ha közeledett valakihez, az elűzte. 
Ha nem akart menni, hát a másik menekült. A 
kitaszítottságban nem megélni volt nehéz, az ő 
ügyességével akár pocakot is ereszthetne az erdő 
közepén, annyi vadat elejthet. Epíthetne jurtát, és 
beszélhetne az állatokhoz... 

Az volt a szörnyű, hogy az emberek poklosnak 
nézték, holott nem volt az. Gyilkosnak tartották, 
holott nem volt az. 

Es nem tudta megértetni velük, hogy nem az. 

Vajk elfáradt. Mintha csak saját szellemével 
birkózna. Elfáradt, de majd holnapra ismét lesz 
ereje, és újból nekiindul. 

- Én kedves férjuram - suttogta egy hang. 

Vajk lassan feltekintett. Ila állt előtte. Alakján 
áttetszettek a csillagok, és éppen mellének 
közepén fénylett a két legvakítóbb. 

Vajk elmosolyodott. Ila szép volt e nélkül is, ez 
a játékosság azonban annyira reá vallott, hogy a 
vadász elfelejtette minden gondját. Ha a tündér 
tud játszani, neki sem szabad feladnia. Még egy 
éjszakára sem. 

Egy pillanatra sem. 

- Kínálnálak, de nem hiszem, hogy elfogadod - 
mutatott Vajk esti lakomájának egészére. 
Megsütötte, de egy falást sem evett belőle. 

- Hiába halt meg a nyúl? - kérdezte lágyan Ila. 

- Nem hiába. Ha ma nem fogy el, majd holnap. 
S életben marad egy másik. - Vajk nézte 
asszonyát, aki ott volt közel, de mégis oly távol, 
elérhetetlenül. Nem tudott neki mit mondani. 
Nem voltak szavai. 


Ila segített. 

- Szeretlek. 

- Én is szeretlek, tündér. 

Vajk felállt, és Ila elé lépett. A lélek körvonalai 
fehéren sejlettek fel az éjszakai erdő sötétjében. 
Haloványak voltak Ila alakja s vonásai, de le 
lehetett arcáról olvasni a határtalan szeretetet és 
az aggódást. 

- Mi történt? - kérdezte rosszat sejtve Vajk. 

Ila hitetlenkedve megrázta fejét. 

- Aranyka meghalt, a szellemek okozták 
halálát... A tündérek meg akarják szakítani a 
kapcsot az emberi világgal. Egyedül maradtam 
velük szemben, s csak én, hiszen engem köt 
csupán ide ilyen szorosan valaki... Te... 

- Firtos? 

- Firtos is helyesli a szakítást, most ő sem védi 
az embereket. Szereti őket, a szíve szakad meg 
értük, értünk, de most ő is az elzárkózást látja 
helyesnek. Akad azonban még más is. 

- Rosszabb? 

- Neked és nekem a legrosszabb, ami lehet 
ezen a világon. - Ila szeme alatt egy könnycsepp 
jelent meg. Ragyogó kis gyémánt volt, de mielőtt 
legördülhetett volna, a tündér elmaszatolta. 

Vajk azt vette észre magán, hogy remeg keze- 
lába. 

- Elszökött a fiad, és nem sikerült a nyomára 
akadnom - suttogta a tündér. - Nem hagyhatom 
el Tündérkertet, alá kell vetnem magam a 
tündérek akaratának. Most nem lehet az, mit 
szeretnék. Gondoltam, hogy megtagadva őket 
eljövök végleg... 

- Ne tedd! - tört ki Vajkból. - Ne tedd! - 


mondta gyengédebben. - Ebben a sorsban nem 
osztozhatsz, most neked kell vigyáznod Boldára 
és... Magyar elszökött - hitetlenkedett a férfi. - 
Egyedül ment bele a nagyvilágba? 

- Két cinkosa van - sóhajtotta Ila. - Bara és 
Zele. Sejtem, merre járnak, de pontosan nem 
tudhatom. Ugy érzem, szánt szándékkal még 
előlem is elrejtőztek. 

- Mit akarnak? 

- Sötét ösvény előttem akaratuk útvonala. 
Bizonyosan fontos a céljuk. Ugy vélem, azért, 
mert Magyar is ment, hogy rajtad akarnak 
segíteni. 

Vajk most szerette volna igazán megérinteni 
Ilát. Megnyugtatni, megsimogatni arcát. Magát is 
megnyugtatta volna ezzel a mozdulattal. Itt 
álltak, két aggódó szülő, és semmit nem tehettek 
egymásért. 

- Van azonban még valami. 

- Mi még? - nyögte a férfi. 

- Gannak sietett tudatni velem, hogy a 
Belénybéli Ráth három lóval útra kelt a 
falujukból. Keletnek tartott, amerre a fiunk. 

- Már indulok is! 

- Vajk! - Ila kiáltása megállította a tényleg 
meglóduló férfit. - Nagyon siess! Napokkal vagy a 
sámánok mögött, és gyorsan haladnak. Be kell 
érned őket! Ne bántsd őket, csak kövesd, és 
legyen rajtuk a szemed! Ha megtaláltad Magyart, 
hozd, kérlek, Tündérkerthez! 

Vajk kulacsának vizét a tűzre öntötte, majd 
földet szórt rá nagy sebesen. Azután fölállt. Ila 
még mindig őt nézte. Most, hogy teljes lett a 
sötétség, kicsit erősebben fénylett alakja. 


- Gyönyörű vagy, mint mindig - szakadt fel 
Vajkból. 

- Te pedig erős - válaszolt Ila. - Az én férjem... 

Csak a sötétség maradt utána. 

Vajk után pedig az elhaló patadobogás. 


6. 


A ködben, amely az erdőt takarta, csupán 
háromlépésnyire láttak előre. Olyan volt, mint 
egy álombéli pihe-puha fészek: se nem hideg, se 
nem meleg. Óvatosan kellett lépkedniük, ha nem 
akartak ütközést valamivel, vagy éppen 
bokaficamot. Mert bokamagasságban aztán úgy 
megsűrűsödött a pára, hogy azon szem át nem 
hatolhatott. 

Nem fáztak, a levegő kellemesen langyos volt. 
Nem látszódott a leheletük sem. Vizesek sem 
lettek, ahogy az a meleg párától lenni szokott, 
igaz, a meleg pára ritkán ül meg ködként a föld 
felszíne felett. 

Vagy inkább: soha. 

- Nem sokat látni az égi világból - jegyezte meg 
Magyar. Hangja tompa volt, elnyelte a fehérség. 

- Talán jobb is - válaszolta Bara. 

- . Szeretek messzire tekinteni - mondta 
vidáman Zele. 

A fiú egyre izgatottabbá vált. Közelednek 
Lélekúrhoz. A köd - vagy a felhők - rejtekében ott 
van valahol minden lélek őrzője és felügyelője, aki 
mellett a megszületendő lelkek az újjászületést 
várják. 

Zele nem tartotta már különösnek, hogy látja a 
szellemeket s a lelkeket. Mióta először 


megpillantotta őket Csejkő és Bara jurtájában, 
mióta beszélt anyjával, és a világnak ez az oldala 
megnyílt szeme láttára, többször is átrágta a 
dolgot, s elfogadta olyannak létüket, mint a lovak 
vagy mint az emberek léte. Azoké a dolgoké, amik 
nap mint nap körülveszik őt. Barának igaza volt: 
az árnylelkekkel, nemtőkkel való találkozás nem 
volt félelmetes. A lelkek nem tolakodtak, nem 
nyüzsögtek. Néha ott voltak, néha nem. Néha 
szóltak, de legtöbbször nem. Mint a szomszéd 
jurtában élő vadász, akivel néha összefut az 
ember, de a köszönésen túl csak minden századik 
alkalommal áll le beszélgetni véle. 

A köd, amelyben gázoltak előre, egyre 
fényesebbé vált. Látta ezt mindhárom fiú, 
mégsem tették szóvá mindjárt az elején. Ám 
egyszer csak Zele nem bírta tovább, és 
rákérdezett. 

- Honnan jön a fény, Bara? Sem elölről, sem 
hátulról. Nem Szemes ez, mert még csak nem is 
föntről süt. 

- Szemes ez, bizony - morogta Bara. - Csak 
nem egyenesen ránk néz. Szerteszéjjel szórja 
sugarát. 

Zele letérdelt, és tenyerével megpróbálta 
széthessegetni a bokamagasságban megülő tömör 
ködöt. 

- Próbáltál már vizet szétválasztani? — - 
érdeklődött finom célzatossággal Bara. 

Zele feladta. Ehelyett belemarkolt a talajba, és 
felemelte a kavicsokat, melyek ujjaiba akadtak. 
Tejfehér kövek voltak, nem éppen kavicsok, de 
mégis azok. Különös, sosem látott gyöngynek 
tűntek. 


- Nem gyöngyök - hajolt közelebb Magyar. 

- Aha. - Zele gondolkodott, elrakjon-e párat, 
aztán elhajította őket. Minek, van a talpa alatt 
elég. 

A kövecskék tompa csattanással értek talajt. 

Ez sem kőre, köves talajra utaló hang volt. 

- Honnan tudjuk, hogy jó irányba tartunk? - 
tette föl ekkor azt a kérdést Magyar, ami 
legjobban nyugtalanította. 

Zele feltápászkodott. 

- Nem érzed? 


- Nem én! 
- Arrafelé húz valami - Zele mutatta az irányt, 
amerre mentek. - Olyan, mintha ezer és ezer 


lélek szavak nélkül hívna. 

- Nem csak szavak nélkül, de akaratlanul is. 
Csupán ott vannak, s mi érezzük jelenlétüket. - 
Bara  Zeléhez fordult. - Magyar félig 
tündérgyermek, ezért nem pontosan azt érzi, amit 
mi. Néha többet, néha kevesebbet. Figyelnünk 
kell majd rá, mert bizonyos dolgokban ő tud majd 
többet. 

Mentek a fiúk tovább, kerülgették a fehér 
párába bugyolált fatörzseket, bokrokat, de nem 
tudták mennyit haladtak. Az időérzéküket is 
elveszítették, nem tudták, dél van-e, vagy már 
délután. Magyar megkérdezte azt is, ráismernek- 
e, ha beesteledik. Bara be kellett vallja, hogy nem 
tudja, beesteledik-e valaha az égnek ebben a 
rétegében. 

- Es ha ez nem is Szemes fénye? - állt meg 
egyszerre Zele. - Ami körülvesz minket. Hanem a 
sok-sok megszületendő lélek fénye? 

- Meglátjuk majd - biccentett Bara. - Előbb- 


utóbb mindent meglátunk. 

Nem is fáradtak el, csak mentek és mentek 
előre. 

A fény fordulása nem árulkodott az időről, a 
megjárt távot pedig nem láthatták. Nem tudták, 
mióta s mennyit haladtak. 

Nem álltak meg többet. 

Mentek és mentek előre. Hol egymás mögött, 
hol egymás mellett. 

Egyszer csak egy eléjük kerülő fa vonalai 
élesebben rajzolódtak ki, mint eddig. Ezt sem 
említették egymásnak, de mindhárman 
megjegyezték. Attól féltek, ha kimondják 
reményüket, az elszáll, mint a madár. 

Lehet, hogy már kifelé haladnak? 

A következőkben már nem csupán egy, de két 
fa látszott. A másik legalább tíz lépés 
távolságban. Egymásra pillantottak, Zele szeme 
csillogott: ez az! Ez már jelent valamit. 

Felgyorsítottak, a remény előrelendítette őket. 
Észre sem vették, mennyit gyalogoltak még 
addig, hogy nem csupán kettő, de három-négy fa 
is eléjük került. Már a ködpamacsokkal ékesített 
lombkorona is látszódott, és bokamagasságban is 
ritkult a kavargó, tejfehér massza. 

A köd egyszerre úgy ért véget, ahogy a fától 
elindulva kezdődött, hirtelen, három lépés alatt. 

A fiúk kint álltak a szabad levegőn. A hatodik ég 
közepén. 

Előttük egy különleges hegy, átlátszó volt, mint 
a patak tiszta vize, és mélyén a szivárvány 
színeiben őrizte a fényt. A föld is átlátszó volt a 
talpuk alatt, kicsit fehéres, akárcsak a kavicsok, 
amelyeket Zele korábban kezében tartott. A fehér 


erek, amelyek ott futottak a talajban ujjnyi vagy 
ölnyi mélyen, nem takartak egészen, s közöttük 
mélyre lehatolhatott tekintetet. 

A fény a földből és égből egyszerre sugárzott 
szét. 

- Mint a megfagyott víz - suttogta Magyar. 

A föld és az átlátszó hegy azonban a 
legmindennaposabb volt azok között, amik még a 
fiúk szeme elé tárultak. Középen egy fehér palota 
állt, magasba szökő, beláthatatlanul óriási 
falakkal, ezernyi csillogó tömbből felrakva. A 
sziklából, melyen állt, folyók eredtek. A fiúk 
hármat láttak, de túloldalt is kellett lennie még 
egy forrásnak. A folyók zuhogtak, dübörögtek, 
habot vertek és vízpárát terítettek szét. Átlátszó, 
állatfej alakú sziklák álltak őrként a vizek partja 
fölött, de mintha nem emberkéz, hanem a 
természet formálta volna a sziklákat, különös 
módon csak az emberi fantázia látta őket 
állatnak. 

Lélekúr egész eget betöltő palotája mögött 
pedig ott állt a Tetejetlen Fa hetedik égbe vezető 
ága. Millió apró, fényes pont lobogott rajta, s 
ettől úgy látszott, mintha kigyulladt volna. Nem 
sárga volt azonban vagy éppen vörös, mint a 
lábon lángra kapott száraz fák, hanem fehér. 
Ezért aztán nem is hihették, hogy tűz az, ami a 
faágakon megül, de nem is köd, mert nem 
elterpeszkedett, hanem felfelé mutatott 
mindahány, akár a lánglobok, a hetedik égbe. 

- Fordultunk volna egyet? - töprengett Zele. - 
Hiszen a Fán jöttünk fel! 

- A Fa mindenütt ott lehet - mondta Bara. - Itt 
ne mérj földi irányokkal vagy mértékkel! Ahol az 


érzések súlya nehezebb, mint a gondolat vagy a 
tett, ott másként kell gondolkodnod. Érezned 
kell! 

- Hogyan kelünk át a folyókon? - kérdezte 
Magyar. Valószínűtlennek tűnt, hogy a zúgó, 
rohanó vízen átjussanak, hidat pedig nem vertek 
sehová. 

Zele vállat vont. 

- Ne is gondolkodj ezen, Magyar! 

- "Majd ha odaérünk, átmegyünk rajta - 
tódította Bara. Érezte Zele hangjában a 
csipkelődést, és nevetett rajta. 

Összevigyorgott a két férfi. 


A folyó harsogása nem lett sokkal hangosabb, 
ahogy közeledtek felé. Sőt, mintha a futása is 
lassult volna, a vad víz megszelídült valamelyest 
az ember láttán. Ám nem eléggé ahhoz, hogy 
átússzanak, vagy bárhogy máshogy biztonsággal 
átkelhessenek rajta. 

- Ahhoz képest, hogy itt ered, eléggé mély - 
morogta Zele. Végignézett a folyó hosszán. - Nem 
látok gázlót se. 

- Se hidat - tette hozzá Magyar. 

- Itt rajtunk kívül más nem tapossa a földet - 
válaszolta Magyar. - Minek építettek volna hidat? 

A palota egyszerre elérhetetlennek tűnt. Pedig 
ez csupán egy kisebb folyó volt, s mögötte még 
ott magasodtak a sziklák, melyeken fel kell 
kapaszkodniuk, és a falak, amelyeknek töretlen 
oldalán lehetetlenség felmászni. 

Kapu pedig sehol. 

- Talán túlon - mondta Zele, aki Magyarral 
együtt bámulta Lélekúr palotáját, és sejtette, mi 


jár a másik fejében. 

- Más megoldást kell keresnünk - mondta Bara. 
Arra gondolt, mit szeretne, s máris visszaváltozott 
sólyommá. 

Magyar meglepve fordította fejét oldalra, 
amikor meghallotta a szárnycsapkodást. Alighogy 
meglátta a sólymot, tudta, miről van szó, és ahogy 
emberré akart lenni ideérkeztük pillanatában, 
most úgy megint rigó szeretett volna lenni. 

Pillanatokon belül fekete lett, tollai nőttek, s 
közben rigó méretűvé zsugorodott. 

Zele bólintott. Valóban ez a megoldás! Ha nincs 
út, és a láb elégtelen ezen a vidéken, még akkor 
is, ha két erős kéz segíti, hát repülniük kell. 

A következő pillanatban ő is ott volt a rigó és a 
sólyom mellett - mókusként. 

Kellett pár pillanat, mire rájött, hogy ő bizony 
nem fog együtt szállni a másik kettővel. 
Ingerülten felmakogott, majd megrázta magát, és 
visszaváltozott emberré. Arcán kicsit több volt a 
ránc és szeme is máshogy állt, de ezt most senki 
nem figyelte. 

- Nem maradok itt - fogadkozott Zele a rigónak 
és a sólyomnak. - Nem fogok itt maradni ezen a 
parton. Vigyetek át! 

A sólyom megrázta magát, és férfivá 
formálódott megint. A vonásai azonban neki is 
leheletnyit különbözők voltak, mint az elébb. 

- Talán ha repülni akarnál, és nem fára mászni 
- tanácsolta. 

- És ha úszni akarnék? Az úszás is megteszi - 
replikázott Zele. 

- Ha szeretsz vizes lenni, miért ne? - vont vállat 
Bara. - Mert halként nem tudsz majd kimászni 


túloldalt a partra. Nyugodj meg, Zele! Én is 
nyugtalan vagyok e helyütt, de palástolom. Légy 
úrrá idegességeden! 

- De néked nincs kivel találkoznod itt. 

- Úgy véled? 

Zele Barára pillantott. A másik mögött egy 
egész élet áll, mögötte még tizenöt esztendő se. 
Hogyan is hihette, hogy neki fontosabb Lélekúr 
elé kerülni, mint másnak? 

Mint Barának. 

Mint Magyarnak. 

- Bocsáss meg! - mondta Zele. - Az önzés 
elöntötte szívemet. 

- El kell vetned minden gondodat - szolgált jó 
tanáccsal Bara. - Az elkövetkezendőkben olyan 
helyre lépünk be, ahol ha megoldódik valami, 
akkor megoldódik, ha nem, akkor pedig minden 
erőlködésed ellenére sem fog megoldódni. 
Fogadd el így, hagyd magad mögött gyötrődésed! 

- Míg az erdőben vagyok, legyek csak én meg 
az erdő - idézte Zele. 

- Zeke? 

- Az hát! 

Bara a bólintás után megint csak megrázta 
magát, és sólyom lett belőle. Zele mély sóhajt 
vett, és szárnyakra gondolt. A bizsergés a 
tarkójától indult, és mire feleszmélt, már 
állatbőrben volt. 

Kinyújtotta kezét, illetőleg hol kezét sejtette. 

Tollak borították. 

Felvijjogott az örömtől, ám nem volt sok ideje 
örülni, mert látta, hogy Bara és Magyar útra kel. 
Futott párat, csapott párat, a levegőbe 
emelkedett. 


Nem ment könnyen, és furcsa érzés volt így 
használni karját. De fent volt a magasban, látta 
alant a folyót, s fordult a célja felé. 

Bara és Magyar nem álltak meg a túlparton, ha 
már szárnyuk volt, egyenesen a palota fala felé 
repültek. Beleszálltak a különös sziklából eredő 
zuhatag párájába, s a falak alatt jöttek ki belőle. 
Tollukon vízpára csillogott.  Átsuhantak a 
szivárvány íve alatt. Szárnyaltak felfelé, a palota 
legtetejére, ahonnan már beláthatnak, s amin 
átbukva  — bejuthatnak Lélekúr legbensőbb 
szentélyébe. 

Zele is átszállt a folyó felett. Lepillantott a 
sodrásra, s azt gondolta, legyőzték a folyót. Egyre 
erőteljesebb  szárnycsapásokkal haladt, és 
rikoltott, amikor a vízpárába belevágott. Középütt 
volt, amikor érezte, hogy a levegő alulról nyomja 
fölfelé, s ő is éppen a falak alatt emelkedett elő. 

Soha nem tapasztalt csoda volt repülni. 

Utolérte Magyart, és felzárkózott mellé. Oldalt 
csak a hatalmas, masszív, erős fal volt, hibátlan 
felszínnel, ahogy csak az egekben állhat egy 
palota. A kövek mint a föld: átlátszóak, ám olyan 
vastagok, hogy mégis átlátszatlanok. Szálltak föl, 
s mintha a falnak sosem akarna elérkezni a teteje. 

Bara diadalmas vijjogással jelezte, hogy sikerrel 
járt, már fent van. Zele meglódult, jó erőseket 
csapott, izomból húzta meg, s másodikként 
láthatott rá Lélekúr palotájára. Amint elhagyta a 
fal tetejét, megnyílt előtte a legszentebb közép. 

Hatalmas udvart látott, amely fölé maga az ég 
borított kupolát. Nyílt térnek tűnt, de az égbolt 
olyan alacsonyan volt, hogy amint a három madár 
lejjebb szállt, egy jurta kupolájának is hihették 


volna. 

Az udvar közepén kék szemként csillogott egy 
gyönyörűséges tó. Mögötte egy hatalmas 
trónszék. Jobb oldalán milliónyi lélek, balján 
tükör, tükör magasból a világra. Dombok és 
hegyek, völgyek és folyók, puszták és tengerek. 
Messzi, nyílt láthatár, ahogyan élő ember talán 
még sohasem látta. De tán a sasok sem, mert 
ilyen magasra ők sem jutnak fel. 

Lassan körözve ereszkedett le a két sólyom és a 
rigó. Széttárt szárnyakkal szelték a levegőt, ide 
már nem kellettek szárnycsapások. Zele a 
tavacska fölött megfordult, és a lelkek felé szállt. 
Láttára páran felrebbentek és körülvették. 
Mindahányan hajdani testlelkük lenyomatát 
viselték, arcuk volt, alakjuk, de fényesen 
tündököltek. . Megérdemelt helyükön ültek: 
Lélekúr jobbján. 

Bara és Magyar rögtön visszaváltozott emberré 
a tóparton. Zele csak pillanatokkal később 
érkezett meg, bámészkodása lefoglalta. 
Harmadikként egyenesedett fel, de az első szava 
neki volt. 

- Sosem hittem volna... 

Magyar körbefordult. 

- Fenséges hely - szólalt meg. - De hol is 
vagyunk éppen? 

Zele és Bara egyszerre néztek rá és egyszerre 
döbbentek meg. Vonásaikban ők is változtak 
valamelyest, ám Magyaron nem csupán kis 
változás látszott. Idegenként állt előttük, nem 
gyerekként, s nem előző formájában. Barnás hajú, 
borostás, napbarnított férfiként magasodott 
előttük, szeme kéken csillogott. 


- Mi a neved? - kérdezte Bara. 
Magyar töprengett kicsit. 
- Nem tudom - mondta aztán. - Elfelejtettem. 


WA 


Merv és Kijon kiléptek az erdőből, és 
megtorpantak első megdöbbenésükben. A világ 
legnagyobb fája állt előttük. 

A Tetejetlen Fa árnyékba borította a völgyet. 
Szürke lepellel takarta le ágainak és magasban 
zizegő leveleinek árnyéka a földi világnak ezt a 
szegletét. Megfogta és visszatartotta Szemes 
éltető fényét. 

Komor, baljós hangulatot kölcsönzött a 
félhomály e tájnak. 

A két sámán azonmód leugrott lováról, és a 
szikla széléhez ment, ahonnan leláthattak a tájra, 
és a fa törzsének legaljára. 

- Mint egy földbe vágott tőr. Gyerektőr - 
morogta Merv. Kijon értetlenül pillantott rá. - 
Olyan, mint egy fából kifaragott gyermektőr, mit 
a földbe ütöttek - mondta Merv hangosabban, 
hogy a másik értse. Azt hitte, csupán a szavát 
nem hallotta, az meg se fordult a fejében, hogy 
Kijon nem gyermektőrnek látja a Fát -, és amely 
fent, a markolatánál kizöldült. 

- Mi az ott lent? - mutatott pár apró foltra 
Kijon. A fa gigászi tövében, a felfelé púpozódó 
gyökerek között négy alakot látott. 

- A három gyermek, és még valaki - hunyorított 
Merv. - Célhoz értünk, Kijon sámán. Szedd össze 
tudásod, mindenre fel kell készülnünk! 

A lovakat fent hagyták a szikla tetején, túl nagy 


gond lett volna nekik is utat keresni lefelé. 
Néhány fegyvert magukhoz vettek. Ha nem is 
tudták mindet vállukra akasztani, gyilkos erőben 
felülmúlták a három gyermeket. 

Leereszkedtek a szikla vékony és meredek 
ösvényén a völgy talajára. Merv teljesen 
meggyógyult már, s ha ereszkedés közben 
belenyilallt " kitámasztott karjába vagy a 
kavicsokon megcsúszó lábába a fájdalom, az 
csupán a szokatlan mozdulattól, erőfeszítéstől 
volt, baja már nem eshetett. 

Lentről csak az egekbe nyúló fát látták, az 
alakok eltűntek szemük elől: beleolvadtak a fa 
kérgének barnaságába. 

Innen még jó gyaloglás a gyermekekig az út. Ki 
is léptek tisztességesen. 

- No, innen már fásabb - jegyezte meg Merv. 
Nagyon nem értette, miért pont ez a három 
gyermek találta meg a fát. A sámánok szolgálják 
leginkább e földön az egek urait, akkor miért a 
fiúk szereztek tudomást róla elsőként? Miért ők 
kaptak iránymutatást, hogy merre kell jönniük? 
Ez a sámánokat illette volna, hacsak... Hacsak 
valaki az egekben azt nem akarja, hogy a 
sámánok elveszítsék hatalmukat. 

A Tetejetlen Fa láttán Mervet ez a gyötrő 
balsejtelem kerítette hatalmába. Átjáró ég és föld 
között. Eleddig csak a sámánok szabadlelkei 
tehették meg felfelé az utat. Most mások is. 

Kijon eltávolodott Mervtől, tett egy hurkot, 
majd visszatért mellé. 

Amikor harmadjára tette, a másik rákérdezett. 

- Hova mész, Kijon? 

- Erről kerülöm meg a gyökeret - hangzott 


Kijon válasza. 
Merv körbenézett. Sehol nem voltak gyökerek. 
- Jól van - mondta azután. - De jöhetsz 
mögöttem is! 
Gyökerek! Vajon mit lát még Kijon, amit ő nem? 
Ismét egy kínzó balsejtelem. 


Vajk nem sokat vacakolt a repkénnyel: egész 
egyszerűen utat vágott bele hosszú késével, majd 
áttört rajta. Jól érezte: egy ház állt ott, amit 
elrejtettek a zöld függöny mögé. Akárki is lakott 
itt, szerette az egyedüllétet. 

A vadászt vitte a lendülete, elvágtatott még a 
házig. Amikor lova megtorpant, ő már a földön 
állt, két talpon. Zörgetés nélkül nyitott be. 

Első pillanatban nem látott senkit, olyan sötét 
volt bent, aztán amint megszokta a félhomályt 
szeme, a sarokban megpillantotta az öreget. 

- Jó napokat! - köszöntötte illőn, hogy ezzel 
ellensúlyozza durva betörését az idegen lakba. 
Nem szerette az ilyen viskókat, szabad levegőhöz 
és jurtákhoz szokott lelke viszolygott a sötét és 
bezárt helyektől. 

- Jobbakat, mint ez - hangzott a felelet. 

- Három gyermeket keresek - vágott a 
közepébe Vajk. - Errefelé jártak, nem akadtál-e 
nyomukra az erdőben? 

- De bizony - mondta az öregember. - Nemcsak 
hogy errefelé jártak, de meg is szálltak itt egy 
éjszakára. Megetettük őket, altattuk őket, és a 
lányom kíséretükül szegődött. 

Vajk egészen izgalomba jött. 

- Merre tartottak? Nyilván tudod, ha a lányod 
melléjük állt. 


Az öreg nem válaszolt azonnal, és Vajk 
félreértette ezt. Övéről levett egy kést, és az 
asztalra helyezte. 

- Fogadd el ajándékul! - mondta. - Nyilván 
elkel a jó eszköz erre felé. Éles és kemény a 
penge, sokáig ki fog szolgálni. Kérlek, válaszold 
meg a kérdésem! 

- Nem kell a késed - mondta az öreg. 

- Jó szívvel adom. 

- Nem ezért fogok válaszolni. 

- Akkor nem a válaszodért adom, hanem mert 
húzza övemet - mosolyodott el Vajk. - De sietek, 
mert úgy vélem, a gyermekek, köztük az enyém, 
veszélyben vannak. S lehet, hogy lányodat sem 
kíméli majd az a baj, ami rájuk tör. Kérlek, segíts! 

- Veszélyben vannak, jól sejted. - Az öreg nem 
jött ki a sötét sarokból, de Vajk látta bólintását. - 
Ám olyan régen indultak el, hogy nem fogod 
utolérni őket. Ha vágtatsz is, mint a szél, és lovad 
is bírja, két nap, mire odaérsz. És ahogy sejtem, 
az a vész, amiről beszélsz, egy szikla 
magasságából éppen most szemléli fiad és 
barátait. 

- Ne a vészt részletezd, az utat mondd! - tört ki 
erre Vajkból. Majd rögtön eztán: - Bocsáss meg! 


- Ifjúi vér! - legyintett az öreg. - Hej, ha én is 
érezhetném áramolni ereimben!... - Megakadt. - 
Akkor sem lenne semmi - tette hozzá. 

Vajkon látszott, hogy majd szétveti a 
türelmetlenség. 

- Jól van - morogta az öreg. - Kimész a 
lovadhoz, és éjszakkelet felé fordulsz. Mész, 
vágtatsz, ameddig alacsony dombsághoz nem 


érsz, melyek egy katlanba vezetnek, ha 
egyenesen Szemes reggeli hona felé veszed az 
irányt onnantól. Hosszú út lesz, ne számíts rá, 
hogy ma odáig jutsz! Sziklákat is látsz majd 
holnapután, erdős, fenyős föld következik jó ideig, 
de kivirul a táj ismét csak. Ott tiszta lesz az ég, de 
a földön, mintha vihar lenne. Menj arra, és a 
közvetlen közelben lesz egy hatalmas fa... Ott 
vannak. 

A vadász nem köszönt, nem válaszolt, már kint 
is volt a házból. 

Csak később, sokkal később, a vágta közben 
jutott eszébe, hogy vajon az öreg honnan tudhat a 
távoli dolgokról. 

Ám most nem ez számított, hanem a fiúk élete. 


Killa az étket méregette. Még jó pár napig 
kitart, ám ha haza akar indulni, most kellene 
menni, mert vadászatban ő nem igazán 
jeleskedik, és a hazaútra kell tartalék elemózsia. 
Talán egy vagy két napig még maradhat. Aztán 
azonban mennie kell. 

Az öregasszony sóhajtott. Nem hagyhatja itt a 
fiúkat! 

Elcsomagolta a porított és szárított húsokat. 
Majd kevesebbet eszik, neki amúgy sem kell sok. 
Elnézett a messzeségbe, ahol az erdő vonala 
húzódott a dombok aljától fölfele. Ha oda 
elmenne, meg tudná szedni magát bogyókkal, 
ehető gyökerekkel, talán még gombákkal is, 
habár elég meleg az idő ahhoz, hogy most 
gombákra bukkanjon. Ám egy fél nap, mire odajut 
és megfordul. Addig ki vigyáz a fiúkra? 

Nem hagyhatja őket egyedül. 


Mélyen alszanak. Nem, ez nem is alvás már, 
alvás nem tart egy napon túl, ők meg már kilenc 
napja mozdulatlanul fekszenek, se mocorgásuk, 
se böffenésük, se szellentésük. Semmi. Hogy nem 
halottak, csak lassú  lélegzetük s halk 
szívdobbanásuk bizonyítja. 

Killa nem állatoktól féltette őket, mert állatot 
nem látott errefelé, mióta itt őrködött. Az 
öregasszonynak körvonalazhatatlan rossz érzete 
volt egy ideje, amely mintha a talpán keresztül 
érte volna el, úgy, ahogy a víz kúszik fel a 
belemártott száraz ruhán. 

Valami volt a fa alatt. 

A föld alatt. 

A mélyben, lent. 

Nagyon-nagyon mélyen. 

Erről a valamiről ugyan nem sejtett semmit, de 
felettébb furcsállotta érzetét. Habár magáról a 
Fáról sem tudott sokat, látása nyomába se ért 
öregapja képességének. Amit tudott: itt van az 
egek kapuja, s aki felkapaszkodik, az istenek és 
szellemek közé jut. 

Killa ült, és az egek mibenlétéről gondolkodott. 
Nem sokáig azonban, mert megpillantott két 
alakot közeledni, s ez elvonta a figyelmét a fáról. 

Nézte őket, kik azok? 

Két sámán érkezett. 


8. 


- Az Ágos nembéli Vajk fia vagy, a neved 
Magyar, és kilenc tavaszt éltél meg - sorolta Zele. 
- Az idei Tavaszünnepen megcsókolt egy lány. 

Magyar csak a fejét rázta. 


- Akárkiről is beszélsz, ismeretlennek tűnik 
előttem. Másrészt nem olyannak nézek ki, mint 
aki csupán kilencesztendős! 

Bara a homlokát ráncolta. Hol hagyhatta el 
Magyar az emlékezetét? A falon átrepülve? Itt a 
palota közepén? Vagy amikor másodjára is 
madárrá vált? Alakváltozása, úgy tűnt, egy régi 
testlelkét idézte fel. Ám Magyar róla sem tudott 
semmit. 

Ha azonban nem tudja, ki ő, a kérésüket sem 
tudja előadni. És mellette mi jogon szóljon Zele, 
vagy éppen ő - Bara - egy emberről, aki neki 
ugyan nembélije, de Zelének még az se. Ki hozza 
fel Vajk dolgát, s vegye rá Lélekurat Merv 
árnylelkének előadására? 

Csak Magyar feladata ez. 

Árnylelkek zúdultak alá a magasból, mintha 
csak most vették volna észre a betolakodókat. 
Nem bántották őket, csupán földre szálltak, és 
sétálni kezdtek körülöttük. Színnel telt meg a 
palota legalja, ha haloványan is, de a lelkek 
életükben őrzött alakjukat idézték föl. 

- Mit tegyünk, Bara? - kérdezte Zele. 

Bara körbefordult. A szellemek, kik körülvették 
őket, mind fiatal vonásokat viseltek. Idegenek 
voltak kétszeresen is: egyrészt nem ismerte őket 
életükből, másrészt olyannyira eltávolodtak a 
földi világtól, hogy tekintetükben furcsa zavar 
tükröződött. 

A betolakodók megzavarták égi létüket, 
jelenlétükkel elhozták a távolságot és az időt az 
anyagtalanságba és az időtlenségbe. 

- Az árnylelkekkel? - kérdezte Bara. - Semmit. 

- Magyarral. 


- Sajnos vele sem tudunk többet. 

Az árnylelkek némelyike közelebb 
merészkedett. . Ahogy jöttek, úgy váltak 
körvonalaik egyre szilárdabbá, s arcuk egyre 
részletesebben kidolgozottá. 

Egyikük kivált, hajdani termetén s arcán 
látszott, hogy életében vadász lehetett, olyasfajta, 
aki mindig is elöl lovagolt. Kertelés nélkül 
rákérdezett, kik ők. 

Zele és Bara felmondták nemzetségüket, 
őseiket s nevüket, majd bemutatták Magyart. A 
szellem azonban mit sem tudott ezzel kezdeni. 

- Ki uralkodik Ulla felett? - kérdezte a férfiakat. 

- Ulla falai rég leomlottak már - felelte Bara. 

Az árnylélek először föl sem fogta. 

- Ki a király?... - Elhallgatott, kereste a szót, 
hogy , most", de képtelen volt felidézni. 

Bara kisegítette válaszával. 

- Nincs már király. 

- Nincs uralkodója az Aranybirodalom legszebb 
városának? 

- Nem létezik az Aranybirodalom legszebb 
városa - válaszolta türelmesen Bara. - Csupán 
Gíim, Sakkul és Zobor áll, de ők is már régiek és 
roskatagok. Mikoron éltél, ki uralkodott Ulla 
felett? 

Az árnylélek eltöprengett. 

- Nem állnak már Ulla falai - mondotta. - 
Értem. Életemben Zámbor volt a király. Erős és jó 
uralkodó volt, híven szolgálta ÉEgiurat. 

- A mi időnkben Zámbort már húsz másik 
nemzetség követte. 

- Húsz nemzetség? - vonta össze szemöldökét 
az árnylélek. - Mennyi az? 


Egy másik szellem közeledett, egy lány. Zelét 
vette szemügyre, illetve a férfit, akivé Zele a 
hatodik égben vált. 

- Ismerős nékem az arcod - jegyezte meg 
kedvesen. 

Zele hirtelenjében egy szót sem tudott 
kinyögni. 

- Én nem vagyok ismerős neked? - fordult 
körbe a lány. Megmutatta magát. - Találkoztunk 
valahol? 

- Nem jártam még erre - mondta zavarodottan 
Zele. 

- Nem jártál még a falunkban? - kérdezett 
vissza a lány. - Kár, bizony, kár, mert úgy tűnik, 
láttalak már. Talán apám jurtájában... vagy csak a 
lovak mellett. - Még közelebb lépett, s ujjával a 
fiú arca felé nyúlt. - Próbálom felidézni, de nem 
megy. - Tréfálkozón csípett a szemével. - 
Segíthetnél nekem! 

- Hogyan segíthetnék? - A fiú csak nem akart 
érteni a szóból. 

- Mondjuk, elbeszéled egy csendes helyen, ki 
vagy! 

- Csendes helyen? - nézett körbe Zele. - Itt? 

A szellemek mind közelebb jöttek, Bara most 
mással beszélgetett, s Magyart is 
megkörnyékezte egy másik, idősebb férfi. 

- " Ágosbéli voltam én is életemben. 
Emlékszem... - morogta. Megnézte magának 
Magyart. - Paák a nevem. Aztán apád tényleg a 
Vajk névre hallgat, s az öreg Ágos kisebbik fia? 

- Úgy van - válaszolta Magyar helyett Zele. 

- Jól ismertem apád... mikoron még gyermek 
volt. 


- Akkor te többet tudsz róla, mint én - jegyezte 
meg Magyar. 

A lány nem hagyta, hogy Zele figyelme 
elkalandozzon, maga felé fordította a fiú arcát. 
Zele meglepve fedezte fel, hogy az érintés 
valósnak tűnik, akárcsak a lenti világban. 

- Tudok én itt csendes helyeket - mosolygott a 
lány. - A Bere mellett van sok aprócska 
földtányér, melyeket magas bokrok ölelnek körbe. 

- Bere? - hökkent meg Zele. - Bere-tó? 

- Mi más lenne, ha nagy és tele van vízzel? - 
kacagott a lány. 

- Hogy hívnak? - kérdezte hirtelen Zele. 

- Szemely. 

- Szemely? 

- Aranyos fiú vagy, habár nem hallasz jól - 
kacagott a lány. 

Zele azonmód hátralépett. Arcán döbbenet ült, 
de akkora, hogyha kőből faragták volna, nincs az 
a hátas, amely elbírja a fiút. Szemely Dalnak, Zele 
nevelőanyjának az anyja volt. Két tavasszal 
ezelőtt halt meg. Öreg volt, rettenetesen. 

- Apámat nem láttad? - támadt föl a pillanatnyi 
bénultság után Zelében az erő. - Kondornak 
hívták. Apámat Kondornak hívták, nem láttad? 

- Nem tudom, ki az a Kondor - felelte a lány. 
Közelebb lépett. 

Zele hátrált. 

- A Belénybéli Kondor, ismerned kellett. Abból 
a nemzetségből vagy! 

- Nem emlékszem rá - kacagott a lány. - De te 
tetszel nekem, ne hátrálj folyton! Ha vadászni 
mész is így cserkészed be a vadat? 

- Apámat keresem. 


- Míg megtalálod, foglalkozz velem! 

- Nem. - Zele megállította a lányt. - Nem. 
Nekem semmi közöm hozzád. Egy árnylélek vagy 
Lélekúr oldaláról. 

A lány csak kacagott, megszakítás nélkül. Abba 
sem hagyta, úgy válaszolt. 

- Gyere csak a  Beréhez, megmutatom, 
mennyire élek! Annyira élek, mint te! 

Felszívódott a levegőben, de szinte ugyanabban 
a pillanatban felhangzott a kacagása távolabbról, 
a járkáló, forgó szellemek során túlról. Túlontúl 
visszhangosan azonban ahhoz, hogy Zele tudja, 
hol van. 

A nevetésre megbolydultak az árnylelkek. 
Néhányan visszaszálltak, mások jöttek. 

- Apám! - kiáltotta Zele a magasba. - 
Belénybéli Kondor! A fiad van itt! 

Szavainak visszhangja a magasba szárnyalt, ám 
válasznak csak Szemely nevetése érkezett. 

- Belénybéli Kondor! 

Mindhiába ordította ki Zele a torkát. Apja nem 
jelentkezett. 


A falak tetején hárman álltak. Fénysugár volt 
mindhárom, s emberi szemnek láthatatlan, de 
még a szabadlelkek sem fedezték volna fel őket. 

Meredten figyelt a három alak, s mindent látott 
és hallott, ami lent zajlott. 

- Üdvözlöd-e a fiad, Kondor? - kérdezte az 
egyikük. 

A középső hallgatott egy ideig. A választ nem 
kellett átgondolnia, hiszen rögtön megadhatta 
volna. Csupán nem volt sürgős a beszéd. 

- Nem - mondta aztán. - Ő már nem a fiam. 


- Véred ő még mindig - szólalt meg a túloldali 
alak. 

- Csak a teste, amit viszont lent hagyott a fa 
tövében. A lélek, amely ide feljött, az nem tőlem 
van. Miért üdvözöljem? Jobb néki, ha később nem 
mint apa tekint rám, hanem mint társ az égi 
világban. 

- Kegyetlen ez a beszéd - morogta a legelső 
alak. 

- Szeretem a fiam, Erdőjáró - mondta Kondor. - 
De ez nem az én fiam. Le kell számolnia apja 
emlékével mielőbb. Legyen az, mi volt az ősi 
aranykorban: népe Táltosa! 


Zele a világra nyíló ablakot bámulta fenn a 
hatodik égben, s egyszerre csak lent találta 
magát egy erdő közepén. Nem is sejtette, mi és 
hogyan történt: az előbb még fent volt az 
árnylelkek forgatagában, majd egy bpislantás 
múlva idelenn. 

Emberek sürögtek körülötte. 

Ugyanúgy, ahogy a lelkek is, de ezek minden 
kétséget kizáróan élő, hús-vér emberek voltak. 
Köteleket vonszoltak maguk mögött, a kötelek 
végén ágakat. Volt, ki lovakat vezetett elő, kis 
termetű, még a kosfejűnél is kisebb lovakat, vagy 
éppen hatalmas bivalyokat. Rengeteg állat volt az 
emberek mellett, s feladatuk szerint faágakat 
vagy egész törzseket húztak odébb. A 
gyengébbek ágakat, az erősebbek az egész fákat 
- egészen felszántották már az erdő puha, zsíros 
talaját. 

Kiáltásokkal nógatták az emberek az állatokat. 
Senki nem pihent, minden mozgásban volt. 


Szekercék csattogása hallatszott mindenünnen. 

Zele rájött: irtják az erdőt. Hatalmas 
sebességgel és iszonyatosan sokan dolgoznak egy 
cél érdekében: hogy eltűnjenek a fák. 

Madárszárny csapott közvetlen Zele orra előtt, 
talán daru volt, a fiú nem tudta, olyan közel 
lebbent meg. Mire pislantott, addigra tündérfi lett 
belőle. 

- Király! - szólította meg Zelét. - Két nap múlva 
itt az áradás. Hatalmas rönköket és hordalékot 
sodorva érkezik, most lépte át a Sirok határát, s 
hamarosan leér a sziklák közül. . 

- Két nap - hallotta Zele a saját hangját. Ő 
szólt, de mégsem ő gondolta ki szavait. Különös 
kettősség éledt föl a fiúban: emlékezett is, meg 
nem is. Mozdult, és mégsem ő mozdult, szólt, de 
nem gondolta ki a szavakat. - Akkor egy napunk 
van az erdőt elhordani. Van-e munkára fogható 
tündéretek? 

A tündérfi megcsóválta a fejét. 

- Mentjük, aki az áradás útjában van, de nem 
tud róla semmit. Embert és állatot egyaránt. 

- Mondanám, hogy mentsük Ullát inkább - 
morogta Zele. - De nektek az a dolgotok, nekünk 
meg ez. Köszönöm a hírt, amivel szolgáltál. 

A tündérfi biccentett, majd elrepült. Zele 
komoran meredt maga elé. Két gondolat forgott 
elméjében: kevés az embere, s mivel tudná 
megsegíteni őket? Közben kerülték jobbról, s 
kerülték balról a munkások: meg nem álltak egy 
pillanatra sem. 

Ennél többet nem tehetnek, dolgozni fognak 
egész éjjel. Ám az is kevés lesz. 

Zele tekintete egy lóra esett, amint a sárból 


próbálta meg kiráncigálni a zöld ágat, melyet 
mögéje kötöttek. Kínlódott az állat, remegett 
lába, de nem adta fel. 

Ha minden állat... 

Zele megindult fölfelé a dombon. 
Királydombjának nevezték, s Ulla határában állt. 
Ment fel a tetőre, ahol már kivágták a fákat, s 
messze lehetett látni. Végig tudott tekinteni 
horizonttól horizontig: éjszak felé látta a 
Feneketlen tavat, délkeletre pedig a hegységek 
vonalát, legalábbis a legszélső csúcsot, a Sirokot, 
ahonnan most a veszély jött. 

- Tavasszal ritkán emlékszem ilyen melegre - 
törölte meg Zele mellett a homlokát egy 
öregember. Hajlott háttal állt, s csupán ennyit 
engedett meg magának, rögvest folytatta a fa 
darabolását. 

- Ez a meleg okozta a vészt - biccentett Zele, és 
sietett tovább. 

Hamarost fenn volt a gerincen. 

A domb túloldalán ott állt Ulla, a világ legszebb 
és legragyogóbb városa. 

Zele megnézte volna magának ezt a csodát, de 
az, ki most ő volt, nem akart a városban 
gyönyörködni. A Királydomb tetejére érvén 
elsőként a hegyek felé pillantott, ám 
akármennyire is beragyogta fényével Szemes a 
tájat, a hegyek elvesztek a párálló, remegő 
messzeségben. Aztán a folyó ezüst szalagját vette 
szemügyre. A víz békésen hullámzott medrében, 
semmi nem árulkodott pusztító szándékáról. 
Elnyúlt egész a messzeségbe, s beleveszett a 
partján őrt álló fák sorába. 

Zele ekkor az erdők felé fordult, amelyek 


körülvették a dombot s a várost. Itt-ott 
szántóföldek szakították meg az erdő egyenletes 
vonalát, amelynek fái éppen csak zöldbe öltöztek, 
de korántsem olyan nagy volt a megművelt 
terület, hogy határt is szabjon a vadonnak. Ezt a 
vidéket még mindig a fák és a burjánzó bokrok, 
futónövények uralták; a tölgyek, gyertyánok, 
magyal, éger és a többi között nehéz volt 
kitaposott útra akadni. 

És a vadonban ezer és ezer állat, madár, bogár. 

Zele őket akarta most szólítani. 

Mert ha egy madár egyszerre csak egy gallyat 
tud elszállítani sok ezer madár sok ezer 
fordulóval kiszámíthatatlanul nagy segítséget ad. 
Ha egy vaddisznó egy fél nap alatt csak egy 
fatörzset görget arrébb, egy nap alatt kettőt fog 
legurítani a dombról, s ha jön az összes vadkan és 
koca, erejük tucatnyi ember erejét helyettesíti. S 
vihetnek ágakat őzek, mókusok, farkasok, rókák... 
A medvék pedig egy-egy emberrel is felérnek. 

Most mindenikre, mindenik erejére szükség 
van. 

Zele mélyet lélegzett a friss, tavaszi szélből, és 
minden érzésével és gondolatával Egiúr felé 
fordult. Áhítattal hívta magához az istent, és 
eltökélten. 

Égiúr, a világ teremtője azonban nem 
nyilatkozott meg most sem, mint ahogy soha. 
Nem jött le az emberek közé, ám erejét, mellyel a 
világot útjára indította, Zele rendelkezésére 
bocsájtotta. Zelét áthatotta az isteni tisztaság és 
a mindenséget forgató, mozgató akarat. Az erdő 
fák sorává vált tekintete előtt, rejtekében 
megmutatkoztak a szöszmötölő, alvó, eledelt 


kereső állatok. Megérzett millió szándékot és 
óhajt. 

Es szólította őket. 

Az erdő állatai megindultak. 

Vijjogó,  rikoltó madarak csaptak fel a 
zsengezöld ágak közül, csapatokban rebbentek 
fel, álltak össze a levegőben, s fordultak a 
Királydomb felé. A horizont vonalánál fekete 
csíkot alkotott a sok madár, elszürkítették a kék 
eget. Alant, a bokrok tövében megfordultak a 
vadak, és errefelé vették irányukat. Meglódultak 
a medvék, futottak az őzek és szarvasok, loholtak 
a farkasok, egymás mellett, úgy, ahogy arra nem 
volt még példa. 

Zele sem volt rest, nem fürdött diadalában s az 
örömében, hogy szavára hallgat minden, mi él. 
Fordult vissza az emberek felé, és elindította 
parancsát, mely szájról szájra szállt, végig az 
erdőn. Halkan, de mégis túlharsogva a szekercék 
csattogását: minden ember vágjon fát! A 
törzseket majd elszállítják az állatok. 

És már meg is érkezett a madarak első 
hulláma. Lecsaptak a domb tetejére, csőrükbe 
kaptak egy ágat, s máris rebbentek tovább, hogy 
másutt elszórják, lehullassák. Mire az első sor 
megfordult, már tömegével hordták a madarak a 
kizöldült ágakat, vitték a fákról, vitték a 
bokrokról, vitték a földről. A szekercék csattogása 
megkétszereződött, a talajra zuhanó fák robaja 
egyre gyakrabban töltötte be az erdőt, recsegett- 
ropogott a sűrű, mintha csak élne. 

- Dől a fa! - hallatszott fel mindegyre az 
évezredes kiáltás. 

Megérkeztek a medvék és a vaddisznók, s más 


vadak. Az emberek utat engedtek nekik, félni 
senkinek nem volt ideje. 

Zele fent állt, és szemlélte a sürgést. Emberek 
és állatok hibátlanul végezték a dolgukat, 
bizonyságául a teremtés tökéletességének. 

Estébe fordult. 

Fáklyák fénye világította be a sötétséget. Nem 
az állatoknak kellett a fény, ők láttak a sötétben 
is: az embereknek. Folyt a munka, fogyott az 
erdő, — Fénylőhold figyelő tekintete mellett 
csupaszodott a domb. Hajnal érkeztekor a 
Királydomb nem volt már más, csak egy 
hatalmasra tolt, óriási vakondtúrás, sáros, 
lábakkal és ágakkal szántott, egyenetlen 
felszínnel. 

Nem volt azonban megállás, még senki nem 
alhatott. 

Amikor Szemes megjelent az ég alján, ismét 
megérkezett a tündérfi. 

- Egy nap - mondta Zelének. - Elhagyta a 
Sirokot, s futása csak nőtt, nem csökkent. Egész 
erdőket ragadott magával. Tör, zúz mindent, mi 
útjába kerül. 

- Egy nap - ismételte meg Zele, azután kiadta a 
parancsot: holnap hajnalig el kell hordani a 
Királydombot. Elbocsájtotta a madarakat s az 
állatokat, itt nem tudtak már segíteni. Csupán a 
vadkanok maradtak, hogy lazítsák a földet. Ulla 
lakói otthonaik védelmében lecserélték 
szekercéiket ásókra és lapátokra, vödrökre, 
teknőkre és vályúkra. 

Egy egész dombra egy napjuk volt. A földet 
kellett elhordaniuk a talpuk alól. 

Körbeásták a gyökereket, kiemelték őket, s 


közben elhordták a tapadós, jóféle erdei altalajt. 
Kétoldalt rakták le, a földből gátat emeltek, amely 
majd eltereli a vizet a várostól. 

Zele mindenütt ott volt. Ott volt a föld 
kiemelésénél, a felrakásánál, nézte az épülő 
földkígyót, és az egyre fogyó dombot. Emberei 
egymás után dőltek ki, de nem rendelhetett el 
pihenőt, az idő fogyott, Szemes rendíthetetlenül 
haladt előre égi útján. 

Senki nem panaszkodott, s amikor délutánba 
fordult, és a dombnak még mindig csak a süvegét 
hordták el, kétszeres sebességgel fogtak neki a 
munkának. Ha valaki kidőlt, a mellette álló az ő 
munkáját is átvette. 

Zele egyre gondterheltebben rótta útját a 
csupasz domboldalon fel s alá. Felmérte a 
hátralévő földet, s bámulta Szemest. A Napatya 
nem lassított járásán Ulla kedvéért. 

- Nem végzünk akkor sem, ha minden ember 
növeszt magának még két kezet - mondta 
mellette Ulla egyik papja, földtől és izzadtságtól 
mocskosan. 

Zele elindult ismét felfelé a dombra. Ha a fák 
kivágásánál segítettek neki az állatok, talán most 
is tudnának. 

Égiúr segítségével minden sikerülhet. 

Zele ismét csak kiállt a világ teremtője elé, 
őszintén és tiszta lélekkel. És Égiúr ismét mellé 
állt. Zele szólította az erdő teremtményei közül a 
legkisebbeket. A legkisebbeket, de a legnagyobb 
számban élőket: a hangyákat. 

Varázsszavának . nem látszott olyasféle 
foganatja, mint előző nap. Nem sötétült el az ég, 
nem hallatszott paták és lábak dobogása. Ám ha 


valaki erőltette a szemét, láthatta volna, hogy 
megmozdul az erdő talaja, s jön, mintha csak élő 
szőnyeg lenne. Hullámzik, feketén és vörösen, 
akár a komor vizek. 

Megszámlálhatatlan sok hangya jött. 

Zele ekkor szólította a vakondokokat is. Belőlük 
még kevesebbet láthatott halandó szem, legyen 
az emberé vagy állaté. Ők úgy fognak dolgozni, 
hogy a munkájuk csupán a legvégén mérettetik 
meg. 

Zele átparancsolta embereit a domb egyik 
felére, s a másik felét kapták feladatul a hangyák. 

Ember és hangya fej fej mellett bontotta le a 
dombot. Ám míg az ember ásójával jókorákat 
harapott ki a földből, addig a legkisebbek szinte 
láthatatlanul hordták szét. Aprócska göröngyök 
vándoroltak végeérhetetlen sorokban lefelé, és a 
sorok száma is átláthatatlanul rengeteg volt. 
Lassan haladtak a göröngyök, lassabban, mint 
ahogy egy ember a vödrével halad, mégis 
ugyanúgy fogyott a Királydomb. 

Beesteledett másodjára is. 

Zele hatalmas tüzeket gyújtatott félkörben az 
embereknek. Majd eloltja hajnalban őket az 
áradat... 

Fekete  árnyékokként, nyögve, szuszogva 
dolgoztak, akik még bírták a munkát az egyik 
oldalon, míg a domb másik felén apró bogárlábak 
surrogása hallatszott csak, és  Holdanya 
tekinteténél egy félelmetesen hullámzó föld 
látszott. 

Zele éjfél után merte először hinni azt, hogy 
siker koronázza a hatalmas erőfeszítést. Bár 
mindvégig ő tartotta az erőt az emberekben, 


szavával, járásával, tekintetével, ott élt benne a 
kétség, hogy nem sikerül. 

Közeledett a Hajnal. 

Leszállt harmadjára is a tündérfi. 

- Nemsokára elér benneteket az áradás - 
mondotta. - Ha leállnának embereid, s teljes 
lenne a csönd, mint az éjszaka szokás, talán már 
hallanátok is a víz dübörgését. 

- Nem állunk le egy pillanatra sem - szűrte a 
szót Zele. 

- Akkor csak higgy szavamnak! - felelte a 
tündér. Körbetekintett.  - Nagy munkát 
végeztetek, de nem biztos, hogy elegendő lesz. A 
folyó eltérülhet, de a lebontott domb még nem 
meder! 

- Még nincs itt a hajnal! 

- Vigyázzátok, király, az életeteket! - intette 
Zelét a tündérfi, majd elrepült. 

Amikor a párálló távolban az ég alját vörösre 
színezte Szemes, mintha csak szitáló köd lenne a 
reggeli fény, Zele összefúvatta embereit, és 
elindította egy szomszédos domb felé. A városból 
is "megindult az áradat, nem bízhatták a 
véletlenre a dolgot. A  munkaképtelenek 
botorkáltak ott, vagy vitték őket: gyermekek és 
öregek sora haladt a menedék felé. Kevés dolgot 
vittek magukkal: szinte senkinek nem volt ereje 
hozzá. 

Zele elbocsátotta az állatokat és a hangyákat is, 
s azok szétszéledtek. 

A Királydomb ugyan eltűnt, ám nem teljesen, 
kis halmok álltak még helyén, magasabban, mint 
a folyó szintje volt. 

A víz így még elérné Ullát, az Aranybirodalom 


fővárosát, amit Égiúr dicsőségére emeltek 
hajdanán. 

Zele ismét erőt kért az istentől, most már 
csupán egy aprócska erőt, mellyel betetőzheti az 
eddigi erőfeszítéséket. Ő nem menekült, ott állt 
Ulla és a folyó között, szemben a Királydomb 
helyével... 

Már hallani lehetett a dübörgést, a közeledő 
áradás zaját, amely a messzi hegyekben eredt, s 
hatalmas utat tett meg idáig. A vízen 
megszaporodott a hordalék, zavarossá vált, a 
folyó ezüstös színe, amely oly gyönyörűvé tette a 
helyet évezredeken át, átadta helyét agyagsárga, 
zavaros örvényeknek. 

Zele fáradt volt már, kimerítette az ébrenlét, s 
hogy a legerősebb kellett legyen, akire hittel és 
bizakodással néznek az emberek. Előbb meghalt 
volna azonban, mint hogy elveszítse ezt a 
bizalmat és a belé vetett hitet. De kimerítette a 
két varázslat is, amelyet most egy harmadikkal 
kellett megkoronáznia. 

A szomszédos domboldalon állók felkiáltottak. 
Távoli hangjukban hitetlenkedés csengett: már 
látták az áradást. Gigászi hullámokkal közelített, 
és úgy nyeste a part menti fákat, mint a 
legélesebb kés, ami létezhet a földön. 

E mellett az erő mellett csemetének tűntek 
ötvenesztendős, vastag tölgyek, s csupán ároknak 
a folyó medre. 

Zele fohászkodott. 

S Égiúr kedvére tett városának. 

Megrendült a föld, s egyszerre beszakadt. A 
vakondokok szorgos munkájának eredményeként 
a domb alatt ezernyi járat húzódott egymás fölött, 


s ezek most beroskadtak. 

Megcsúszott a föld, és három-négy embernyivel 
mélyebbre süllyedt, mint a folyó felszíne. 

Megérkezett az áradás. Mocskosan, kavargón, 
barnásszürkén. Szétázott hordalékkal, ridegen, 
betegesen, mintha csak hullákat sodorna 
magával, s bizonyosan azokból is volt számos a 
mélyén. Gyilkos erő volt, kegyetlen és 
megállíthatatlan. 

Zele ott állt széttárt karral, s előtte a folyó 
egyszerre csak elfordult, áttört a baloldali partfal, 
s a víz a Királydomb helyére robbant be. Az 
áradás elfordult, s miközben a folyó futott tovább 
előre, némiképp magasabban, mint az év vizesebb 
szakában, addig az elhordott domb helyén s a 
felpúpozott földgátak között az áradás elöntötte a 
szomszédos völgyet. 

A víz ereje elfordult Ullától. 

Zele csizmájára felcsapott ugyan egy sáros 
hullám, de csupán az orrát mocskolta össze. 

Ott állt a király, nézte az áradást, és 
mosolygott. 

Ulla nem pusztulhat el. 

Az Aranybirodalom szíve ez. 

S most megmentették mindkettőt. 


9. 


Bara Zelét nézte, amint az mereven áll, 
tekintete mint a megdermedt zsír... ám csupán 
pár pillanatig. Zele pislantott, szemébe visszatért 
az élet, viszont másképp csillogott az a két szem, 


nagyon is másképp. 

Még az is észrevette volna, aki nem látó. 

- Négy napkörrel ezelőtt... - motyogta Zele. 
Ezredévek sorakoztak fel hirtelen mögé. 

E távolság láttán ez az utolsó tizenöt esztendő 
egyszerre lényegtelennek és furcsának tűnt. De 
csupán pár pillanatig volt így, mert Zele rögtön 
megérezte, hogy a jelen bármely lényegtelennek 
tűnő pillanata fontosabb az elhalt múltnál. Hiszen 
a döntések, amelyek a jövőbe vezetnek, itt 
születnek. 

Ez az élete, habár jelentéktelennek hatott egy 
zsibbasztó pillanatig, most mindennél fontosabb. 
Akárcsak a küldetésük, amiért felmásztak a 
hatodik égbe. 

S hogy emlékszik, az erőt kell adjon, nem pedig 
el kell fedje ezt a feladatot. 

Magyarra pillantott, s látta, hogy amaz a kezét 
bámulja. 

Átlátott rajta. 

- Gyere velünk, hozzánk tartozol! - mondta az 
Ágosbéli Magyarnak egy árnylélek, ki utolsó 
életében asszonyként élt, s most egy gyönyörű, 
fekete hajú nő vonásait viselte. 

Kinyújtotta Magyarért szellemkezét. 

- Nem mehetsz! - mondta meghökkenten Zele. 
- Az Ágos nembéli Vajk fia vagy, a neved Magyar, 
és kilenc tavaszt éltél meg - sorjázta. - Velünk 
jöttél ide, hogy apádon segíts! Hozzánk tartozol. 

Magyar ismét a kezére nézett, majd a 
szellemre, ki kedvesen mosolygott rá. 

- Biztosan? - kérdezte kétértelműen. 

Feltartotta tenyerét, és Zele azon át láthatta 
Magyar arcát. 


A szabadlélek észrevétlen lassúsággal 
árnylélekké kezdett átalakulni. 

Az árnylelkek pedig halottakhoz tartozhatnak 
csak. Ha Magyar szabadlelke árnylélek lesz, a 
teste meghal lent a földön. 

És nem akadt, aki tudta volna, mit lehet ellene 
tenni. 

Két hatalmas madár jelent meg. 
Hatalmasságukban is  szúnyogoknak tűntek 
azonban, s óriási méretük csupán akkor 
mutatkozott meg, amikor a lelkek nyomán ők is 
földet értek a palota közepénél. 

Emberré változtak rögvest: két vadász alakját 
öltötték magukra. Közeledtek, mintha csak a 
mezőn sétálnának. Fürkész tekintetük azonban 
letapogatta a három betolakodó arcát és alakját. 

- A Kerecsenbéli Sellye vagyok - mutatkozott 
be egyikük. 

- Ágos nembéli Erdőjáró - így a másik. - Hosszú 
és nehéz az út idáig, hogy csak úgy erre 
tévedjetek. Vélem, nem is akárkik vagytok. - 
Erdőjáró Barára pillantott. - Téged megismerlek, 
Bara, de úgy véltük, évekbe telik még, mire 
hozzánk eljössz. Kit hoztál magaddal? 

Bara nem mutatta, hogy ismerné a két 
megjelenő vadászt, pedig hogyne tudta volna, kik 
azok! 

- Véred ő, Vajk gyermeke - mutatott Magyarra. 
- A Belénybéli Zele szintén véred, Erdőjáró, s 
vélhetően, ha majd végleg eljövünk, együtt 
érkezünk. Táltosvér csörgedez benne is, s most 
ismert rá - Bara mindent tudóan elmosolyodott -, 
de beletelik kis időbe, mire megtanulja használni. 

- Kondor fia! - Villant meg Erdőjáró tekintete. - 


Apáddal akarnál találkozni? 

- Akartam volna eddig, de nem hiszem, hogy 
látása változtatna immáron a dolgokon. 

- Az előbb még hangosan hívtad. 

- Azóta öregebb lettem. 

A Táltos körbemutatott. 

- Nem találod meg itt, őrt áll éppen a Puszta 
felett. 

- Hát él? 

- Ha úgy tekintjük, mint a földön tekintik az 
embert, akkor a válaszom: igen. Ha úgy tekintjük, 
ahogy itt, a hatodik égben van szokás, a 
válaszom: mindig is élni fog. De halljam, miért e 
korai látogatás? Miért jöttetek fel hárman idáig? 
Nyomós kell legyen az ok. 

- Egy árnylélek kell nekünk - felelte Bara. - 
Öcsédet sámángyilkosság miatt kitaszították az 
Ágosbéliek. Hamisan vádolták, ezért a sámán 
árnylelkét kérjük le a földre. 

- Miért nem idéztétek? 

- Mert mi tudjuk, hogy Vajk nem bűnös. A 
nemzetségének is tudnia kell! Ha mi láthatjuk 
csak szellemét, az kevés. Lélekúrtól kölcsönzött 
erő kell neki, hogy megjelenjen mindenki előtt. 
Ha nem tesszük meg, ember és tündér szövetsége 
bomlik ketté, s jaj akkor a Pusztának, de a földi 
világnak is. 

Erdőjáró homloka gondokba gyűrődött. 

- Nem is sejtitek igazán, mekkora a baj. - 
Magyarra nézett. - Add elő  Lélekúrnak 
kívánságod! - tanácsolta. - Állj ki középre, és 
mond felé hangosan, majd ő dönt. Mi csak 
vendégek vagyunk itt, a lelkeket ő vigyázza. 

Bara maga mellé vonta Magyart. 


- Ennek van egy kis akadálya, Ágosbéli! 

- Mi légyen az? 

- Magyarnak útközben elveszett az emlékezete. 

- Az valóban gond - biccentett Sellye. - 
Találjátok meg, mert itt idegenek vagytok, s ha 
Lélekúr megunja jelenlétetek, egykettőre a földön 
találjátok magatokat, dolgavégezetlenül. 

Magyar szólalt meg. 

- Adjátok számba a szót, s én majd elmondom. 

- . Lélekurat nem lehet becsapni. Ha 
megpróbálod, sosem születsz újjá. Olyanért 
kockáztatnál botor módon, amit lehetetlen 
megtenni. 

- Nem akartam én becsapni - mérgesedett meg 
Magyar. - Csupán az utat-módot kerestem. 

- Akkor keresd a szívedben! Azzal érkeztél, s 
azzal szólj, ne mással! Ha az emlékezeted el is 
hagyott, ugyanaz vagy szívedben, mint voltál. 

- Kutassam ki, mi lakik a szívemben? - 
kérdezett vissza Magyar. 

- Úgy van - biccentett Sellye. 

- Ezt a választ megtalálhatod könnyedén - tette 
hozzá Erdőjáró. 

Magyar haragja elszállt. A férfi elfordult a 
többiektől, és a tóra tekintett, de befelé figyelt. 
Ha azt akarná megtudni, mit tett eddigi életében, 
nem járna sikerrel, érezte ezt maga is. Eppen 
ezért annak próbált nyomára akadni, milyen 
ember is ő. 

Tetteink formálják szívünket, vagy szívünk 
tetteinket? 

Ha a szív az erősebb, akkor még van esélye. 

Tett előre néhány lépést, és leült a tó partjára. 
Az egyenes felszínt bámulta, amin hullám se 


rezzent, egyetlen fodor nem látszott, s amely úgy 
verte vissza a falakat és a lelkek képét, mintha 
csak élők lennének azok ott, fejjel lefelé a 
mélyben is. 

Ki ő? Mi lakik lelke mélyén? 

Zele és Bara magára hagyták Magyart 
érzéseivel. Megnézték jól a két alakot, ki előttük 
állt. 

- Majd megismersz minket alaposabban - 
mosolyodott el Erdőjáró. Mosolya Zele ki nem 
mondott kérdésének szólt. A férfi kinyújtotta 
karját, hogy üdvözölje a másik kettőt. - Közösen 
fogunk tanítani és harcolni, közösen óvjuk a földi 
világot, s azon is a Pusztát. 

Zele, majd Bara is elfogadta a kezet előbb 
Erdőjáróét, majd Sellyéét. Férfiasan megrázták. 

- Később lesz ez még - mondta Sellye ezután. - 
De nem eléggé sokára. 

Tudta ezt a két szabadlélek is. Testi valójukban 
kell felkerülniük az egekbe, nem elég, hogy lelkük 
itt van. Most még nem maradhatnak. Ám az idő, 
amikor szükség lesz rájuk, vészesen közeleg. 

- Mit kell tudnunk? - kérdezte Bara a két 
Táltost. 

- Hamarosan nem csupán föld lesz és ég, mint 
az ősidőktől fogva megvolt, hanem ég, föld és a 
lenti világ - mondta Erdőjáró, mire Bara 
biccentett, ő tudta ezt. Zelének viszont új volt a 
dolog. Erdőjáró folytatta: - A lelkek ezután nem 
csak Lélekúr jobbjára kerülnek. A tiszták sámáni 
segítség nélkül is elérik, de akinek árnylelke 
hosszasan bolyong a földi világ mezsgyéjén, azt 
elragadhatja Földanya. Ök a lenti világba 
kerülnek, amelynek nyiladozó résein át eleddig 


már szép számmal jöttek fel rossz szellemek, 
hogy riogassák a Puszta népét. Hamarosan a 
Tetejetlen Fa tövében is megnyílik egy rés, s 
halandó is lejuthat oda, mint ahogy ide fel is. 
Most elég ennyi, a dolgotok úgyis megvilágosodik 
majd előttetek. 

- Amikor készen állunk, jövünk - válaszolta 
Zele. 

- Vagytok még lent hárman. 

Bara bólintott. 

- Tudom. 

Néztek egymásra, de a két Táltosnak nem volt 
több mondanivalója. Mindenkinek magának kell 
bejárnia az útját, s e kettő itt, előttük, még alig 
van túl a felén. A neheze még hátravan. 

Nem elég lélekben ősinek lenni és hajdani 
nagyság fényében sütkérezni, ezt az életet is úgy 
kell élni. A régmúlt tudás csak akkor idéződik fel, 
ha újra megtanulják. 

Erdőjáró a magasba vetette tekintetét. 

- Lélekúr közéig. 

Az árnylelkek is megrebbentek, s gyorsan 
szívódtak fel a hatodik ég fényében. Libbentek, 
repültek, száz és ezer lélek. Leginkább föl, 
boldogan, elveszítve alakjukat, arcukat, fénnyé 
válva. 

Magyar még mindig a víz partján ült, 
mozdulatlan. Nem látszott rajta, hogy valahova is 
eljutott volna töprengésében. 

Zele sóhajtott, amint Magyarra nézett. 

- Most vagy soha. 

Mert feladatuk volt: visszavinni Merv sámán 
lelkét a földre. 

- Hó! - mordult föl Zele. - Merv sámán lelke az 


egekbe jutott, vagy a lenti világba? Lehetséges, 
hogy rossz helyre jöttünk érte? 

- Ennek csak Lélekúr a megmondhatója - 
felelte Sellye, majd megrázta magát, és sassá 
formálódott. 

Mire a hatodik égbolt hívatlan vendégei kettőt 
pislantottak, a két Táltos már mint sas szelte a 
levegőt, s elveszett a távoli égen. 


10. 


- Álljatok meg, sámánok! - recsegte Killa erős 
hangon. 

Kijon szóra sem méltatta. Az alvó fiúk felé 
lépett. 

- Ők azok. 

Merv biccentett. 

- Miért fekszenek fényes nappal? - szegezte a 
kérdést Killának. 

- Nem alvás ez - tudósította Kijon oldalról. - 
Révülés és alvás keveréke. 

A sámán leguggolt, a fiúk fölé helyezte kezét, és 
lehunyta szemét kis időre. Killa elindult volna 
feléje, de Merv megállította kezével. 

- Szabadlelkük fent jár a fán - suttogta Kijon. - 
Ez itt csak három üres test. - Diadal ült 
tekintetében, amikor felnézett. - Ellenállás nélkül 
elpusztíthatjuk a porhüvelyüket. Nem lesz mibe 
visszatérniük az egekből! 

Killa erre nem törődött a feltartott 
sámánkézzel, megindult Kijon felé, hogy kitépje 
haját. Merv válaszul megütötte, s az öregasszony 
összecsuklott, akár a zsák. 

Amikor — felkönyökölt, — harag — tükröződött 


tekintetében. Eltűnt a magányos, törött vénség, 
és egy mérges asszony ült ott. Killa lelkére 
rárakódtak az évek és az egyedüllét ott, az erdő 
közepén, de nem ölték ki belőle a fiatalos 
szellemet teljesen. 

Feltérdelt, és megragadta két kezével az egyik 
átalvetőt. 

Merv akkor már nem nézett Killa felé, kését 
vette elő, hogy Kijon segítségére sietve 
bevégezzék a dolgukat. 

Killa  meglódította az átalvetőt, s annak 
zsákrészével, amelyben a fiúk utolsó darab húsa 
volt,  vesetájékon vágta a  sámánt.  Merv 
elveszítette egyensúlyát, és térdre bukott. Arca 
görcsbe rándult, kezéből kiesett a kés, és elrepült 
pár lépés távolságra. 

Kijon kapta a második ütést az átalvetővel. 
Visszanézett  Merv fojtott kiáltásra, ezért 
egyenesen az arca közepébe. Eldőlt az ütéstől, de 
számára nem volt annyira fájdalmas. Fel is ugrott 
rögtön. 

Killa meglendítette az átalvetőt harmadszor is, 
de Kijon elkapta azt, és magához rántotta az 
öregasszonyt. 

- Mit képzelsz, vénség? - sziszegte az arcába. - 
Egy átalvetővel akarod legyűrni a mén emberek 
két legnagyobb sámánját? ; 

- Van nekem is némi erőm - lihegte Killa. - Es 
látásom is van! És tudom, hogy lehetne akár 
háromszoros is az erőd, jobban teszed, ha itt nem 
használod, s nem ezek ellen a fiúk ellen... 

Kijon ellökte, egyenesen Merv lába elé. 

Merv lehajolt, és egyetlen ütéssel elhallgattatta 
a vénasszonyt. Killa elveszítette az eszméletét. 


A két sámán összepillantott. 
- Egyszerűen elmetsszük a torkukat - mondta 
szárazon Merv. - Ne késlekedjünk! 


Magyar fura dolgot tett, leguggolt, és ujját a 
tóba merítette. Amikor kiemelte onnan, hagyta 
lecsorogni a vizet. Meredten bámulta, mintha 
csak megbűvölték volna a cseppek. 

- Kis tó - nézett fel társaira. - Kis tó emléke él 
bennem, ágakkal övezve, s mi iszunk belőle. 

- Indulásunk előtt tettük meg - guggolt le 
izgatottan Zele is. - A tavat úgy nevezted, az élet 
vize. 

- Az élet vize - sóhajtotta Magyar. - Ittunk 
belőle, s jöttünk. Ejsötét volt. Rémlik egy hattyú 
is, nem is egy, hanem három, ami elrepül a fejünk 
felett. 

- Édesanyád és tündérei. 

- Tündérek... 

Magyar megnézte az arcát a tó tükrében. 

- Ha máskor a víz fölé hajoltam, más nézett 
vissza rám - mondotta elgondolkodva. Ismét 
belemerítette kezét, de most ivott is belőle. - 
Édes. A víz olyan, mint az élet. Ízetlennek tűnik 
néha, de nincs is nála ízesebb semmi a kerek 
világon. - Félmosoly ült ki szája sarkára. - Már 
emlékszem. 

Felállt. 

- Magyar vagyok, az Ágosbéli Vajk és 
Selyemaranyhajú Tündér Ila gyermeke. 
Kilencesztendős, akit hatévesen el akart nyelni a 
föld. Te Zele vagy a Belények közül, te pedig 
Bara, isten tudja honnan, de félnek tőled épp 
eléggé a falunkbeliek. 


Azzal együtt, hogy Magyar emlékei erről az 
életéről visszatértek, cselekedete és szavai 
megváltoztak. Nem férfi volt már, mint eddig. A 
férfi helyét lassan átvette egy felnőttes kilencéves 
fiúcska. 

Magyar visszaváltozott azzá, aki volt. Ez az 
élete — fölébe kerekedett az előzőeknek, 
amelyeknek elméjében kinyílni sem volt idejük. 

Bara a vállára csapott. 

- Akkor nyisd ki a szád, és beszélj, ha 
megérkezik a lelkek ura! Szavad legyen tiszta és 
őszinte. 

Magyar úgy nézett körbe, mintha most látná 
először, hol vannak. Zele addig félrevonta Barát. 

- Miért itattál meg bennünket abból a forrásból 
indulásunk előtt? Tudtál róla, hogy ez kell 
visszaidézni Magyar múltját? 

- Ha tudtam volna a feledésről, jobban vigyázok 
rá jöttünkkor - mondta Bara. - Kis praktika volt 
az, természetes bűbáj varázserő nélkül. Éreztem, 
hogy Magyar még nem tartja képesnek magát 
megtenni az utat, ami előttünk jár. Tudtam a 
forrásról, s hogy hogyan él az lelkében. 
Gondoltam, ha megparancsolom, hogy igyunk, a 
hitből, hogy használ, elég erőt meríthet. 

Zele nem tudta, mit mondjon. 

- Úgy van - mosolygott Bara. - Néha a hitünk 
az egyetlen erősségünk, de az átsegíthet 
mindenen. 

Zele hirtelen úgy érezte, figyelik őket. Az érzés 
annyira erősen vágott bele mellkasának gödrébe, 
hogy amikor az első pillanat elmúlt, nem merte 
felemelni tekintetét. 

Azután mégis megtette. Lassan mozdult, s 


fordult hátra, miközben a tóról a palota túloldali 
fala felé tekintett. A valószínűtlenül kéken 
csillogó vízfelszín után következett az átlátszó fal, 
majd a trónus alja, s a trónus aljánál elmosódó 
fehér volt, mintha csak fehér vásznak tízezrei 
hullámoznának a távolban, s előttük forró pára 
remegne... 

Zele még följebb emelte tekintetét, s látta már, 
egy hatalmas alak áll ott. Elbizonytalanodott, 
akarja-e látni az arcát. Aki megjelent, minden 
eddiginél nagyobbnak látszott, mellette a palota 
is kicsinynek tűnt, pedig benne voltak a 
palotában. A derékon túl mellkas és két kéz... 
váll... 

Lélekúr. 

Arca hegyeket, síkságokat és tavakat idézett 
meg. Haja mint egy ősi erdő együttesen hullámzó 
koronázata. Szemének tükrében élet csillogott, 
akárha tengerből néz vissza ránk Szemes. 

Lélekúr. 

- SZABADLELKEK!... 

Mintha a világ rendült volna meg. Egyetlen 
dolog maradt mozdulatlan: a tó felszíne. És talán 
Magyar, akinek lelkét megerősítette az emlékezés 
és akarata. 

A fiú nem tétovázott, egyenesen elindult az égi 
hatalmasság felé. 

- Lelkek ura! A vér jogán szólna Magyar 
hozzád! - kiáltotta. - Különös utat jártam be, 
hallgass hát meg! 

- MÁR MOST IS AZT TESZEM. BETOLAKODÓ VAGY ITT, 
ELSÖPÖRHETNÉLEK, DE HALLGATLAK INKÁBB... 
MONDD, MIT AKARSZ? 

- Apámat igaztalanul vádolják egy sámán 


meggyilkolásával. 

- AZ EMBEREK KÖZÖTT EZ MÁR CSAK ELŐFORDUL. 

- De apám a Pusztát lakó mén emberek 
legnagyobb nemzetségének vezetője, és neki ott 
kell állnia nemzetségének az élén, különben sok- 
sok vadász és asszonyaik meg gyermekeik bánják 
meg a jövőt. Én feljöttem hozzád, Lélekúr. 
Segítettek, mert egyedül ehhez nem lett volna 
erőm. Itt látod társaimat mellettem. Madárrá 
váltam, hogy feljussak ide, napokig repültem, 
azután ködben kóboroltunk, és újra csak 
repültünk. Azért jöttünk, hogy bocsásd el a sámán 
lelkét. Bocsásd vissza velünk a földre, hogy 
szavával erősítse meg apám ártatlanságát! 

Nem lehetett látni, hogy a hatalmasság merre 
tekint. Úgy tűnt, mereven néz előre, arca meg 
sem rezdült. 

- Add vissza Merv sámánt az életnek, vagy adj 
neki új alakot, amit tenni tudsz, de segíts apámon 
és nemzetségemen! 

- ÁLLJ APÁD HELYÉBE! EZ A DOLGOK RENDJE! 

- Én csak egy gyermek vagyok. Nem látszik, de 
csupán kilenc esztendőt értem meg. 

- TUDOM... 4 

Lélekúr sokáig szótlanul állt. Ugy tűnt, mintha 
elfeledkezett volna az emberekről. Azután reájuk 
nézett, s lábától felfelé lassan oszlani kezdett 
alakja. Fölötte megnyílt a kék ég, és egy fekete 
lyuk támadt az ég kárpitján. 

Az isten menni készült. 

Erre Magyar is rájött. 

- Ne hagyd megválaszolatlanul kérdésem! - 
kiáltotta egyszerre. - Mondj igent, s mi távozunk! 
Vagy mondj nemet, s azt, hogy miért nem, mert 


ha nem indoklod, vissza fogok térni mindaddig, 
míg erőm tartja. 

- DICSÉRETES APÁD IRÁNT ÉRZETT SZERETETED - 
mennydörögte Lélekúr. 

- Akkor hát visszatérhet Merv sámán a földre? 

- NEM. 

A kis tó mellett bóklászó maradék szellem 
felröppent, s visszatért  Lélekúr jobbjára. 
Gyorsabban tűntek el, mint ahogy érkeztek. 

- "Miért nem? - üvöltötte kétségbeesetten 
Magyar. 

Bara melléje lépett, és megfogta könyökét. 
Nem szerette volna, ha a fiú felbosszantja minden 
lelkek urát. 

- EGY ISTEN FAGGATSZ? 

- Egy istent és az egeket! 

Lélekúr ekkor felnevetett. Az égzengésbe 
beleremegett az egész hatodik ég, és megdöbbent 
fenn a fal tetején mind Erdőjáró, mind Sellye. 
Nem hallották még az istent nevetni. 

- NEM VÉLETLEN, HOGY EZ A LÉLEK FOGANT MEG A 
TÜNDÉR MÉHÉBEN. - Hangjának robaján túl némi 
elégedettséget is lehetett érezni benne. - TUDTAM 
ÉN, HOGY TÉGED KELL KÜLDJELEK! 

Nem lebbentette fel a fátylat kétértelmű 
szavairól. 

- JÓL VAN, MAGYAR! A VÁLASZOM: NEM, S HOGY 
MIÉRT NEM? - Az istennek már csak mellétől 
fölfelé volt látható a teste. Ahogy eltűnt, a palota 
is egyre üresebbé vált. - MERT MERV SÁMÁN NINCS 
ITT. MERV SÁMÁNT NEM AZ EGEKBEN KELL 
KERESNETEK. FELESLEGESEN TETTÉTEK MEG EZT AZ 
UTAT. KUTASSÁTOK LENT A FÖLDÖN. 

- A föld alatti világban? - kérdezte merészen 


Zele. 
- NEM - mennydörögte az isten. - A FÖLDÖN. 
- Merv él? - suttogta Bara. 
- MERV ÉL... 
S Lélekúr eltűnt. 
Az egeket fölösleges faggatni. 


11. 


Fent, az égi világ tetején különös, alaktalan 
hang szólt Kondorhoz. 

- VIDD LE MAGYARNAK AJÁNDÉKOM! 

Kondor állt, s mozdulatlanságából kiérződött a 
kérdés. 

Miért ő? 

- ZELE AKKOR IS A FIAD, HA KIRÁLY VOLT VALAHA. 
És EZT AZ ÉLETET KELL ÉLNIE, NEM AZ ELŐZŐEKET. 
LEVISZED MAGYARNAK AJÁNDÉKOM, S ÁTADOD NEKI! 

Kondor útjára indult, fénylő madár volt a fénylő 
égen. Hatalmasabb, mint bármely állat ezen a 
világon. Lélekúr küldötte, kapocs ég és föld 
között, hírnők és reménység. 

- Magyar! 

A kis csapat megfordult. 

Középkorú vadász állt előttük, egyszerű 
ruhában, kezében egy hatalmas kürttel. A vadász 
arca erőt sugárzott, a szeme hitet. Alakja 
bizodalmat ébresztett a szemlélőben, s lehetett 
tudni, aki reá hagyja életét, akár örökké is 
élhetne, ha az istenek hagynák. 

A kürt szarvszerűen, ívben hajlott. Alul ujjnyi 
vastag volt, felül tenyérszélességű, hosszúsága 
mint egy emberi kar. Csontból faragták ki, és 
felszínét gazdagon díszítették az ábrák. Volt felül 


lóember, páva, lángot fúvó oroszlán, hatalmas 
sas, mint amilyenek a táltosok voltak az elébb, 
lábukat emelő emberalakok. Alatta szalagos 
mező, s még lejjebb négy sáv, melynek 
mindegyike egy-egy történetet mesélt el. 

Pompázatos és gyönyörű kürt volt. 

A férfi előre lépett, kinyújtotta Magyar felé. 

- A tied - közölte egyszerűen. 

- Mihez kezdjek vele? - hökkent meg Magyar. 

Zele közelebb lépett, s nézte. 

- Ott állt palotámban - morogta. 

Ahogy az ajándékot hozó férfi rápillantott, 
rögtön elfeledte a kürtöt. Azonnal tudta, ki ő, egy 
szó sem kellett hozzá. Ám a férfi nem szólt, 
Magyarra fordította tekintetét, s azt nézte, ahogy 
Magyar a kürtért nyúl. 

Aztán keze megáll a levegőben. 

- Mi végre kapom? - kérdezte amaz. 

- Te nem kerülsz fel többet az egekbe, s ez, 
amit most átadok Lélekúr ajándéka neked, és 
népednek. Szükséged lehet rá. 

Magyar bámulta az első ábrát, ami szeme elé 
került: egy sólymot hordozó szarvast, s mögötte 
az íját felajzó vadászt. A szarvas visszatekintett 
üldözőjére, agancsát levelek díszítették. Mögötte 
oroszlánnal birkózó férfi... 

Képek egy hajdani korból vagy az 
elkövetkezendők hírnökei? 

Magyar még mindig nem mert a kürthöz nyúlni. 

- Nem érdemlem meg - felelte. 

- Az majd kiderül. - A férfi nem mosolyodott 
volna el a világ semmi kincséért sem, így 
mondata inkább fenyegető volt, mintsem 
bizakodó. - Ha olyan vész fenyeget, ahol erőd már 


nem segíthet, és senki emberfia ereje sem, csak 
fújd meg! Fújd meg, és isteni segítség érkezik. De 
vigyázz! Életedben csupán egyszer fújhatod meg 
ezt a kürtöt, s utódod, akit méltónak találsz arra, 
hogy reá hagyományoza, az szintén csak egyszer 
használhatja életében. A második  fújásnál 
végképp elvész néped számára ereje, és egy 
közönséges kürt lesz csupán, nem más. Nem 
magadért kapod, legalábbis nem teljesen 
magadért. Vedd el! 

Magyar végre befejezte a mozdulatot, s ujjai a 
kürtöt tapintották. Hűvös felszíne volt, amit egy 
csonttól elvár az ember. Az alakok azonban 
mintha éltek volna, megbizsergették tenyerét. 

A férfi elengedte a kürtöt, amely teljes súlyával 
Magyar kezére nehezedett. 

- Most már a tied - mondta a másik. 

Nem volt más hátra, csak a távozás. 

Zele azonban nem maradhatott szó nélkül. 

- Kondor? - kérdezte halkan. 

- Légy régi nevedhez méltó most is - felelte a 
férfi. - Hadd legyek apád és barátod együtt! 

Azzal fénysugárrá vált, s gyorsabban szállt el, 
mint vakító fénysólyom, mint ahogy Lélekúr tűnt 
el. 

Azt hihetnénk - menekült. 


12. 


Killa elvesztette eszméletét. 

Merv elővonta kését, Kijon ugyanakkor felállt, 
és hátralépett kettőt. Hogy az öregasszony 
leütése miatt, vagy a kés látványától hátrált, nem 
lehetett tudni. 


- Ne késlekedjünk, s tegyük, amit tenni kell, 
fegyverrel! Jobb, ha azt használjuk e helyütt, 
mintha a varázslatok bármelyikét. -  Merv 
ránézett Kijonra. - Nem félsz, ugye, hogy véres 
lesz kezed? 

- Az az idő elmúlt már. 

Kijon is kése után nyúlt, ám nem sietett 
cselekedni. 

Mérv letérdelt a fiúk mellé, és elsőként Zele 
fölé hajolt, hogy elmetssze annak torkát. 

- Állj meg, bukott sámán! - szólalt meg valaki 
csendesen mögötte. Olyan éle volt a hangnak, 
mint ami meg van támogatva fegyverrel. 

Merv keze, úgy ahogy volt, kitartva - megállt. A 
sámán látta, ahogy Kijon oldalazni kezd, halkan 
emelve lábát, és puhán letéve, mint a macska. 

- Állj fel, bukott sámán! 

Merv engedelmeskedett, s a mozdulat közben 
megfordult. A vak Teleg állt mögötte, felajzott 
íjjal. 

- Gyermeket ölnél? - kérdezte Teleg. - Hogyan 
vihet rá a lélek? 

- Úgy, hogy tudom, helyes, amit teszek. 

- A magam dolgában én is biztos vagyok. Az 
pedig az, hogy nem fogod megtenni. Itt és most 
semmiképpen. 

- Lelőnél engem, vadász? - kérdezte gúnyosan 
Merv. 

- Én önmagam vonultam száműzetésbe, téged 
halottnak hisznek - mondta 1Teleg, miközben 
nyilának bronzhegye továbbra is rezzenéstelenül 
nézett Merv szeme közé. - Szerinted változik 
valami, ha most vesszőt küldök a koponyádba? 

Merv leeresztette a kését. Ahogy Teleg fekete 


szemgödrébe nézett, bizonyos volt benne - nem 
tudta, hogyan lehetséges, de bizonyos volt benne 
-, hogy a vadász látja őt, és nem fogja elhibázni. 

Oldalt Kijon különös mozdulatokba kezdett, de 
olyan halkan, mint ahogy a lepke rebben. 

- Te is ott, Kijon, jó, ha leereszted kezed - 
mondta Teleg nyugodtan. - Gyorsabban felajzom 
másodjára a nyilat, mint ahogy a nyakamba 
szakad kettőtök közül az élő. 

- Hallgass meg minket, vadász!... 

- Nem vagyok kíváncsi rá, mit kerestek itt, nem 
tudnátok elég jó mentséget mondani. Dobjátok el 
a kést! 

A két sámán eldobta. 

- Oldozzatok le mindent magatokról! Csupán 
csizma, gatya s egy ing maradhat! 

Merv és Kijon összenéztek. 

- Nem hallottátok? - kérdezte a vak Teleg. - 
Nem azt mondtam, hogy  kacsintgassatok 
egymásnak, hanem hogy vetkezzetek! Nem 
szeretném, ha valamiféle sámánvarázslatot segítő 
eszköz maradna kezetek ügyében. Ne féljetek! 
Meleg van, az én hátamon úgy csorog le a víz, 
hogy ha még pár csepp hozzácsapódik, már 
esésének a robaját is lehetne hallani! 

Kis idő múlva a két sámán ott állt, jelvékeitől 
fegyvereitől, átalvetőjétől megszabadítva. 

- Induljatok! - intett Teleg a fegyverrel a távoli 
erdő felé. - Messzire száll a nyilam, nem ajánlom, 
hogy a távolságon belülre kerüljetek! 

- Nem tudod, mit cselekszel - sziszegte Merv. 
Egyszerűen nem tudta elhinni, hogy egy vak 
vadász hiúsítja meg tervüket. 

Kijon a gyökereket nézte, amiket csak ő látott. 


A gyökerek aprókat rezdültek, hullámoztak, 
tágították a lyukat, melyen át a föld alá 
nyomultak be. 

Killa eszméletére tért. 

- Elzavarok két veszett sámánt - biccentett 
Teleg. - Ha nem ezt tenném, az öregasszony majd 
elmeséli, mi történt itt. Mivelhogy én nem látok. 

Gúnyos mosolyra húzta a száját, de több volt 
ebben a mosolyban a ragadozó vicsorából, mint a 
vidámságból. 

A sámánok elindultak. 

- Mozognak a gyökerek - suttogta biztos 
távolban Kijon Mervnek. 

Merv annyira dühös volt, hogy elfeledkezett 
önmagáról. 

- Gyökerek, milyen gyökerek? 

Kijon átható pillantása azonban észre térítette, 
s elhallgatott. Mindegy volt már azonban. 

- Hogy mozognak? - kérdezte halkan. 

- Mintha ki akarnának engedni alulról valamit. 
Érzem a morgást is lentről. Földanya utat keres... 
Talán rést nyitna a földre. 

Merv visszapillantott a Tetejetlen Fára. Még 
mindig földbe szúrt, kirügyezett fatőrnek tűnt. 
Olyannak, melynek nyele a fellegekbe vész, hegye 
viszont a földbe mutat. 

De a sámán most már tudta, hogy a fa nem 
ugyanazt az arcát mutatja nekik. 

- Miért is ne? - kérdezte Merv önmagától. - Ha 
itt az átjáró a felső világ felé, hol másutt legyen 
az alsóhoz? Alsó világ! Ezt éreztük hát! Ezért 
jönnek lentről is szellemek! Vajon megkapjuk 
most Földanya segítségét? 

Megálltak, s visszafordultak. 


- Mondd hát, Kijon, mit látsz! 

Kijon azonban nem szólt. 

- Ne fojtsd magadba! 

- Még nem - morogta Kijon. - Még nem... A 
gyökerek mozgása megállt. 

- Tudom is, miért! - mutatott előre Merv. 

A három fiú feléledt, s egymás után 
feltápászkodtak a földről. 

- , Megelőzhettünk volna egy hatalmas 
szörnyűséget - mondta Merv. - Három élet árán... 
Nem tettük, s most már nem is lehet ennyivel 
elintézni. Komor napok köszöntenek a mén 
emberekre. Mondom én, komor napok. 

A két sámán most már magától ment. Itt nem 
tehettek semmit. 


A fiúk ettek, s mind felfalták az élelmet, aminek 
napokra elegendőnek kellett volna lennie. Ettek, 
csak ettek, s nem szóltak. Teleg a kését élezte, 
Killa meg Teleget figyelte. 

Csendesen fújt körülöttük a szél. 

Amikor a fiúk jóllaktak, elindultak visszafelé. 

- Van ott még valami! - szólt utánuk Teleg. 

Bara megtorpant, s ment, amerre a vak vadász 
mutatta. Kis íven megkerülte a fát, s a földön, a 
fűben egy hatalmas kürtöt talált. 

- Gyere, Magyar, a te karod ereje kell ide! 

Felszedték a kürtöt, szétszakították az egyik 
átalvetőt és beleburkolták. Körbekötötték Teleg 
övével. 

A vadász megígérte, hogy lő egy vadat nekik, 
de tovább nem akart velük maradni. Jobb 
szeretett egyedül lenni. Más nem maradt már 
neki, csak az erdő. 


Amikor elértek az erdőségig, Zele 
visszapillantott. A Fa tövében két fénylő alak állt, 
a két Táltos. Körülöttük, hatalmas tisztás, 
egészen odáig, ameddig hatalmas lelküknek 
fénylő köre kisugárzott. Azon túl viszont gyökerek 
púpozódtak föl, gyökerek, melyek eleddig nem 
voltak ott. 

Zele megérintette Bara vállát, és Bara is 
visszanézett. 

- Még csak ketten vannak - morogta. - De 
leszünk mi egyszer heten is, és akkor, meglátod, 
Zele, elbírunk majd az alsó világ szörnyűségeivel! 

...és mentek előre, tovább. 


Estefelé lódobogást és bokrok zörgését 
hallották meg. Teleg készenlétbe helyezte 
fegyverét, de előbb leengedte, mint a fiúk 
meglátták volna a bokrok és ágak közül 
elővágtató Vajkot. 

Vajk ugrott, s ölelte magához fiát. Egyszerre 
örült, s rótta meg az anyjának okozott 
ijedelemért. 

Magyar nem tudta, hogyan közölje a jó hírt 
apjával, megtette helyette Teleg. 

- Visszatérhetsz a faluba, Vajk - mondta 
csendesen Teleg. - Merv él, nem ölted meg. 
Rendezd dolgodat és rendezd nemzetséged 
dolgát is erős kézzel, mert itt most már arra van 
szükség. Ahogy én látom - ennél a szónál Teleg 
kesernyésen elmosolyodott -, át kell lépned a 
botor és vak embereken, s neked kell 
megmondanod, mi következzék. Nem lehetsz 
békés nemzetségfő, ha védeni akarod 
tündéreidet. 


- Merv sámán nem halt meg? - kérdezett vissza 
Vajk. Tekintete megvillant. - És itt volt? 

- Itt. 

- A nyilas mentette meg alvó gyermekeid életét 
- szólt közbe az öreg Killa. 

Vajk a fiúkra nézett, aztán hitetlen arccal 
Telegre. 

- Itt volt, és te elengedted? 

- El - bólintott a vadász. - Kotródjon vissza 
saját üregébe, valahol az erdőn! 

- Ő támasztotta fel az esküvődön a rossz 
szellemeket, melyek megölték Aranykát!  - 
csúszott ki Vajk száján. - És elengedted? 

Teleg megkövülten állt. Úgy nézte az 
Ágosbéliek vezérét, mint valami szellemet. A 
gondolat bénította le, a kezei között volt Aranyka 
gyilkosa,  szerencsétlenségének okozója, és 
lehetősége lett volna elégtételt venni rajta. 

Állt, majd egyszerre megfordult, és elindult a 
fák közé. Nagy az erdő, de van ideje, rengeteg 
ideje van. 

- Apám!... - szólalt meg egyszerre Magyar. Vajk 
feléje fordult, és ölébe kapta. - Apám, de jó, hogy 
itt vagy! 

Vajk hamarosan feltette a két fiút a lovára, s 
visszaindultak az Ágosbéliek közé. Ő és Zele a ló 
mellett gyalogoltak. 

Maguk mögött hagyták a Tetejetlen Fát, s 
mentek az erdőségeken keresztül, amikor kiáltás 
visszhangzott végig a bérceken és völgyeken, egy 
férfi égiekhez küldött üvöltése. Hosszan elnyúlott, 
ameddig csak bírja a lélegzet, és nem volt benne 
értelem, csak artikulálatlan, nyílt fájdalom. 

- Apám? - fordult Magyar nyugtalanul Vajk felé. 


- Mintha Teleg hangja lett volna - mondta a 
hátul ülő Zele. - Telegé volt? 

- Nem - mondta komoran Vajk. - Ez a fájdalom 
hangja volt, csak Teleg szájából... 

Sok időbe tellett, míg hazaértek. 


A szerző utószava 


utószó 


sámán vagy táltos 


A legnagyobb tévhit, amely a múltunkat kutatók 
és magyarázók jó része között él, az az, hogy a 
táltos csupán a sámán magyar elnevezése, így a 
táltos semmiben nem különbözik a sámántól, 
ugyanazon funkciót tölti be, s ugyanazt a szerepet 
ugyanúgy játssza. Ez ebben a formában nem hogy 
nem igaz, hanem erőteljes félreértésekre és 
csúsztatásokra is lehetőséget ad, lévén, ez a hit 
maga is csúsztatás eredménye: olyan, mintha a 


törzsfőt és a királyt egymás mellé helyeznénk, s 
azt mondanánk: a király a törzsfőnök szinonimája. 

Ami bizonyos szempontból igaz lehet, de hogy 
el tudjuk fogadni, ahhoz legalábbis a holdról 
kellene származnunk. 

A helyzet ezzel szemben az, hogy a táltos a 
lényegét tekintve különbözik a sámántól. Hogy 
miért alakulhatott ki mégis a fentebb leírt tévhit, 
és miért terjedt el a történelemoktatásban, annak 
a hibás módszertanban rejtező gyökere van. 
Amikor a finnugor eredetet valló kutatók - 
közöttük is a kiváló Diószegi Vilmos - őseink 
vallása után nyomozott, olyan tájakra indult el, 
ahol a sámánizmus élő hagyomány. A téves 
ösvény . azonban téves dombtetőre visz; 
körültekintve azonban, nem azt látjuk, ahova 
igyekeztünk... azaz Columbus is joggal hihette 
Amerikát Indiának haláláig. Ő is rossz dombon, 
azaz rossz földrészen állt, pedig nem akármilyen 
,Ösvényt" járt be. 

Őseink vallásának, a táltosoknak vizsgálatakor 
először is el kell felednünk a nyelvtudomány 
útmutatásait, amelyek rossz vezérlő csillagként 
rossz felé csalnak el bennünket. Az archeológia, 
antropológia leírásaira, a honfoglalás korának 
írott és íratlan forrásaira kell hagyatkoznunk. 

És ekkor egészen másféle kép bontakozik ki 
előttünk táltosainkról. 


Nem véletlen egyébként, hogy bizonyos 
távolságból összemosható a két funkció. A 
transzcendentális világ  eföldi képviselőinek 
mindegyikénél elengedhetetlen, hogy születéskor 
különleges jegyek tegyék kétségtelenné a 


kiválasztottságukat, azaz foggal vagy fölös 
csonttal szülessenek. A táltosok világképe 
ugyanúgy hármas tagozódása, felső-, középső-, és 
alsó-világra oszlik. Mindkét elképzelésben létezik 
a Tetejetlen Fa vagy Égígérő Fa mítosza, 
bizonyos szellemek ismerete, a gyógyítás elve és 
természetesen - ez a természetközeli életmódból 
adódik - a kultuszban az állatok kiemelt szerepe. 
Minden más azonban különbözik. Pontokba 
szedve és egymás mellé állítva talán átláthatóbb. 


1. Révülés vagy tanulás. A sámánok esetében a 
kiválasztottság a legdöntőbb szempont. Ezzel 
együtt azonban a gyermek nem lesz azonnal 
sámánná, szükség van a beavatásra, amelyet az 
ifjúkor végén a Világfa ,megmászása", egy 
transzcendens élmény jelent. Révült állapotban a 
jelölt lelke felmászik a Tetejetlen Fára, nem 
egyszer halálát leli, teste szétdaraboltatik vagy 
szétszakíttatik, és a révület során ismét eggyé 
lesz, de ekkor már mint beavatott. 

A táltosok esetében ezzel szemben a különleges 
születés csak alap. Hasonlóképp fontos az 
ismeretek tudatos megszerzése, azaz a tanulás. A 
tudást ennek során nyerik el, a beavatási 
szertartás korántsem annyira központi, mint a 
sámánoknál. Azt is mondhatnánk, hogy a táltosok 
e vonása közelebb áll a későbbi garabonciások 
személyéhez köthető tulajdonságokhoz. 


2. Pszicbedelikus szerekkel vagy azok nélkül. A 
révülés, talán kitűnik az eddig olvasottakból, 
főképp a sámánokhoz köthető. A sámán adott 
céllal közvetítő szerepet tölt be az emberi világ és 


a szellemek között. Ehhez általában 
segédeszközöket is igénybe vesz, különböző 
pszicbedelikus szerekkel éri el a látomásos 
állapotot, s egyéb tudatmódosító,  hipoxiás 
állapotot kiváltó technikákkal, légzéstechnikával - 
mint amilyen a folyamatos éneklés vagy kántálás. 
sarkítottan fogalmazva: a sámán drogozik. 

Es figyelem: a táltosok nem használtak 
pszichedelikus szereket és nem végeztek 
lélekutazást "eksztatikus állapotban! Persze 
képességeik között szerepelhettek különleges 
tulajdonságok, de a táltos soha nem nyúlt 
varázsgombához vagy más természetes 
drogokhoz. Nem rágott hajnalkamagot vagy 
egyéb szereket. Nem ez volt a feladata. 

Lényeges különbség. 


3.  Kultusz ideológiával vagy nélküle. A 
sámánizmusban a kultusz a legfontosabb, s a 
rítus, amelyet a sámánok vezényelnek le. A 
szertartásokban övék a főszerep, ám maguk ezek 
a szertartások nem rendelkeznek ideológiai 
háttérrel, a rítussal érik el az óhajtott, 
kézzelfogható célt. A táltosoknál már létezik 
maga az ideológia, s míg a sámánok az animizmus 
talaján állnak, a táltosokról - vagy táltosoktól - 
töredékesen fennmaradt szövegemlékekből egy 
egyistenhit képe bontakozik ki. 


4. Sámánjelképek, táltosöltözék. A sámánok 
sámánjelvényei - jelvékei, ahogy én a szót a 
regényben használom - ismertek: dob, fejdísz, 
köpönyeg, sámánöv, sámánbot. Rézlemezek, 
díszítések a ruhán, vagy szarvasagancs a fejen, 


amire már a — barlangrajzok között is 
rábukkanhatunk (vitatkoznak is a történészek, 
vadászat ábrázolásával vagy egy rítus 
ábrázolásával van dolgunk). A táltosoknak nem 
voltak ugyanakkor sámánjelvékeik, nem 
szaladgáltak tollas ruhában. 


5.  Gyógyítás révülésben vagy ismeretek 
alapján. A sámánok révülésben gyógyítanak. 
Mivel a sámánná válásban a tanulásnak csekély a 
szerepe, tulajdonképpen varázsláson alapul a 
betegségek - poklok - gyógyítása. Szembeállítva 
velük a táltosokat, azt lehet mondani, hogy ott a 
betegségek kezelése természeti ismereteken, ősi 
megfigyeléseken alapul. Elsőként a pontos kórkép 
felállítása a feladat (már amennyire pontos lehet 
a kor adott viszonyai között, habár lehet, többet 
tudtak bizonyos bajok eredetéről, mint mi), majd 
a gyógyfüvek kikeresése, használata történik 
meg, s csupán a pszichés háttérhez használnak, 
úgymond, természetfölötti erőket. Ma már tudjuk, 
ez utóbbi milyen fontos. A csodálatos gyógyulások 
jó része az ember hitéből ered. 


Röviden összefoglalva, míg a táltosok erős 
vallási tudattal és lehetséges, hogy erős 
szervezettel rendelkeztek, addig a sámánok 
varázsemberek voltak csupán, akikben 
kiválasztottságuk folytán bíztak meg. A táltosok 
politikai erőt képviseltek, míg a  fősámán 
elnevezés csupán egy üres cím volt, amit az 
uralkodó viselt az adott korban, adott szervezeti 
keretek között. A táltosok nagy valószínűség 
szerint  egyistenhitét vallottak, a sámánok 


világképe  animista alapokon, de legfeljebb 
többistenhiten alapul. A táltosok tanultak, agyuk 
tiszta . maradt, s nem volt szükségük 
pszichedelikus szerekre, mivel nem volt 
szükségük révülésre sem, lévén, hitük és 
képességeik vezették őket a fölsőbb világ felé, s 
tették összekötőkapoccsá őket a létezés e világ és 
a transzcendens között. 

Ha valaki azt állítaná, hogy áltatjuk magunkat a 
táltosok e képével, azt kell mondanom, minden de 
minden, amit a múltról tudunk, közvetett 
bizonyítékokra épül, s amit az iskolában 
tanítanak, csupán egy elmélet. Hitem szerint 
tévedésük olyan, mint amikor a felkelő napot 
kutatjuk, de nyugat felé nézünk, s a lenyugvót 
pillantjuk meg. Az az égbolt is vörös, és a nap is 
ugyanaz. De mégsem. 

Ha a felkelő napot szeretnénk látni, nézzünk 
bátran kelet felé! 

Rossz párhuzamot vontunk hitünk kapcsán, 
ideje elszakadni tőle. 


